
Įvadas 


AISČIŲ MITINĖS KULTŪROS SVARBA 


Šiame veikale, kalbėdami apie mūsų protėvių kultūri- 
nius pradus, galvoje turime ne lietuvius, o aisčius, prie 
kurių priklauso ir broliai latviai sykiu su sovietų Rusi- 
jos išnaikintų prūsų palikuoniais. Tai dar ne viskas — 
prie mūsų protėvių priklauso ir gausybė kitų istoriniuose 
šaltiniuose paminėtų aisčių genčių (beje, taip pat ilgai- 
niui slavų — rusų ir lenkų — išnaikintų) sykiu su istori- 
jai jau nebežinomomis aisčių gentimis, kurias buvus 
liudija tik vietovardžiai (ypač upėvardžiai) plačiose sla- 
viškose erdvėse. Ir to dar maža! Mūsų protėviais, gal 
geriau proseneliais, laikytini visi pirmieji Europos že- 
myno gyventojai, įsikūrę jame po paskutinio ledynme- 
čio. Juos reikėtų vadinti proaisčiais, kadangi iš visų vė- 
lesnių Europos gyventojų aisčiai geriausiai išlaikė jų 
kultūrinius papročius bei kultūrinius pradus. 

Žinoma, mums, lietuviams, siekiant atskleisti aisčių 
ar net proaisčių kultūrinius pradus, jų ieškoti tenka mū- 
sų tautos gyvenimo būde, papročiuose ir kūriniuose. Me- 
džiagos apie mūsų tautos gyvenimo eigą, jos kultūrą, 
religiją, apie jos charakterio bruožus — apstu. Yra ver- 
tingų istorinių veikalų — mūsų istorikų kruopštaus savo 
tautos praeities tyrinėjimo vaisių. Yra daug grožinės li- 
teratūros — rašytojų ir poetų — kūrinių. Yra ir filosofinių 
veikalų. 

Visa tai — vertingį mūsų tautos kultūrininkų darbai, 
tačiau jie ribojasi tik ta mūsų tautos gyvastingumo tėk- 
me, iš kurios jie "semiasi įkvėpimo — iš palyginti trum- 
po jos gyvenimo kelio, istorinio kelio. Darbų, siekiančių 
mūsų tautos proistorę, visai mažai. Niekur nematyti reikš- 
mingų pastangų ar bandymų atsekti mūsų tautos kultū- 
rinio gyvastingumo tėkmės ištakas sykiu su mūsų pačių 
gelmėse slypinčiomis ir su tomis ištakomis susijusiomis 

šaknimis, t. y. su mūsų proistorine, mitine, aistiška są- 
mone. Ir archeologiniuose darbuose, tautosakos rinki- 
niuose nepakankamai atskleisti mūsų mitinės, ikikrikš- 
čioniškosios kultūros pradai. 

Apskritai mūsų tautinė kultūra plėtojama ir vertiną- 
ma bemaž aklai sekant ar — tikriau — imituojant krikš- 
čioniškuosius Vakarų kultūros kriterijus. Tie kriterijai, 
be abejonių, prasmingi ir gilūs, tačiau laikymasis vien 
jų nuskurdina mūsų savitų — aistiškųjų — kultūrinių šak- 
nų paieškas. Vakarų kultūros kriterijai mūsų tautai sve- 
timi tuo, kad jie saisto ją iš viršaus, nepadeda atskleisti 
mūsų pradinės, savitos kultūrinės tėkmės. Visuotiniai 
Vakarų kultūros kriterijai yra tarptautiniai: pagal juos 
formavosi ir tebesiformuoja krikščioniškosios tautos nuo 
graikų ir romėnų laikų. Tačiau mums būtina rasti savas, 
tokias pat gilias aistiškas ir net proaistiškas mitines kul- 
tūrines šaknis. Neneigiant Vakarų kultūrinių principų 
svarbos bei reikšmės, mūsų kultūrininkams būtina rasti 
savus, būdingus, lietuviškuosius aistiškuosius kultūrinius 
pradus. 

Atsekus mūsų mitinės kultūros pradus, įsigilinus į 
juos, Vakarų kultūriniai kriterijai gali imti atrodyti nebe 
tokie istoriški ir kartu svetimi, palyginti su mūsų pačių 
mitiniais kultūriniais pradais. Ko gera, jie gali net pagi- 
linti Vakarų kultūros kriterijus, atskleisti vakariečių se- 
niai pamirštus kultūrinius šaltinius, skendinčius legendi- 
niuose Aukso amžiuose. 

Mes, tiesa, neturime savo mitinių kultūrinių pradų, 
įamžintų skulptūroje, architektūroje ir literatūroje, kaip 
graikai ar romėnai. Todėl ir aptikti juos nelengva. Tai, 
kad nėra sudaiktintų mūsų mitinės kultūros pradų, ne- 
reiškia, jog Mūsų protėviai buvo nekūrybingi, ne, jų kū- 
rybą trukdė labai nepalanki aplinka. Pagrindinis veiks- 
nys, kurio jie nepajėgė įveikti, buvo to meto viduram- 
žiška krikščionybė, visiškai nepripažinusį kultūrinės 
tolerancijos. Autoritetinga ideologine-moraline prasme, vi- 
duramžių krikščionybė buvo autoritetinga ir fizinės ga- 
lybės prasme: jos valiai paklusdavo galingosios Europos 
valstybės, prie kurių buvo priskiriama ir Lenkija. Ro- 
mos vyskupo autoritetas lėmė žmonių gyvenimo būdą. 
Svarbiausia žmogaus paskirtimi buvo laikoma tapti kri- 
kščioniu. Žmogus negalėjo laisvai apsispręsti tapti ar 
netapti krikščioniu, valstybė to siekė prievartiniu būdu. 
Krikščionybė kardu, jėga buvo nešama į aisčių — vie- 

nintelių dar nesukrikščionintų Europos tautų — plotus. 
Mūsų protėvių nelaimei, autoritetingieji ir galingieji to 
meto krikščionybės atstovai nesuvokė, kad žmonių gy- 
venamasis mitinis pasaulis yra lygiai toks pat palaimin- 
gas Dievo kūrinys, kaip ir visa gamta; Mitinį gyvenamą- 
jį aisčių pasaulį jie laikė šėtono darbu — tai yra tuo, 
kas turi būti be atodairos naikinama. 

Laikui bėgant toks krikščionybės požiūris kito: imta 
palankiau vertinti žmonių, įvairių tautų kultūrines tradi- 
cijas, papročius, gyvenimo būdą. Visa tai imta laikyti 
vertybe, tiesa, taisytina bei papildytina antgamtiniu ar 
antpasauliniu kriterijum. Ilgainiui krikščionybė pradėjo 
suprasti, kad žmogui visad yra tikra tai, ką jis ir jo pro- 
tėviai sėmė iš savo gamtinės išmonės bei patirties. Krikš- 
čionybė jam gali tapti tikruoju tikėjimu tik supanašėjusi 
su jo Mitinės sampratos realijomis bei jų veiksniais jo 
buityje, jo gyvenamame pasaulyje. Tuo būdu žmogaus 
mitinė kultūra gali tapti subtilesnė ir kartu neprarasti 
savo esmės. Jeigu krikščionybė yra Dievo malonė, Die- 
vo prabilimas į žmones jų laikinajame gyvenime, ji gali 
būti tik konstruktyvus, o ne destruktyvus veiksnys. Am- 
žinoji tiesa, krisdama į laikiną būtį, ir gali būti suvokta 
bei suprasta tik būties laikinume — kaip nematomas 
spindulys gali tapti matomas, kai lūžta per stiklo prizmę 
į spalvas. Amžinoji tiesa nekinta, bet, kintant būčiai, 
kinta ir jos laikinas spindėjimas. 

Mūsų nelaimei, anuometinė krikščionybė neturėjo ši- 
tokios tolerancijos: ji labai destruktyviai atsisuko prieš 
mūsų protėvių gilios prasmės mitines sampratas ir suža- 
lojo kultūrinius jų buities pamatus. Negana to! Ji žalo- 
jo ir patį jų gyvenimo būdą, jų kalbą ir jų savitą aistiš- 
ką — tautinę — sąmonę. Šitai ji darė per savo „„apaštalus“ 
slavus, skleidusius krikščionybę tarp pagonių aisčių. Tie 
„apaštalai“, užuot sąžiningai propagavę krikščionybę, 
mėgino aisčius suslavinti, surusinti, o ypač sulenkinti. 
Jie kur kas labiau stengėsi išmokytį aisčius „,„žmoniškos“ 
(lenkų) kalbos negu krikščioniškųjų tiesų. 

Slavams būdingas (greičiausiai iš mongolų paveldė- 
tas) bruožas — jatistis išrinktais bei pašauktais neštį tie- 
są žmonijai. Taip lenkai nešė aisčių tautoms savo polo- 
nizuotą krikščionybę, t.y. tokią, kuri reikalavo ne tik 
sukrikščionėjimo, bet ir sulenkėjimo. Lygiai taip jau pir- 
mieji rusų Carai jautėsi esą Dievo pašaukti nešti krikščio- 
nybę (bizantinę) rytiniams aisčiams. Net ir šių dienų 

slavai — sovietinė Rusijos imperija — dar taip neseniai 
jautėsi pašaukti išvaduoti visą pasaulį iš kapitalizmo. Mū- 
sų nelaimei, Mindaugo bandymas įdiegti krikščionybę 
lietuviams ir apskritai aisčiams nepavyko. Jo pastangos 
užmegzti tiesioginius ryšius su Roma be lenkų tarpinin- 
kavimo, galimas daiktas, būtų išsaugojusios pietines ais- 
čių gentis ir didžiulius lietuvių plotus nuo sulenkėjimo. 

Nors anuometinė krikščionybė sutrukdė aisčiams ryš- 
kiai įkūnyti savo mitinę kultūrą paminkluose, vis dėlto 
ji išliko įkūnyta kultūrinių vieškelių nuošalumoje, va- 
dinamajame liaudies mene — tautosakoje, tautodailėje, 
ypač koplytstulpiuose — ir žmonių papročiuose, ypač mi- 
rusiųjų laidojimo tradicijose. Taigi archeologija, kurios 
bene svarbiausią tyrinėjimų sritį sudaro kapai, ypač įka- 
pės, turi didelę reikšmę ieškant mūsų protėvių kultūrinių 
pradų. 

Taigi tiems ieškojimams turime palyginti labai kuk- 
lias — tik tautosakines ir archeologines — gaires. 

Galimas dalykas, kad čia gali pagelbėti kai kurių 
mūsų kultūrininkų darbai, tie darbai, kuriuose aisčių 
mitinės kultūros pradai tarsi prabyla iš tų kultūrininkų 
pasąmonės aistiškais personažais, kaip antai Vaižganto 
Burzdulis, Krėvės Skerdžius, Čiurlionio tapyba, Andrie- 
kaus ,„Rūpintojėlis“ ir pan. Be abejonių, tai — dėmesio 
verta sritis. Tačiau jai reikia kruopščių mokslininkų, ge- 
rai susipažinusių su mūsų literatūra, jos personažais ir 
kartu su šitame rašinyje teikiamais mūsų mMitiniais kul- 
tūriniais pradais bei jų raida. Paliksime tą reikšmingą 
sritį mokslininkams, o čia tenkinsimės tik mūsų archeo- 
logija, tautosaka bei liaudies menu, mitiniais atgarsiais 
kai kuriuose mūsų liaudies papročiuose. 

Be šitų pagrindinių savų šaltinių, mums teks remtis 
ir kai kuriais svetimais šaltiniais — archeologiniais ir mi- 
tologiniais. Iš archeologinių svarbiausi bus šie: vadina- 
mieji kromanjoniečių (Orinjako kultūros) piešiniai olose, 
Mino-Kretos ir Mikėnų (Graikijoje) radiniai ir, savaime 
aišku, klasikinės Graikijos archeologija. Tyrinėjant mi- 
tologiją bei mitus, dažniausiai bus remiamasi Johano Ja- 
kobo Bachofen'o bei artimai su juo susijusio Alfredo 
Baumler'io veikalais. 

Aisčių mitinės kultūros — kaip, beje, ir visų mitinių 
kultūrų — pradai yra glaudžiai susiję su gamta, su rea- 
lybe, kurioje žmogus pradeda suvokti save, suvokti savo 
pasaulio daiktus bei būtybes. 

Gamta atsiskleidžia Žmogui savo didingų dieviškumu, 
kaip aukštesnė realybė, dominuojanti virš visko — virš 
žmonių ir daiktų. Ji atsiskleidžia, iškildama iš tamsos į 
šviesą, kaip diena užgimstanti naktyje ar kaip Dangus 
iškyląs virš Žemės. Taigi aisčių mitinės būties pradai bu- 
vo Žemyna, kaip Žemės valdovė, viską gimdanti Moti- 
na, ir Perkūnas, kaip Dangaus valdovas, griaustiniu ir 
žaibais demonstruojantis savo — ne tiek savo, kiek Dan- 
gaus — galybę. 

Šitie du pagrindiniai aisčių mitinės būties pradai ne- 
buvo lygiaverčiai: vienas jų šiek tiek pirmavo. Atrodo, 
jog ankstyviausioje savo būties pakopoje mūsų protė- 
viai buvo Žemynos, Motinos Deivės, garbintojai. Su in- 
doeuropiečių atėjimu (III tūkstantmetyje prieš Kristaus 
gimimą) palengva ėmė reikštis Dangaus primatas su vVy- 
riausiuoju dievu Perkūnu. Šį pakitimą rodo mūsų protė- 
vių laidojimo pobūdžio pasikeitimas: ankstyvojoje mūsų 
protėvių būties fazėje mirusieji buvo užkasami — t. y. 
atiduodami Žemei, o vėliau jie buvo deginami — t. y. 
atiduodami (dūmais) Dangui. Ir ne vien tai! Šį pakitimą 
rodo ir mūsų protėvių šeimyninės bei bendruomeninės 
santvarkos pasikeitimas: iš pradžių ji buvo ,,„žemyniška“", 
t.y. matriarchalinė — tiek šeimoje, tiek bendruomenėje 
pirmavo moteris, o vėliau ji perėjo į „,perkūniškąją“, t. y. 
patriarchalinę fazę, kur dominavo vyras kaip šeimos gal- 
va ar.genties šventikas (krivis), ar jos vadas. 

Dėl aisčiams būdingo konservatyvumo „žemyniško- 
sios" dievybės bei Žemynos būties fazės papročiai ne- 
išnyko ir „perkūniškajam“ Dangaus primatui su jo die- 
vybėmis bei jo būties fazės papročiais įsitvirtinus. Abu 
šitie pradai aisčių būtyje sintezavosi, harmoningai susi- 
liejo, ir atsirado turtingesnė mitinės kultūros fazė — Lai- 
mos būties fazė. Mūsų protėvių mitinio kultūrinio gy- 
venimo Ciklas, prasidėjęs „tamsia“ Žemynos valdymo 
taze, perėjo per „šviesią“ Perkūno valdymo fazę ir vėl 
pasiekė pirmykštę savo būties kilmę Laimos valdymo 
fazėje, sujungiančioje ,,žemyniškuosius“ ir „perkūniš- 
kuosius“ aisčių kultūrinius pradus į pilnatvę. 

Žemyna—Perkūnas—Laima sudaro ciklą ne tik mūsų 
protėvių kultūrinės raidos prasme, bet ir pačios galuti- 
nės realybės — Gamtos kaip neapibrėžtybės — vidinės 
dinamikos prasme. Savo ciklinėje dinamikoje Gamta kaip 
neapibrėžtybė sieja visas būtybes, įvairiopai jas apibrėž- 
dama jų srityse: a) dievybes (deives ar dievus), kaip 

aukšto lygmens būtybes, kurios, kad ir apibrėžtos, pačios 
dar turi (kaip ir Gamta) kitas būtybes saistančių, jas 
apibrėžiančių galių, dievybės iškyla virš kitų būtybių — 
apibrėžtybių, priklausančių jų pilnatviškoms sritims ir 
dominuojančių; b) žmones, kaip pilnatvės stokojančias 
būtybes — apibrėžtybęs, kurios, siekdamos savo pilnat- 
vės ir stokodamos savų saistančių ir apibrėžiančių galių, 
siejasi bendrumo ryšiais su kitomis būtybėmis, imituoda- 
mos dievybes — veikia kaip jų agentai (atstovai); Cc) vi- 
siškai apibrėžtas, tobulas būtybes — apibrėžtybes — daik- 
tus, augalus, gyvūnus. 

Kiek miglota ankstesnės pastraipos prasmė išryškės 
vėliau. O tuo tarpu svarbu įsidėmėti, kad mūsų protėvių 
būtyje Gamta buvo pirminis, viską saistąs pradas, jun- 
giąs ne tik daiktus ir žmones jų gyvenimo keliuose, bet 
net ir dievus. Būtybė — kad ir kokia ji būtų — buvo bū- 
tybė, susijusi su Gamta kaip Visuma. Mitiniame pasau- 
lyje kiekviena būtybė buvo Gamtos simbolis. Mūsų kas- 
dienos samprata, simbolis paprastai yra įvaizdis, išreiš- 
kiąs vaizdo stokojančią realiją — mintį (idėją) ar jausmą. 
Antai kryžius simbolizuoja tikėjimą, kartais kančią, 
širdis — Meilę. O mitinėje sampratoje simbolis sieja bū- 
tybę — apibrėžtybę — su Gamta kaip neapibrėžtybe, kaip 
galutine realybe. 

Mitinės Gamtos kaip dominuojančios galutinės rea- 
lybės samprata yra diametraliai priešinga šių dienų tech- 
nikos amžiaus žmogaus gamtos sampratai — gamtos, ku- 
rioje dominuoja žmogus. Ilgame kelyje nuo mitinio žmo- 
gaus, pavaldaus Gamtai ir jos dievybėms, iki šių dienų 
žmogaus, technika pajungiančio sau gamtos jėgas bei 
jos išteklius, įvyko gigantiškos reikšmės lūžis: vietoj nuo 
Gamtos ir dievų priklausomo, kuklaus ir silpno mitinio 
žmogaus šiandien matome galingą technikos amžiaus 
žmogų, Nietzsche's vadinamą antžmogiu, kuriam „Die- 
vas (ir dievai) yra miręs“. 

Ne tiek kritikuodamas Nietzsch'ę, kiek analizuodamas 
Vakarų minties (filosofijos) raidą nuo Heraklito (artimo 
mitinio žmogaus galvosenai) iki Nietzsche's (artimo tech- 
nikos amžiaus žmogaus galvosenai), Heidegger'is prog- 
nozuoja, jog ateities pasaulis bus visiškai kitoks, 0 lū- 
žis, kuris turės įvykti pereinant į tą kitokį pasaulį, bus 
tolygus tam lūžiui, kurį patyrė mitinis pasaulis, pereida- 
mas į Vakarų „racionalios“ minties bei kultūros pasaulį. 
Heraklitas savuoju Ugnies ontologiniu simboliu dar tei- 

gė Būtį (Gamtą) kaip galutinę realybę, o filosofijos (me- 
tafizikos) raida nuo Platono iki Nietzsche's, pasak Hei- 
degger'io, yra ,,pamiršusi Būtį“, ją ignoruoja. 

Heidegger'is teigia, jog metafizikos eroje (nuo Plato- 
no iki Nietzsche's) Būtis pamiršta ne žmogaus, pati Būtis 
nuo jo pasitraukė. „Būties užmaršties“ apmąstymas lei- 
džia apčiuopti ir „Dievo užmaršties“ prielaidas, tačiau 
„tas pats Dievas gali mus išgelbėti"!. 

Technikos amžių vertindamas kaip nihilizmo fazę, 
kaip Būties naktį, Heidegger'is joje įžvelgia naujo Bū- 
ties ryto apraiškas. Būties užmaršties „naktis yra joje 
slypintis dienos nujautimas“Ž. Taigi ateities žmogus vėl 
vyraus Būtyje (Neapibrėžtybėje) ir ta prasme jis bus 
artimesnis mitiniam žmogui, Žmogui labiau pavaldžiam 
Gamtai ir jos dievybėms negu dabartinis technikos am- 
žiaus Žmogus. 

Tokiu atveju pažintis su mūsų protėvių kultūriniais 
pradmenimis yra ne šiaip žvilgterėjimas į kadaise buvu- 
slas svarbias, o šiandien jau antikvarinės realijas: tai jau 
tarsi kelrodis į mūsų kultūrinį rytojų. Gal sykiu tai 
reikštų mūsų grįžimą namo, kur gyventa mūsų protėvių. 
Toks „grįžimas namo“, kaip sako Heidegger'is, „yra su- 
grįžimas į pradmenų artumą“. Tokį sugrįžimą namo Hei- 
degger'is apibūdina kaip „ištikimybę savo kilmei“?, 

Mūsų mitinės kultūros raidą ir ypač jos objektyviza- 
Ciją -sutrukdė anuometinė tolerancijos stokojanti krikš- 
čionybė (glaudžiai su ja bendradarbiavo destruktyvūs 
aisčių tautų slavintojai) — paskelbė ją pagonybe, su ku- 
ria esą Ieikia kovoti kaip su blogybe, kaip su klaida. 
(Argi galėjo Dievas kūrėjas klysti paleisdamas aisčius, 
pagarbius savaip suprastam Kūrėjui, savitai gyventi sa- 
vame aistiškame pasaulyje?) Nuo to meto mes, užuot 
ėję savitu kultūriniu keliu, pasirinkome (buvome pri- 
versti pasirinkti) „tarptautinį“ Vakarų kultūros kelią. 

Šį šimtmetį mes — aisčių tautų palikuonys (lietuviai 
ir latviai) — jau būtume galėję, šių dienų krikščionybės 
netrukdomi, perimti savo protėvių kultūrinius pradme- 
nis, bet ir vėl įsikišo slavai, ėmę prievarta piršti „tarp- 


1 Heidegger M. Zur Seinsfrage. Frankfurt a. M.; Vittorio Kloster- 
mann, 1956. S. 27. 

2 Heidegger M. Hėlderlins Hymne, Halle a. d, Salle: Max Niemeyer, 
n. d. S. 12. 

3 Heidegger M. Erlūuterungen zu Holderlins Dichtung. Frankfurt a. 
M.: Vittorio Klostermann, 1944. S. 21. 

tautinę“ marksistinę-lenininę religiją, ne tik trukdyti 
mums tausoti savitus kultūrinius pradus, bet ir apskritai 
kėsintis į Mūsų — kaip aisčių — egzistavimą sudarant to- 
kias sąlygas, kai tenka rinktis vieną iš dviejų galimy- 
bių: būti surusintiems ar išnaikintiems. 

Norėčiau įterpti pastabą apie tarptautinės kultūros 
prasmę: tarptautinė kultūra nėra anttautinė kultūra, už- 
mesta ant savitų tautinių kultūrų, o yra tautų nevaržomo 
kultūrinio bendradarbiavimo darinys. Joks vienas asmuo 
negali primesti savos „tarptautinės“ ideologijos visai 
žmonijai visiems laikams. Šitai, žinoma, netaikytina re- 
ligijai, kuri, būdama antpasaulinė, savo prigimtimi yra 
anttautinė. Tačiau ji nenaikina (ar bent neprivalo nai- 
kinti) nei tautinės, nei tarptautinės kultūros, o tik nu- 
šviečia ją antpasauliškai, antkultūriškai. 

Tauta neturi siekti supanašėti su kitomis — ,„pažan- 
giomis tautomis, tarsi mėgintų pati pasidaryti ,,pažan- 
gia". Tautos paskirtis yra surasti save, savo šaknis, bū- 
ti ištikimai savo kilmei. Tik tokia tauta, kuri žino ir ger- 
bia savo kultūrinius pradus ir yra susijusi su kitomis 
tautomis, turinčiomis panašias šaknis, tik tokia tauta ga- 
li rikiuotis pažangių tautų gretose. Taip jai negresia pa- 
vojus tapti beveidžiu vienetu tarp kitų tautų: būdama 
tarptautinė, ji išlaiko savo tautines šaknis. Tauta stipry- 
bės turėtų semtis iš savo pirminių kultūrinių versmių. 
Tai kaip tik pabrėžia Alfredas Baumler'is, teigdamas, 
jog „visa kiekvienos tautos ateitis yra išsaugota jos mi- 
te''4. 

Mūsų kultūrininkai turėtų žvelgti į savo tautos kul- 
tūrines šaknis giliau, negu buvo įpratę iki šiol. Tik to- 
kiu būdu jie gali rasti mūsų tautinį intelektą. Tik radę 
savo kojoms atramą ant pirminės lietuvių-aisčių kultūri- 
nių pradų platformos, jie gali žvelgti į savo tautos atei- 
tį — žvelgti kaip lietuviai, kaip aisčiai. Žmo- 
gus, nežinantis savo šaknų, tampa bedvasiu „tarptauti- 
niu“ proletaru, negana to— be savo tautinių mitinių 
pradų jis netgi negali būti tikras krikščionis. 

Šiame darbe, remiantis negausiais archeologijos bei 
tautosakos duomenimis, bus mėginama atskleisti mūsų 


4 Bachofen J. J., Būumler A. Der Mythus von Orient and Occident. 
Mūnchen: C. H. Beck'sche Verlagsbuchhandlung, 1956. S. CI. Toliau 
išnašose bus rašoma vieno iš šių dviejų autorių pavardė — to, kurio 
mintys cituojamos. 

protėvių kultūrinius pradus, jų kilmę ir jų pirminę pras- 
mę. Į tuos objektyvius duomenis čia bus mėginama pa- 
žvelgti subjektyviai, subjektyviai ta prasme, kad juose, 
kaip mitinės būties apibrėžtybėse, atsiskleistų tos būties, 
to mitinio pasaulio visuma — atsiskleistų juos kaip api- 
brėžtybes įprasminanti Neapibrėžtybė. Kiekviena, kad ir 
menkiausia, apibrėžtybė mitinėje būtyje yra unikali sim- 
bolinė rodyklė į galutinę realybę, į Neapibrėžtybę kaip 
būties visumą,— nesvarbu, kaip ji būtų suprasta: kaip 
Žemyna, kaip Dangus ar kaip Laima. 

Taip įsijautus į mitinę galutinės realybės sampratą, 
bus mėginama ją nuodugniau interpretuoti remiantis 
Heidegger'io mintimis. ,, Nuodugniau“ šiuo atveju reiškia 
„labiau pačią mitinę sampratą atitinkančiai“. Tokio nuo- 
dugnaus aiškinimo tikrai reikia, nes — net ir šiandien — 
į mūsų mitinę kultūrinę praeitį žiūrima kaip į pagonybę 
arba kaip į prasmę ir svarbą praradusią atgyveną. Įdomu: 
žvelgdami į Mūsų mitinę praeitį iš mitinės perspektyvos, 
tam tikra prasme galbūt pažvelgsime į ją iš ateities pa- 
saulio perspektyvos. Tačiau svarbiausia, kad šiame savo 
protėvių kultūrinių pradų ieškojimo kelyje — mėginant 
suvokti simbolinę, t.y. subjektyvią negausių objektyvių 
(archeologinių, mitologinių, tautosakinių) kelrodžių pras- 
mę, bus mėginama nuvalyti jau bemaž visiškai svetimy- 
bėmis užgrioztą kelią į mūsų aistišką mitinę šventovę — 
mūsų mitinę būtį, Mitinį pasaulį. 

Žvelgdami į simbolinę mūsų negausių kelrodžių pras- 
mę, mes visus juos vertinsime ne taip, kaip jie buvo 
suprasti, bet kuo jie buvo rodydami galutinę realybę, 
šiandieninėje krikščionybės ir kitų didžiųjų religijų epo- 
choje gal geriausiai nusakomą sąvoka „Dievas“, o anoje 
žiloje „proaisčių“ laikų epochoje — Didžiąja Deive, Mo- 
tina Žeme, patriarchalinėje eroje — Tėvu Dangumi, o 
vėliau — Likimo deive Laima. Visos šitos galutinės rea- 
lybės sampratos reiškia ją kaip kūrybingumo versmę, iš 
kurios viskas atsiskleidžia, kyla ir kurioje viskas vėl 
užsiskleidžia, nyksta. 

Kadangi viskas yra simbolis, tai viskas — pradedant 
smilties krisleliu ir baigiant dievybe — rodo galutinę rea- 
lybę kaip kūrybingumo versmę. Tai kaip tik ir reiškia, 
kad kiekvienoje būtybėje, arba esybėje, kiekvienoje jos 
apraiškoje glūdi ją pagrindžianti, ją kildinanti, ją įpras- 
minanti ir ją atgal pas save pasiimanti kūrybingumo 
versmė — dinamiška galutinė realybė. Tai taip pat reiš- 

kia, kad, žvelgiant į įvairias apraiškas, atskleidžiančias 
jas jungiančius mūsų protėvių būties pradus, galbūt bus 
galima įžvelgti juose simboliškai sužėrinčią galutinę rea- 
lybę — ją kaip viską, įskaitant ir dievybes, jungiančią 
kūrybingumo versmę. 

Remdamiesi šiomis keliomis čia pateiktomis pastabo- 
mis, pabandysime dabar sudaryti šito rašinio planą. Pir- 
mojoje jo dalyje bus apžvelgiamas Didžiosios Deivės 
kultas, jos mitinė religija. Tas kultas, prasidėjęs Pirėnų 
kalnų olose 20 000 m. pr. Kr. ir paplitęs po visą Europą, 
nebuvo aisčių kultas: tai jų protėvių — mūsų prosenelių 
proaisčių kultas. Juos čia vadiname proaisčiais dėl to, 
kad jie geriau negu kuri kita Europos tauta išlaikė ir 
išsaugojo savo mitinės religijos pradus, buvo jų mitinių 
religinių bei kultūrinių tradicijų tęsėjai. 

Antroji dalis skirta apžvelgti ankstyvosios aisčių 
eros dievybes. Svarbiausia iš jų buvo Žemyna. Čia ją 
vadinsime Javine Žemyna — kad atskirtume nuo Moti- 
nos Žemynos. Trečioji dalis bus apie Perkūno erą, kai 
Dangus buvo suprantamas kaip galutinė realybė. 

Ketvirtojoje dalyje bus aptariama Laimos era, kurio- 
ję Likimą aisčiai laiko jų būtį nulemiančiu galutiniu 
veiksniu ar galutine realybe. Šitos dalies pabaigoje bus 
mėginama pateikti visos aisčių mitinės religijos ir kultū- 
rIOs sintezę. 

Visos čia išvardytos dalys gali būti skaitomos kaip 
atskiros ir savarankiškos temos. Šen ir ten bus įterpia- 
mos aliuzijos į filosofines Heideggerio ar jo įžymaus 
mokinio Finko realybės sampratas, dažnai labai artimas 
mitinėms sampratoms. 

Dar norėtume pabrėžti, kad pirmoji — Didžiosios Dei- 
vės epochai skirta dalis iš pirmo žvilgsnio gali pasiro- 
dyti nedaug bendra teturinti su aisčiais. Ir vis dėlto ši 
epocha yra mūsų aistiškosios religijos ir kultūros lop- 
šys. Šioje dalyje, derinantis prie tarptautinės terminolo- 
gijos, proaisčiai dažnai bus vadinami proindoeuropie- 
čiais. 

Didžiulė šitos dalies svarba ne tik aisčių mitinei kul- 
tūrai, bet ir apskritai Vakarų mitinės kultūros ištakoms 
skatino mus pateikti ją trimis tomais: 1. Senosios Euro- 
pos Didžioji Deivė, 2. Senosios Europos deivės ir dievai 
ir 3. Senoji Europa ir dabartis. 


Įžanga 


SENOVĖS EUROPOS KULTŪROS POBŪDIS 


Kultūra visuomet grindžiama religija. Ji aprėpia visą 
žmonių būtį, atskleidžia visas jos būtybes ir patį Žmogų. 
Iš esmės religija savo ritualais bei kultais, t.y. savąja 
kultūra, atskleidžia žmogui jo galutinę realybę, kuri jun- 
gia jo būtį, jo būtybes ir jį patį. Senovės Europos mitinė 
religija buvo Didžiosios Deivės religija. Kultūra, pagrįs- 
ta Didžiosios Deivės kultu, atrodo, buvo pati seniausia 
žmonijos kultūra, be to, visiškai kitokia nei šių dienų 
kultūra, susiformavusi per ilgus amžius. 

Apie ankstyviausią Didžiosios Deivės mitinės religi- 
jos ir su ja susijusios kultūros fazę sužinome iš paleoli- 
tinių radinių Pirėnų kalnų olose: iš įvairių akmens ir 
kaulo dirbinių, o ypač iš piešinių olų sienose, kur pa- 
vaizduoti to meto medžiojami gyvuliai. Ta kultūra, pra- 
sidėjusi kur kas anksčiau — 20 000—30 000 m. pr. Kr., 
paplito po visą Europą, kai paskutinią ledynmečio ledy- 
nai ėmė tirpti ir tų olų gyventojai mėdžiotojai drauge 
su medžiojamomis bandomis palengva yrėsi paskui šiau- 
rės link besitraukiančius ledynus. 

Pirėnų kalnų olose gyvenę Žmonės dažnai vadinamį 
kromanjoniečiais. Vardas jiems duotas pagal vietovę, 
kurioje pirmiausia ir buvo nustatytas tos rasės identite- 
tas. Jų kultūra priklausomai nuo archeologų specifiškai 
žymimų paleolitinio amžiaus laikotarpių vadinama Mad- 
leno, Orinjako ar dar kitaip. Galimas dalykas, kad arche- 
ologinėje klasifikacijoje tais vardais žymimos eros yra 
reikšmingos, tačiau mes šiame rašinyje, kuriame bus mė- 
ginama išryškinti Didžiosios Deivės ir kitų su ja susiju- 
sių dievybių prasmę, tą ankstyvąją jos kulto erą vadin- 
sime orinjakine — laikydamiesi anglų archeologės Gert- 
rūdos Rachelės Levy termino. 

Kad atskirtume Didžiosios Deivės Orinjako laikotarpį 
nuo jos kulto paplitimo po visą Europą (ir net (dar to- 
liau), laikotarpį nuo 20 000 m. pr. Kr. iki jo dezintegra- 
cijos, susijusios su pirmąja indoeuropiečių invazijos ban- 
ga maždaug 3000 m. pr. Kr.— visą tą laikotarpį vadinsi- 
me proaistiškąja Didžiosios Deivės era. Šitokį terminą 
čia pasirenkame dėl to, kad iš visų Europoje susiforma- 
vusių genčių bei tautų grupių aisčiai vieninteliai — dėl 
savo konservatyvumo, o galimas daiktas, ir dėl tarp jų 
užsilikusių vietinių, ikiindoeuropietiškų gyventojų dides- 
nio aktyvumo bei įtakingumo — sugebėjo atsispirti indo- 
europiečių įtakai ir išlaikė gyvas Didžiosios Deivės kul- 
to apraiškas savo mitinėje religijoje bei papročiuose. Jų 
tautosakoje ir tautodailėje (pavyzdžiui, dainose, koplyt- 
stulpiuose) apstu Didžiosios Deivės kulto motyvų bei sim- 
bolikos. Tiesa, ir kitos Europos tautos (ypač graikai) iš- 
laikė nemaža Deivės kultą sugestijuojančių apraiškų. Vis 
dėlto, kur kas stipriau nustelbti patriarchalinės indoeuro- 
pietiškos mitinės religijos bei jos dvasios, Didžiosios Dei- 
vės kulto motyvai neįsiaudė į jų tautinę sielą taip, kaip 
jie įsiaudę į aistiškąją sielą. 

Nors mūsų — aisčių — tautosakoje, tautodailėje ir pa- 
pročiuose bei juos patvirtinančiuose archeologiniuose 
radiniuose apstu išlikusių Didžiosios Deivės kultą vei- 
kiančių elementų, tačiau tai anaiptol nebus vienintelis 
būdas atsekti mums rūpimą pačios seniausios, pirminės 
realybės sampratą, pasireiškusią ir susiformavusią Di- 
džiosios Deivės epochoje, taigi pagrindžiančią ir mūsų 
protėvių realybės sampratą. Realybės — tai yra galutinės 
realybės (pačios Didžiosios Deivės) — samprata yra tai, 
kas padeda išryškinti bei atskleisti būties (pasaulio) 
prasmę, drauge atskleidžiant bei išryškinant ir jos die- 
vybių, būtybių ir Žmogaus prasmes. 

Šio šimtmečio antrojoje pusėje vyko intensyvūs ar- 
cheologiniai kasinėjimai pietrytinėje Europoje — prie 
Balkanų pusiasalio ir aplinkinėse srityse. Bene labiausiai 
šituose kasinėjimuose, o ypač pateikiant ten aptiktus su 
Didžiosios Deivės kultu susijusius radinius spaudoje ir 
aiškinant jų mitines simbolines prasmes, pasižymėjo mū- 
sų (aisčių) kilmės tarptautinio masto archeologė Marija 
Gimbutienė. Jos didžiulės reikšmės veikalas ,,„Senovės 
Europos dievai ir deivės nuo 7000 iki 3500 m. prieš Kris- 
tų" („The Goddesses and Gods of Old Europe“) yra in- 
tensyvaus tūkstantmečiais (7000—3500 m. pr. Kr.) klestė- 

jusios kultūros tyrinėjimo rezultatas, jis ir bus pagrin- 
dinis šaltinis, kuriuo remsimės interpretuodami Didžio- 
sios Deivės realybę ir jos kultą. 

Įspūdingą anuomet taip ilgai klestėte klestėjusią kul- 
tūrą M. Gimbutienė vadina Senovės Europos kultūra. Mes 
tuo vardu vadinsime viso Europos kontinento to meto 
kultūrą, nes ji iš esmės ir iš principo — nepaisant loka- 
linių savitumų bei skirtumų — priklausė Didžiosios Dei- 
vės religijos ir jos kultūros sričiai. Tą teigia ir pati M. 
Gimbutienė. Ji sako: „Senajai Europai priklauso taip pat 
vakarinės Europos megalitinė kultūra ir jai artima Pa- 
baltijo kultūra prieš atsikraustant indoeuropiečiams (vir- 
velinės keramikos ir kovos kirvių kultūrai) apie 2500 m. 
pr. Kr. Šitos kultūros ilgą laiką gyveno taikų gyvenimą 
be karų“*?. Trumpumo dėlei šitame rašinyje Senovės Eu- 
ropos kultūra kartais bus vadinama jau minėtu proaisčių 
vardu. 

Kitas reikšmingas Didžiosios Deivės realybės ir jos 
mitinės kultūros interpretavimo šaltinis mūsų rašinyje 
bus anglų archeologės G. R. Levy veikalas „(The Gate of 
Horn“. Šitame veikale ji teisingai pabrėžia Didžiosios 
Deivės kulto toteminį pobūdį. Jos nuomone, visame pa- 
saulyje aptinkamos toteminio kulto apraiškos yra kilusios 
iš Orinjako kultūros — pirmykštės to kulto eros, priklau- 
siusios kromanjoniečiams: jie paplito ne tik po visą Eu- 
ropą, jie atsidūrė ir Artimuosiuose Rytuose, ir Užuralyje, 
galiausiai dar tolimesnėse vietose, žodžiu, ilgainiui visuo- 
se pasaulio kampuose pasireiškęs toteminis kultas buvo 
jo pirminio, Orinjako laikotarpio toteminio Didžiosios 
Deivės kulto variantas. 

Pirmiausia derėtų pabrėžti šito bene seniausio pasau- 
lyje kulto ir jame įkūnytos kultūros savitą pobūdį, paly- 
ginti su Vakarų kultūros istorikų kultūros samprata. Kul- 
tūros pradžią jie sieja su gyvulio (beždžionės ar bež- 
džionžmogio) virtimo žmogumi laikotarpiu. Pati kultūros 
pradžia tų istorikų vaizduojama kaip nepaliaujamas at- 
skirų Žmonių grupių rungtyniavimas dėl teritorijos ir jo- 
je esančių gėrybių: Jų nuomone, taip elgtis Žmones pir- 
miausia skatino išlikęs gyvuliškasis instinktas, t. y. kovos 
dėl būvio, užvis labiausiai — kovos dėl gyvenamos terito- 
rijos, instinktas. Tokia kova kaip tik ir buvo kova su 

5 Gimbutienė M. Matristinė Europos kultūra prieš siaubingų karų 
laikus // Metmenys. 1987. Nr. 53. P. 10. 

svetimu žmogumi ar žmonių grupe. Be to, tokius veiks- 
mus galėjo skatintį ir į Europą įsibrovusių indoeuropie- 
čių grupių pavyzdys — jos kovodavo tarpusavyje dėl sa- 
vo apgyventų teritorijų, taip pat mėgindavo atsiplėšti 
kitiems priklausančių žemių savo grupės (savo tautos) 
naudai. Vakarų istorikų nuomone, nuo tų didvyriškų kovų, 
vėliau dainių apdainuotų ir tautiniuose epuose atvaiz- 
duotų, kaip tik ir prasidėjo mitinės Europos tautų kultū- 
ros, palengva išsirutuliojusios į visuotinę Vakarų kultūrą, 
šiandien perimtą visų pasaulio tautų. 

Svarbu pabrėžti, kad Vakarų kultūros istorikai, įsi- 
jautę į žmogų gyvulį ir jo būseną susieję su indoeuropie- 
tiškų genčių būdo bei charakterio savybėmis, neatkreipė 
dėmesio į Didžiosios Deivės mitinę religiją ir su ja susi- 
jusią kultūrą, kuri absoliučiai skiriasi tiek nuo biologinio 
žmogaus, tiek nuo indoeuropiečio kultūros. 

Esminis tų kultūrų skirtumas tas, kad Senovės Euro- 
pos kultūra buvo matriarchalinė, joje dominavo moteris 
su jai būdingų meilės pradu, grindžiančiu ir visuome- 
ninį, ir religinį gyvenimą; o indoeuropietiškųjų tautų 
mitinė kultūra buvo ryškiai patriarchalinė, joje pirmeny- 
bė visur teikiama vyrui, todėl ir jos religiniame bei vi- 
suomeniniame gyvenime dominavo galybės pradas. Šitų 
skirtingų kultūrų visuomenės buvo savaip organizuotos, 
ir kadangį jos buvo pagrįstos visai skirtingais pradais, 
tai Žmogaus gyvenimas jose buvo taip pat labai skirtin- 
gas. Meile grindžiama matriarchalinė kultūra buvo vie- 
nalytiškesnė: joje dominavo motina šventikė su savo 
palyda, ir kita visuomenės dalis, būdama joms pavaldi, 
gyveno taikoje ir laisvėje. O patriarchalinė kultūra, pa- 
grįsta galybe, suformavo klasinę santvarką su skirtingo- 
mis teisėmis ir privilegijomis kiekvienai klasei. Čia vi- 
suomenę sudarė iš esmės trys klasės: dvasininkų bei 'val- 
dančiųjų klasė, dirbančių, visuomenę maitinančių žmonių 
klasė ir vergų klasė, susidedanti iš pagrobtų belaisvių. 

Abi šias kultūras sugretina, jas trumpai apibūdina 
Marija Gimbutienė: „Dabartinis žodžio „civilizacija“ su- 
pratimas beveik visuomet siejamas su tokia visuomene, 
kurios politinė ir a santvarka yra hierarchinė ir su- 
siskirsčiusi į klases. Šitokia civilizacijos definicija neap- 
ima tų senovės kultūrų, kuriose nebuvo hierarchijos ir 
klasinės struktūros, bet kuriose gyvenimo sąlygos buvo 
geresnės ir pats žmonių gyvenimas turėjo kitą kokybę. 
Turiu galvoje Senąją Europą, 6500—3500 m. pr. Kr., Vi- 

durio ir Pietryčių Europoje prieš indoeuropiečių atėjimą 
ir iš jos išsivysčiusias Egėjo ir Viduržemio jūrų kultū- 
ras, 3500—1500 m. prieš Kr., ypač aukštąją Kretos kul- 
tūrą. Senajai Europai priklauso taip pat Vakarų Europos 
megalitinė kultūra ir jai artima Pabaltijo kultūra prieš 
atsikraustant indoeuropiečiams (virvelinės keramikos ar- 
ba kovos kirvių kultūrai) apie 2500 m. pr. Kr. Šitos kul- 
tūros ilgą laiką gyveno taikų gyvenimą be karų““, 

Tiek apie Orinjako, tiek apic proaistiškąjį (7000— 
3500 m. pr. Kr.) Didžiosios Deivės kultūros laikotarpį 
nėra jokių rašytinių istorinių paliudijimų. O tos rūšies 
šaltiniai, susiję su Mino-Kretos Didžiosios Deivės kultū- 
rOs apraiškomis, yra negausūs, pernelyg vėlyvi ir, svar- 
biausia, jie iškreipti vėlesnės (jau rašytinės) graikų pat- 
riarchalinės kultūros įtakoje. Taigi vienintelis būdas se- 
najai kultūrai atskleisti ir yra išaiškinti tos eros archeo- 
loginių radinių gausios simbolikos mitines prasmes. Iš 
tų simbolių galbūt bus įmanoma atskleisti tos kultūros 
žmonių galutinės realybės sampratą, pagrindžiančią jų 
būtį (pasaulį) su jos dievybėmis, būtybėmis ir žmogu- 
mi — su jų būsenų bei prasmių sampratomis. 

Šalia simbolių interpretavimo, reikės naudotis tauto- 
saka bei tautodaile, o taipogi ir mito tyrinėtojų nuomonė- 
mis. Be to, gali būti pravartu pasinaudoti ir kai kuriomis 
iki šių dienų išsilaikiusiomis primityviausiomis totemi- 
nėmis .religijomis. Pastarosios bus itin svarbios, kai mė- 
ginsime išryškinti Didžiosios Deivės kultui būdingą tote- 
minį pobūdį, atsiskleidžiantį Orinjako laikotarpio olų sie- 
nų piešiniuose. 


I skyrius 
ŽMOGUS IR GYVULYS 


Didžiąją Deivę garbinęs kromanjonietis, gyvenęs Pi- 
rėnų kalnų olose, buvo medžiotojas. Olų sienose jis pa- 
liko meniškų savo medžiotų žvėrių atvaizdų. Šitų jo pie- 
šinių prasmė nebuvo meninė, ji buvo religinė, bet, kaip 
sako mitologas Josefas Campbell'as, „(tai buvo žavingas 
medžiotojo pasaulis““. 

Žvėrys, kuriuos medžiojo Orinjako (paleolito) kultūros 
medžiotojai, buvo stambūs. Pats didžiausias jų — mamu- 
tas; stambus buvo ir arktinis raganosis (abu gauruoti ir 
jau seniai išnykę); būta ir kelių rūšių lokių, arklių, brie- 
džių ir, žinoma, stirnų, olų liūtų. Tuos žvėris medžiojęs 
žmogus, palyginti su jais, buvo silpnas, be to, jis naudo- 
josi labai menkais įrankiais: akmenimis, ietimis, t. y. laz- 
da su ant jos užmautu ragu, titnago durklais bei peiliais. 
Lankas su strėle tada greičiausiai dar nebuvo išrastas, 

Būdamas apsirūpinęs tik labai primityviomis medžio- 
jimo priemonėmis, to meto medžiotojas turėjo nepaprastai 
gerai žinoti medžiojamų gyvulių įpročius, jų gyvenimo 
būdą, žinoti ne vien dėl to, kad sugebėtų /juos sume- 
džioti, bet — svarbiausia — dėl to, kad medžioklėje pats 
išliktų gyvas. | 

Kad tas medžiotojas gerai pažino savo medžiojamus 
gyvulius, Matyti iš olų sienų piešinių, kuriuose tie gyvu- 
liai atvaizduotį įvairiausiomis jiems būdingomis pozo- 
mis. Gertrūda Levy, apibūdindama tuos piešinius, sako, 
kad vaizdo įsiminimo intensyvumas, vidinis gyvulio gy- 
venimo suvokimas iš dalies rodė medžiotojo įgudimą, nuo 
kurio jo išlikimas priklausė labiau negu vėlesniais laikais 


6 Campbell J. Myths from West to East', in Floyd Yearout, (ed.) 
MYTHS. New York, St. Louis, San Francisco, Montreal, New Delhi, 
San Paulo, Singapore, Toronto: McGraw — Hill Book Co. 1976. P. 34. 

tose geografinėse platumose; kad tuose piešiniuose ryš- 
kus grožio pajautimas ir meninis pajėgumas; kad visa 
tai yra taip įtaigų, jog verčia pamiršti tūkstantmečius, 
skiriančius tą meną nuo šiandieninio". 

Orinjako kultūros žmogus (gyvenęs 20 000 m. pr. Kr. 
ar ir dar ankstesniais tūkstantmečiais), būdamas glaudžiai 
susijęs su savo medžiojamais gyvūnais ir su jų gyvena- 
mąja aplinka, ir juos, ir aplinką, taip pat ir save joje 
jautė ir traktavo visiškai kitaip negu šių dienų žmogus. 
Vienas skirtumas tas, kad dabartinis žmogus, būdamas 
apsirūpinęs labai efektyviais medžioklės įrankiais ir sa- 
visaugos priemonėmis, toje aplinkoje jaučiasi reliatyviai 
saugus. Antra, šių dienų žmogui medžioklė yra pramoga, 
o ne gyvybinio išlikimo veiksnys. Ir trečias — pats svaI- 
biausias — skirtumas tas, kad šių dienų žmogus yra aiš- 
kiai antropocentrinės orientacijos: save jis suvokia kaip 
pagrindinę, svarbiausią pasaulio būtybę. Dėl to jis įsiti- 
kinęs, jog žmogaus paskirtis ne tik tvarkyti, prižiūrėti 
visas kitas „žemesnes“ būtybes gamtoje, bet ir jas per- 
tvarkyti, kūrybiškai performuoti, pakelti į aukštesnį ly- 
gį. Antai iš laukinės augalijos jis išveda naujas augalų 
rūšis, pasižyminčias saldumu, aromatingumu ir skanumu, 
prisijaukina laukinius gyvulius, ir romių naminių gyvulių 
bandos aprūpina jį lengvai pasiekiama, geresnio skonio, 
minkštesne mėsa. Šitaip jis tariasi pakeliąs laukinę auga- 
liją ir gyvūniją į aukštesnį lygį. Tai dar he viskas! Net 
ir žemės gelmėse „beprasmiškai“ glūdinčius įvairius mi- 
neralus jis taipogi „„sukilnina“, padarydamas juos (pa- 
gal savo supratimą) prasmingomis vertybėmis. Dėl to 
modernus žmogus laiko save aukščiausia, kilniausia ir 
kartu dieviškiausia pasaulio būtybe, padedančia Dievui, 
savo antgamtiniam Tėvui, kurti. Iš to taipogi aišku, kad 
žmogus pagal savo paties išvaizdą įsivaizdavo ir savo 
antgamtinio Tėvo, pasaulio Kūrėjo išvaizdą. 

Orinjako kultūros laikotarpio medžiotojo galutinės 
realybės samprata visiškai priešinga modernaus žmogaus, 
galutine realybe laikančio žmonių Tėvą, sampratai. Anų 
laikų medžiotojas galutine realybe laikė, kaip bus matyti 
vėliau, Didžiąją Deivę bei Didžiąją Motiną, jungiančias 
ii bendrais ryšiais su didingais įo medžiojamais žvėrimis, 
ju aplinkos augalais, daiktais, jį — žmogų, būtybę silpna, 


'" Levy G. R. The Gate of Horn. London: Faber and Faber, 1963. 
P. 19. | 

pliką, stokojančią įspūdingų, žėrinčių jos motinišku die- 
viškumu gyvūninių savybių! Taigi jo Didžioji Motina 
buvo ne žmogus, bet didingų jo medžiojamų gyvūnų ir 
drauge jų aplinkos augalų bei daiktų Motina. 

Aukščiau minėta modernių laikų žmogaus (realybės, 
Dievo ir savo žmogiškosios esmės) samprata susiformavo 
palengva, kultūrinės raidos metu — perėjo mitinės sim- 
bolinės sampratos erą, vėliau racionaliosios, sąvokinės, 
„loginės“ (logos) sampratos erą. Palikdami nuošaly- 
je pastarosios, t.y. logos — filosofinės bei mokslinės 
eros kompetentingumo klausimą — nei paneigdami, nei 
patvirtindami toje eroje pateiktų atsakymų absoliutų tik- 
rumą — Mes tik norime pabrėžti, jog modernaus žmo- 
gaus realybės samprata yra tiek nutolusi nuo Orinjako 
laikotarpio žmogaus savito realybės supratimo, kad tie- 
siog nėra prasmės visa tai vertinti vien modernaus žmo- 
gaus požiūriu, pagal jo šiandieninius kriterijus bei stan- 
dartus, tarsi jis būtų autoritetingiausias teisėjas. Šių dienų 
žmogus negali visiškai tiksliai įvertinti gilios seno- 
vės kultūrinių apyaušrių Žmogaus realybės, dievybės, ki- 
tų būtybių ir savęs paties sampratų. 

Šitame rašinyje kaip tik ir bus mėginama — kiek tai 
bus pajėgiama ir įmanoma — leisti ano meto gilioms mi- 
tinėms simbolinėms sampratoms pačioms atsiskleisti, jų ne- 
iškraipant, nesistengiant įsprausti į „tikrus“, „įrodytus“ 
ir dėl to „neginčijamus“ šių dienų sampratų pradus. Ka- 
dangi Didžiosios Deivės kultūrą atskleidžia mitai ir sim- 
boliai, ją interpretuojant reikės — užuot racionaliai aiš- 
kinus ir įrodinėjus, bandyti į visa tai įsijausti. Įsijauti- 
mas čia anaiptol nėra atsijęs nuo protavimo bei mąstymo. 
Priešingai! Jis su tuo glaudžiai susijęs. Anot šių die- 
nų filosofo Heideggerio, suvokimas ir įsijautimas — 
priešingai racionaliam, griežtai loginiam supratimui — bū- 
tinai eina drauge: supratimas visados yra susijęs su nuo- 
voka, kita vertus, nuovoka visada reiškia supratimą. 

Orinjako kultūros žmogų, anų laikų arktinėje aplin- 
koje medžiojantį didžiulius žvėris, stebindavo ir stulbin- 
davo didinga jų išvaizda, nepaprasta jėga ir, nepaisant 
stambumo, neįtikėtinas miklumas. Tokie buvo buivolai, 
gauruoti raganosiai ir ypač — milžinai mamutai. Kad tų 
laikų žmogus buvo puikiai išstudijavęs tų gyvulių išvaiz- 
dą, jiems būdingas pozas, rodo olų piešiniai. Galima ne- 
abejoti, kad jis pažino tuos gyvulius ne tik išoriškai — 
jis taip pat gerai žinojo jų vidinės, psichinės sandaros 

ypatumus, skyrė jų reakciją į įvairius negatyvius, pavo- 
jų signalizuojančius veiksnius ir į teigiamus jausmus ke- 
liančius veiksnius. 

Pavojų keliantys veiksniai — tai kitų stipresnių gyvu- 
lių ar medžiotojo pasirodymas, o antrasis atvejis — tai 
gyvulių grupės savitarpio susitarimą bei solidarumą ska- 
tinantys veiksniai: jų draugiškas reagavimas pasirodžius 
savo grupės nariui, ypač poravimosi partneriui, ir, bene 
visų labiausiai, jų gyvūniška, motiniška meilė jaunik- 
liams. Tokią meilę, pavyzdžiui, kaip lokė meiliai apglė- 
bia savo lokiuką, kaip rūpestingai jį saugo, Orinjako 
kultūros medžiotojas pastebėjo ir ją suprato. 

Stebėdamas savo medžiojamus gyvulius nuo pat jų 
atsiradimo, jis Matė, kad jie —nepaisant fizinio stiprumo 
ir gajumo — ilgainiui ima silpnėti ir nykti, kol galiausiai 
žūva. Orinjako laikotarpio medžiotoją veikė jo buityje 
įvairiais aspektais atsiskleidžiantis gimimo stebuklas ir 
po jo neišvengiamai ateinanti mirtis. Viskas jo aplinko- 
je, neišskiriant nė gyvulių, gimė ir neišvengiamai mirė. 
Mirtis, panašiai kaip į prieblandą paskęstanti diena, jo 
mitinėje sampratoje nebuvo pabaiga (visiškas išnykimas), 
jis tikėjo, kad po jos, kaip po į naktį paskendusios die- 
nos, viskas prasideda iš naujo. 

Orinjako laikotarpio medžiotojas, stebėdamas didin- 
gus savo medžiojamus gyvulius nuo jų atsiradimo iki 
žūties,. pažino juos ne tik kaip tam tikrą grupę su jai 
būdingomis savybėmis,— dažnai jis juos įsidėmėdavo ir 
kaip pavienius tai grupei priklausančius, tačiau savo 
specifinėmis savybėmis išsiskiriančius narius: jis pažino 
juos kaip pavienius tam tikros grupės individus. Didelei 
savo nuostabai, kartais jis tarėsi atpažįstąs savo kadaise 
medžiotą (ar ir sumedžiotą) buivolą ar kurį kitą Žvėrį 
praėjus gana ilgam laikui po to žvėries žuvimo. Vėl susi- 
durdamas su kadaise kritusiu gyvuliu — o tokių atvejų, at- 
rodo, pasitaikydavo gana dažnai, jis tikėjo, kad žuvęs 
gyvulys po kurio laiko atsiranda iš naujo. Aukodamas 
sumedžiotą gyvulį savo dievybei ar dievybėms, Orinjako 
laikotarpio žmogųs dažnai ir pats — pagal papročius — 
dalyvaudavo tose apeiginėse aukojimo puotose, valgy- 
davo to gyvulio mėsą. 

Matęs gyvulio žūtį, jo nukovimą ir fizinį sunaudoji- 
mą, o vėliau vėl tą gyvulį savo gyvenimo keliuose sutik- 
damas, Orinjako kultūros žmogus buvo įsitikinęs, kad 
tas gyvulys turi nemirtingą sielą, kuri persikelia į nau- 

jai gimstančią atitinkamos grupės būtybę. Būdama bei 
tapdama ta būtybe, t. y. atitinkamos gyvulių grupės na- 
re, siela ir buvo ją formuojantis, su ja nuo gimimo iki 
mirties susijęs amžinasis pradas: ji buvo dieviška! Dėl 
to dieviško, amžino, nei gimstančio, nei mirštančio pra- 
do — savo sielos — kiekvienas didingas Orinjako eros 
gyvulys (kaip ir kitos būtybės) atsirasdavo, žūdavo ir 'vėl 
atsirasdavo, t. y. jų buvimas sudarė amžiną, nesibaigiantį 
ciklą. 

Čia kalbame apie gyvulius, keliančius nuostabą tos 
ankstyvosios kultūrinės eros žmogui, daugiausia dėl to, 
kad ją aiškiai liudija olų piešiniai. Nekyla abejonių, 
kad ir gausybė kitų gamtos reiškinių kėlė jam nuostabą. 
Viskas stebino jį nuo pat to momento, kai jis, atmerkęs 
akis, išvydo savo būtyje, savo pasaulyje gausybę įvai- 
riausių atsiskleidžiančių ir užsiskleidžiančių reiškinių, 
kartu jis susidūrė ir su pačiu pasauliu, savo būtimi, su- 
sijusia su tais reiškiniais. Būtis ar pasaulis buvo visu- 
ma, kurią sudarė ir kartu atskleidė visa ta įvairių būty- 
bių gausa, jų įvairovė —ta visuma buvo nuostabi, die- 
viškoji Žemė. 

Atmerkęs akis, tos seniausios eros žmogus buvo iš- 
tiktas nuostabos: jį stebino ne tik gausybė būtybių, pa- 
sirodančių sniegui nutirpus, ne tik srūvantys vandenys, 
daigai, augantys, pražystantys, džiūstantys ir nunykstan- 
tys — visos būtybės gimdavo, tvirtėdavo, pasiekdavo 
aukščiausią savo pajėgumo laipsnį, imdavo senti ir mir- 
davo, bet visų labiausiai jį stebino pati Žemė, jo būties 
visuma, kurį atskleidė ir gimdė visas tas būtybes, kuri 
globodavo jas tam tikrą joms skirtą laiką, o paskui — po 
mirties — Motiniškai priimdavo vėl į save. 

Žemė — tai neaprėpiamos tolumos, atsiveriančios virš 
plačių, kartais sniego baltumo, kartais intensyvaus žo- 
lių bei girių žalumo plotų, išraižytų tekančių upių ar ra- 
mių ežerų vandenimis, tai ir girios, ir pievos, ir tie van- 
denys; Žemei priklausė ir Dangus. Saulė didingai pakil- 
davo iš Žemės — tarsi gimdavo, o paskui leisdavosi už 
jos horizontų — tarsi mirdavo. Pati Diena gimdavo iš Že- 
mės naktų, jose ir mirdavo. Naktis buvo Žemės įsčios; 
taigi ir olos po kalnais buvo Žemės „naktinės“ gelmės. 
Žemė — viską gimdanti ir viską po mirties vėl priglau- 
džianti Motina — pati gimė iš savo „naktinių“ gelmių 
įsčių ir pati vėl į jas sugrįždavo. Štai čia galima įžvelgti 
analogiją tarp gyvulio (atsirandančio ir atsiskleidžiančio 

jame įsikūnijant sielai — dieviškajam pradui ir Nugaiš- 
tančio, užsiskleidžiančio, kai tas pradas, t. y. siela, jį vėl 
priglobia) ir pačios Žemės, iškylančios iš dieviškųjų ,„,nak- 
tinių“ gelmių (olų) ir vėl į jas sugrįžtančios, užsisklei- 
džiančios. Kalnų olos Orinjako laikotarpio žmogui kaip 
tik ir reiškė Žemės, jo Didžiosios Deivės, sielą — patį jos 
motiniškumą, grindžiantį ir įprasminantį visas (žemesnio 
rango) motiniškumo apraiškas jo būtyje, jo pasaulyje. 
Šitokios tą žmogų nuostaba perimančios Žemės motiniš- 
kumo apraiškos ir buvo aukščiau minėtas įvairių būtybių 
atsivėrimas — užgimimas ir jų užsivėrimas — mirimas, vi- 
sad susieti su Motina Žeme. Tokių apraiškų pavyzdys — 
tai iš Žemės motiniškų gelmių trykštąs šaltinių vanduo, 
kuris neretai (sausmečiui užėjus) nusekdavo, išdžiūdavo, 
ir iš tų pačių gelmių iškilę didžiuliai ar mažesni akme- 
nys, rodantys Didžiosios Deivės, Motinos Žemės, galią 
ir sykiu jos valią — pateikia stalus altorius jai aukoja- 
moms aukoms; tai ir iš jos šventų gelmių išaugę milži- 
niški medžiai ar kiti ne tokie įspūdingi augalai, kurie, 
pasenę ir sutrešę, vėl. virsdavo ant Motinos Žemės ir jo- 
je dingdavo, kai visai sunykdavo; tai ir pagaliau gausy- 
bė gyvų būtybių, kurios — kad ir netiesiogiai — gimdavo 
iš jos, iš Motinos Žemės, o mirusios vėl į ją sugrįždavo. 
Prie tokių būtybių priklausė ir žmogus, kurio laidojimas 
į Žemę — akivaizdus grįžimo į ją pavyzdys. 

Pagal čia pateiktą Orinjako kultūros Žmogaus realy- 
bės sampratą viskas būtyje (pasaulyje) prasideda ir bai- 
giasi Didžiosios Deivės Motinos Žemės įsčiose, kalnų olų 
gilumoje. Šitokią realybės sampratą atskleidžia viena iš 
tos eros Žmogaus apeigų, kai plokšti akmenys su juose 
įrėžtais gyvulių siluetais, vaizduojančiais ne tiek tuos 
gyvūnus, kiek jų sielas, būdavo guldomi ant olos grin- 
dų „veidu“ žemyn. Šita apeiga, pasak G. Levy, kaip tik 
ir reiškė, kad ola jau buvo Motina. Šitąja apeiga tarsi 
sakoma, kad to gityvulio (ar bet kurios kitos būtybės) sie- 
la priklauso Didžiajai Deivei kaip Motinai Žemei, iš 
kurios įsčių (olos) iškyla ir vėl į jas sugrįžta ne tik pati 
Deivė, bet ir visos dieviškosios sielos — visos deivėsš. 

Ola, Didžiosios Deivės įsčios, Orinjako kultūros žmo- 
gui, Matyt, reiškė realybės kūrybingumo versmę, iš ku- 
rios viskas kyla, t. y. gimsta, ir į kurią viskas vėl krin- 
ta, t. y. miršta. Tai nebuvo tik būtybių (gyvulių, augalų 


“ Cf. ibid. P. 27. 

ar daiktų) pradžios ir pabaigos versmė! Ji buvo ir tų 
būtybių pradžią bei pabaigą lemiančių sielų atsiskleidi- 
mo ir užsiskleidimo vieta. Negana tol Ji buvo ir pačios 
Didžiosios Deivės kaip Motinos Žemės sielos atsiskleidi- 
mo ir užsiskleidimo vieta. Kad taptų aiškiau, kaip Orin- 
jako kultūros žmogus žiūrėjo į Didžiąją Deivę, iškylan- 
čią į Dienos pasaulį iš savo Nakties pasaulio (iš Žemės 
gelmių — olų) ir kartu leidžiančią iš tų pačių gelmių 
(olų) atsiskleisti ir deivėms, gyvulių ir kitų būtybių sie- 
loms, atskleidžiant pastarosioms ir pačias, jų saistomas 
būtybes, reikia pažvelgti bei įsijausti į tos eros žmogaus 
savęs paties, t. y. žmogaus ir jo sielos, sampratą. 

Garsieji Orinjako olose aptikti tos žmonių eros pieši- 
niai, kaip jau minėta, buvo meniški, gyvulių kontūrai 
įrėžti stropiai ir detaliai, įvairiomis pozomis. Šalia jų pa- 
lyginti nedažnai pasitaiko ir piešinių, vaizduojančių žmo- 
nes. Priešingai ryškiems, stropiai, drąsiomis ir giliomis 
linijomis įrėžtiems gyvulių kontūrams, žmones vaizduo- 
jantys piešiniai atlikti lengvais, paviršiniais, tarsi dro- 
viais štrichais. Tai kaip tik ir pabrėžia G. R. Levy. Ji 
teigia, kad žmonės ten vaizduojami labai padrikai, labai 
droviai, ryškus kontrastas su tvirtomis gyvulio piešinio 
linijomis... be to, jų tūpčiojančios pozos neabejotinai da- 
ro žmonių nuolankumo ir baimingumo įspūdį?. Taigi, kad 
ir nenoromis, kyla mintis, kad ankstyviausioje (čia vadi- 
nama Orinjako) Didžiosios Deivės eroje žmogus buvo 
nereikšminga, matyt, kažko esmingo stokojanti būtybė. 
Šitokią prielaidą patvirtina ir kitas žmonių piešinių tose 
olose ypatumas: tai, kad piešiniuose nerodomi žmonių 
veidai, jie visuomet su kaukėmis; neryškūs ir jų kūnai — 
jie visuomet pridengti gyvulių kailiais. 

Mėginant dabar suprasti tos seniausios kultūrinės 
eros Žmogaus jauseną, kaip tik ir reikia vertinti jį kaip 
„kažko esmingo stokojančią“ būtybę. Norėdami tai pa- 
daryti, turėsime susieti jį su būtybėmis, nepaženklinto- 
mis tokio pobūdžio trūkumais, pirmiausia su jų būties 
dievybėmis, ir ypač su Didžiąja Deive kaip Motina Že- 
me. Siejant žmogų su dievybėmis ir su Didžiąja Deive, 
neišvengiamai tenka jį sieti su Motina Žeme, su jos 
kūrybingumo versme, kuria buvo pagrįstos tos dievybės 
ir ji pati. 


9 Ibid. P. 22. 

Neryškūs ir padriki žmonių siluetai olų sienose, ypač 
dar turint galvoje jų keliaklupstiškas pozas, rodo, kad 
žmonės save laikė pilnatvės, išbaigtumo stokojančiomis 
būtybėmis, neturinčiomis didingo gyvulių tobulumo. 

Taip vertindamas didingas savo aplinkos būtybes, 
Orinjako kultūros žmogus neišvengiamai jautė savo pa- 
ties menkystę, jis suvokė save kaip sielos, kaip dieviško- 
jo prado stokojančią būtybę. Šitame kontekste kyla 
klausimas: o kas gi ta siela mitinės Orinjako kultūros 
sampratoje? 

Norint tai suvokti, reikia dar kartą pabrėžti, kad sie- 
la pagal tą pirminę seniausios kultūrinės eros mitinę 
sampratą buvo visuma, saistanti savo visumai priklau- 
sančias būtybes. Ji buvo dieviškasis, motiniškasis pradas, 
įprasminąs tas būtybes. Įsikūnydama būtybėje, siela — 
jos dieviškasis pradas — kaip motina pagimdydavo tą būty- 
bę tam tikram buvimo (gyvenimo) keliui; ji kaip motina 
globodavo ją tame buvimo (gyvenimo) kelyje, kol ga- 
liausiai vėl motiniškai priglausdavo ją pas save to bu- 
vimo (gyvenimo) keliui pasibaigus. Šita prasme siela 
buvo būtybę transcenduojanti (jau nebe „būtybiška'“) die- 
viškoji visuma, saistanti savo visumai priklausančias bū- 
tybes. 

Galutine prasme siela buvo patį Motina Žemė, jos 
siela. Ji buvo Visuma (Didžioji Deivė), atsiskleidžianti 
gausybe visumų (gausybe deivių), motiniškai saistančių 
ne visas būtyje (Visumoje) esančias būtybes, o tik tam 
tikras jų grupes, susijusias reliatyviosiomis visumomis, 
jų dieviškosiomis sielomis. Taigi Motina Žemė kaip Vi- 
suma buvo galutinė (Didžioji) Deivė, jungianti ir įpras- 
minanti visas būties, pasaulio, Visumos būtybes: ji buvo 
jų Motina Siela. O Motina Žemė, atsiskleisdama pavienė- 
se (reliatyviose) visumose, motinose sielose, kaip savo 
atsiskleidimo aspektuose, saistančiuose savo reliatyvioms 
visumoms priklausančias būtybes, buvo tų būtybių gru- 
pės siela — deivė. Kitaip tariant, Orinjako kultūros žmo- 
gaus būtyje Didžioji Deivė, atsiskleisdama būtybių (ypač 
gyvulių) sielomis, atsiskleidė jomis kaip deivėmis — kaip 
savo dieviškosiomis dukromis. Šitie dalykai taps aiškes- 
ni, kai kalbėsime apie totemizmą, pasireiškiantį būtybes 
saistančiomis jų deivėmis pramotėmis, kurios buvo Di- 
džiosios Deivės kaip Deivės Pramotės aspektai. 

O kol kas reikia aptarti būtybių (ypač gyvulių) to- 
bulumu atsiskleidžiančių sielų kaip deivių prasmę, šitą 

jų prasmę siejant su Motinos Žemės sielos kaip Deivės 
prasme. Šia proga reikia pasakyti, kad mitinio žmogaus 
samprata formavosi ne taip, kaip Mes esame įpratę. Mes 
esame įpratę mus supančių būtybių esmės ieškoti sinte- 
zės būdu, t.y. pradedame nuo konkrečių būtybių ir tik 
tada apibendriname visumą. O mitinis Žmogus atvirkš- 
čiai — į realybę žvelgė iš visumos; jis žvelgė analitiškai 
ta prasme, kad pirmiausia suvokė galutinę realybę, t. y. 
Visumą (Didžiąją Deivę bei Motiną Žemę), atsiskleidžian- 
čią reliatyviomis visumomis (jo aplinkos būtybių, ypač 
gyvulių, sielomis), ir tik jų perspektyvoje suvokė pačių 
būtybių (ypač gyvulių) prasmes: jų esmę, pagrįstą ir 
įprasmintą sielomis deivėmis. 

„ Tokia realybės ir mitinį žmogų supusių būtybių samp- 
rata, žinoma, dažnai atrodo idealistinė, nerealistinė, nes 
čia aktyviai reiškiasi jausmo lydima vaizduotė, ne vien 
blaivus protas. Gali susidaryti įspūdis, kad tie žmonės 
stokojo pragmatiško realybės ir būtybių supratimo. O 
iš tikrųjų taip yra dėl visiškai kitokio negu mums įpras- 
ta tų dalykų suvokimo. 

Palikime trumpam Orinjako kultūros žmogaus sampra- 
tą. Paanalizuokime mums daug artimesnę lietuvių ar ais- 
čių tradicinę sampratą, išlaikiusią tolimos praejjiės Orin- 
jako kultūros žmogaus sampratos dvasią iki mūsų laikų, 
t. y. iki Mūsų tėvų, kurie dar buvo savo dirbamos „šven- 
tos žemelės“ pagarbūs šeimininkai, laikų. Pamėginkime 
atskleisti bent kai kuriuos jų „,nerealistinės“, ,„„neprag- 
matinės“ sampratos aspektus. 

Tik žvilgtelėję į mūsų tėvų gyvenimo būdą, nedvejo- 
dami turėsime sutikti, kad jie buvo realiai mąstantys ir 
pragmatiški žmonės: jie gerai pažino savo buitį, t. y. sa- 
vo gyvenamąjį pasaulį ir būtybių bei daiktų prasmę ja- 
me, Antai jie gerai žinojo titnago, o ypač kai kurių jų 
buičiai svarbių medžių (ąžuolo, uosio, beržo, liepos, lazdyno 
ar net žilvičio ir karklo) reikšmę ir jiems būdingas savy- 
bes. Titnagas buvo reikšminga Žemės dovana —iš jo 
aistis galėjo pasigaminti peilį, kirvį ar skiltuvą ugniai 
įskilti. Ąžuolas tiko statinėms, karstams ir kitiems buities 
daiktams, kurie turi būti atsparūs drėgmei, jis tiko — ly- 
giai kaip ir uosis — baldams gaminti dėl savo kietumo ir 
ypač dėl rievių grožio. Uosis buvo nepakeičiamas vežimo 
ratų — ratlankių ir stipinų — gamyboje; jis taipogi tiko 
arklams, tvoroms ir kirvakočiams. Beržas, ypač „,,suk- 
tomis“ rievėmis, buvo rinktinis medis ratų stebulėms, 

vežimų ienoms, taip pat baldams; be to, jis buvo naudo- 
jamas deguto gamyboje, tiko grėbliadančiams, buvo kait- 
rus kuras ir pan. Liepa, be kitų savybių (pavyzdžiui, gy- 
domieji liepžiedžiai), buvo reikšminga savo karnomis, iš 
kurių būdavo pinamos įvairios pintinės ar gaminamas 
apavas, vadinamas vyžomis. Lazdynas tiko grėbliako- 
čiams, dalgiakočiams bei kastuvų kotams. 

Taigi aistis neginčijamai pragmatiškai suvokė savo 
buities būtybių prasmę. Tas suvokimas atsirado ne ste- 
bint jas „„būtybiškai“ izoliuotas, bet joms atsiskleidžiant 
jas įprasminančioje „nebūtybiškoje“ visumoje. Šita visu- 
ma, siejanti vienos ar kitos rūšies būtybes buityje, mūsų 
mitinių protėvių buvo suprasta kaip deivė, jų vadinama 
„Motina“. Tai akivaizdu latvių mitologijoje — čia žinoma 
gausybė tokių deivių motinų, vadinamų „matėmis“. 
Tai ir ugnies motina deivė (matė), jungianti, tarp dau- 
gelio kitų tai visumMai priklausančių, jos įprasmintų ir 
pagrįstų būtybių, ir titnaginį ugnies skiltuvą. Tą patį ga- 
lima pasakyti apie vandens ir kitų gėrimų motiną deivę 
(matę), pagrindžiančią bei įprasminančią statines, ku- 
bilus, molinius ar ir kitokius indus. Be latvių mitologijo- 
je plačiai žinomų įvairių Motinų deivių, pavyzdžiui, uo- 
gų Matės, bičių Matės, žiedų Matės ir net mėš- 
lo matės, be abejo, būta ir važiuoklių (vežimų, rogių, 
važių, karietų, jų dalių ir kelių, o gal ir keliautojų) mo- 
tinų deivių (Mačių); būta ir apdaro, susijusio su vil- 
nomis bei linais, ir gausybė kitų motinų deivių (m a- 
čių). 

Visos šitos motinos deivės buvo aisčių dirbamos ,šven- 
tos žemelės“, jų Motinos Žemynos (Javinės) kaip Visu- 
mos atsiskleidimo įvairūs aspektai. Šitokia mūsų tėvų mi- 
tinė samprata sąžiningai perteikė seniausios kultūrinės 
eros — Orinjako kultūros žmogaus mitinę sampratą. Ais- 
čių Motina Žemyna gana tiksliai (nors sykiu ir skirtingai) 
atitiko Orinjako (taipogi ir proaistiškosios) kultūros žmo- 
gaus garbintą Didžiąją Deivę kaip Motiną Žemę. O gau- 
sybės aisčių motinų deivių samprata atitiko Orinjako ir 
drauge proaistiškosios kultūros žmogaus būtybių sielų 
kaip deivių sampratą. 

Aisčio pragmatiškumas, jo buklumas bei patirtis nau- 
dojant įvairius medžius, visada buvo lydima jo pagarbaus 
požiūrio į Žemę; požūrio į ją kaip į savo galutinę realy- 
bę — kaip į visų jo apčiuopiamų daiktų bei būtybių, at- 
siskleidžiančių įvairiomis reikšmėmis bei prasmėmis, šal- 

tinį. Būdinga tai, kad, Motinai Žemei, arba Žemynai, esant 
pagrindine tų būtybių esmės bei prasmės pasireiškimo 
(kūrybingumo) versme, ir žmogus — būdamas jai pagar- 
biai pavaldus — buvo reikšmingas pagalbinis, kūrybiš- 
kas tų būtybių atsivėrimo veiksnys. Antai, įžvelgdamas 
uosyje glūdinčias savybes (pažindamas Motiną Žemę 
vienu, tai yra važiuoklių motinos deivės aspektu), aistis 
savo pagarbiu pavaldumu tiek jai, tiek jos pradui (jos 
dieviškajai dukteriai) prisidėdavo prie uosio atsiskleidi- 
mo puikiai padarytais, tvirtais ir ilgą laiką jam tarnau- 
jančiais važiuoklių ratais — taip kaip motiniška jo dir- 
bama žemelė (padedant ją dirbančiam artojui ar į ją 
grūdą beriančiam sėjėjui) leisdavo į ją pasėtam grūdui 
pasireikšti žaliu želmeniu, o vėliau — saulės brandinama 
auksinio javo varpa. | 

Aisčio buities daiktai, natūraliai ar per Žmogaus kūry- 
biškas pastangas atsiskleidžiantys toje buityje įvairiomis 
prasmėmis, buvo Žemės dovanos, kurias aistis priimda- 
vo kukliai ir pagarbiai. Tose dovanose jis įžvelgdavo pa- 
čią Motiną Žemę, savo Didžiąją Deivę, drauge įžvelgda- 
mas jose ir jos dieviškuosius aspektus, jos ,„motiniškas“ 
dukteris deives. Negana to| Tose dovanose jis matė ir 
savo kūrybiško darbo apraiškas, taip pat kilusias iš Dei- 
vės ir deivių, nes jis buvo joms pagarbiai pavaldus. Kaip 
tik dėl šitokio Deivės (Motinos Žemės) ir deivių (jos mo- 
tiniškųjų aspektų) sužėrėjimo kiekvienoje jo buities, jo 
pasaulio būtybėje — kiekvienoje jų dovanoje—ir jos, 
tos būtybės, buvo jam dieviškos ir šventos. Žemiškumas 
ir dieviškumas aisčiui buvo tapačios sąvokos. Tiesa, šis 
teiginys gali stebinti mus, visai kitaip suprantančius Že- 
mės ir žemiškumo sąvokas, tačiau aisčių mitinėje perspek- 
tyvoje (drauge ir mums, mėginantiems įsigilinti bei įsi- 
jausti į ją) tų sąvokų tapatumas natūraliai išplaukia iš 
jų mitinės pasaulėžiūros visumos. 

Minėtas aisčio charakteriui būdingas pagarbumas Mo- 
tinai Žemei ir būtybių prasmę bei jų esmę pagrindžian- 
čioms, tarsi jose slypinčioms motinoms deivėms, Motinos 
Žemės aspektams, visoms joms savo ruožtu pasireiškian- 
čioms per tas būtybes, kurios, būdamos tų deivių pag- 
rindas bei prasmė, pačios buvo jų atskleistos — visa tai 
čia sakoma tam, kad aiškesnės pasidarytų Orinjako kul- 
turos ir drauge proaistiškosios Didžiosios Deivės eros 
pagrindinės mitinės sampratos. 

Didžioji Deivė, suprantama kaip Motina Žemė, galėjo 

būti laikoma „dvilype“ Deive, nes iškildavo iš savo Nak- 
ties karalijos į savo Dienos viešpatiją ir tuo būdu apim- 
davo ir Naktį, ir Dieną — ji kaip galutinė realybė pasi- 
reikšdavo dviem pagrindiniais pradais. Orinjako kultūros 
žmogus Didžiąją Deivę suprato kaip išnyrančią, iškylan- 
čią iš „naktinių“, požeminių gilumų — iš savo kaip Moti- 
nos Žemės šventų įsčių, kurios buvo chaotiškos, nes jos 
nebuvo nei „naktinės“, nei „dieninės“, bet duodavo pra- 
džią tiek Nakčiai, tiek Dienai. Taigi Motinos Žemės įs- 
čios, tai yra ola, ir buvo trečiasis (greta Nakties ir Die- 
nos) Didžiosios Deivės kaip galutinės realybės pradas. 
Kaip tik dėl to seniausios, Orinjako kultūros galutinę 
realybę (Didžiąją Deivę) kaip kūrybingumo versmę 
išreiškiančiu simboliu ir tapo trikampis, konkrečiai supras- 
tas kaip Didžiosios Deivės lyties trikampis. Šitas trikam- 
pis (apie jį bus kalbama plačiau), reikšdamas kūrybingu- 
mo versmę, sykiu reiškė ir destruktyvumo (turima gal- 
voje ir Mirtis), Motiniško priglobimo bei priėmimo vietą, 
kuri drauge buvo ir naujo, konstruktyvaus kilimo, taip 
pat ir atgimimo vieta. 

Didžiosios Deivės iškilimas bei pasireiškimas Dienos 
būtyje, jos pasaulyje, ir visos būtybės — šaltiniai, išsi- 
veržiantys iš pogrindžio, išdygstantys augalai, ypač me- 
džiai, atsirandantys gyvuliai ir t.t. — buvo veiksniai, ke- 
liantys nuostabą Orinjako ar ir proaistiškosios kultūros 
žmogui. Kalbėdama ne tiek apie Orinjako, kiek apie pro- 
aistiškosios kultūros Senąją Europą, Gimbutienė rašo: 
„Senosios Europos įvaizdžiai yra kupini žemės gyvastin- 
gumo ir jos turtingumo. Gamtos persitormavimo pzocesai 
yra simboliškai manifestuojami dygstančiomis sėklomis, 
kiaušiniais, vikšrais ir plaštakėmis. Be to, jie simboliškai 
atsiveria ir tokiomis „gyvenimo kolonomis“ (simboliais 
iškylančio spontaniško gyvenimo) kaip medžiai, šaltiniai 
ir gyvatės — visi jie atrodė išnyrą iš žemės įsčių. Šito- 
kie šventi įvaizdžiai vaizduoja tiek gimimo — žmogaus, 
gyvūno ir augalo — nuostabą, tiek pagarbia baime bei 
paslaptingumu nuspalvintą gyvenimo ciklinį viską api- 
mantį sunykimą įr vėl naują atgimimą!?", 

Orinjako ir proaistiškosios kultūrų Didžioji Deivė, pa- 
sireikšdama kaip Dienos viešpatė, išnirdama iš savo po- 
žeminių gelmių, buvo visų savo Dienos viešpatijos būty- 


10 Gimbutas M. Old Europe Encyclopedia of Religion. 1987. T. II. 
P. 506 - 507. 

bių Deivė Pramotė. Pasireikšdama gausybe įvairių savo 
aspektų, ji atsiverdavo per tų būtybių sielas, jų deives 
pramotes, savo dukteris. Šitokią Orinjako ir proaistiško- 
sios kultūros žmogaus Deivės ir deivių sampratą pavel- 
dėjo aisčių žemdirbys (jau ne medžiotojas). Aistis garbi- 
no Motiną Žemę, arba Žemyną, ir motinas deives (kaip 
jos aspektus), jungiančias jo būties (pasaulio) būtybes 
ir kartu tose būtybėse sužėrinčias, tarsi į jas įsiliejančias. 
Visai panaši buvo, kaip jau matėme, ir Orinjako bei pro- 
aistiškojo žmogaus deivių samprata. Nuo aisčio sampra- 
tos ji skyrėsi tuo, kad anos eros žmogus visas savo bū- 
ties (savo pasaulio) būtybes laikė šventomis bei dieviš- 
komis, nes jose, jo manymu, slypėjo sielos deivės, 
kurios tas būtybes pagimdydavo ir vėl motiniškai priglob- 
davo, kai šios sunykdavo arba mirdavo. Taigi šitos sie- 
los deivės buvo tų būtybių deivės pramotės, galutine 
prasme būdamos Didžiosios Deivės (Motinos Žemės) kaip 
Deivės Pramotės aspektai. 

Žmogus (tos eros samprata) nuo kitų būtybių skyrėsi, 
kad jis neturėjo sielos deivės, taigi kartu jis neturėjo ir 
savo deivės pramotės. Visoje „sielingų“, „„deiviškų“ bū- 
tybių gausoje jis buvo menka „besielė“, „bedeivė“ būty- 
bė; jis, galima sakyti, nebuvo net būtybė. Iš to darosi 
aišku, kodėl Orinjako kultūroje Pirėnų kalnų olose, sim- 
bolizuojančiose Didžiosios Deivės kaip Deivės Pramotės 
įsčias, šalia puikiai atliktų, tvirtais, drąsiais bruožais 
nupieštų dieviškų (,„deiviškų“) gyvulių, žmogų vaizduojan- 
tys piešiniai padriki, paviršutiniški, linijos neryškios, dro- 
vios —šitaip žmogus parodo savo menkumą, nereikšmin- 
gumą, esmės, substancijos stoką. Net ir tie žmogaus men- 
kumą vaizduojantys piešiniai buvo piešiami tik dėl to, 
kad būtų galima parodyti jo veidą dengiančią švento, 
dieviško gyvulio kaukę ar jo kailį, dengiantį žmogaus 
kūną. 

Čia pateikta Didžiosios Deivės eros žmogaus sampra- 
ta, kad jis menkas padaras, aisčių žemdirbio būtyje pa- 
kito. Aistis perėmė iš proaisčio sampratą, kad jį supan- 
čios būtybės yra šventos: jam buvo šventa jo kultivuo- 
jama žemelė, jo gyvulėliai, jo javai, jo padargai; jam 
buvo šventa jo Židinio ugnelė ir duonelė ant jo šeimos 
stalo, jam buvo šventos ir girios, jų medžiai ir gyvuliai; 
šventi buvo upeliai ir ežerai bei pelkės su jų gyvūnija ir 
t.t. Nuo proaisčio aistis skyrėsi tuo, kad, patirdamas Mo- 
tinos Žemės, arba Žemynos, kūrybingumą (pasireiškiantį 

ne tik laukinėje gamtoje, bet ir jo kultivuojamoje žeme- 
lėje), jis pajuto ir savo paties kūrybingumą, kad ir labai 
pavaldų Motinos Žemės kūrybingumui. Šita žmogaus kū- 
rybingumo vertė itin išryškėjo patriarchalinėje — Dangaus 
primato eroje, kai pats Žmogus tam tikra prasme ėmė sa- 
ve laikyti dievišku ir jo žmogaus samprata nutolo nuo 
senosios matriarchalinės eros Žmogaus sampratos. 

Šių dienų itin antropocentriškos kultūros sampratoje 
žmogus, žinoma, yra laikomas aukščiausia pasaulio bū- 
tybe. Todėl šių dienų Žmogaus prasmės samprata — tik- 
ras kontrastas seniausios kultūrinės eros Žmogaus samp- 
ratai. Nepaisant to, tarp gausybės šių dienų Žmogaus 
esmės interpretacijų galime užtikti ir tokių, kur Žmogus 
vaizduojamas su trūkumais, palyginti su gyvuliais ar ir 
su jį supančia realybe apskritai. 

Anot vokiečių antropologo Arnoldo Gehlen'o, žmogus 
yra už gyvulį primityvesnė būtybė. Nei fiziškai, nei psi- 
chiškai jis nepritaikytas prie aplinkos. Gyvulys visuomet 
puikiai prisiderinęs prie aplinkos — ir kūno sandara, ir 
gyvenimo būdu. Prisiderinęs kiekvienu savo fizinės ir 
psichinės sąrangos tašku — nagais, ragais, klausa, uosle, 
regėjimu, patikima kūno danga, reikiamu pajėgumu, bu- 
klumu, puikia orientacija, o visų labiausiai instinktais — 
gyvulys tiksliai funkcionuoja savo aplinkoje. 

Kitaip nei gyvulys, žmogus nėra priderintas prie ap- 
linkos: jis jos neužpildo neį fiziškai, nei psichiškai. Tarp 
jo ir jo aplinkos visuomet egzistuoja tuštuma, kurią jis 
nepaliaujamai stengiasi užpildyti daiktais. Gyvulys daik- 
tų neturi, o Žmogus visada jų apsuptas — ir gamtoje ap- 
tiktų, ir jo paties pasidarytų. Daiktai sudaro žmogui ga- 
limybę funkcionuoti savo aplinkoje, nepaisant visų jo 
trūkumų. Kadangi neturi ilčių, aštrių nagų ar ragų, jis 
iš gyvulio rago ar ant lazdos užmautos mamuto ilties 
pasidaro ietį arba nugludinto titnago skeveldrą panaudo- 
ja kaip peilį ar kirvį. Kadangi stokoja reikiamų instink- 
tų, tai panaudoja savo išmonę ir taip tarsi pasitraukia į 
ikiinstinktinę būseną, iš kurios jis gali žvelgti plačiau. 

Žmogaus traukimasis į ikiinstinktinę būseną kaip tik 
ir rodo jo primityvūmą — tai, kad fizinio bei psichinio 
vystymosi skalėje jis eina pirmiau už gyvulį. Pasak Ar- 
noldo Gehlen'o, ne žmogus išsivystė iš beždžionės, o bež- 
džionė — iš žmogaus. Tam tikra prasme žmogus ir buvo 
dar negimęs gyvulys. Kaip tik dėl to potencialiai jis ga- 
lėjo būti bet kuriuo gyvuliu. Šia prasme jis buvo arčiau 

kūrybingumo versmės (arčiau motiniškos gamtos, miti- 
nio žmogaus suprastos kaip Motinos Žemės) įsčių negu 
gyvulys. Dėl tos ikiinstinktinės, ikigyvulinės būsenos 
žmogus prieš akis turėjo ne tik visą savo aplinką, bet 
potencialiai ir visų gyvulių aplinką: jis tarsi galėjo Žvelg- 
ti iš gamtos visumos (iš Didžiosios Deivės kaip Motinos 
Žemės) horizonto, iš jos perspektyvos. 

Iš čia matyti, kad žmogus buvo tarsi tarpinė grandis 
tarp pačios realybės (gamtos) kūrybingumo versmės, jos 
įsčių, ir tarp jose susiformavusių, jų pagimdytų būtybių. 
Šita prasme jis pats — panašiai manyta Orinjako proais- 
tiškojoje eroje — dar nebuvo gimęs kaip būtybė. Kaip 
tik dėl to jis ir reiškėsi savo ikiinstinktine išmone — savo 
išmintimi. Taigi, būdamas ikigyvulinės bŪsenos, Žmogus 
ir nebuvo savo aplinkos padaras: gyvulys buvo, galima 
sakyti, aklai uždarytas savo aplinkoje, o žmogus buvo 
atviras visai savo būčiai, savo pasauliui. 

Žvelgiant kiek iš kitos pusės, tai, kad žmogus buvo 
nepritaikytas prie aplinkos, reiškė jo benamiškumą: mo- 
tina gamta (Motina Žemė) išmetė jį į „tuštumą“, kuriai 
jis savo „ikibūtybiška“ ar ir „ikigyvuliška“ sąranga (jos 
stoka) buvo visiškai svetimas, jos neatitiko, taigi buvo 
pasmerktas žūti. Vis dėlto, kadangi žmogus turėjo iki- 
instinktinę, ikigyvulinę, aplinką transcenduojančią bui- 
ties bei pasaulio nuovoką, t.y. buvo išmintinga ir pro- 
tinga esybė, jis — kad ir stokodamas savo ,„būtybiškos“ 
(gyvulinės) pilnatvės ir būdamas apsuptas jį neatitinkan- 
čios, „žalios“ aplinkos — sugebėjo savo išmone bei kūry- 
bingumu (jo tarsi pasiskolintu iš kūrybingumo versmės, 
arti kurios jis buvo) pakeisti tą „žalią“ aplinką, tiksliau — 
aplinką, transcenduojančią visumą (buitį, pasaulį), palie- 
kančią tuščią tarpą tarp savęs (visumos) ir jo (žmogaus). 
Žmogus pritaikė aplinką sau. Jį supančias būtybes jis 
sumaniai panaudojo kaip pakaitalą tam, ko pats stokojo. 
Svarbiausia tai, kad žmogus sugebėjo periormuoti tas 
būtybes ir susikurti iš jų naujus daiktus, kuriais užpildė 
jį supančią tuštumą. Žmogaus kūrybingumas padėjo jam 
kompensuoti tas savybes, kurių jis stokojo. Antai, pa- 
naudodamas aštrią titnago skeveldrą kaip peilį ar ragą 
kaip durklą, jis tarsi suteikė sau iltis; panaudodamas 
lanksčią uosio atžalą kaip lanką, iš kurio galėjo paleisti 
strėlę, jis apsirūpino toli siekiančiais letenų nagais. Taip 
žmogus — kitaip negu instinktu besivadovaujanti aplin- 

kos būtybė (gyvulys) — jau tapo išmintinga kultūrinės 
būties, arba pasaulio esybe. 

Šių dienų supratimu, priešingai Orinjako arba proais- 
tiškosios kultūros sampratai, tai, kad žmogus neturėjo 
daug ko, ką turi gyvulys, visai nereiškia, kad jis netu- 
rėjo sielos, o kaip tik rodo jį esant aukštesnio rango dva- 
singą būtybę. Tas dvasingumas pasireiškė jo atvirumu 
realybės visumai. Žmogaus esmę, jo asmenybės branduo- 
lį (asmenybiškumą, jam esant pačiu savimi — self, sel- 
ber), kaip tik ir išreiškė jo polinkis į realybės visumą. 
Žmogaus protas, anot Eugenijaus Fink'o, turį lemtingą 
polinkį skverbtis per visas ribas, prarasti save sandūroje 
su neištiriamybe, pamiršti savo apibrėžtumą ir pretenduo- 
ti į utopišką visažinystę!!. Iš šitų Fink'o žodžių matyti, 
kad jis ima įžvelgti šių dienų žmogaus perdėtą savęs 
vertinimą, perdėtą savo galių pabrėžimą. Galbūt jis jau 
ima naujai suvokti tą kuklią Žmogaus būseną ankstyvo- 
sios kultūrinės eros sampratoje? 

Orinjako arba proaistiškosios kultūros samprata, tai, 
kad žmogus neturėjo visų gyvulio savybių, buvo nega- 
tyvu: tai reiškė, kad jis neturi sielos deivės. O žmogaus 
polinkis į galutinę realybę reiškė jo atvirumą Didžiajai 
Deivei, t. y. jos garbinimo (grindžiančio jo mitinę kultūrą) 
apraiškas, pagrįstas pagarbia meile ir baime, pastangas 
įgyti tai, ko neturi, — sielą deivę. Pagal tą sampratą žmo- 
gus — „besielė“, „,„bedeivė“ esybė — žinoma, buvo žemes- 
nio rango padaras negu su savo dieviška siela žvėris, gy- 
vulys ar kuri kita būtybė. Iš to, kas pasakyta, peršasi 
išvada, jog pagal senosios Europos mitinę sampratą ŽžŽmo- 
gus dar tebėra, kaip deivės ar ir pati Deivė, Motinos Že- 
mės įsčiose, Deivės ir deivių buveinėje; jis tarsi priklauso 
joms kaip pačiai kūrybingumo versmei ar jos pradams 
ir vis dėlto joms nebepriklauso, iš jų išmestas neparuoš- 
tas (neaprūpintas viskuo, ko jam reikia) gyvenimui Die- 
nos pasaulyje. Tai kaip tik ir reiškė, kad žmogus dar 
neturėjo jį motiniškai globojančios (pagimdančios, sergs- 
tinčios gyvenime ir priglaudžiančios mirtyje) savo deivės 
pramotės; tai reiškė, kad jis dar nebuvo būtybė, turinti 
sielą deivę. Trumpai tariant, tai reiškė, kad žmogus dar 
nebuvo nei deivė, nei būtybė, o vis dėlto jis jau egzista- 
vo būtyje, pasaulyje. Šitoks žmogus pirma laiko „gi- 


! Fink E. Alles und Nichts, Den Haag: Martinus Nijhoff, 1959. 
S. 78. 

mimas“ dar nebuvo gimimas tikrąja prasme. Ir kaip tik 
dėl to Žmogus pats turėjo siekti sielos deivės, iš prin- 
cipo būdamas susijęs su ja (būdamas pats), užuot turė- 
jęs ją savyje, kaip gyvūnas. Jo pastangos per tikėjimo 
ritualą įgyti savo stokojamą sielą deivę kaip tik ir pa- 
sireiškė totemizmu, būdingu jau seniausios — Orinjako — 
kultūrinės eros Žmogui. 

Šalia antropologinės (Gehlen'o ir kitų) žmogaus kaip 
būtybės su trūkumais sampratos, pravartu paminėti ir 
šių dienų pasąmonės psichologijai būdingą sampratą, kai 
pabrėžiama ne tiek sąmoninga žmogaus veikla, kiek po- 
jūčiais veikiama realybė, stokojanti pilnatvės, realybė, 
turinti trūkumų — nesiekianti sąmonės. Čia turima gal- 
voje viena psichologijos krypčių, pastaruoju metu vis 
labiau pabrėžianti tą pasąmonės psichologijos šaką, kuri 
daugiau dėmesio skiria pasąmonei, tai yra be sąmonės 
poveikio susiformavusiems procesams. Kaip tik čia ir 
bus ribojamasi tos psichologinės krypties realybės samp- 
rata, nebandant leistis į pasąmonės psichologijos raidą, 
nes, kaip sako Zigmundas Freud'as ir jo mokinys Karlas 
G. Jung'as, žmogaus psichika iš esmės yra nesąmonin- 
ga, jai būdingi instinktai. 

Remiantis pasąmonės primatą pripažįstančios psicho- 
logijos samprata, realybė skirstoma į dvį dalis: į pasą- 
monės galutinį ir į giliausią psichikos sluoksnį. Sąmonės 
realybė yra maža, matomoji ledkalnio dalis, 0 pasąmonė 
yra gilioji — psichikos realybės — nematomoji didžioji 
ledkalnio dalis. Pasąmonės realybė — lygiai kaip Orin- 
jako kultūros laikotarpio „naktinė“ Didžiosios Deivės 
karalija ir jos pagrindas — įsčios, kaip kūrybingumo vers- 
mė — lemia sąmonės realybę, „objektyvų“ pasaulį — ly- 
giai kaip Orinjako laikotarpio „naktinės“ Didžiosios Dei- 
vės įsčios, jos kūrybingumo versmė, bei Naktis lemia 
Dieną, Didžiosios Deivės pasireiškimo viešpatiją su joje 
atsiskleidžiančiomis deivėmis, jos dukterimis ir su jomis 
susijusiomis būtybėmis. Viskas pasaulyje — visos būty- 
bės (įskaitant ir žmogų), jų esmė bei prasmė pagrįsta pa- 
sąmone, priklauso nuo joje glūdinčių pradų, kriterijų. 
Pasąmonės gelmės atitinka Orinjako laikotarpio samp- 
ratos kūrybingumo versmę, iš gelmių viskas kyla-gims- 
ta — visos sąmonės šviesoje atsiskleidžiančios būtybės ir 
jas jungią pradai —ir į gelmes visos jos vėl sugrįžta 
drauge su jas saistančiomis normomis. 

Remiantis tokia samprata, Žmogaus esmė grindžiama 
ne jo poveikiu sąmMmoningiems, racionaliems, objekty- 
viems veiksmams, bet pastangomis prasiskverbti pro vi- 
sas ribas ir susidurti su tuo, ko neįmanoma ištirti, kas yra 
beribis, tai yra su galutine pasąmonine realybe. Šiuo 
aspektu žmogus, užuot buvęs sąmoningos „apčiuopiamos“ 
rcalybės valdovas, pats pavaldžiai ir kukliai pasiduoda 
ryšiui su pasąmone — lygiai kaip senovės europietis kad 
pasidavė ryšiui su Didžiąja Deive, semdamas iš jos (iš 
pasąmonės arba iš Didžiosios Deivės kaip iš kūrybingu- 
mo versmės) savo paties kūrybingumo galias. 

Be to, reikia paminėti, kad ir šių dienų filosofai (Mar- 
tin Heidegger) taip pat pabrėžia kuklią žmogaus būseną 
realybės visumos, būties atžvilgiu. Tai artima požiūriui 
į pasąmonės psichologijos sampratą. Būtis yra būtybes 
transcenduojanti, „,nebūtybiška“ realybė. Ji pagrindžia ir 
įprasmina būtybes kaip atsiskleidžiančias ,,„nebūtybiškai“. 
Ir žmogaus esmė pagrįsta jo sąmoningu siekimu pažinti 
būtį kaip jo pasaulį. Šios pagrindinės šių dienų filosofi- 
jos sąvokos, nors paradoksalu, yra gana artimos seno- 
vės europiečio mitinėms sampratoms, kada simbolinėmis 
priemonėmis siekta atskleisti savo realybę, savo būtį, 
būtybių ir Žmogaus prasmę. 

Leisdamiesi dabar į Orinjako laikotarpio ir proaistiš- 
kosios mitinės kultūros, dar vadinamos Senosios Europos 
mitine kultūra, susijusia su Didžiosios Deivės kultu, in- 
terpretaciją, turime pasakyti, jog mūsų šių dienų kultū- 
roje, pasižyminčioje ryškiu antropocentrizmu, beveik nė- 
ra jokių mums rūpimos Didžiosios Deivės kultu pagrįstos 
kultūros tyrimų. Dėl to mums teks — kiek bus įmanoma — 
leisti pačioms to laikotarpio mitinėms sampratoms, jų 
simbolinėms prasmėms atsiskleisti, retkarčiais šen ar ten 
jas paryškinant šių dienų filosofinėmis ar psichologinė- 
mis užuominomis. 


II skyrius 
TOTEMIZMAS 


Totemizmas dažniausiai suprantamas kaip primityvių 
žmonių mitinė religija, kuri atspindi tų Žmonių kultūri- 
nius papročius, jų realybes, o ypač Žmogaus prasmės 
sampratą bei jos interpretaciją. Totemizmas žmonių gru- 
pę siejo į vienetą, į vientisą bendruomenę kaip jų šei- 
mą. Toteminė žmonių bendruomenė ar jų toteminė šei- 
ma susiformavo tai žmonių grupei prisijungiant prie vie- 
no ar kito gyvūno (o dažnai ir augalo ar net ir daikto) 
grupės. Įsijungęs į tokią grupę, žmogus tapdavo globo- 
jamas ir saugomas tos grupės pradininko, jos dieviškojo 
protėvio ar pramotės. Tos kultūrinės pakopos Žmogus 
save vis dar laikė silpna, dievų ar deivių apleista būty- 
be ar esybe. Prisijungdamas prie, jo supratimu, tvirtų ir 
šventų būtybių (gyvūnų, augalų ar daiktų), jis jautėsi jų 
dieviškųjų protėvių bei pramočių saugomas ir globoja- 
mas. Toteminės religijos sampratoje visų toteminių gru- 
pių dieviškieji protėviai ar pramotės dažniausiai buvo 
tarpusavyje susiję, jie sudarė visas būtybes susiejančią, 
jas visas apimančią dieviškąją visumą — tų būtybių vi- 
sumos dieviškojo Protėvio ar Pramotės sampratą bei to- 
kios sampratos išraišką. 

Šiaurės Amerikos vakarinėje dalyje gausu toteminių 
stulpų. Tie stulpai, susidedą iš grupės ant kits kito gal- 
vos tupinčių gyvulių medyje išpjaustytų pavidalų, kaip 
tik ir pavaizdavo visas būtybes ir visas prie jų prisijungu- 
sių žmonių bendruomenes, jų gentis apimančią visų žmonių 
(indėnų) kiltį jungiantį dievišką Protėvį ar Pramotę. Pagal 
tokią toteminę sampratą žmogus yra glaudžiai susijęs su 
viena ar kita būtybe (gyvūnu, augalu ar daiktu) kaip 
su savo broliu ar seserimi, dar vadinamu giminainiu. Tos 
grupės dieviškasis protėvis ar pramotė dar vadinami 
gentainiu ar gentaine. Senosios Europos kultūrinėje ero- 

je, kaip jau žinome, dieviškoji pramotė (tik daugeliu 
tūkstantmečių vėliau pramotę pakeitė protėvis!) buvo 
tos grupės būtybės siela deivė. Prisijungdamas prie jos, 
žmogus taip pat įgijo tos būtybės sielą, nes pats buvo 
sielos stokojanti esybė. Matyt, ir šių dienų primityviųjų 
genčių toteminės kultūros būdinga savybė yra tai, kad 
žmogus, įšventinamas į savo grupę, „užgimsta“ su tos 
būtybių grupės siela, susikoncentruojančia jam tose apei- 
gose įteikiamame amulete. 

Glaudi žmogaus sąsaja su savo gimMinainiu — gyvūnu, 
augalu ar daiktu (tiek gamtoje aptiktu, tiek pasigamin- 
tu) — yra paženklinta šventu jo pagarbumo jausmu. Dėl 
to pagal kai kurių toteminių grupių papročius giminai- 
nis negalėjo būti žudomas, naikinamas ar žalojamas. Tie- 
sa, per Metinių švenčių apeigas tos grupės giminainis ga- 
lėjo būti nukaunamas ir paaukojamas tos grupės dieviš- 
kajam protėviui. Tų apeigų puoėtoje dalyvaudavo ir tos 
grupės nariai, pirmiausia šventikas ir kiti, kurie dievui 
paaukoto giminainio mėsos „likučius“ suvalgydavo. Tuo 
veiksmu iš esmės buvo pasisavinama to gyvūno mėsoje 
susitelkusio dievo (protėvio), to gyvūno siela ir atnauji- 
nama valgytojo priklausomybė tos grupės dieviškajam 
protėviui. 

Totemine samprata, toteminei grupei (pavyzdžiui, šer- 
no) priklausąs žmogus ar jo giminainis (šernas) tarsi yra 
toje pačioje būsenos plotmėje, kaip ir grupės dieviškasis 
pradininkas, jos protėvis (senovinėje eroje jos pramotė). 
Kitu požiūriu Žmogus ir jo giminainis šernas yra skirtin- 
gose plotmėse: šernas pats atsiranda kaip savo dieviško- 
jo protėvio vaikas, o žmogus tik tampa tokiu vaiku „už- 
gimdamas antrą kartą“, kai šventikas jį įšventina į šer- 
no grupę. Šia prasme jis yra žemesnio ontologinio rango. 

Žmogus „dvigubai“ gimdamas tarsi turi dvigubą bran- 
duolį, dvigubą sielą. „Daugelis primityviųjų genčių, — 
sako K. G. Jungas, — mano, kad žmogus, šalia savos sie- 
los, dar turi „krūmų sielą“. Jis mano, kad ši krūmų 
siela yra įsikūnijusi ir žvėryje ar medyje, su kuriuo žmo- 
gus yra savotiškai psichiškai tapatus“!?. Pasąmonės psi- 
chologijos terminologijoje tokio primityvaus žmogaus 
sava, paviršutinė siela reiškiama jo „aš“, ego. O jo 
„krūmų sielą“ reikėtų suprasti kaip jo giliųjų psichikos 


12 Jung C. G. „Approach to Subconsciousness"“, in Man and his 
Symbols. New York: Doubledays Co. Inc., a Windfall Book, 1964. P. 24. 

sluoksnių sielą, pačią žmogaus esmę bei jo buvimą sa- 
vimi pačiu (seli). Savo giliųjų sluoksnių siela jis yra 
susijęs su realybės visuma: su galutine realybe, viską 
apimančia pasąmone. 

Be abejo, primityvusis žmogus tikrai įžvelgia skirtu- 
mą tarp savo paviršutinės, žmogiškosios sielos (savo ob- 
jektyvaus „aš“) ir tarp savo toteminės šeimos giminai- 
nio. Kadangi tai susiję su jo gilumine siela, jo vadina- 
ma „krūmų siela“, jis jau savaime yra tapatingas savo 
giminainiui: jo, kaip ir jo giminainio, siela pagrįsta jų 
šeimos dievu (protėviu). Beje, jo giminainiais vadinasi 
ne tik jo grupės gyvūnai, bet ir jai priklausą kiti žŽmo- 
nės! 

Čia paminėtą primityvaus toteminės kultūros žmogaus 
savęs tapatinimą su savo gyvūniniu giminainiu iliust- 
ruoja štai šie Karlo Jungo žodžiai: „Pietų Amerikoje yra 
indėnų, kurie pašalinį asmenį tikina, jog jie yra raudo- 
nosios arara papūgos, nors ir patys gerai žino, kad netu- 
ri nei plunksnų, neį sparnų, nei shapų. Taip yra dėl to, 
kad primityviųjų žmonių pasaulyje daiktai neturi tokių 
pačių ryškių bruožų, kokie būdingi mūsų „racionalioms“ 
visuomenėms'*. Prie šio Jungo apibūdinimo pravartu pri- 
durti, kad mūsų „racionali“ visuomenė yra praradusi di- 
dingos visumos sampratą — sampratą, kuri Jungo yra 
vadinama kolektyvine pasąmone, o seniausioje Europos 
kultūrinėje eroje buvo žinoma kaip Didžioji Deivė, kuri 
buvo visų būtybių Deivė Pramotė, pasireiškianti gausy- 
be savo dukterų kaip deivių pramočių, kurių viena ir ga- 
lėjo būti raudonųjų arara papūgų deivė pramotė. 

Kadangi medžiagos apie toteminį kultą jo pradinėje, 
Orinjako kultūroje turime nedaug, čia reikės pasinaudoti 
ir šių dienų toteminio kulto apraiškomis, dar vis aptin- 
kamomis vienoje ar kitoje pasaulio dalyje. Priklausomai 
nuo skirtingų aplinkybių, skirtingų geografinių platumų 
ir klimatinių sąlygų, esant skirtingai gyvūnijai, augalijai 
bei daiktams, susiklostė ir skirtingi toteminio kulto pa- 
pročiai. Vis dėlto galime manyti, kad visi jie buvo su- 
siję tarpusavyje, nes visų jų pradžia ir pagrindas pirmi- 
nis senosios Europos toteminis kultas. Vėlyvojo paleo- 
lito laikotarpiu Orinjako olose (Pirėnų kalnuose) nupiešti 
gyvuliai buvo ne kas kita kaip tuose piešiniuose atvaiz- 
duotos tų gyvulių sielos deivės, žmonių garbintos kaip 


5 Ibid. P. 45. 

tų Žmonių grupių, jų bendruomenių deivės pramotės. Kad 
tų žmonių toteminė religija buvo paplitusi po visą pa- 
saulį, teigia ir mitologas Josefas: Campbell'as: olų pieši- 
niai „pietinėje Prancūzijoje, Altamyroje ir šiaurinėje Is- 
panijoje, tapyti prieš kokius trisdešimt tūkstantmečių, 
rodo šį tą daugiau negu tik ankstyvojo Žmogaus pastan- 
gas piešti. Olos, kulto vietos, kuriose tie piešiniai rasti, 
buvo kromanjoniečio. Tuose piešiniuose, tarp ki- 
tų jų savybių, aiškiai slypėjo šamanizmo savybės, kurios 
per tūkstantmečius iš pietvakarių Europos paplito po visą 
pasaulį"!*. Visai panašiai mano ir archeologė G. R. Levy. 
Ji sako, kad šių dienų totemizmo apraiškos visame pa- 
saulyje rodo bendrą jų kilmę!. 

Olos, kuriose (kaip Motinos Žemės įsčiose) gimė Orin- 
jako laikotarpio kromanjoniečių piešiniai, vaizduojantys 
jų deives pramotes, buvo jų šventyklos. Pati ola buvo 
Didžioji Deivė, pačia ola atvaizduota jų Deivė Pramotė. 
Kaip šventykla ji buvo jos ir ją teigiančių jos dukterų, 
deivių pramočių, buveinė. Ola dėl to ir buvo vadinama 
Motina — Deive Pramote. Kadangi šitos senosios Europos 
žmogaus mitinės sampratos jam turėjo tokią gilią pras- 
mę, šiame rašinyje reikia atkreipti daugiau dėmesio į jas 
ir įsijausti į jų simbolines prasmes, užuot lengvai per jas 
perbėgus, tuoj pat racionaliai aiškinti jas mūsų nusisto- 
vėjusiomis abstrakčiomis sąvokomis, įrodinėti jas ir pas- 
kui jas atmesti. 

Norint suvokti Didžiosios Deivės kaip Deivės Pramo- 
tės sampratą šių dienų toteminiame kulte, reikia pasakyti, 
kad, pasak anksčiau cituotų Jungo žodžių, „krūmų siela“ 
ir yra vienas iš tos sampratos pakaitalų. Reikšdama pa- 
sąmonę kaip galutinę realybę, gebančią įsikūnyti Žžvė- 
ryje ar medyje, ji kaip tik ir reiškė Didžiąją Deivę, pasi- 
reiškiančią žvėries ar augalo siela deive. Visai panaši 
yra Šiaurės Amerikos indėnų, iš kurių kalbos ir kilęs žo- 
dis „totemas“, galvosena. Tie indėnai „ne tiek tikėjo 
savo gyvūnine kilme, kiek tuo, jog jų ankstyvieji protė- 
viai bent šiek tiek yra buvę dievybės, kurios gebėjo pri- 
reikus kartais paleisti savo išvaizdą“!?. Jie virsdavo įvai- 
riais gyvūnais. 


4 Campbell. P. 40. 

5 Levy G. P. 52. 

15 Man, Myth and Magic//An Illustraied Encyclopedia of the 
Supernatural. Vol. 21. New York: Marshal Cavendish Corp., 1970. P. 2856. 

Tai, kad jaučiamas skirtumas tarp toteminės grupės 
dieviško pradininko, jos gentainio — vienokio ar kitokio 
gyvūno sielos ir dievybės, galinčios pavirsti tos sielos 
saistomu gyvūnu, galbūt yra tų indėnų pasąmonėje užsi- 
likęs prisiminimas iš Orinjako kultūros laikų, Kada buvo 
skiriama viena ar kita deivė pramotė (vieno ar kito gy- 
vūno siela) nuo Deivės Pramotės. Tai rodo, sakysim, indė- 
nų heidų lokio toteminės grupės ar klano deivė pramo- 
tė, vadinama Motina Loke. Jos atvaizdą šie indėnai ar 
bent jų šventikai nešiodavo įsiūtą savo apeiginiame apda- 
re“, 

Bene primityviausiais laikomi Australijos vietiniai gy- 
ventojai irgi skyrė savo toteminių grupių gyvūninius pro- 
tėvius, jų dieviškuosius pradininkus, nuo visos realybės 
savo seniausioje eroje, jų vadinamoje Sapno era arba 
Sapno laiku. Šitą Sapno erą kaip tik reikėtų tapatinti su 
Orinjako laikotarpiu, kuriame galutinė realybė (Didžio- 
ji Deivė) ir buvo susijusi su ola. Vadinasi, ola ir buvo 
visų būtybių, kartu ir jų sielų deivių, net ir pačios Mo- 
tinos Žemės Sielos Deivės atsivėrimo, pradėjimo, gimi- 
mo vieta-— jų buveinė, lygiai taip pat ir jų žlugimo, baig- 
ties, mirimo vieta; ji buvo Didžiosios Deivės, kaip galu- 
tinės realybės, įsčios, jos kūrybingumo versmė, viską 
iškelianti ir viską savyje suglobianti. 

Australijos vietinių gyventojų mitine samprata, Sap- 
no eroje viskas buvo tarpusavyje susiję — dar nebuvo 
išsikristalizavę iš realybės kūrybingumo versmės; tada 
viskas dar tebebuvo vienis, pavyzdžiui, žolės ir medžiai 
sudarė vienovę su gyvūnais, gyvūnai — vienovę su žmo- 
nėmis. Taigi toje eroje žmonės tebebuvo įsikūniję gyvū- 
nuose. Įvairios jų bendruomenės ar gentys vadinosi gy- 
vūnų vardais. Dėl to žmonėms buvo labai svarbu pažinti 
savo toteminį protėvį, kad geriau suprastų, kaip jie turį 
elgtis įvairiomis aplinkybėmis, kokių normų turi laikytis 
savo gyvenime!“, 

Būdinga Australijos vietinių gyventojų mitinė pažiūra 
buvo ta, kad jų mirusieji slepiasi olose (pasak Orinjako 
kultūros sampratos, jie grįžta į Deivės Pramotės bei Mo- 
tinos Žemės įsčias). Čia jie įsikūnija plokščiuosiuose ak- 
menyse ar Medžio trinkose, vadinamosiose churingo- 
se. Kartais tokios šventos vietos buvo ne olos, bet koks 


17 Ibid. 
18 Ibid. P. 2860. 

šaltinis ar šiaip kuo nors ypatinga vieta. Bendruomenėms 
vadovaujanti šventikų taryba nuspręsdavo, kuris iš mi- 
rusiųjų kurioje churingoje įsikūnija. Tačiau tai bu- 
vo laikoma paslaptyje. Tų Žmonių įsitikinimu, moteris, 
atsitiktinai praėjusi pro tokią šventą vietą, pasidaro nėš- 
čia, mirusiojo siela pereina į ją, į jos būsimą kūdikį. Šven- 
tikų taryba tada tą Cchuringą pašalindavo iš olos ar 
kitos šventos vietos visam to kūdikio gyvenimo laikui, 
o jam užaugus ir numirus ji vėl būdavo padedama į tą 
ar kurią kitą šventą vietą su joje įsikūnijusia mirusiojo 
siela. 

Mirusiojo sugrįžimas į akmens plokštę ar į medžio ga- 
balą, išdrožtą pagal toteminį protėvį, vaizduojantį gyvū- 
ną,— protėvį, kilusį Sapno eroje, kaip tik ir reiškė to mi- 
rusiojo sugrįžimą į senovės erą, pakartojimą jo anuome- 
tinio buvimo vienovėje su tuo gyvūnu. Veidus išsidažę 
toteminio gyvūno spalvomis bei jo bruožais, prisikaišioję 
į plaukus paukščio plunksnų ar stepių žolių, šventi tary- 
bos nariai šokdavo apeiginius gimimo, mirimo ar kitų 
svarbių švenčių šokius. Tų šokių ekstazėje jie įsivaizda- 
vo vėl esą Sapno eroje, kai žmogus ir gyvūnas buvo vie- 
nis. Taigi Australijos vietinių gyventojų toteminis tikė- 
jimas buvo tikėjimas žmogaus gyvenimo nenutrūkstamu 
tęsiniu nuo pat visų daiktų pradžios, kai žmogus ir gy- 
vūnas buvo viena realija!?, 

Lyginant australiečių Sapno eros ir Orinjako laikotar- 
pio (tada prasidėjo totemizmas) šios sampratos prasmę, 
matyti, kad ji atitinka šito laikotarpio Didžiosios Deivės 
įsčių prasmę kaip jos kūrybingumo versmę. Deivės įs- 
čios, jos kūrybingumo versmė, kaip tik ir yra tai, kad 
viskas dar yra vienovėje: pačios Deivės pasireiškimas; 
deivės pasireiškimo aspektai bei pobūdis ir būtybės, su- 
sijusios su deivėmis bei galutine prasme — Deive. Visa 
tai kūrybingumo versmėje, Motinos Žemės įsčiose, arba 
oloje, dar tebeslypėjo kaip vienovė pirminiame, chaotiš- 
kame sapne. Per visą Didžiosios Deivės erą, kaip maty- 
sime vėliau, viskas yra siejama su kūrybingumo versme, 
simbolizuojama Didžiosios Deivės lyties trikampiu, visko 
pradžia ir pabaiga. Kadangi ir pati Didžioji Deivė perio- 
diškai atsiveria ir užsiveria šioje kūrybingumo versmėje, 
ji pati ir yra pats kūrybingumas, pats gyvenimas.“ 


I? Ibid. 

Šitaip kromanjonietis ir suprato Žemės gelmių olą — 
tai jo Didžiosios Deivės (Motinos Žemės) įsčios, jis laikė 
jas kūrybingumo versme, duodančia pradžią įvairiopai 
Deivės išvaizdai, jos atsiskleidimui gyvūnų piešiniuose. 
Jis tikėjo, kad Didžioji Deivė per jai pavaldžią piešian- 
čio Žmogaus ranką pasireiškia tais piešiniais kaip savo 
dukterimis — tų gyvūnų sielomis, deivėmis pramotėmis, 
susijusiomis su joms priklausančiais gyvūnais olų išorė- 
je. Tie gyvūnai — tai jų pagimdytį vaikai, kurie savo 
gyvenimo pabaigoje vėl Didžiosios Deivės nustatyta tvar- 
ka pas ją sugrįžta tam, kad vėl naujai užgimtų. 

Taigi Didžioji Deivė buvo pati Deivė Pramotė — ga- 
lutinė realybė, viską būtyje, arba Dienos pasaulyje, glo- 
bianti, viską lemianti. Tam tikra prasme ją galima paly- 
ginti su graikų Moira, galingąja likimo deive, lemiančia 
viską, net dievų bei deivių likimą. Ji tebebuvo reikšminga 
net ir graikų mitų klasikinėje eroje, kai pergalingai vieš- 
patavo Dzeusas, dangaus, o ne žemės viešpats. „Dzeu- 
sas — tiesa — kaip sako Alfredas Baumler'is,— buvo 
žmogaus istorijos vairuotojas, bet jokiu būdu jis nebuvo 
jos besąlygiškas viešpats. Aukščiausiame Homero mito- 
logijos poste matome jo priešingybę...: šalia Dzeuso vieš- 
patauja Moira — neasmeniška, tamsi, visiškai neolimpinė 
galia"??. Moira tebebuvo labai reikšmingas pirmykštės 
graikų ikiolimpinės eros palikimas, jos perimtas iš pir- 
minių, Orinjako kultūros ištakų. Moira yra Didžiosios 
Deivės atspindys. Ji buvo nematoma, neapčiuopiama grai- 
kų būties valdovė; jos rankose buvo gijos, lemiančios 
viską, kas Matoma, kas daiktiška, ir viską, kas tikra eg- 
zistuojančiame pasaulyje, žmonių būtyje. Moira buvo 
naktinė dieviškoji galia; jos siela buvo požemyje, oloje. 

Graikų Moira, žinoma, jau buvo praradusi savo tote- 
minius aspektus, toteminį pobūdį jų olimpinėje, arba 
klasikinėje, eroje. Mat toje eroje žmogus tapo visiška 
dieviškąja būtybe, viešpataujančia gyvūnams, augalams 
ir daiktams. O pirmykštė Moira, tai yra Orinjako laiko- 
tarpio Didžioji Deivė, kuri pasireikšdavo gyvūnų sielo- 
mis, jų deivėmis pramotėmis, tebebuvo perdėm toteminio 
pobūdžio visko galutinė Motina, Deivė Pramotė. 

Kaip minėjome, Orinjako laikotarpio medžiotoją la- 
bai veikė didingos gyvūnų ypatybės, pralenkiančios jį, 


20 Bachofen J. J., Būumler A. Der Mythus von Orient und Occident. 
Munchen: C. H. Beck'sche Verlagsbuchhandlung, 1961. S. XLI. 

žmogų. Tai matome olų sienų piešiniuose, vaizduojančiuo- 
se jo medžiojamus žvėris: bizonus, briedžius, mamutus, 
lokius, arklius, stirnas ir kt. Piešiniai atskleidžia ne tik 
tai, kad Orinjako kultūros medžiotojas tiksliai pažino 
jo medžiojamų žvėrių fizinę sandarą, bet ir tai, kad jis 
buvo įsijautęs į jų sielas. Medžiotojas piešė juos ne kaip 
menininkas, bet kaip religinės ekstazės apimtas garbin- 
tojas, pavaldus to žvėries didingai, dieviškai sielai. Pie- 
šėjas, įsijautęs į žvėries esybę, jo sielą, jautėsi esąs tai 
sielai — savo deivei pramotei — pavaldus, savo atsisklei- 
dimo tame piešinyje dalyvis, bet tik pagalbinis dalyvis, 
tarsi atsivėrimo įrankis. Žvėries piešimas buvo Orinjako 
kultūros kulto apraiška — jo deivė atsiveria jame. Taigi 
jis suprato, kad pats piešinys yra jo deivė, o ne tik jos 
atvaizdas! 

Iš to, kas pasakyta, galima suprasti, kad ola, kaip 
Orinjako laikotarpio Žmogaus šventykla, yra jo Didžio- 
sios Deivės (Motinos Žemės) įsčios, jos kūrybingumo 
versmė. Piešiniai toje šventykloje buvo jo deivės — įvai- 
rios jo medžiojamų žvėrių, kurių toteminėms grupėms ir 
jis save priskyrė, sielos, jo deivės pramotės. Jis čia mels- 
davosi bei atlikdavo apeigas, susijusias su tų žvėrių me- 
džiojimo įteisinimu ar jų dauginimu. Tie piešiniai, tai yra 
Orinjako laikotarpio žmogaus deivės, buvo kūrybingumo 
pradai, kylą kūrybingumo versmėje, kaip savo (deivių) 
buveinėje. 

Kad tokia toteminė galvosena mums būtų supranta- 
mesnė, palyginkime ją su šių dienų pasąmonės psicholo- 
gija. Didžiosios Deivės įsčias, jos kūrybingumo versmę, 
lyginkime su pasąmone (mokslininko Einšteino dar vadi- 
nama kosmine sąmone). Pasąmoninės gali būti įvairios 
būsenos ir procesai, būdingi ne tik gyvūnams, augalams, 
bet net ir daiktams. Pasak pasąmonės psichologijos, vis- 
kas grindžiama savo sąmone arba jos neperžengiančia 
pasąmone (kosmine sąmone). 

Žmogaus sąmonė ypatinga. Orinjako laikotarpio tote- 
minė samprata ją laiko siela. Žmogui yra įgimta gilintis 
į jį supančių būtybių esmę, pažinti ju sąmonę. Orinjako 
kultūros toteminė samprata tai suvokia kaip žmogaus 
sąsają su būtybių, ypač gyvūnų, sielomis, pilnatviškomis, 
susiformavusiomis, tobulomis, dieviškomis. Pagaliau žmo- 
gui yra įgimta gilintis į pačią realybę, ją pažinti, nes 
realybė pagrindžia visas būtybių esmes, įų sąmones, taigi 
gilintis į pačią pasąmonę, ją pažinti. Orinjako laikotar- 

pio toteminė samprata tai suvokia kaip žmogaus sąsają 
su pačia Didžiąja Deive, su jos įsčiomis, arba ola, kaip 
savo šventykla, savo kulto vieta. Tokia sąsaja suponuo- 
ja tai, kad Žmogaus neatskiriama esmė yra religingumas. 

Taigi žmogaus sąsaja su būtybių sąmonėmis, jų es- 
mėmis bei jų sielomis yra ne kas kita kaip jo atvirumas 
arba pavaldumas joms. Žmogaus sąsaja su pasąmone, su 
Didžiąja Deive, atveriančia savo įsčias, tai yra kūrybin- 
gumo versmę, yra jo pavaldumas pasąmonei, kaip galu- 
tinės realybės (Didžiosios Deivės) kūrybingumo vers- 
mei — pavaldumas pačiam kūrybingumui. Toks žmogaus 
pavaldumas galutinei realybei (Didžiajai Deivei, būčiai), 
išreiškiantis Žmogaus esmės paskirtį, yra būdingas tiek 
seniausios eros, tiek šių dienų europiečiui. 

Atitinkamomis apeigomis savo šventyklose ties pie- 
šiniais Orinjako laikotarpio medžiotojas galėjo paveikti 
savo medžiojamo žvėries dauginimąsi ir jo žūtį, tai yra 
įteisinti jo nukovimą medžioklėje. Kadangi, tų žmonių 
samprata, žvėrys yra būtybės, turinčios dievišką sielą, 
jų — ypač tos toteminės šeimos arba genties medžiojamo 
žvėries, kurio sielą jie laikė savo šeimos arba genties 
deive pramote,— nukovimas buvo laikomas Didžiosios 
Deivės tvarkos sulaužymu, taigi bene didžiausiu nusikal- 
timu. Teisę padėti medžiojamam žvėriui daugintis ir ne- 
baudžiamą teisę tą žvėrį nukauti, jį sumedžioti Orin- 
jako laikotarpio medžiotojui galėjo suteikti jo šeimos ar- 
ba genties motina, jos šventikė, jos deivės pramotės 
atstovė. Atstovaudama genties deivei pramotei, šventikė 
pati ja tapdavo per apeigas — deivė pramotė joje tuo me- 
tu įsikūnydavo. Tokiose apeigose, šalia maldų ir giesmių, 
dauginimąsi skatinančius veiksmus (jų kergimąsi) ar jų 
nukovimą imituojančius, taigi ir skatinančius, o ypač įtei- 
sinančius veiksmus. Šiuos šokius atlikdavo šventikė (vai- 
dilė) ir jos palyda (vaidilutės), apsirengusios to žvėries 
kailiu ir dėvėdamos jo kaukę. Šie simboliai ir reiškė, kad 
pati deivė, arba pramotė, o ne žmonės, atlieka tuos veiks- 
mus, kurių rezultatas — deivės skatinamas žvėries daugi- 
nimasis arba nukovimas per medžioklę. 

Tokiomis apeigomis, atliktomis ties tų Žmonių šeimos 
arba genties žvėries piešiniu, laikomu jos deive pramote 
(to žvėries dieviška siela), jie galėjo paveikti jai pri- 
klausančius žvėris išorės pasaulyje: viena, jie įgydavo 
teisę juos nukauti, sumedžioti, o antra,— paskatinti jiems 

gyvybiškai svarbių žvėrių gausėjimą. Pavyzdžiui, prieš 
bizonų medžioklę olos sienoje būdavo piešiamas bizonas 
su įsmeigtomis į jį ietimis. Grupės šventikė su palyda, 
apsivilkusios bizono kailiais ir užsimovusios jo kaukes, 
atlikdavo medžioklines apeigas. Tomis apeigomis genties 
vyrai būdavo pačios deivės įteisinami nedraudžiamai leis- 
tis į bizonų medžioklę. Kito pobūdžio apeigomis šventikė 
ir jos palyda, dalyvaujant ir kai kuriems genties vyrams, 
išreiškė deivę, kaip skatinančią bizonų dauginimąsi. 
Pastarojo pobūdžio apeigos buvo susijusios su simbo- 
linę prasmę turinčiais brėžiniais olų sienose. Tuose brė- 
žiniuose buvo vaizduojami trys virš vienas kito kvadra- 
tai, kurių apatinysis buvo atviras (neturėjo apačioje įbrėž- 
tos linijos) ir ties juo buvo stambus užtušuotas trikampis 


4 


1 pav. 2 pav. 


(1 pav.). Trikampis nuo anų ankstyvųjų laikų tapo nusi- 
stovėjusiu simboliu. Jis reiškė Didžiosios Deivės ir jos 
dukterų deivių lyties trikampį. Tai kūrybingumo versmės 
simbolis, duodantis viskam pradžią ir pabaigą. Kartais 
(bet ne visuomet!) viršutiniame kvadrate piešiama už- 
pakalinė žvėries (šiuo atveju bizono) dalis, 0 apatinia- 
me — priešakinė (2 pav.). Vidurinis kvadratas greičiau- 

siai buvo rezervuotas naujam, būsimam bizonų kaimenės 
nariui, jis visada būdavo tuščias*!. 

Minėtąją Deivės ar deivių lyties trikampio simboliką 
labiau paaiškina archeologė Gertrūda Levy: ,„Ankstyvie- 
ji plokštieji akmenys su raižiniais buvo suguldyti pieši- 
niais į žemę La Farasjės vietovėje (pietinėje Prancūzi- 
joje). Daugeliui tų akmenų būdingi trikampiai moters 
simboliai. Labastidės vietovėje tokiuose akmenyse yra 
išraižyti gyvulių atvaizdai, be to, jie apjuosti akmenų 
vainiku. Sios aplinkybės rodo, jog ir Soliutrė laikotarpio 
spalvoti gyvulių reljefai, daugiausia vaizduoją nėščias 
pateles, rasti Le Roco vietovėje irgi piešiniais į Žemę, 
matyt, nebuvo numesti nuo sienų vėlesnių įsibrovėlių, o 
turėjo tam tikrą prasmę dar gerokai prieš žemdirbystės 
atsiradimą. Matyt, ola jau tada buvo Motina. Galimas 
daiktas, kad ir didžiuliai Lauselio vietovės reljefai, rasti 
„nukritę“ žemyn, buvo taip suguldytį iš pradžių, o jų 
raižiniai vaizduoja moteriškumo galios perteikėjas“??, 

Toliau panagrinėsime šią citatą, tačiau pirmiausia tu- 
rime aptarti, ką reiškia čia Minima Soliutrė kultūra. Ar- 
cheologijos terminologijoje paleolito (senojo akmens 
amžiaus) laikotarpis dar skirstomas į įvairias kultūras. 
Soliutrė kultūra įsivyravo po Orinjako kultūros, vėliau 
formavosi Madleno kultūra. Mes „Orinjako kultūros“ 
terminą taikome visam paleolitui, tai yra senojo akmens 
amžiaus laikotarpiui. „(Orinjako kultūros“ terminas ne- 
betaikomas neolito (naujojo akmens amžiaus) laikotar- 
piui. 

Dabar panagrinėsime minėtąją citatą. Kaip galėtume 
susieti užuominas apie apeigas su tuo, ką jau žinome 
apie Didžiąją Deivę ir jos dukteris deives pramotes? 
Plokščiųjų akmenų su žvėrių piešiniais guldymas olose 
ant žemės reiškia, kad ne tik tie žvėrys, bet ir jų sielos 
(piešinys nusako sielą!), tų žmonių deivės pramotės, pri- 
klauso Žemės sielai, visų būtybių ir jų deivių pramočių 
Deivei Pramotei. Lyties trikampio ženklas tuose pieši- 
niuose (jei jo ir nėra, tos kultūros mitinės sampratos vi- 
suomet laikomas savaime suprantamu dalyku) kaip tik 
simboliškai nusako to žvėries ir jo sielos (jo genties 
žmonių toteminės šeimos deivės pramotės) sugrįžimą pas 
Didžiąją L: patekimą į Deivės lyties TB 


2!Levy G. P. 16. 18. 
22 Ibid. P. 27. 

kaip kūrybingumo versmę, motiniškai priimančią viską, 
kas išnyksta, kas numiršta, kas baigiasi. Vadinasi, akmie- 
nų dėjimas piešiniais į žemę oloje reiškė tų žvėrių (jų 
sielų) laidojimą, tai yra jų sugrįžimą į kūrybingumo vers- 
mę. Akmuo, apjuostas akmenų vainiku, primena aisčių 
genčių mirusiųjų kapus pilkapiuose, taip pat apjuostus 
akmenų vainikais. Galimas daiktas, kad aisčių pilkapių 
prasmė, reiškianti mirusiojo sielos patekimą į Motinos 
Žemės, arba Žemynos, globą — jai akmenų vainiku tarsi 
apglėbiančiomis rankomis priimant tą sielą savo motiniš- 
kon globon — yra išlikusį aisčių pasąmonėje dar iš Orin- 
jako kultūros tokio laidojimo pobūdžio. 

Šalia tokios olos — Orinjako laikotarpio žmogaus 
šventyklos — sampratos, išreiškiančios ją kaip Didžiosios 
Deivės lyties trikampį, į kurį sugrįžta viskas, kas numirė, 
viskas, kas išnyko bei baigėsi, taip pat ir deivės, gyvavo 
ir kita — kaip gimimą bei atgimimą skatinančios Motinos 
sąmpratą. Šitą prasmę išreiškė nėščių patelių vaizdai ant 
plokščiųjų akmenų, suguldytų prie jos — prie Motinos 
(olos). Šiuo suguldymu šalia Motinos simboliškai išreikš- 
ta gimdančių patelių sąsaja su Motinos Žemės įsčiomis, 
su jos lyties trikampiu, galutine gimdančios Deivės Pra- 
motės prasme. Tokios apeigos (nėščių patelių vaizdų su- 
guldymas oloje), matyt, sudarė dalį apeigų, skatinusių 
medžiojamo žvėries bandų dauginimą. Ola lengvino gim- 
dymą, pati būdama galutinė motina — Motina bei Deivė 
Pramotė. 

Taigi akmenys su žvėrių piešiniais, ypač su lyties tri- 
kampio simboliu, suguldyti piešiniu į žemę prie Motinos 
(olos), tai yra prie Didžiosios Deivės įsčių, Orinjako kul- 
tūros žmogaus ritualine kalba simboliškai kaip tik ir reiš- 
kė Didžiosios Deivės įsčias (jos lyties trikampį) kaip kū- 
rybingumo versmę — motinišką pradėjimą, gimdymą ir 
pasireiškimą visko, taip pat ir savo dukterų deivių pra- 
močių, ir po visam vėl motinišką priglobimą visko, taip 
pat ir savo dukterų deivių, viskam buvus, atsivėrus, gy- 
venus, o paskui atgal pas ją sukritus, mirus, baigusis. Tai- 
gi Didžioji Deivė, davusi viskam pradžią ir pabaigą, bu- 
vo išraiška paties kūrybingumo, paties gyvenimo — 
tapsmo. | 

Nuo tų ankstyvųjų kultūrinių laikų panašią simbolinę 
prasmę turi ir akmuo, ypač stulpo pavidalo, Orinjako 
kultūros olose aptikta stalagmitų, kurie, tos kultūros žmo- 
nių samprata, simbolizavo visko — pačios Didžiosios Dei- 

vės, jos dukterų deivių ir su jomis susijusių būtybių — 
pradėjimą, gimimą, reiškimąsi šventojoje Motinoje olo- 
je — Deivės įsčiose, jos kūrybingumo versmėje — ir drau- 
ge visko joje pabaigą, baigtį. Vėliau, olų išorės pasaulyje, 
tokią pat simbolinę prasmę turėjo ir akmenys, ypač stul- 
po pavidalo. Negana to, tokią pat simbolinę prasmę įgijo 
ir medis, prasidėjęs ir išaugęs iš Motinos Žemės, jai pa- 
čiai jame atsiveriant, o vėliau, savo senatvėje, sutrūnijęs 
ir supuvęs parvirtęs ant žemės ir joje išnykęs — vėl su- 
grįžęs pas Motiną Žemę. 

Nuo šios pirmykštės kultūros iki mūsų laikų akmuo 
turėjo ir dar dažnai tebeturi simbolinę prasmę, susijusią 
su gimimu ar mirimu. Štai ir mūsų laikais šventinamas 
pastato, parko ar kitos viešos vietos kertinis akmuo (tiems 
daiktams ar vietoms „užgimstant“). Akmuo ypač būdin- 
gas kapuose kaip antkapis. Savo statišku pastovumu jis 
išreiškia amžinybę. ,Mes žinome, — sako psichologė Anelė 
Jaffe,— kad net ir netašyti akmenys turėjo didžiulę sim- 
bolinę prasmę senovės ir pirmykščių žmonių visuomenė- 
je. Dažnai buvo tikima, kad grubūs, natūralūs akmenys — 
tai dvasių ir dievų buveinės. Tokie akmenys primityviose 
kultūrose būdavo naudojami kaip antkapiai, kaip ribo- 
ženkliai ir kaip religinio garbinimo objektas'23, 

Pietrytinėje Europoje 7000—3500 m. pr. Kr. kles- 
tėjusi matriarchato kultūra tarp daugelio įvairioms dei- 
vėms (Didžiosios Deivės pasireiškimams) skirtų šventyklų 
turėjo ir Stulpo deivės ar Kolonos deivės šventyklų, o 
kartais joms buvo skirta viena patalpa bendroje šven- 
tykloje. Vienas iš daugelio Didžiosios Deivės pasireiškimų 
tokioje šventykloje būdavo didžiulė tuščiavidurė kolo- 
na, išmarginta simboliniais deivės ženklais ir įvairiomis 
skirtingų spalvų bei pločio banguotomis juostomis. Pag- 
rindinę koloną aplink juosė mažesnės (apie 10 cm skers- 
mens), irgi dekoruotos kolonos. Tose šventyklose ar ko- 
lonų patalpose buvusios kolonos bei stulpai neturėjo jo- 
kios struktūrinės, architektūrinės paskirties. Tai buvo 
vien kulto objektai: Didžiosios Deivės, atsiveriančios per 
stulpo simbolį, pasireiškimas?*. Apie įvairių aspektų Di- 
džiąją Deivę — ją išreiškiančias deives — matriarchatinė- 


23 Jaffe A. Jung // Symbolism in the Visual Art. P. 232—233. 
24 Gimbutas M. The Goddesses and Gods of Old Europe. Berkeley 
and Los Angeles: University of California Press, 1982. P. 71—72. 

je kultūroje dar kalbėsime. Dabar svarbu toliau gvildenti 
toteminio kulto savybes bei jo esmines žymes. 

Toteminis kultas atsirado dėl to, kad žmogus nepa- 
jėgė suvokti savo esmės, tai yra stokojo pilnatviškumo. 
Pagal Orinjako kultūros sampratą jis buvo būtybė, sto- 
kojanti pilnatvės, tai yra sielos. O iš tikrųjų jis dar buvo 
niekas: nebuvo pasirengęs būti vienos ar kitos deivės 
saistoma būtybe! Todėl jis, būdamas „besielis“, ir tega- 
lėjo pasireikšti imituodamas tai, kas tikrai yra, imituo- 
damas pilnatviškas būtybes, visų pirma — gyvūnus, per 
apeigas supanašėdamas, tarsi susiliedamas su jais. Dėl 
to olų mene jis ir reiškėsi savo apeiginiais supanašėjimais 
su deivėmis, jas imituodamas, o pats iš esmės likdamas 
beveidis, „,besielis“. Šia prasme G. R. Levy ir teigia: ,„(Ga- 
lima daryti išvadą, kad vyrai ir moterys buvo įtraukiami 
kurti olų meną vien per ritualinius veiksmus, kaukėtųjų 
šokius, praktikuotus visų pirmykščių žmonių, trokštan- 
čių pabendrauti su garbinamąja esybe"??, 

Įsijausdamas į gyvūno pilnatvę, į jo dievišką sielą ir 
drauge būdamas akistatoje su ja, matydamas bei patirda- 
mas savo „Nnuogybę“, tai yra savo pilnatvės stokojančią 
būseną, Orinjako kultūros žmogus kukliai ir pagarbiai 
lenkėsi didingai gyvūno sielai kaip dievybei. Suvokdamas, 
kad pats stokoja pilnatvės, jis pripažino gyvūno pilnatvę. 
Pripažindamas, kad pats stokoja to, ką turi gyvūnai, jis 
galėjo -save susieti su ta jų pilnatve, kurios jam trūko. 
Levy teisingai sako, kad toks savęs susiejimas su gyvūno 
teigiamomis savybėmis buvo būdingas pačiai religijos 
esmei. Tam savęs susiejimui ir reikėjo kruopščiai ir ati- 
džiai atskirti apeiginius veiksmus nuo normalių, kasdie- 
ninių gyvenimo veiksmų. Be to, tai religinio pobūdžio 
sąsajai reikėjo, kad gyvūnų išvaizda būtų tobulai pa- 
vaizduota, kad ji pražystų dervos tamsumo olose, kad 
pavidalas tikrai būtų to gyvūno, kurio sielos apeigose 
buvo šaukiamasi, rūšies. Šitoks gyvūno piešinio tikslu- 
mas buvo pageidaujamas dėl to, kad būtų pasiekta glau- 
desnė darna su jo siela deive. Vadinasi, rudoji meška tu- 
rėjo skirtis nuo alų lokio, turėjo būti atpažįstama kiek- 
viena iš trijų arklių veislių, o mamuto išvaizdą turėjo 
atitikti rastieji pavyzdžiai Sibiro ledynų pelkėse??. Šitokia 
Orinjako kultūros religija šiandien yra vadinama tote- 


5 Levy G. P. 23. 
2 Ibid. P. 20. 

mine religija. Tai pirmykštė religija, pagrįsta dar nedi- 
delių protinių sugebėjimų, primityviausių Žmonių pasau- 
lėžiūra. 

Nuolat susidurdamos su savo medžiojamais žvėrimis 
ir pažindamos juos kiaurai iki pat jų dieviškų sielų, ati- 
tinkamos Orinjako kultūros medžiotojų grupės susiorga- 
nizavo į toteminius vienetus. Tokių toteminių grupių (ar 
kartais keleto jų) nariai manė turį savo toteminio gyvū- 
no sielą. Tokia siela — priešingai gyvūnų sielai — neper- 
siduodavo žmonėms jiems gimstant: ji būdavo jiems su- 
teikiama apeigomis. Toteminės grupės narys, sulaukęs 
tam tikro amžiaus, tam tikromis ritualinėmis įšventinimo 
apeigomis įgaudavo savo sielą, kurios jis iki tol stoko- 
jo — buvo besielė, „bedeivė“ būtybė. Vadovaujant gru- 
pės šventikei, kaip toteminės šeimos motinai, su jos pa- 
lyda, kurią sudarė vaidilutės, apsirengusios toteminio gy- 
vūno kailiu ir dėvinčios jo kaukes, buvo atliekamos įšven- 
tinimo apeigos — tam tikro ceremonialo maldos, giesmės 
ar šokiai. Apeigoms baigiantis, įšventintajam ant kaklo 
būdavo užkabinamas amuletas. Taip įšventinamasis nau- 
jai užgimdavo — užgimdavo tos grupės gyvūnu ir tapda- 
vo savo grupės gyvūnų seserimi ar broliu. 

Toteminės grupės nariai sielos, arba deivės pramotės, 
neturėjo taip, kaip ją turėjo tos grupės gyvūnai: ji buvo 
jų nešiojamuose talismanuose bei amuletuose. Amule- 
tai būdavo išpjaustomi iš toteminio gyvūno kaulo, kartais 
ir iš kurios kitos lengvai apdirbamos bei formuojamos 
medžiagos. Dažnai amuletą sudarė plokščias akmenėlis 
su jame įbrėžtu ar išgraviruotu toteminio gyvūno vaizdu. 
Šia proga vėl reikia priminti, kad Orinjako kultūros to- 
teminės grupės, arba šeimos, deivė pramotė šių dienų 
toteminėse visuomenėse virto dievu protėviu, dažnai to- 
teminį kultą interpretuojančiose teorijose vadinamu gen- 
tainiu. Patys toteminės grupės, arba šeimos, gyvūnai (be 
to, ir augalai ar daiktai) ir prie jų prisijungusių žmonių 
seserys ir broliai dar vadinami giminainiais. Taip vadi- 
nami ir patys tos grupės, arba šeimos, nariai. 

Žodis „totemas“, kaip minėjome, nėra atsiradęs Orin- 
jako kult'ros laikais. Jis yra kilęs iš vienos Šiaurės Ame- 
rikos odžibvių indėnų genties, gyvenusios prie Švento 
Lauryno upės, kalbos ir reiškia „jo giminė". Šiandien žo- 
dis „totemas“ reiškia dvasinę jėgą, kurį simbolizuoja pri- 
mityviųjų grupės narių ir tos grupės gyvūnų vienovę ir 

kartu giminystę. Jis reiškia, kad amuletas ar talismanas 
savyje turi tą magišką, dvasinę jėgą. 

Nors žodžio „totemas“ prasmė. (vienovė ar giminystė) 
yra atsiradusi ne Orinjako kultūros laikais, bet yra arti- 
ma to laikotarpio deivės sampratai. Deivė buvo grupės 
narius vienijantį dvasinė jėga, dėl to jie laikė save jos 
savotiškomis giminėmis, taip pat giminėmis tų gyvūnų, 
kurie priklausė tai deivei, nes jie turėjo savyje jos sie- 
lą. Taip pat ir Orinjako kultūros žmogaus nešioti amule- 
tai visiškai gali būti vadinami totemais, pripildytais dei- 
vės sielos, nes jie buvo su ja susiję. Grupės, arba šei- 
mos, deivė, jos totemas buvo ne tik ją vienijanti jėga, 
bet ir tos grupės Žmonių ar gyvūnų dieviška pradininkė — 
ji buvo jų deivė pramotė. 

Odžibvių genties žodis „totemas“ yra keliaprasmis. Jis 
gali reikšti ir „jo brolio-sesers kraujo giminystę". Žodžio 
šaknis ote („totem“ išvestas iš ot-otem“) atskirai viena 
niekad nevartojama, ji reiškia „tų pačių tėvų, tų pačių 
įsčių broliai-seserys“, vadinasi, tai asmenys, pripažinti — 
gimimu ar adaptavimuų — kolektyviniai tarpusavyje susi- 
ję, įsčių broliai ir seserys, kurie vienas su kitu negali 
tuoktis. 

Šiam apibūdinimui būdinga tai, kad čia toteminė gru- 
pė suvokiama kaip šeima — tokia ji senovės Europos 
Orinjako kultūroje kaip tik ir buvo! Kaip ir individualio- 
je šeimoje, čia minimoje indėnų toteminėje šeimoje bro- 
liai negali tuoktis su savo seserimis. Apie tokią Orinjako 
kultūros šeimos nuostatą Žinių neturime. 

Šalia grupės kaip šeimos sampratos, mus šis totemo 
apibūdinimas dar domina ir tokios šeimos įsčių brolystės- 
seserystės klausimu. 

Amerikos indėnų toteminės šeimos įsčių brolystės-se- 
serystės samprata, kaip minėta, eina nuo pradinių tote- 
mizmo laikų senovės Europos Orinjako kultūroje. Ir ta- 
da visi toteminės šeimos nariai — broliai ir seserys — 
buvo glaudžiai tarpusavyje susiję, nes buvo šeimos mo- 
tinos, jos šventikės, vaikai, pradėti jos motiniškose įsčio- 
se. Kadangi tokia, motina, būdama šventikė, buvo tos šei- 
mos deivės pramotės atstovė, visi jos ,,„vaikai“, pradėti 
jos įsčiose, galutine bei pirmine prasme buvo laikomi 
pradėtais deivės pramotės įsčiose — tose pačiose įsčiose, 


7 Encyclopedia of Religion and Ethics. Vol XII. New York: Charles 
Scribner's sons, n. d. 393. 

is kurių gimsta ir tos šeimos deivei priklausą gyvūnai, 
taip pat tų Žmonių broliai ir seserys. Taigi toteminės šei- 
mos nariai, būdami savo deivės įsčių broliai ir seserys, 
buvo drauge ir tos deivės įsčių gyvūnų broliai ir sese- 
rys. Jie visi, būdamį iš jų gimę, mirdami į jas sugrįžta. 

Orinjako kultūros toteminės grupės, laikomos šeima, 
pagrįsta giminyste su tos šeimos motina, jos deive pra- 
mote, samprata (nedaug tepakitusi) yra išlikusi iki mūsų 
dienų. Šių dienų toteminių grupių, arba šeimų, sampratai 
būdingas tikėjimas, kad jos turi savo dievišką pradinin- 
kę. Ankstesnioji, matriarchato laikotarpio samprata, ži- 
noma, buvo grindžiama tikėjimu, kad dieviškoji pradinin- 
kė buvo pramotė, kurią jie laikė savo deive. O vėlesnės, 
jau patriarchato laikotarpio toteminės grupės, arba šei- 
mos, savo pradininku laikė protėvį, savo dievą. 

Įvairios toteminės grupės, dar ir šiandien laikydamos 
savo grupės gyvūną, augalą ar kartais tik daiktą — tik- 
riau, jame slypinčią jo sielą — savo dieviškuoju protėviu 
ar pramote, žinoma, jį garbino. Jo garbinimą bei jam 
teikiamą pagarbą įvairiai atspindi toteminių grupių žmo- 
nių papročiai, apeigos. Vienas būdingiausių papročių yra 
susilaikymas nuo savo totemo valgymo ar neprotingo jo 
panaudojimo sau, savo naudai. Toliau aptarsime vieną ki- 
tą iš tokių papročių, bet pirma kiek išsamiau apibūdinsi- 
me totemizmo savybes. 

Kruopštus toteminės religijos tyrėjas J. Lang'as šitaip 
nusako tos religijos savybes: „Totemizmą patvirtina 
pavyzdžiai iš Šiaurės Amerikos ir Australijos. Ten jis ap- 
tinkamas visiškai išsirutuliojusiu savo pavidalu, tai yra 
visuomenine forma. Jam būdingi šie požymiai: 1) Tote- 
mą sudaro žmonių klanai bei jų grupės, kuriose visus 
narius sieja giminiškumo ryšys; nepaisant to, ar jis būtų 
tikras ar fiktyvus, giminiškumo ryšys dažnai peržengia 
vietos genties ribas. 2) Klanas išsiskiria iš kitų savo var- 
du; tai yra kurio nors gyvūno, augalo, rečiau gamtos 
reiškinio, pavyzdžiui, saulės, lietaus ar pan., vardas. 3) 
Objektas, suteikiantis klanui vardą, yra laikomas miti- 
niu būdu, dažniausiai kilme, susijęs su kiekvienu klano 
nariu. Pastaruoju atveju kiekvienas objektas, ypač jei tai 
gyvūnas ar augalas, yra laikomas priklausančiu tam kla- 
nui. 4) Kiekvienas šio objekto ar daikto individas yra 
laikomas religine ar kvazireligine, kupina emocijų rea- 
lija. Kadangi kiekvienas su tokiu totemu susijęs indivi- 
das yra laikomas draudimo, t. y. tabu, realija, taikomi tam 

tikri jų apribojimai: jie negali bžti žalojami, žudomi ar 
valgomi, išskyrus apeigines ar savigynos sąlygas. 5) Vis 
dėlto, kaip ir visose bendruomenėse, kurios grindžiamos 
giminiškumo ryšiais, klano nariai yra įpareigoti imtis 
tarpusavio gynybos, apsaugos ar keršto už skriaudas. Kla- 
no nariai negali tarpusavyje tuoktis ar turėti seksualinių 
santykių''2ė, 

Ne visoms toteminėms bendruomenėms būdingos iš- 
vardytos savybės. Nelygu vietos ir laiko papročiai, jos 
čia vienur, čia kitur būna vienokios ar kitokios. Vis dėl- 
to jos gan gerai apibūdina toteminio kulto vaizdą. Toliau 
aptarsime bent vieną kitą šių dienų toteminių religijų 
paprotį ar joms būdingas savybes. 

Viena iš būdingiausių savybių, aptinkamų jau nuo 
seniausių laikų, yra toteminės šeimos nario tikėjimas, kad 
jis yra tos grupės gyvūnas. Antai abenakų arba algonki- 
nų indėnų gentys, priklausiusios gervės totemo klanui, 
tikėjo, kad jų Žmonėms būdingas skardus balsas, pana- 
šus į gervių klyksmą. Jie nešiojo gervės totemą, nupieštą 
ant rankų, kojų ar krūtinės, tuo rodydami, jog jie yra 
gervės?“, 

Visai tokias pat išvadas daro ir Herbertas Kūhn'as, 
nagrinėdamas vieną iš Orinjako kultūros olų piešinių. Jis 
rašo: „Tik žmonių kulnų pėdsakus galima pastebėti įspaus- 
tus aplink žvėries piešinį. Šokėjai šoko bizono šokį siek- 
dami. to žvėries vaisingumo ir padauginimo arba siekdami 
įteisinimo jį nukauti“*?. Pėdsakų išdėstymo pobūdis ro- 
do, kad šokėjai, kurie, be abejo, dėvėjo bizono kailius ir 
jo kaukes, imitavo bizono kojų judesius. Tokio pobūdžio 
yra žinomi ir mūsų dienų toteminėms bendruomenėms, 
pavyzdžiui, sokių ir muskogų indėnų gentims“?! 

Kaip minėjome, toteminės šeimos narys gali priklau- 
syti ne vienam, bet keletui totemų. Iš dalies tai galima 
paaiškinti tuo, kad medžiotojas medžioja ne vieną, o ke- 
letą žvėrių. Totemų ir jų subtotemų pasitaiko visame pa- 
saulyje. Antai odžibvių indėnų gervės toteminei grupei 
kaip subtotemai priklauso vėgėlės, anties narūnės, l10- 
kio, kiaunės, vilko totemai; delavarų genties vėžlio tote- 


2 Ibid. P. 394. 

2 Ibid. 

30 Cit. iš: Jaffe A. Jung. P. 236. 

31 Encyclopedia of Religion and Ethics. Vol. XII. P. 394, 


mo subtotemai yra kalakuto ir vilko; sokių genties žu- 
vies totemo subtotemai yra aro, lapės, lokio, bebro, an- 
tilopės ir kiti totemai??. 

Australijoje dažnokai pasitaiko subtotemų. Antai vot- 
džabaluko genties kurčiosios gyvatės totemas turi katės, 
juodosios gulbės, tigrinės gyvat*s, sieraspalvės kuoduo- 
tosios papūgos, varnos ir dingo subtotemus. Panašiai išsi- 
plėtę ir kiti to krašto totemai. O Afrikos Aukso Kranto 
(Ganos) teritorijoje yra net dvylika pagrindinių toteminių 
šeimų, iš kurių žinomiausios yra leopardo, buivolo, šuns 
ir papūgos toteminės šeimos. Jos turi savo subtotemines 
šeimas““, 

Kaip subtotemas susijęs su totemu, tyrėjai tiksliai ne- 
nurodo. Galbūt atsakymą galėtume rasti pagvildenę Orin- 
jako kultūros totemizmo sampratą? Toje kultūroje, kaip 
žinome, totemas reiškė gyvūno (augalo ar daikto) sielą, 
kuri buvo prie to gyvulio prisijungusios Žmonių šeimos 
deivė pramotė. Galutine prasme deivė pramotė buvo pa- 
čios Didžiosios Deivės kaip Deivės Pramotės (Žemės sie- 
los) pasireiškimas. Tai kaip tik ir reiškia, kad kiekvienas 
gyvūnas, augalas ar daiktas gali būti laikomas pačios Di- 
džiosios Deivės atsivėrimu, priklausomai nuo tos žmo- 
nių grupės emocinio, vidinio (religinio) požiūrio į ją. 

Remdamiesi tuo, kas pasakyta, galime pamėginti atsa- 
kyti į šių dienų toteminių religijų totemo ryšio su subto- 
temu klausimą. Šiaurės Amerikos indėnų gervės, vėžlio 
ir Žuvies totemai, panašiai kaip ir Australijos kurčiosios 
gyvatės bei kiti totemai, laikytini pasąmonėje išlikusia 
Orinjako kultūros Didžiosios Deivės totemo samprata. 
Beje, ir baltų protėvių garbinta Žaltė Žilvinė reiškė tokio 
pat pobūdžio jų Didžiosios Deivės totemą, pasireiškiantį 
žalčių deive pramote. Gervė, vėžlys, žuvis, kurčioji gy- 
vatė ir pan. reiškė Didžiąją Deivę kaip Deivę Pramotę, 
pasireiškiančią dar ir gausybės kitų gyvūnų (augalų bei 
daiktų) sielomis, kaip savo subtotemais — deivėmis pra- 
motėmis, kaip jos, tai yra Deivės Pramotės, išraiška. Pa- 
kitusiomis sąlygomis, supatriarchėjus toteminėms šei- 
moms bei grupėms, tiek Deivė Pramotė, tiek deivės pra- 
motės virto Dievu Protėviu ir dievais protėviais. 

Kai kuriose šių dienų toteminėse bendruomenėse ap- 
tinkamas dievo protėvio garbinimas yra susijęs su anks- 


32 Ibid. 
33 Ibid. P. 396. 

tesniu deivės pramotės garbinimu. Taip yra odžibvių in- 
dėnų gentyje,— ji savo kilmę ir giminystę sieja tiktai su 
tėvu — tėvo totemine šeima. Tačiau esama duomenų, kad 
ankstesniais laikais ją siejo giminiškumo ryšys tiktai su 
motina. Šitoks pakitimas pagreitintas dėl krikščionių mi- 
sionierių įtakos. Tokio pobūdžio pasikeitimų yra ir kitur. 
Niujorko valstijoje esanti šešių genčių indėnų irakvų 
koniederacija nori nustatyti savo kilmę pagal motiną. 
Panašų tikslą turi ir Ero ežero baseino (Pietų Australija) 
toteminis klanas, kuris save laiko motinos klano nariais?“. 
Pasitaiko toteminių šeimų, kurios dėl įvairių aplinky- 
bių save kildino ne iš deivės pramotės, o iš dievo protė- 
vio. Australijoje kai kurių toteminių grupių žmonės savo 
giminainius (gyvūnus, kurių grupei jie priklauso) vadina 
savo tėvais. Antai tokia yra klostuotojo driežo toteminė 
grupė, jo klanas. Jo žmonės nežudo tų driežų nei kitų 
roplių, draudžia tai darytį ir kitiems. Žmogus, priklausąs 
klykiančiosios pelėdos totemui, vadina ją tėvu ir laiko 
šventa, gina ją. Afrikoje irgi yra toteminių šeimų bei 
klanų, kurių nariai tiki, kad jie yra kilę iš to klano gyvū- 
nų, kurie kadaise turėjo galią persikūnyti į žmogų, kada 
tik panorėdavo. Toks toteminis gyvūnas yra garbinamas, 
į jį kreipiamasi kreipiniu „seneli“. Būdinga, kad tuo pa- 
čiu titulu būdavo vadinami tų genčių karaliai“. 
Minėtą dievo protėvio gebėjimą pavirsti žmogumi 
reikia laikyti pirmaprade (Didžiosios Deivės įsčiose, jos 
kūrybingumo versmėje) žmogaus ir gyvūno ar kurios 
kitos būtybės abipuse tapatybe, nes visos tos būtybės 
apskritai buvo Didžiosios Deivės kaip galutinės realybės 
neapibrėžtumo atsiskleidimas, to atsiskleidimo manifesta- 
cija. Šitoje ankstyvoje fazėje, Australijos vietinių gyven- 
tojų vadinamoje Sapno era, viskas dar tebebuvo vienis. 
Sapno amžiuje dar viskas tebebuvo vienis — žemė 
ir vanduo, žolės ir medžiai, gyvūnai ir žmonės sudarė 
vienovę. Žmonės tada dar tebebuvo įsikūniję gyvūnuose. 
Dėl to jų gentys ir vadinosi gyvūnų vardais, jie vieną ar 
kitą gyvūną laikė savo protėviu (pramote). Visi dievai 
protėviai (deivės pramotės) Sapno amžiuje taip pat su- 
darė vienovę, būdami Dievo Protėvio (Deivės Pramotės) 
pasireiškimo aspektai. Australijos varamungos gentis ti- 
ki, kad kiekvienas toteminis klanas yra kilęs iš vieninte- 

lio protėvio, pusiau gyvūno, pusiau augalo. Iš jo prasi- 
deda didokas skaičius dvasių, jos vaikų. Klano palikuonys 
įgyja savo sielas per šitų dvasių —/Protėvio/— vaikus““. 
Taigi visų klanų, visų toteminių šeimų dievai protėviai 
(pirmapradės deivės pramotės) yra Dievo Protėvio (pir- 
mapradės Deivės Pramotės) vaikai. Negana to, kiekvieno 
dievo protėvio (deivės pramotės) toteminės šeimos „vai- 
kai“ — gyvūnai ar žmonės — yra susiję bendrumo ryšiu 
su savo tėvu (protėviu). 

Taigi, laikydami australiečių Sapno amžių Orinjako kul- 
tūros žmonių aukso amžiaus pakaitalu, galime glaustai pa- 
sakyti, kad tame pirmykščiame amžiuje, simbolizuojančia- 
me visko radimąsi Didžiosios Deivės įsčiose, kaip realybės 
kūrybingumo versmėje, visos būtybės buvo pagrįstos 
savo deivių pramočių, Deivės Pramotės dukterų, esme 
ir pačios ją išreiškė, atskleidė. Dėl to tad aukso amžiuje, 
kaip jau žinome, kiekvienoje būtybėje žėri jos siela, drau- 
ge žėri ir Būtis (Žemės siela). 

Visoms toteminėms šeimoms būdinga savybė yra ne 
tik savo gentainio (pramotės ar protėvio) gerbimas kaip 
dievybės, bet ir pagarbumas savo giminainiui (savo to- 
teminiam gyvūnui, augalui ar daiktui), net jei jis ir nau- 
dojamas, pavyzdžiui, sumedžiojamas savas toteminis gy- 
vūnas. Šiaurės Amerikos otavos genties indėnai, sume- 
džioję savo giminainį lokį, aukodavo jam jo paties mėsos 
tam, kad paguostų bei nuramintų jį. Menominu, kitos 
indėnų genties, lokio klano narys, išėjęs į lokio medžiok- 
lę, prieš nukaudamas jį, atsiprašo ir prašo jo atleidimo 
už tai, kad netrukus jį nukausiąs. Be to, jo klano narys 
neturėjo teisės valgyti lokio mėsos (nors kitų klanų nariai 
tokią teisę turėjo), išskyrus patį medžiotoją, kuriam buvo 
leidžiama valgyti lokio letenų ir jo galvos mėsą. Lokio 
galvos kaulai būdavo rūpestingai išrenkami ir laikomi 
vigvame (indėnų šventykloje — kupolo pavidalo palapi- 
nėje) garbingoje vietoje kaip toteminio gyvulio relikvija, 
kuriai būdavo reiškiama pagarba'"“*?. 

Tas pats pasakytina ir apie Australijos totemines šei- 
mas. Visoje Australijoje klanų nariai į savo totemą žiūri 
su didele pagarba. Australijos vietinių gyventojų kalba 
totemas yra vadinamas kobongu. Jų samprata, tote- 
minio gyvūno mėsa negali būti valgoma; jei kobon- 

gas yra laukinė daržovė, jos negalima rinkti tam tikro- 
mis aplinkybėmis ir tam tikru metų laikusė, 

Totemo — ne tik toteminio gentainio, bet ir gimi- 
nainio — įvairių pagerbimo aspektų apstu ir Afrikos 
toteminėse bendruomenėse. „„Leopardo klanui leopardas 
yra šventas gyvulys, nors, naujausiomis žiniomis, jo na- 
riai susilaiko nuo įvairių kačių giminės mėsos. Joks kla- 
no narys neturi teisės nukauti leopardą. Jeigu atsitiktinai 
jį nukautų, jis aiškintųsi, sakydamas: ,„Aš nužudžiau savo 
brolį“, ir pateptų jo žaizdas palmių aliejumi. O jei toks 
narys užtiktų nudobtą leopardą, jis turėtų užbarstyti ant 
jo baltos medžiagos skiautelių ir ištepti jam snukį palmių 
aliejumi kaip pagarbos ir gedėjimo ženklą. Jei negyvas 
leopardas yra kaimelio ribose, jo klano nariai išsidažo 
kreida (tai reiškia gedulą) ir palaidoja jo kūną. Jei kelio- 
nėje to klano narys sutinka leopardą, jis turi grįžti at- 
gal. Taip pat buivolo, krūminės katės, šuns ar papūgos 
klanų nariai susilaiko nuo savo toteminio gyvulio val- 
gymo““, 

Afrikos bakvių gentis, kurios vardas reiškia „pri- 
klausą krokodilui“, krokodilą vadina savo tėvu ar net 
viešpačiu. Tos genties, tikriau, toteminės šeimos, nariai 
iškilmingai švenčia krokodilo šventes ir jo ženklus įpjau- 
na į savo bandų galvijų ausis, kad atskirtų jas nuo kitų 
genčių bandų. Panašūs aspektai yra pažįstami ir kitoms 
Afrikos toteminėms grupėms. „Niekas negali išdrįsti valgy- 
ti gyvulio, kurio vardu jis vadinasi, mėsą ar apsirengti 
jo kailiu. Jeigu toks gyvulys sudaro pavojų gyvybei, pa- 
vyzdžiui, liūtas, jis negali būti nudobtas, prieš tai neatsi- 
prašytas ir nepaprašytas atleidimo. Padariusį šitokį švent- 
vagišką darbą būtina ištyrinti. Bataungų, priklausančių 
liūtui, gentis visiškai nevalgo liūto mėsos, nes kaipęgi 
žmogus galėtų net pamanyti apie savo protėvio valgymą! 
Net ir tos genties vadas nedrįsta dėvėti liūto kailio kaip 
karališko apsiausto, priešingai kitų klanų vadams. Pana- 
šiai ir Indijoje „žmonės, priklausą klanui, kurio totemas 
yra kuris nors iš medžių, negali naudotis to medžio šešė- 
liu ar bet kokio pavidalo jo produktais“*?, 

Pastarojo reikalavimo laikosi bemaž visos toteminės 
šeimos. Tačiau savo toteminio gyvulio kailis ir jo kaukė 

dėvima per apeigas. Dažnai toteminės šeimos šventikas (ar 
šventikė) vietoj tikro kailio ar tikros kaukės dėvi dirbti- 
nį, išaustą apdarą su toteminio gyvulio vaizdais bei sim- 
boliais ir to gyvulio (ar paukščio) išvaizdos kaukę, išpjaus- 
tytą iš medžio. Šito laikosi haidos indėnai Britų Kolumbi- 
joje. „„Vienas iš haidos genčių vadų, priklausąs lokio 
klanui, dėvėjo drabužius, ant kurių buvo nupiešti Moti- 
nos Lokės simboliai"*!, 

Pravartu paminėti dar vieną savybę, būdingą totemi- 
nės religijos sampratai: norint savo priešo mirties, reikia 
paveikti jo dievišką toteminį protėvį arba pramotę. Po- 
veikis daromas savo priešo totemo nudobimu. „Buvo ti- 
kima, kad žmogaus totemo nudobimas pagreitinąs ir to 
žmogaus žūtį“*2, 

Minėtieji įvairūs toteminio kulto papročiai, savaime 
suprantama, mums atrodo keisti, neįtikimi ir beprasmiai. 
Jais galima patikėti tik žinant, kad tokios toteminio kul- 
to apraiškos yra susijusios su Orinjako kultūra. Toteminės 
religijos kulte pasireiškia būtybių, ypač gyvūnų, sielų 
dievinimas: įsijautimas į jų didingumą, kilnumą, pilnat- 
viškumą ir tobulumą. Žmogus, suvokdamas savo menku- 
mą, garbino tas sielas kaip dievybes — apeigose jas imi- 
tuodamas, stengėsi paveikti su tomis sielomis deivėmis 
bendrumo ryšiais susijusias būtybes (jų gausėjimą ir tei- 
sėtą žūtį, pavyzdžiui, jų sumedžiojimą). Pats reikšmingiau- 
sias toteminio kulto reiškinys buvo (ir tebėra!) Žmogaus 
siekimas pačiam tapti toteminės šeimos dieviška būtybe 
(gyvuliu). Tai atliekama įšventinimo apeigomis, kada jis 
tampa dieviškojo gyvulio seserimi ar broliu. Įšventinimo 
apeigos ir yra esminė toteminio kulto dalis tiek Orinjako, 
tiek šiuolaikinėje kultūroje. 

Įvairiais laikotarpiais, įvairiose geografinėse vietovė- 
se toteminio įšventinimo apeigų papročiai buvo nevie- 
nodi. Paminėsime vieną iš jų. Didžiųjų Šiaurės Amerikos 
lygumų indėnų genties jaunuolis, sulaukęs brandos am- 
žiaus, turėdavo keturioms paroms išeiti į prerijas vienas, 
be maisto ir be drabužių, turėdamas vien lanką ir strė- 
lių. Visą laiką jis melsdavosi dangaus aukštybėms, o ypač 
Motinai Žemei, prašydamas jos apsaugos — kad ji pa- 
vestų jį globojančiai dvasiai kreipti jį garbės ir sėkmės 
keliais. Ar kliedėdamas iš nuovargio ir alkio, ar sapnuo- 


*1 Man, Myth and Magic Vol. 21. P. 2859, 

damas jis išvysdavo savo dvasinį gyvūną (pavyzdžiui, že- 
benkštį), kuris nuo tada tapdavo jo vadovu. Jis tokį gy- 
vūną turėdavo sumedžioti, nudirti jam odą, pasilikti jo 
nagus ir kaukolę, kurią visą arba tik jos dalį drauge su 
nagais jis įsidėdavo į maišelį, padarytą iš to gyvulio kai- 
lio. Tą maišelį kaip jį sergstintį amuletą jis pagaI- 
biai nešiodavosi visą gyvenimą*?, 

Šis įšventinimo papročių pavyzdys savo išoriniais as- 
pektais galėjo kiek skirtis nuo pirmykštės toteminės 
kultūros papročių, tačiau savo dvasia ją gerai iliustruoja. 
Pavyzdyje minima Motina Žemė galį įšventinamajam 
suteikti dvasinį gyvūną (to gyvūno sielą kaip deivę), jam 
vadovaujantį ir jį globojantį jo gyvenimo kelyje; Motina 
Žemė visiškai atitinka Didžiąją Deivę kaip Deivę Pramo- 
tę, kuri atsiskleidžia per to gyvulio sielą kaip įšventintojo 
deivę pramotę, globojančią jį gyvenime nuo pat jo „gi- 
mimo“, tai yra įšventinimo, iki jo mirties. 

Mitologas psichologas J. L. Henderson'as, kalbėdamas 
apie įšventinimo apeigas, teigia, kad šiais „ritualais įšven- 
tinamasis būna nukeliamas atgal į pradinės motinos-vai- 
ko tapatybės plotmę, taigi turi išgyventi simbolišką mirtį. 
Kitaip sakant, ši tapatybė laikinai demontuojama bei 
panaikinama kolektyvinėje pasąmonėje. Iš šios padėties 
naujo užgimimo apeigų ceremonialas jį išgelbsti““*. 

Vadinasi, įšventinimo apeigos atitinka Orinjako kul- 
tūros toteminio kulto tikėjimą, jog įšventinamasis (žmo- 
gus) sugrįžta į Didžiosios Deivės įsčias, į jos kūrybingumo 
versmę, kad iš jų naujai užgimtų. Pagal anuometinę 
sampratą įsčiose viskas dar būna nebūtybiška: joks gy- 
vūnas, apskritai jokia būtybė dar nėra iš jų prasidėjusi, 
užgimusi, pasireiškusi ir viskas dar tebėra vienis, vieno- 
vė. Buvo tikima, jog žmogus skiriasi nuo kitų būtybių 
tuo, kad jis išlieka nebūtybiškos sandaros, nors ir (kaip 
būtybė) užgimes. Iš tikrųjų jis neužgimsta, o būna Dei- 
vės išmestas iš savo įsčių (iš kūrybingumo versmės) dar 
būdamas „nebūtvbiškas“: jis iš jų pašalinamas prieš tap- 
damas būtybe. Šiaip ar taip, pagal Orinjako kultūros 
kulto sampratą Žmogus įšventinimo apeigomis būdavo vėl 
sugrąžinamas į Didžiosios Deivės įsčias, iš kurių jis nau- 
jai užgimdavo kaip siela apdovanota būtybė. Orinjako 
kultūroje (kaip ir kitoje, proaistiškoje, arba baltiškoje 


43 Man, Myth and Magic. Vol. 21. P. 2859. 
“ Herderson J. L. Ancient Myths and Modern Man, Jung. P. 130. 

Pamarių, kultūroje) įšventinamajam būdavo suteikiama 
siela amuleto pavidalu — šventikė, toteminės šeimos mo- 
tina, užkabindavo amuletą jam ant kaklo. 

Amuletas — viena iš svarbiausių ir prasmingiausių 
toteminio kulto apraiškų. Šventikė motina, apdovanoda- 
ma įšventinamąjį savo toteminės šeimos siela, atlieka 
tas svarbias ir labai iškilmingas apeigas ne kaip žmogus, 
bet kaip pati deivė pramotė. Kalbėdama apie šventikės 
ir vėlesnių laikų šventiko vaidmenį kaip apie toteminės 
šeimos dievo protėvio vietininką, Anelė Jaffė sako: „Kai 
pirmykščių žmonių vadas per įšventinimo apeigas pasi- 
rodo apsitaisęs gyvūno apdaru, tikima, kad jis ne tik pa- 
našus į tą gyvūną, bet ir pats yra tas gyvūnas! Negana 
to, jis yra gyvūno dvasia, baimę keliąs demonas, kuris 
atlieka apipjaustymą. Tokiu momentu jame yra įsikūni- 
jęs genties ar klano protėvis, kuris yra pati pirmapradė 
dievybė. Jis atstovauja totemui ir yra jo gyvūnas“*5, 

Čia Jaffė's aprašomos įšventinimo apeigos, siejamos 
su apipjaustymuų, be abejo, priklauso hebrajų kultūrai, 
jų toteminės religijos apraiškoms. Apipjaustymo pras- 
mė paaiškėja iš įšventinamojo jaunuolio vidinio persi- 
formavimo per iniciacijos apeigas: „„Berniuką veikia jo 
(šventiko vado) „gyvūninė“ siela, ir jis per apipjausty- 
mą paaukoja (atsižada) savo (žmogiškąją biologinę) ,,„gy- 
vūninę būseną“. Šiuo dvigubu veiksmu jis priimamas į 
toteminį klaną ir kartu sudaro sąjungą su savo totemi- 
niu gyvūnu“, 

Vadinasi, veikiamas šventiko gyvūninės sielos įtakos, 
apimtas ekstazės, įšvenčiamasis tampa pavaldus savo to- 
teminės šeimos dievui protėviu; (Orinjako kultūroje — 
deivei pramotei). Apipjaustymas, kaip simbolinis atsiža- 
dėjimas žmogaus „gyvūninės būsenos“, reiškia ne ką kita 
kaip atsižadėjimą savo „nebūtybiškos“ (dar jokios die- 
vybės nesaistomos) būsenos — atsižadėjimą. Didžiosios 
Deivės — Motinos Žemės „pirma laiko pagimdyto gyvū- 
no“, arba „iš savo įsčių pirma laiko išmestos esybės“ bū- 
senos. Apipjaustymas, pašalinąs šitą Žmogaus „gyvūninę 
būseną“, simboliškai reiškė žmogaus laikiną sugrįžimą 
į Deivės įsčias, į kūrybingumo versmę, kad šį kartą jis 
vėl, antrą kartą užgimtų kaip teisėta, pilnatviška būtybė. 


415 Jaffe A. Ibid. P. 236. 
*6 Ibid. P. 237. 

Toteminio kulto įšventinimo apeigoms kaip tik ir yra 
būdinga tai, kad nusikeliama į pirmapradę realybės kū- 
rybingumo versmę — Australijos vietinių gyventojų Sap- 
no amžių arba baltų Aukso amžių. Tuo sugrįžimu ne tik 
žmogus, bet ir pilnatviška būtybė įgyja šventumo, nes, 
įgijusi sielą, savo genties deivę pramotę, ji galutinai įgy- 
ja ir Didžiosios Deivės — Motinos Žemės sielą, savo Dei- 
vę Pramotę. Šia prasme kiekviena būtybė yra šventa: 
kiekviena būtybė yra tarsi amuletas, kuris (pagal tote- 
minį įtikėjimą) turi savyje deivę ir galutine prasme 
Deivę. 

Toteminis tikėjimas skiria būtybių (pvz. gyvulių) 
šventumą nuo šventumo žmogaus, per įšventinimo apei- 
gas įgijusio savo toteminės šeimos amuletą, kuriame yra 
jo deivė pramotė. Toteminis tikėjimas teigė, jog būtybės 
(gyvūnai, augalai ir daiktai) laikomos šventomis dėl to, 
kad sutelkia savyje deives pramotes. Žmogus, priešingai, 
savo deivę pramotę turėjo ne savyje, bet savo amule- 
te — būtybėje. Kadangi būtybės pačios „„amuletiškos“ (tu- 
rėjo savyje dieviškų pradų), žmogus tapo šventa būtybe, 
nes susijungė ryšiu su dievišku pradu, esančiu jo amu- 
lete: jis pats tarsi atsidūrė tame amulete, kuriame buvo 
deivė pramotė. Dėvėdamas amuletą, žmogus jautėsi esąs 
globojamas savo deivės ir galutine prasme — Didžiosios 
Deivės. 

Kulto ir juo pagrįstos kultūros prasmė apskritai ir 
reiškė visko — visų atsiskleidžiančių realijų sugrįžimą į 
dinamišką galutinę realybę: sugrįžimą į Sapno ar Aukso 
amžių, kad vėl naujai vitališkai užgimtų ir atsiskleis- 
tų — ir taip nuolat, be paliovos. Šituo būdu kiekviena rea- 
lija — ar deivė, ar būtybė, savitai atskleisdama galu- 
tinę realybę — Didžiąją Deivę, pati lieka, kaip ir ši, am- 
žina. Tas pats pasakytina ir apie žmogų, tai yra kulto 
esybę, kaip esybę, susijungiančią su būtybės (ypač jos 
sielos deivės) amžina, dinamiška tėkme. 

Tokia samprata, kiekviena būtybė (taip pat ir žmo- 
gus, tai yra nebūtybiška, bet būtybiškumo siekianti esy- 
bė) dinamiškai juda, nuolat, periodiškai pasikartojant at- 
sivėrimui ir užsivėrimui bei užsivėrimui ir atsivėrimui iš 
Didžiosios Deivės įsčių, jos kūrybingumo versmės — į jas 
atgal ir vėl į šventą realybės procesa. Viskas nuolat, di- 
namiškai sugrįžta į didingą Pradmę — Sapno bei Aukso 
amžių, kad iš jo vėl iškiltų ir atsiskleistų naujais pavida- 
lais. Viskas, nepaisant pavidalų kitimo, iš esmės lieka 

tas pats, nes viskas lieka tos pačios galutinės realybės, 
tai yra Didžiosios Deivės kaskart naujas pasireiškimas. 

Dėl tokios būtybės būsenos, jos esimo dinamiškos 
tėkmės, tai yra dėl to, kad ji kaskart naujai pasirodo ga- 
lutine realybe, arba Didžiąja Deive, būtybė laikoma šven- 
ta. Vadinasi, kiekvienos būtybės šventumas ir yra jos 
dinamiška būsena, pasireiškianti jos prasidėjimu ir baig- 
timi, jos nepaliaujamu gimimu ir mirimu iš galutinės 
realybės (Didžiosios Deivės) įsčių, jos kūrybingumo vers- 
mės į galutinę realybę (Didžiosios Deivės) įsčias, jos kū- 
rybingumo versmę, kai ji (ta būtybė) reiškiasi pačios Di- 
džiosios Deivės ir jos kūrybingumo versmės atsivėrimu 
ir vėl užsivėrimu. Būtybė reiškia patį kūrybingumą; Di- 
džiosios Deivės (galutinės realybės) gyvenimą ir baig- 
tį, — didingą viską siejantį Tapsmą. Šitokia būtybės kaip 
kaskart naujai atskleidžiančios patį (nebūtybišką, tačiau 
būtybes įprasminantį) kūrybingumą, patį didingą tapsmą, 
samprata buvo paplitusi daugelį tūkstantmečių, kol ją 
pakeitė statiška tradicinės Vakarų filosofijos būties samp- 
rata ar statiška savo tobulumu vadinamųjų didžiųjų pa- 
saulio religijų Dievo samprata. 

Tuo tarpu daugelio šių dienų primityviųjų toteminių 
visuomenių grupėms bei giminėms vadovauja vadai šven- 
tikai, kaip tų grupių ar giminių dieviškų protėvių atsto- 
vai, dažnai laikoma, kad juose įsikūniję tie protėviai die- 
vai. Pirmykštės Orinjako kultūros toteminės šeimos šven- 
tikė buvo tos šeimos motina, atstovaujantį su ta šeima 
bendrumo ryšiais susijusiai gyvūno sielai, jos deivei pra- 
motei. Tokį tikėjimą lėmė Orinjako kultūros žmonių mat- 
riarchalinės orientacijos. Kaip minėta, visa realybe (Gam- 
ta) anuomet buvo laikoma Motina Žemė, jų Didžioji Dei- 
vė, kuri buvo Žemės siela. Gyvulių sielos buvo deivės, 
Didžiosios Deivės dukterys. Taigi Deivė ir deivės ir buvo 
Orinjako kultūros žmonių, medžiotojų, buities, jų gy- 
venamo pasaulio matriarchaliniai pradai. 

Deivės, kaip toteminių šeimų pramotės, dar vadinamos 
gentainėmis, buvo glaudžiai susijusios su Didžiąja Deive 
kaip Pramote bei Motina. Šitokį jų ryšį konkrečiai išreiš- 
kė to laikotarpio žmonių piešiniai olose. Piešiniai, pasak 
jų sampratos, buvo pačios toteminių šeimų deivės pramo- 
tės. Jų buvimas olose reiškė jų buvimą Didžiosios Deivės 
įsčiose kaip savo buveinėje. Ola, simbolizuojanti Didžio- 
sios Deivės įsčias, Motinos Žemės sielą, buvo susijusi 
bendrumo ryšiais ne tik su gyvūnų, bet ir su visų būty- 

bių sielomis (olų piešiniais), kurios, kaip tų būtybių dei- 
vės, siejo jas išorės pasaulyje. 

Ola ir jos piešiniai, tai yra Didžioji Deivė ir deivės, 
buvo Orinjako kultūros žmonių būties pradai, ola ir jos 
piešiniai ir buvo tai, kur viskas gavo savo pradžią (pra- 
sidėjo) ir kur viskas baigėsi (mirė). Ola buvo ir tai, kur 
prasidėjo ir žmogus. Šitokios sampratos dar laikosi kai 
kurios šių dienų toteminės grupės ar gentys. Kaip sako 
G. Levy, „jų pirminiai protėviai iškilo iš olų žemėje ar 
po žeme““?, 

Pramočių (vėliau virtęs protėvių) kultas išreiškė Orin- 
jako kultūros žmogaus pagarbą bei jo pavaldumą savo 
medžiojamam gyvūnui, jo sielai kaip savo deivei. Įšven- 
tinimo apeigomis įgijęs savo medžiojamų gyvūnų sielą, 
jis tarsi baigdavo savo besielę, „bedeivę“ Žmogaus egzis- 
tenciją. Tapęs savo grupės gyvūnų nariu, jų seserimi ar 
broliu, jis jau turėjo sielą, savo šventą amuletą. Imituo- 
damas savo nemirtingą pramotę, kuriai atstovavo jo to- 
teminės šeimos motina ir jos palyda, dažnai ir jis pats 
(kaip ir kiekvienas šeimos narys), dėvėdamas savo gyvū- 
no kailį ir kaukę, galėdavo daryti įtaką jam vitališkai 
svarbių savo grupės gyvūnų BaNSEjIBIŲ bei jų Žūčiai 
medžioklėje. 

Žinant, kad Orinjako kultūros sampratoje žmogus bu- 
vo silpna, nuoga, besielė ir „bedeivė“ esybė, kuri, kita 
vertus,, įgijusi dievišką sielą, gebėjo daryti įtaką savo 
grupės gyvūnų gausėjimui bei jų žūčiai, susidaro savo- 
tiška priešprieša. Ją pamėginsime išaiškinti. Taigi žmo- 
gus buvo laikomas pirma laiko gimusia būtybe — dar ne 
būtybė! Jis dar netiko jokiai Didžiosios Deivės aplinkai 
Dienos viešpatijoje (Gamtoje). Dėl to ir gimęs žmogus 
dar tarsi buvo negimęs: jis buvo laikomas Didžiosios Dei- 
vės Nakties karalijoje, jos (Gamtos) motiniškose įsčiose. 

Šia prasme žmogus dar tebepriklausė Motinos Žemės 
įsčioms, deivių buveinei. Tai simboliškai ir reiškė, jog 
žmogus, kad ir bedeivis, vis dėlto buvo tarp deivių, nes 
buvo jų buveinėje; kad ir stokodamas pilnatviškumo, jis 
buvo pasiruošęs įgyti gausybę (galimų) pilnatvių — galu- 
tine prasme jis buvo atviras pačios Didžiosios Deivės 
(Gamtos) pilnatvei, jos Visumai. Tačiau nors šia prasme 
jis buvo Deivės ir deivių buveinėje, jis joje jau nebebu- 
vo, nes Didžioji Deivė jį buvo pirma laiko pašalinusi — 

pašalinusi pirm, negu jis tapo būtybe! Didžiosios Deivės 
įsčiose žmogus, būdamas tarsi ir deivės nebūtybiška es- 
me, pats pasireiškė sielos deivės savybėmis; kita vertus, 
pašalintas iš įsčių, jis tik buvo nebūtybiška realija, pasi- 
ruošusi priimti dieviškumą (Deivę ir deives). Žmogus, 
stokodamas pilnatviškumo, būdamas besielė, ,„bedeivė“ 
esybė (realija), buvo pasiruošęs pilnatviškumui, dievišku- 
mui (deiviškumui). Šia prasme pagal Orinjako kultūros 
sampratą žmogus ir buvo prieštaringa, keista esybė — re- 
liginė esybė! Būdamas pasiruošęs priimti Deivę ir dei- 
vės, Orinjako kultūros žmogus kaip tik ir galėjo jas imi- 
tuoti — būti religine bei kulto būtybe. 
Nebepriklausydamas įsčioms ir drauge dar nebūda- 
mas pasiruošęs Dienos pasauliui, žmogus tarsi tebebuvo 
jose: jis jose buvo — lygiai kaip ir Dienos pasaulyje — 
be vietos, neaiškios, nykios, pragaištingos būsenos tarp 
Nakties ir Dienos. Tik savo pasirengimu priimti sąlygiš- 
kas visumas (deives) ir galutinę Visumą (Deivę) jis savo 
religinėmis apeigomis simboliškai sugrįždavo į Deivės 
įsčias — Chaotišką, naktine visko pradžią, į didingą Sap- 
no ar Aukso amžių, kai jis, imituodamas gyvūnų sielas, 
savo deives pramotes, galėjo daryti įtaką tų gyvūnų dau- 

ties ir Dienos pasaulių reiškėsi jo tikrovišku gyvenimo 
būdu: jis gyveno olose, o medžiojo jų išorės pasaulyje. 
Ola pirmiausia jam buvo deivių buveinė, jo šventykla. 
Tik antrąja prasme ji buvo jo namai. Ola buvo ir jo ka- 
pai, nes jis joje laidojo savo mirusiuosius. Tokį laidoji- 
mo būdą lėmė Didžiosios Deivės kaip Motinos Žemės 
samprata, būdinga Orinjako kultūros ir proaistiškos eros 
žmogui. Motina Žemė buvo viską gimdanti ir viską vėl 
savo įsčiose per mirtį priglobianti. Ne kitaip buvo ir su 
deivėmis, toteminių šeimų pramotėmis: jos buvo laikomos 
šeimai priklausančių gyvūnų ir prie jos prisijungusių žmo- 
nių gimdytojomis ir jų priglaudėjomis per mirtį. 
Kadangi deivės, kaip Didžiosios Deivės dukterys, Orin- 
jako kultūros žmogui dovanodavo jo medžiojamus gy- 
vūnus, o jį patį priimdavo kaip savo seserį ar brolį, jos 
atrodė jam ne tik kaip atstovės jo Didžiosios Deivės, ją 
išreiškiančios, bet ir kaip jai tapačios. Taigi Orinjako 
kultūros šeimos deivė, jos gyvulių ir prie jų prisijungu- 
sių žmonių pramotė, drauge buvo ir tos šeimos pirminė 
pradininkė (pati Didžioji Deivė kaip Deivė Pramotė): bū- 

dama tokia pradininke — galutine prasme pagimdančia 
ir per mirtį vėl pas save priBiančio deive, ji sutapo su 
Deivel! 

Orinjako kultūros toteminės šeimos narys medžioto- 
jas, per apeigas ir, jo samprata, labai reikšmingus ritua- 
lus, žiūrėdamas į savo deivę pramotę (jos paveikslą), jau- 
tėsi iš jos įgijęs tai, ko kaip žmogus stokojo, — pilnatvę, 
įgijęs jos iš savo deivės pramotės pilnatvės, kuri savo 
ruožtu smelkėsi pro ją (pro jos įvaizdį olos sienoje) iš 
pačios olos — Motinos Žemės, iš Didžiosios Deivės! Tapęs 
pilnatviška, savo sielą turinčia būtybe, žmogus galėjo 
teisėtai gyventi savo deivės ir, svarbiausia, Didžiosios 
Deivės (Motinos Žemės) šventykloje bei laidoti joje sa- 
vo Mirusiuosius. Dieviška energija, sklindanti iš olos ir 
iš jos paveikslų, tai yra iš Deivės ir deivių, pakėlė žmo- 
gų iš jo bevertės, bedeivės būsenos į vertingą, dievišką 
būseną. 

Kita vertus, savo ritualiniais šokiais bei maldomis ar 
kitokiomis apeigomis toteminės grupės žmonės irgi pa- 
veikdavo savo deivę pramotę, kad ji pasiųstų savo konst- 
ruktyvią dievišką energiją savo gyvūnų dauginimuisi bei 
jų tarpimui paskatinti, taip pat kad paveiktų sėkmingą 
tos grupės žmonių gyvūnų medžioklę. Galimas daiktas, 
kad tokiomis apeigomis būdavo skatinamas ir tos grupės 
moterų vaisingumas. G. Levy yra aptikusi panašių apei- 
gų, dar ir mūsų laikais praktikuojamų kai kurių Šiaurės 
Amerikos indėnų toteminių grupių. Apie indėnų karad- 
jerų gentį, kuri taip pat turėjo savo šventyklas kalnų 
olose, išpieštose savo dievybių atvaizdais, ji rašo: ,,Ka- 
radjerų Vaivorykštės Gyvatės (patelės) galerijos (olose) 
buvo susijusios su žmonių gimimu. Per apeigas retušuo- 
jant jos paveikslą, buvo paveikiama dvasinė (tos 
deivės gyvatės) vaikų kilmė, pradedama jų tėvų ir įsi- 
kūnijanti jų motinose"**, 

Būdinga, kad ne tik olų paveikslai, bet ir įvairūs 
įvaizdžiai ant medžioklės įrankių rankenų bei kotų, ypač 
ant skydų, vaizduojantys toteminius gyvūnus, persmeig- 
tus ietigaliais bei, strėlėmis, arba vaizdai, kaip gyvūnai 
patenka į spąstus ar užmušamį akmenimis,— visi tokie 
paveikslai nebuvo dekoravimo priemonė ar meninio kū- 
rybingumo apraiška, tai buvo gyvybiškai svarbūs reli- 
Binių apeigų motyvai. 


* Ibid. P. 40. 

Dar kartą reikia pabrėžti, jog šių dienų primityviųjų 
toteminių grupių religinė praktika yra ne savarankiškai 
susiformavusi, bet kilusi žiloje senovėje iš pirminių šal- 
tinių — iš Orinjako kultūros kromanjoniečių rasės kulto 
žmonių. Jie buvo pasklidę ne tik po visą Europos žemy- 
ną, bet pasiekė ir Afriką bei Artimuosius ir Tolimuosius 
Rytus, o į Amerikos žemyną nukako per Beringo sąsmau- 
ką. Dėl to ir garsieji įspūdingieji indėnų heidų genties 
toteminiai stulpai gali būti laikomi Orinjako laikotarpio 
toteminio kulto liudytojais. 

Šiaurės Amerikos indėnai — sumanūs didžiulių žvėrių 
medžiotojai. Šių genčių medžiotojai visada buvo stipriai 
susiję su medžiojamo žvėries dvasia. ,Ankstesniųjų Bri- 
tų Kolumbijos genčių nariai, — sako Levy,— buvo įsitiki- 
nę, kad joks žvėris negali būti nukautas prieš jo valią 
ar norą. Eskimų nuomone, šiaurėje po pernelyg uolaus 
medžiojimo sumažėjo elnių bandos — dėl to, kad šiaurės 
elnio pirmtakas (jo siela deivė) delsė jame įsikūnyti““?, 
Šitoks medžiojamo žvėries sielos deivės delsimas įsikū- 
nyti savo žvėryse kaip tik ir įpareigoja tų žvėrių medžio- 
toją ją paveikti taip, kad ji savo ruožtu padarytų įtaką 
savo gyvulių dauginimuisi, jų gausėjimui. Toteminės vi- 
suomenės žmogus visados būna susijęs bendrumo ryšiais 
su savo toteminio gyvūno siela, jo deive pramote, kuri 
tūno ir jo paties amulete. Noras gyvulį nukauti ir noras 
išlaikyti jo rūšį savo gyvenime ėjo ranka rankon. 

Orinjako laikotarpio žmogaus apeiginiai bei rituali- 
niai veiksmai (pavyzdžiui, prieš išeinant medžioklės Žy- 
gin) vykdavo olų gelmėse, nakties pasaulyje, jo šventyk- 
loje — namuose — kapuose, o jo žmogiškos būties veiks- 
mai (pavyzdžiui, pats medžiojimas) — olų išorės, dienos 
pasaulyje. Todėl žmogui esmingiausi, religiniai veiksmai, 
jo santykiavimas su savo deive pramote ir galutine pras- 
me su Didžiąja Deive būdavo atliekami deivių Nakties 
buveinėje, Motinos Žemės įsčiose — jo šventykloje — na- 
muose — kapuose. O kai žmogus atlikdavo apeiginius 
veiksmus ir jam būdavo garantuota Deivės ir deivių pa- 
rama, 0 jis įsitikindavo, kad jo veiksmai teisėti, jis ga- 
lėdavo veikti Dienos pasaulyje — Didžiosios Deivės Die- 
nos viešpatijoje! Čia medžiotojas jau buvo susijęs bend- 
rumo ryšiu su savo toteminiais gyvūnais, o ne su tų 

gyvūnų sielomis, savo deivėmis pramotėmis ir pagaliau 
su Motinos Žemės Siela, savo Deive Pramote. 

Galimas daiktas, kad dėl šių pirminių toteminės reli- 
gijos savybių pasąmonėje „prisimenamos“ Orinjako kul- 
tūros tradicijos, kuriomis grindžiamas ir šių dienų 
toteminių grupių bei klanų matriarchalinis paprotys iškil- 
mingas ir baugias apeigas atlikti naktimis, beje, ypatin- 
gomis, mėnesienos naktimis, pasirengiant medžioklės, 
žvejybos ar kokių augalų rankiojimo žygiui. O pati me- 
džioklė, žvejyba ar rankiojimas būna dieną. 

Taigi toteminės religijos tikėjime laikomasi nuomo- 
nės, kad žmogaus Dienos pasaulio, jo Dienos buities 
veiksmai pagrindžiami naktinės realybės (jo Didžiosios 
Deivės kaip Nakties karalijos karalienės, kurį psicho- 
logiškai gali būti suprasta ir kaip pasąmonė) gelmėse, 
jos kūrybingumo versmėje, kur žmogus susijęs bendrumo 
ryšiu su gyvūnų sielomis, savo deivėmis. Deivės, ypač 
jo toteminės šeimos deivė pramotė, o labiausiai pati Di- 
džioji Deivė, kaip jo Deivė Pramotė, yra jo būties, jo gy- 
venamojo pasaulio pradai, kurie orientuoja jį jo dienos 
gyvenimo keliuose. Dienos pasaulio, jo trokštamoji būtis 
buvo žmogiška, nes joje jis kūrybingai siekė stokojamos 
pilnatvės. Kartu ji buvo dieviška, nes žmogus joje, siek- 
damas savo pilnatvės, buvo susijęs su joje atsiskleidžian- 
čiomis savo deivėmis, kūrybingomis jo normomis bei tai- 
syklėmis. 

Dėl to žmogaus būtyje, jo Dienos pasaulyje, jį orien- 
tuoja dieviški pradai, kurie atsiskleidžia „žmogiškai“. Šį 
teiginį gerai iliustruoja Šiaurės Amerikos, konkrečiai Bri- 
tų Kolumbijos, įndėnų heidų genčių mėgstami statyti to- 
teminiai stulpai, su juose išdrožinėtais mitiniais įvaiz- 
džiais. Heidų toteminiai stulpai, išdrožti iš milžiniškų vie- 
tinių kedrų, panašiai kaip Orinjako kultūros olų pieši- 
niai, buvo labai reikšmingi religijai: jie vaizdavo įvairių 
heidų genčių kilties dievybes. Stulpai, kaip ir Orinjako 
kultūros olų piešiniai, nebuvo meninio kūrybingumo ap- 
raiška. Tai religinio garbinimo simboliai. 

Heidų toteminiai stulpai — tai grupė gyvūnų figūrų, 
tupinčių viena viršum kitos: aras, perkūno oželis, varlė, 
banginis, juodvarnis, lokys, vanagas, vilkas, juodoji žŽu- 
vis, bebras ir kt. Greičiausiai ne visus juos heidų kilties 
medžiotojai medžiojo, bet visi vaizduojami kaip dieviška 
pilnatvė. Dieviškiesiems tų gyvūnų prototipams, jų sie- 
loms, kaip savo toteminių kilčių dievybėms, jie jautė pa- 

valdžią pagarbą. Tokio toteminio stulpo gyvūnų figūros, 
jų pavidalai, vaizdavo įvairių heidų genčių dieviškuosius 
protėvius, jų gentainius. Kad ankstesniais laikais tai bū- 
ta jų dieviškųjų pramočių, jų gentainių, rodo ir tai, jog 
kai kurios gentys lokį arba mešką — savo pramotę — iki 
šiol vadina „Motina Loke“??. Stulpas jungė visas heidų 
gentis, garbinusias savo dievybę, į vieną pagrindinę tote- 
minę šeimą — heidų kilties šeimą. Prie toteminių stulpų 
vykdavo heidų genčių, sudarančių visą jų kiltį, religinės 
šventės su iškilmingomis apeigomis, susijusiomis su kil- 
ties dievybėmis, kurioms atstovavo jų šventikai, dėvintys 
tų dieviškų gyvulių apdarus ir jų kaukes. 

Būdinga ir įsidėmėtina toteminių stulpų ypatybė yra 
ta, kad juose tarp gausybės dieviškųjų pavidalų niekad 
nepasitaiko žmogaus. Matyt, toteminėje heidų kultūroje 
(kaip ir Orinjako kultūroje) žmogus, suprantamas kaip 
pilnatvės stokojanti, besielė, „„bedeivė“ būtybė, neturėjo 
vietos tarp dieviškųjų gyvūnų figūrų. Kita vertus, kiek- 
vieno gyvūno figūra toteminiame stulpe buvo išdrožta 
žmogišku pavidalu. Nuostabus reiškinys: žmogus — silp- 
na, netobula, „nuoga“ būtybė, anaiptol negalinti preten- 
duoti į stiprias, savo pilnatve ir tobulumu tvieskiančias 
gyvūnų sielos dievybes, buvo modelis atskleisti toms die- 
vybėms! Heidų kultūroje žmogus pats tebuvo nieko ne- 
verta, tuščiavidurė esybė, kuri galėjo įgyti vertės tik 
šliedamasi prie vertingų, pilnatviškų gyvūninių būtybių 
sielų. O vis dėlto toteminiame stulpe visos šios vertin- 
gos, pilnatviškos ir dieviškosios būtybės Dienos pasau- 
lyje, Dienos būtyje, atsiskleidė žmogiškai! 

Heidų toteminių stulpų dievybės pradėtos vaizduoti 
žmogiškai geriau pažinus savo dievybes bei įsijautus į 
savo toteminių gyvūnų sielas. Stokodamas savo pilnatvės, 
bet jos siekdamas, žmogus veikė kūrybingai: jis kūry- 
bingai formavo savo aplinką. Taigi jo siekimas pilnat- 
vės, jo savikūra drauge buvo ir Ms a savos ap- 
linkos formavimas, jos kūrimas! ogus nesėmė kūrybin- 
gumo pats iš savęs — to daryti jis negalėjo, nes buvo 
„tuščiaviduris“, bet jis sėmėsi jo iš savo dievybių. Ka- 
dangi žmogus buvo dar neužgimusi būtybė (jis buvo nuo- 
lat gimstanti-mirštanti būtybė!), jis tebebuvo Motinos Že- 
mės (Gamtos) įsčiose, dievybių buveinėje. Sąmoningai 
siekdamas pažinti savo dievybes kaip savo būties gyvū- 


50 Man, Myth and Magic. Vol. 21. P. 2859. 


70 


nų sielas ir į jas įsijausti, jis kaip tik ir galėjo su jomis, 
kaip Motinos Žemės įsčių kūrybingumo normomis, susi- 
jungti. Keisdamas savo aplinką, kuriai jis nebuvo pritai- 
kytas, jis pats kūrybingai ją taikė savo „„nuogybei“. Tuo 
būdu žmogus kūrybingai reiškėsi ir savo Dienos būtyje, 
žmogiškai atskleisdamas drauge ir savo dievybes, ir savo 
kūrybingumo pradus. Atsiskleisdamos žmogaus buityje, 
jo pasaulyje, jo dievybės žmogiškai atsiskleidė heidų to- 
teminiuose stulpuose! 

Nors heidų buityje šventi gyvūnai, laikomi dieviškai- 
siais protėviais, jų gentainiais, ir atrodė žmogiškai, žmo- 
gus vis dėlto nebuvo būtį vienijąs veiksnys. Pagrindinis 
heidų būties veiksnys buvo pati Gamta (pati Motina Že- 
mė)! Žmogus dar tarsi tebepriklausė Gamtos įsčioms ir 
dar nebuvo nuo jų atsipalaidavęs, todėl jis dar tebebuvo 
arti jų — arti Gamtos įsčių, jų visokio kūrybingumo pra- 
dų; jis buvo arti jų kaip kūrybingumo versmės pradų. 
Realybės (Gamtos) įsčių, jos kūrybingumo versmės, pra- 
dai, lemią heidų būtį, jų gyvenamąjį pasaulį, kaip tik ir 
buvo jų gyvūninės dievybės. Žmogus, tebebūdamas arti 
Gamtos kūrybingumo versmės, tebebuvo arti ir jos kū- 
rybingumo pradų — arti savo dievybių! 

Dieviškų kūrybingumo pradų, žinoma, žmoguje ne- 
buvo, nes jis iš esmės buvo „tuščiaviduris“, bet jie buvo 
su juo susiję, nes jis sąmoningai siekė tų pradų. Siekda- 
mas stokojamos pilnatvės, žmogus, sąmoningai tarsi ieš- 
kojo šių dieviškų kūrybingumo pradų, ryšio su jais ir 
tuo būdu aktyviai siekė realizuoti savo pilnatviškumą. 
Dėl to jo būtyje tie pradai, jo gyvūninės dievybės ir at- 
rodė žmogiškai — jos buvo Žmogaus pavidalo! Iš čia ga- 
lima suprasti, jog indėnų heidų toteminiuose stulpuose 
vaizduojamos žmogaus pavidalo dievybės nereiškė, kad 
jų pagrindas žmogus, bet reiškė, kad jų pagrindas pati 
Motina Gamta, kuriai, jos kūrybingumo pradams (die- 
vybėms) žmogus iš esmės buvo pagarbiai pavaldus — 
buvo atsidavęs! 

Heidų toteminio stulpo kultas (palyginti vėlyva tote- 
minės religijos apraiška) yra artimai susijęs su Orinjako 
kultūros kromafjoniečių piešiniais Pirėnų kalnų olose 
(ankstyviausioji toteminio kulto apraiška!). Ir vienų, ir 
kitų per daugelį tūkstantmečių gyvenusių žmonių medžio- 
tojų būties, jų gyvenamojo pasaulio sąranga jų mitinėje 
pasaulėžvalgoje buvo nuostabiai artimos. Ir vienas, ir 
kitas Žmogus medžiotojas, būdamas savo Dienos pasau- 

lyje, priklausė vieno kurio savo būties gyvūno (dažniau- 
siai savo medžiojamo gyvūno) grupei: jis leidosi vado- 
vaujamas tos grupės šventikės arba šventiko, atstovau- 
jančio jo dievybei, ir visada jam ar jai buvo pagarbiai 
pavaldus. Ant savo kaklo (dažnai ir prie diržo) nešiodavo 
šventą amuletą, susijusį su tos grupės gyvūnine dievybe 
(to gyvūno odoje įsiūtą jo relikviją, pvz., nagus, dantis 
ar kt., arba išbraižytą jo vaizdą), simboliškai ir realiai 
nusakančia tos grupės, kartu ir jo paties, nešiotojo, ja- 
me tūnančią sielą dievybę. 

Garbindamas savo grupės, savo toteminės šeimos die- 
vybę bei nešiodamas jos amuletą, toteminio kulto žmo- 
gus drauge buvo pagarbus gausybei kitų dievybių — gau- 
sybei kitų artimų toteminių šeimų, arba grupių, 
dievybių, jų dieviškosioms pramotėms ar protėviams. Daž- 
nai tokios antrinės toteminės dievybės būdavo „„subtote- 
minės“, tai yra priklausančios pagrindinei, „toteminei“ 
dievybei. Šitokia prasme vienos kurios heidų genčių kil- 
ties garbinama dievybė kaip jos dvasiškasis protėvis ar 
pramotė, pavyzdžiui, meška arba erelis, tos kilties žmonių 
buvo laikoma pagrindine dievybe ar pagrindiniu „,„tote- 
mu“, o kitų kilčių garbinamos dievybės jų buvo laikomos 
antrinėmis dievybėmis, jų „„subtotemais“. 

Iš esmės panašiai buvo ir Orinjako kultūros totemi- 
nėje religijoje. Čia kiekviena toteminės šeimos deive, 
atsiskleidžianti piešinyje oloje, būdama tos šeimos deivė 
pramotė, buvo tos šeimos (lygiai kaip ir visų kitų šeimų) 
Didžiosios Deivės, jos (ir jų) Deivės Pramotės pasireiški- 
mas. Vadinasi, tiek ankstyvojoje toteminės religijos ero- 
je, tiek vėlyvosiose jos erose viena garbinama gyvūninė 
(augalinė ar daiktinė) dievybė anaiptol nepaneigė ir ne- 
išstūmė kitų toteminių grupių, arba šeimų, garbinamų 
dievybių. Jos visos buvo susijusios tarpusavyje ar per 
Didžiąją Deivę, ar per Motiną Žemę, ar per ją simboli- 
zuojantį stulpą bei medį. Tokio stulpo pavyzdys kaip tik 
ir gali būti indėnų heidų toteminis stulpas. 

Grįžkime vėl prie Orinjako olų piešinių kulto. Apei- 
gos, atliekamos ties vienu iš tų piešinių, kaip toteminės 
šeimos deive, sykiu buvo apeigos, atskleidžiančios tos 
deivės šeimai priklausančio nario (jos vaiko) pagarbų pa- 
valdumą ir kitų šeimų deivėms — jų piešiniams. Dažnai 
taip buvo dėl to, kad medžiotojas buvo ne vienos kurios 
gyvūnų rūšies medžiotojas, o keleto jų. O svarbiausia, 
kad medžiotojo deivė pramotė, kaip ir visų kitų toteminių 

šeimų deivės pramotės, buvo tų žmonių Didžiosios Deivės, 
jų Deivės Pramotės apraiška. Garbindamas savo toteminę 
deivę pramotę, Orinjako kultūros žmogus garbino Di- 
džiąją Deivę Pramotę. 

Dieviškosios pramotės, kaip „naktiniai“, chaotiški olos 
gelmių realybės (Motinos Žemės) pradai, atsiskleidė Orin- 
jako kultūros žmogaus būtyje, jo Dienos pasaulyje, dau- 
giausia kaip deivės, dominuojančios jo būtyje gausybe 
daiktų — ypač gyvūnais, nes tai didingos, stiprios, gra- 
žios, buklios ir apskritai tobulos bei pilnatviškos būty- 
bės. Deivės, būdamos jų pradžia ir pabaiga, išryškino 
jas, taip pat visas kitas tų žmonių būties būtybes. 

Norint nustatyti Deivės mitinę prasmę, nepakanka ją 
priskirti pagal pasirinktą filosofinę sąvoką, pavyzdžiui, 
nusakant tos grupės gyvūno (ar kitų būtybių) esmę (aris- 
toteliškai) ar ją pagrindžiančią idėją (platoniškai). Būti- 
na įsisąmoninti, kad Orinjako kultūros Žmogaus medžio- 
tojo būtyje deivė buvo visuma, ne apčiuopiama, bet 
patiriama kaip esanti gyvūne — jį per savo įsikūnijimą 
pradedanti ir iš jo pasitraukdama jį pabaigianti — jo ir 
prie jo prisijungusių žmonių (savyje besielių) siela. 

Antrine prasme tokia deivė buvo pagrindinis veiks- 
nys, kuris pagrindė, įprasmino ir dominavo savo dieviš- 
kojoje visumoje atsiskleidžiančius daiktus, pagamintus 
tos deivės visumai priklausančių žmonių, kaip tų žmo- 
nių sąvikūros rezultatą. Pagal to meto mitinį mentalitetą, 
žmogus, kaip besielė, ,bedeivė“ esybė, nieko negalėjo 
sukurti. Tik deivės (ar dievai) gali kurti — yra kūrybin- 
gumo pradai. Viskas, ką Žmogus tariamai sukuria, yra su- 
kurta ne jo, bet deivių per jį! Suvokdamas savo totemi- 
nės šeimos deivę pramotę, į ją įsijausdamas bei įsigyven- 
damas, pirmykščių laikų žmogus medžiotojas sugebėjo 
per ją tęsti jos (jo deivės pramotės), kaip pačios Didžio- 
sios Deivės įsčių, kūrybingumo versmės, valdovės moti- 
nos ir kartu visų jose kūrybingumo pradų (visų deivių 
pramočių) Motinos, nebaigtą jo (žmogaus) kūrimo dar- 
bą: iis pats siekia stokojamųjų savybių. Tai paaiškina pir- 
minę religinėse apeigose dėvimo gyvūno kailio ir kau- 
kės prasmę: tai kaip tik ir buvo jo savikūros veiksnys — 
jo pastangos save ištobulinti, pasiekti savo pilnatvės. 
Ilgainiui žmogus ėmė dėvėti gyvulio kailį kompensuoda- 
mas jo stokojamą kūno dangą. Titnaginis peilis, durklas 
ar ietigalis atstojo jo stokojamus aštrius nagus ar iltis. 
Net ir sausų samanų kuokštas, degantis taukuose jo pri- 

mityviame inde, apšviečiantis klaidžius takus olų gilumo- 
se, skardžių pakrantėse, buvo jo savikūros padarinys: jis 
taip kompensavo savo stokojamą nepakankamą akylumą. 
Daiktai, kaip žmogaus savikūros padariniai siekiant kom- 
pensuoti savo stokojamą pilnatvę, buvo žmogiškos aplin- 
kos. Gyvūno pilnatviškai būsenai daiktų nereikėjo. 

„Daiktas“, kurio Žmogus labiausiai stokojo, kuris jam 
buvo svarbiausias, esminis, kaip tik ir buvo jo pilnatvė, 
pati jo siela! Taigi kromanjoniečių būtyje olų piešiniai 
kaip tik ir buvo patys esmingiausi, svarbiausi jų būties 
„daiktai“. Tai buvo jų toteminių šeimų garbinami daik- 
tai — jų deivės, o kiekvienos šeimos kiekvieno nario ne- 
šiojamas amuletas buvo jo individuali, tik jį jo gyvenimo 
keliuose globojanti siela deivė, nors kartu buvo ir jo šeimos 
siela deivė. Olos — seniausios žmonijos kultūros žmonių 
šventyklos-namų-kapų — piešiniai ir tų žmonių dėvimi 
amuletai kaip tik ir buvo patys pagrindiniai ir esminiai 
jų daiktai: jie liudijo tų žmonių pasiektą pilnatvę, jų ta- 
pimą deivių ir Deivės globojamaisiais. 

Orinjako kultūros žmogaus būties daiktai — olų pie- 
šiniai ar jo amuletai, jo kūno danga ar titnaginis peilis, 
taip pat kiekvienas kitas jam reikšmingas bei prasmingas 
daiktas, būdami jo kūrybingumo, jo savikūros padari- 
niai, buvo pirmiausia lemiami gausių ir turiningų, viską 
pagrindžiančių, viską įprasminančių dieviškųjų visumų — 
jo būties deivių, o galutine prasme Didžiosios Deivės, 
kaip kilminio visokio kūrybingumo šaltinio, kuriam — kaip 
Deivės įsčioms — žmogus buvo atsivėręs ir pagarbiai pa- 
valdus. Viskas, ką žmogus kūrė ar atskleidė, — visi jo 
būties prasmingieji daiktai — jam buvo tik jo deivių (pir- 
miausia Deivės) dovanos. Vadinasi, žmogus, būdamas dar 
ne iki galo sukurtas ir dėl to pats save kuriąs (siekdamas 
pilnatvės), iš esmės yra Deivės ir deivių kuriamas: ką 
žmogus sukūrė, buvo sukurta Deivės ir deivių per jį, jų 
kūrybingumo įrankį. 

Kadangi žmogaus būtis, jo gyvenamasis pasaulis, kaip 
jo savikūros, jo savęs užbaigimo, tobulinimo sritis, buvo 
Dienos pasaulis, palyginti su ola, kaip Nakties pasauliu, 
tai Didžiosios Deivės atsiskleidimas Dienos pasaulyje, iš- 
kylant jame gausybe savo aspektų (per savo dukteris dei- 
ves), kaip Dienos pasaulio būtybes demonstruojančių pra- 
dų, pagrindė, atskleidė ir įprasmino visas tas būtybes 
žmogiškais aspektais. Kitaip tariant, deivės atskleidė įvai- 
rias būtybes Dienos būtyje kaip galimybes žmogui — ne- 


74 


vykusiai, stokojančiai pilnatvės bei sielos (vadovaujan- 
čiojo savo prado) esybei — vienaip ar kitaip save užbaig- 
ti. Jo tikėjimas įvairiomis jo būtyje, jo gyvenamame pa- 
saulyje esančiomis būtybėmis kaip tik ir buvo įvairios 
jo galimybės pritaikyti sau, savo biologinei nuogybei 
nesvetingą aplinką — aplinką, kuriai, priešingai gyvūnui, 
jis nebuvo paruoštas. Šitos galimybės jam buvo jo dei- 
vių dovanos! Tačiau tai nėra Nakties iškilimas į Šviesą, 
į Dieną, žmogaus savikūros padarinys, bet greičiau tai 
yra jo sąmoningas ieškojimas šio didingo kosminio vyks- 
mo (Nakties iškilimo į Dieną), jo pagarbus pavaldumas 
jam, pavaldumas, kuris ir panaudojamas pirminiam, „nak- 
tiniam" (ne tik ontologiškai ankstesniems bei pirmesniems 
už Dienos būtį, bet net ir už pačios Nakties, kaip Didžio- 
sios Deivės karalijos — jos motiniškų įsčių, kaip kuūry- 
bingumo versmės) pradui (Didžiajai Deivei ir deivėms) 
atsiskleisti Dienos pasaulyje, žmogiškai atsiskleidžiančio- 
je būtyje. Daiktams ar įvairiausioms būtybėms kūrybin- 
gai iškylant ir atsiskleidžiant žmogaus būtyje, kartu atsi- 
skleidė ir juos bei jas įprasminančios, pagrindžiančios ir 
su jais bei jomis susijusios visumos — atsiskleidė deivės ir 
Deivė! 

Kadangi Dienos pasaulis buvo žmogiškoji būtis, tai 
jame galutiniai realybės pradai (Deivė ir deivės) atsisk- 
leidė daugiau ar mažiau žmogui būdingais ženklais. Iš 
tikrųjų tai buvo tų pradų iškreipimas. Naktis, su visais 
savo pradais iškildama į Dienos pasaulį, tam tikra pras- 
me praranda savo didingąją pilnatvę. Šios svarbios miti- 
nės sampratos problemos toliau nenagrinėsime. Galbūt 
prie jos sugrįšime kiek vėliau. 

Apibendrindami šį skyrių, galime teigti, kad čia svars- 
tėme Orinjako matriarchalinės kultūros vidinį pasaulį. 
To laikotarpio žmogus, tikėdamas, kad pats yra besielis, 
pažino savo aplinkos didinguosius gyvūnus kiaurai iki jų 
sielų! Jis stebėjosi jų nepaprasta jėga, gausybe sugebėji- 
mų bei grožiu ir persismelkė jų sielomis, kaip deivėmis, 
kaip Motinos Žemės, jo Didžiosios Deivės, atsiskleidimo 
aspektu. Šitaip įsijautęs į gyvūnų sielas, stebėdamasis 
jų dieviškumu, jis išgyveno keistą savo paties būseną, 
kupiną neužbaigtumo, nepasirengimo savo aplinkai, Žmo- 
gui atrodė, kad jis esąs besielė, visko, ką gyvūnas turi 
didingo, stokojanti esybė, jis jautėsi kaip esybė, palikta 
Didžiosios Motinos Deivės, kaip jos (Gamtos) pirma laiko 
iš savo kūrybingumo įsčių pagimdyta — tiksliau išmesta, 

jos apleista esybė. Apskritai jis jautėsi tebesąs Motinos 
Žemės įsčiose, deivių buveinėje. Tačiau jose (įsčiose) bei 
joje (buveinėje) jis jau nebebuvo: jis buvo paliktas savo 
laisvei nesvetingoje aplinkoje — aplinkoje, kuriai jis ne- 
buvo pritaikytas. Jis ir rado prieglaudą oloje, kurį ir 
tapo jam jo prarastų Didžiosios (Motinos) Deivės įsčių 
pakaitalu. Tiesą sakant, pagal to meto mitinės religijos 
sampratą, apsigyvenimas kalnų oloje vargu ar buvo Mo- 
tinos Žemės įsčių pakaitalas: ola buvo jos įsčios, ir žŽmo- 
gus, apsigyvenęs oloje, sugrįžo į jos įsčias. Vadinasi, ola 
buvo daugiau negu tik kromanjoniečio gyvenvietė: ji 
buvo jo šventykla, jo deivių buveinė. Čia per apeigas 
bei ritualus susidurdamas su savo deivėmis (jas atsklei- 
džiančiais jų piešiniais), kromanjonietis ir tapo tų deivių, 
savo deivių pramočių, vaiku: jis tapo tų deivių, įsikūni- 
jusių su jomis susijusiuose gyvūnuose (jos yra jų sielos), 
seserimi ar broliu. Kadangį deivė pramotė buvo vienas 
iš daugelio Didžiosios Deivės aspektų, jos apraiškų, žmo- 
gaus tapimas vienos kurios deivės pramotės vaiku reiškė 
jo tapimą pačios Deivės Pramotės vaiku, jo tapimą pil- 
natviška būtybe. 

Taigi žmogus, kaip Didžiosios Deivės atmesta dar ne- 
užbaigta bei nebaigta kurti būtybė, besielė, ,,„bedeivė“ bū- 
tybė, vis dėlto trokštąs deivių (gerųjų pradų), dar būda- 
mas Motinos Deivės įsčiose, jos deivių buveinėje, tai yra 
oloje kaip šventykloje, trokšta gyvūninių sielų, vadinasi, 
ir Didžiosios Deivės, Motinos Žemės, sielos. Dėl šio Di- 
džiosios Deivės ir deivių, jos dukterų, troškimo žmogus 
ir galėjo reikštis savikūra: jis turėjo galimybių kaip dei- 
vių dovanų, kuriomis galėjo naudotis savo būtyje. Savi- 
kūra jis ne tiek sugebėjo pakeisti, užbaigti save, kiek kū- 
rybingai formuoti aplinką. Jis ją formavo kaip savo dei- 
vių agentas, kaip joms pavaldus veiksnys: apeigomis, 
kultais ir pagaliau savo kultūra jis prisidėjo prie to, 
kad pats pakiltų į vienos kurios savo deivės, taip pat Di- 
džiosios Deivės vaiko rangą. 

Šitos pirmykščių kultūrų europiečių dvasinės verty- 
bės — jų meilė, pagarbus pavaldumas ir didelis įsijauti- 
mas į Didžiąją Deivę (Gamtą) ir į gyvūnų sielas (ar apsk- 
ritai į būtybių sielas) kaip savo deives — liko būdingos ir 
vėlesnių epochų europiečiams, tai yra baltų protėviams, 
mūsų proseneliams. Dėl neapsakomo baltų konservaty- 
vumo tik čia ir galėjo išsilaikyti ne tik jų protėvių, bet 
ir Orinjako kultūros pirminiai pradai! 

Baigdami nagrinėti Orinjako kultūros laikotarpio žmo- 
nių toteminės religijos bruožus, norėtume dar dirstelėti 
į jų būtyje pasireiškiančią tartum. prieštarą. Tai prieštara 
tarp jų dievinamos pagarbos ir meilės savo gyvūnų sie- 
loms, laikant jas savo deivėmis, ir, kita vertus, jų, kaip 
medžiotojų, tų gyvūnų žudymo medžioklėje. Iš dalies į 
šį priekaištą atsako G. R. Levy, remdamasį faktais iš šių 
dienų primityviųjų Žmonių toteminės būties. Pasak jos, 
apeiginis savo grupės ar klano švento gyvūno mėsos val- 
gymas, prieš tai, žinoma, paaukojant geriausią jo dalį 
grupės toteminiam protėviui, jos dievui, reiškė stiprini- 
mą tos grupės bendrumo ryšių su savo toteminiu protė- 
viu. Apeiginis šventos mėsos valgymas čia ir buvo tos 
grupės religinio sakramento priėmimas, jo savybių perė- 
mimas. Tokios apeigos siejosi ne su sumedžiotu grupės 
gyvūnų, jo natūralia mėsa, bet su tame gyvūne ir jo mė- 
soje slypinčiu tos grupės dvasiniu protėviu, jos dievu!?! 

G. R. Levy pateikia ir daugiau pavyzdžių iš mūsų die- 
nų primityviųjų žmonių toteminės būties papročių. Juo- 
se — lygiai kaip ir mūsų anksčiau pateiktuose pavyzdžiuo- 
se iš kitų šaltinių — matyti, jog toteminio gyvūno nuko- 
vimas neginčijamai reiškia nusižengimą grupės dievybei 
(jos pramotei ar protėviui), ir reikia tokio nusižengi- 
mo atitaisymo, atpirkimo ar bent apgailestavimo, reiš- 
kiamo gedėjimu. Šia prasme reikia įvertinti ir mūsų minė- 
tąjį pavyzdį, kai leopardo toteminės grupės narys netikė- 
tai gindamasis nukauna arba aptinka nukautą savo take 
leopardą. Abiem atvejais — tiek nukovėjas, tiek radė- 
jas — turėjo patepti alyvų aliejumi negyvo leopardo žaiz- 
das ir nasrus. Be to, jis dar turėjo užrišti jam baltą ske- 
petaitę. Vietos papročiu (Afrikoje) patepimas alyvų alie- 
jumi ir baltos skepetaitės užrišimas (ar šiaip užmetimas 
kokio balto daikto) simboliškai reiškė didelį gedėjimą, 
apgailestavimą ir harmonijos tarp grupės ir jos protėvio 
dievo atkūrimą. 

G. R. Levy pateikia pavyzdį ir iš šiaurės elnių medžio- 
tojų eskimų būties. Nemirtinga galia, esanti už jų (tų 
elnių) rūšies, turi būti apgailima, iš naujo pripažįstant 
(medžiotojo) giminystę su ja kiekvieną kartą, kai vienas 
iš jos narių būna nukaunamas. Kanados indėnų genčių 
nariai pasninkaudavo ir melsdavosi gyvūnams, eidami jų 

medžioti. Irokėzai susilaikydavo valgę kiekvieną medžiok- 
lės dieną! Onėjai gailėjosi sumedžioto savo grupės lokio! 
Kiekvienas nukovimas — kad ir kaip jis būtų įvairiomis 
būties aplinkybėmis neišvengiamas — visuomet reiškia 
gyvenimo tėkmės sukrėtimą, jos pažeidimą, dėl to žmo- 
gus ir turi šauktis tą tėkmę reguliuojančių nukautų gy- 
vūnų sielų — deivių, kurių dieviškoji galia ir tegali grą- 
žinti harmoniją, nustatytą tvarką. Sia prasme pabrėžia- 
mas gedėjimas bei apgailestavimas, kad nukautas kuris 
nors šventas gyvūnas, ir siekimas atkurti harmoniją. To- 
dėl tiek Kanados, tiek Afrikos vietinių gyventojų papro- 
čiu turėdavo būti atliekamos tarsi nutraukto ciklo atkū- 
rimo apeigos, kad būtų atkurta grupės gyvenimo trukmė. 
Medžiotojo tikslas buvo panaikinti kerštą ir grąžinti har- 
moniją tiek su nukautu gyvūnu, tiek su jo siela, kuri 
išlieka gyva per gausybę jo gyvenimų ir mirčių. Mek- 
sikoje medžiotojas glostydavo nukautą stirną, sakydamas: 
„Ilsėkis, mano vyresnysis broli!"?2 

Šie pavyzdžiai ir įvairios šiame skyriuje aptartos Orin- 
jako laikotarpio toteminio tikėjimo sampratos gerai iliust- 
ruoja pirmykštį, matriarchalinį totemizmą, kai toteminės 
šeimos deivė pramotė, būdama tos šeimos mirtingų gy- 
vūnų ir žmonių siela deivė, pati yra ne tik nemirtinga, 
bet ir nesukurta: ji yra amžina abiem kryptimis — kaip 
ir Didžioji Deivė, ji neturi nei pradžios, nei pabaigos! 


52 Ibid. P. 45--46. 
78 


III skyrius 
MATRIARCHALINĖ SANTVARKA 


Kromanjoniečio, pirmojo europiečio, gyvenimo būdas 
buvo matriarchalinio pobūdžio — tiek religinėje, tiek vi- 
suomeninėje plotmėje. Tiesą sakant, kromanjoniečio — 
lygiai kaip ir kiekvienos kitos žmonių rasės — gyvenimas 
pirmykštėje visuomenėje dar nebuvo diferencijuotas, su- 
siskirstęs į religinį ir visuomeninį gyvenimą. Pirmykštėje 
kultūrinėje fazėje žmonių gyvenimas visuomet yra viena- 
lytis, nes jų visos galimos dar nedalomo gyvenimo sritys 
yra susijusios su religijos dievybėmis. 

Matriarchalinė kultūra — tai Moters pirmavimas žmo- 
nių būtyje. Pagal Orinjako kultūros kromanjoniečių samp- 
ratą moteris savo savybėmis buvo daug artimesnė Že- 
mei — jos sielai, jų Didžiajai Deivei, negu vyras. Jie įžvel- 
gė moters, kaip ir žemės, pastovumą. ,„Net jau ir savo 
kūnu moteris, — sako mitologas Johanas Jakobas Bachofen'- 
as, yra sukurta pastovumui. Pačios Gamtos ji yra supla- 
nuota būti domiceda! Vadinasi, ji yra žemės pobūdžio, 
kaip gamtinės prigimties dirva. Jos esmė, tikrumas yra 
pagrįstas tuo, kad ji nuolat kreipia nepastovią, klajojančią 
vyIo prigimtį atgal, savęs link. Taip suprantant, ji buvo 
viešpataujanti, o iš vėlesnių laikų perspektyvos anų laikų 
AA turėjo atrodyti tiek didybe, tiek kilnumu paženk- 
linta“*?. 

Panėšėdama į Žemę, į Orinjako kultūros Didžiąją Dei- 
vę, Moteris ir buvo dieviška, nors buvo žmonių bendruo- 
menės narė — besielė, „„bedeivė“ esybė! Vis dėlto ji ryš- 
kiai išsiskyrė iš šitų esybių (žmonių bendruomenės vyrų) 
tuo, kad galėjo gimdyti, būti motina. Moters motiniškumas 
ir buvo veiksnys, iškėlęs ją į dieviškumo plotmę. Dėl to 
moteris, kaip Motina būdama arčiau deivių (pramočių) ir 

net pačios Deivės (Pramotės), kaip tik ir galėjo būtį savo 
bendruomenės žmonių šventikė, jų deivių ir net pačios 
Didžiosios Deivės atstovė. Būdama savo žmonių šventike, 
ji, žinoma, buvo ir jų valdovė, jų viešpatė: tik ji, o ne 
kas kitas galėjo perteikti jiems jų stokojamas dievišką- 
sias savybes ir taisykles, normavusias jų būties gyveni- 
mą, aplinką. Moteris galėjo tapti savo žmonių dievybių 
(Deivės ir deivių) atstove, jų šventike, tik ji galėjo tap- 
ti jų toteminių šeimų motina, jų viešpate! 

Nors fiziškai ir pajėgesnis, vyras jautė moters, kaip 
Deivės ir deivių atstovės, pranašumą ir liko pavaldus 
jai ir jos dvasiniams ryšiams bei pančiams. Religinių apei- 
gų išaukštinta moteris ir jos viešpatavimas, sako Bacho- 
fen'as, instinktyviai buvo stiprus tvardos ir pastovumo ele- 
mentas anais tolimos senovės laikais, kai dar tebesiautė 
laukinė šiurkšti jėga ir vyras dar nesilenkė prieš nieką, 
išskyrus jam pačiam neaiškią moters galią jam. Moterys 
žengė prieš laukinį, nežabotą vyro jėgos demonstravimą, 
būdamos tvarkos ir tvardos atstovės, jose įsikūnijusios 
taisyklės, įgimtos, tikros nuojautos, išminties orakulas. 
Mielai karys medžiotojas leidosi pančiojamas tais pan- 
čiais, jis jautė jų būtinumą. Pripažindama ne jėgą, bet 
laisvą aukštesnį Gamtos įstatymą, ginekokratija išsilai- 
kė tokią ilgą epochą žmonijos gerovei'**, 

Pirmąją žmonių būties tvardą, drausmę ir tvarką lė- 
mė moteris kaip Didžioji Deivė ir jos dukterys deivės 
šventikės. Tokia tvarka yra vadinama matriarchatu, reiš- 
kiančiu motinos vyravimą, arba ginekokratija, reiškian- 
čia moters viešpatavimą. Pabandykime nustatyti, kuris 
iš tų dviejų terminų geriau atskleidžia mūsų čia svarsto- 
mo laikotarpio religijos ir iš jos išplaukiančios kultūros 
pobūdį. Abu žodžiai yra graikų kalbos kilmės. Kadangi 
ginekokratija susideda iš graikiškų žodžių ,„moteris“ ir 
„valdžia“, tad šio žodžio reikšmė yra moterų valdymas 
arba jų viešpatavimas. Vadinasi, jis nėra tinkamas iš- 
reikšti Orinjako kultūros ar kromanjoniečių laikotarpio 
Didžiosios Deivės religijos bei kultūros pobūdį. Mat Di- 
džioji Deivė, būdama visų būtybių sielų deivių motina, 
buvo susijusi su deivėmis savo dukterimis, kaip ir pasta- 
rosios buvo susijusios su jų visumai priklausančiomis bū- 
tybėmis, taip pat ir su žmonėmis, susijusi ne savo galia, 
tai yra ne jų valdymu, bet savo mMotiniškumu, tai yra jas 

mylėdama. Būdinga Didžiosios Deivės kulto ir jos kul- 
tūros žymė, pagrindinis jos pradas kaip tik ir buvo meilė. 

Taigį Žodis ,,„Matriarchatas“, susidedąs iš graikiško (ir 
romėniško) žodžio „motina“ (ne „moteris'!) ir žodžio ,„pri- 
matas“ (ne „valdžia“ ar „viešpatavimas'!), daug tiksliau 
atitinka anos, pirmykštės visuomenės laikotarpio dvasią. 
Žymioji lietuvių archeologė, tarptautiniu mastu pasižy- 
mėjusi Didžiosios Deivės epochos archeologiniais ir mi- 
tologiniais tyrimais, išreikšdama nepasitenkinimą tos epo- 
chos pavadinimu „matriarchatas“, vadina ją (visai teisė- 
tai tokią pat prasmę turinčiu) „„matristinės kultūros“ ter- 
minu. Ji rašo: „Aš jo (,„mMatriarchato“ termino) nevartoju 
dėl to, kad jis priešpastatomas „patriarchatui“. Tai ne- 
tikslu, nes matriarchato kaip priešingybės patriarchatui 
niekados nėra buvę (moterys vyrų niekados nebuvo už- 
slopinusios taip kaip vyrai moteris) '**. 

Klaidinga „matriarchato“, kaip moters valdžią bei jos 
viešpatavimą išreiškiančio termino, reikšmė susiformavo 
dėl nusistovėjusios „patriarchato“ termino reikšmės. Maž- 
daug apie 3000 m. pr. Kr. Europoje laipsniškai įsigalėjusi 
vyro šventiko, vado ar valdovo, taip pat šeimos tėvo 'ga- 
lia, jo viešpatavimu pagrįsta santvarka, nulėmė tuo metu 
prasidedančią vyro galią, ta galia saistomą žmonių gy- 
venimą — jo galybė pagrįsta galutine vyriška dieviškąja 
realybe. Pagal tokią sampratą žodis ,,„patriarchizmas“, už- 
uot pažodžiui (graikiškai) reiškęs „tėvo primatą“, ėmė 
reikšti vyro (Dangaus Tėvo, šventiko, valdovo, tėvo) ga- 
lią, jo galybę bei viešpatavimą, viską verčiantį jam 
paklusti. Šia prasme žodis „,patriarchizmas“, kaip žodžio 
„Matriarchizmas“ antipodas, iškreipia ,,„matriarchizmo“ 
reikšmę ir suteikia jam moters viešpatavimo, jos valdžios 
reikšmę. Pirminė jo reikšmė tebūtų ,„motiniškumo prima- 
tas“, tai pažodžiui ir nusako graikų kalbos žodis „„mat- 
riarchatas". 

Aptarusi iškreiptą „„matriarchizmo“ termino reikšmę, 
M. Gimbutienė, žinoma, vartoja terminą „,,„matristinis“. 
Sekdama Riane Eisler'iu, M. Gimbutienė verčia į lietuvių 
kalbą jo naujadarą gynany, žodžiu „ginanija“. Tai žodis, 
susidedąs iš graikų k. žodžių „moteris“ (gynė) ir „vyras“ 
(aner, kilm. andros) šaknų. „Ginanija“— sako Gim- 
butienė,— pabrėžia lygybę tarp abiejų lyčių ir tuo būdu 

yra visiškai kita pasaulėžiūros bei visuomenės sandaros 
paradigma"““, 

Kalbėdama apie lygybę šiame kontekste, Gimbutienė, 
matyt, turi galvoje toje ankstyvojoje žmonijos visuome- 
nėje galios bei jėgos prado lygybę, prado, pajungiančio 
vyrą Moteriai ar moterį vyrui. O dėl moters ar vyro es- 
mės, žvelgiant kitu, ne galios, aspektu, jokiu būdu nega- 
lima teigti, kad Didžiosios Deivės eroje vyras prilygo 
moteriai. Joje Moterys, kaip motinos ar kaip būsimos 
motinos, aiškiai išsiskyrė iš vyrų tarpo savo dieviškumų, 
kuris kaip tik ir buvo jų motiniškumas. Dėl savo esamo 
ar galimo motiniškumo jos ir buvo panašios į Didžiąją 
Deivę kaip Motiną Žemę ir į deives kaip savo visumoms 
priklausančių būtybių (pavyzdžiui, gyvūnų) motinas bei 
toteminių šeimų deives pramotes. 

Kita vertus, nors ir būdama kilnesnė, dieviškesnė už 
vyrą, pirmykščio laikotarpio Europos eros moteris pirmavo 
savo visuomenėje — tiek religinėje, tiek socialinėje bei 
šeimyninėje plotmėje — anaiptol ne savo galia, ypač sa- 
vo fizine jėga, bet savo moraline, motiniška galia: ji sie- 
jo bendrumo ryšiais visuomenę, savo totemines šeimas, taip, 
kaip motina sieja savo vaikus — ji sieja juos savo moti- 
niška meile. Siedama meilės, o ne galios pradu savo tote- 
minių šeimų vaikus, ji kaip tik ir atstovavo Didžiajai Dei- 
vei kaip Deivei Pramotei ir jos dukterims deivėms pra- 
motėms, kurios savo meile siejosi su savo gyvūnais (ar 
ir kitomis būtybėmis) kaip turinčiais jas, jų sielas; taip 
pat kurios siejosi su prie jų prisijungusiais žmonėmis, tu- 
rinčiais jas (savo deives pramotes) savo nešiojamuose 
amuletuose. 

Taigi reikia pasakyti, kad, užuot ieškojus kokio nau- 
jadaro Didžiosios Deivės kultui beį jos kultūros erai nu- 
sakyti, ar ne geriau būtų palikti terminą ,„matriarchalinė“ 
(gal ir „„matristinė“), suprantant matriarchatą jo pirmine 
reikšme: motiniškumo primato reikšmė. Kadangi motiniš- 
kumo primatas yra meilė beį meilės pradas, todėl meile 
grindžiama matriarchalinė santvarka ir būtų iš esmės 
skirtinga nuo patriarchalinės santvarkos, grindžiamos ga- 
lia, jėga, viešpatavimu. 

Matriarchalinėje visuomenėje žmonės yra arba Didžio- 
sios Deivės, arba toteminės šeimos deivės pramotės, pa- 
galiau arba toteminės šeimos šventikės, jos Motinos, vai- 


kai. Kaip vaikai, jie paklūsta savo motinos arba savo 
deivės reikalavimams ne dėl jos galia pagrįstos drausmės, 
pet dėl jų meilės jai, nes jie yra jos mylimi ir globojami. 
Visai kitoks yra patriarchalinės visuomenės rūstusis Dan- 
gaus Tėvas; jo valią vykdantys šventikai, drausmės ir 
paklusnumo reikalaujantys valdovai ar šeimos tėvai — 
reikalauja, kad visuomenė pripažintų jų santvarką, pa- 
grįstą galia, ir dažnai būtų bauginama drausme. Patriar- 
chalinėje visuomenėje žmogus tampa valdiniu — valdan- 
čiojo luomo viešpatavimo bei galios objektu. Tiesa, 
patriarchalinėse didžiosiose religijose (įskaitant ir krikš- 
čionybę), šalia rūstaus Dangaus Tėvo sampratos, yra (gal- 
būt ne be matriarchalinių tradicijų įtakos) išlikęs ir Dan- 
gaus Tėvo kaip mylinčio savo vaikus (visus žmones) 
įvaizdis bei samprata. 

Moters, ypač motinos, dieviškumo pabrėžimas buvo pir- 
minė ir sykiu esminė matriarchalinės santvarkos savybė. 
Be jos, yra ir daugiau jai būdingų savybių. Viena, pa- 
vyzdžiui, yra didesnis Nakties negu Dienos vertinimas. 
Pirminėje mitinėje sampratoje Naktis duoda pradžią ar 
pagimdo Dieną. Kaip Diena gimė iš Nakties, taip, pagal 
tą sampratą, ir Dangus gimė iš Žemės. Dėl to matriarcha- 
linėje būtyje pastebimas Nakties bei Žemės vyravimas, 
palyginti su Dienos ir Dangaus vyravimu patriarchalinė- 
je būtyje. Kad toks ryškus pasiskirstymas nėra visiškai 
tikslus, matysime kituose šios knygos skyriuose. Orinja- 
ko kultūroje abi šios pagrindinės realijos (Žemė ir Nak- 
tis) buvo traktuojamos vienodai; tai vaizdžiai iliustruoja 
olos, žemės gelmių, nakties, jos įsčių samprata. 

Būdinga Nakties vyravimo sampratos savybė buvo 
ta, kad tos visuomenės (matriarchalinės visuomenės) kul- 
to apeigos būdavo atliekamos naktimis, o ne dienomis 
ir kad laikas jose būdavo skaičiuojamas naktimis, o ne 
dienomis. Šios savybės buvo būdingos ne tik Orinjako, 
bet ir baltų III-II tūkst. pr. Kr. kultūrai (apimančiai Nau- 
jojo akmens amžiaus laikus, o kai kuriose Europos sri- 
tyse jau net ir žalvario amžiaus laikus). Pastarajai bai- 
giantis, periferinėse srityse dar ilgokai klestėjo matriar- 
chalinės santvarkos kultūros: minojinės ir net jau ir 
Mikėnų bei Kretos, Europos pakraščių, nuo Apeninų maž- 
daug iki Britų salų besitęsusios megalitinės kultūros, taip 
pat ir ankstyvoji baltiškoji (Pamarių) kultūra. Visos mat- 
riarchalinės santvarkos kultūros iškilmingos apeigos, su- 
sijusios su įvairiomis tų žmonių būties, jų pasaulio prob- 

lemomis, jų visuomeninės, asmeninės šventės ar dėl svar- 
bių įvykių sušauktos sueigos — visa tai vyko naktimis, 
šventose vietose, slėpiningomis Didžiosios Deivės į žmonių 
būtį įsiskverbimo aplinkybėmis. Šita prasme Naktis ir 
drauge mėnulis (deivė Mėnulė) buvo reikšmingi Didžio- 
sios Deivės čia buvimo liudytojai, jų apraiškos. 

Vienas iš matriarchalinės santvarkos ypatumų yra di- 
desnis kairiosios rankos ar kairiosios pusės pabrėžimas 
negu dešiniosios; didesnis taikos mėgimas negu agresy- 
vumo; vienijimo vietoj atskyrimo siekimas ir, svarbiau- 
sia, didesnis meilės ir jos apraiškų vertinimas už jėgą, 
jėgos apraiškas žmonių santykiuose. Labai svarbi mat- 
riarchalinės santvarkos savybė, glaudžiai susijusi su Nak- 
timi, su jos karalija, yra didelė pagarba mirusiesiems, jų 
didesnis vertinimas net už gyvuosius. Mirusiųjų svarba 
pabrėžiama tuo, kad jie per mirtį sugrįžta į savo Deivę 
Pramotę, tai yra į Didžiąją Deivę, kurį ne tik gimdo sa- 
vo vaikus, bet juos per mirtį vėl priglobia, kad galėtų 
suteikti naują gimimą. Būdami Didžiosios Deivės artu- 
moje, mirusieji kaip tik ir buvo aukštesnėje realybės bei 
intensyviosios būsenos skalėje negu gyvieji. 

Moters, kuri pagal Orinjako kultūros sampratą buvo 
sukilninta, sudievinta, būtis be galo skyrėsi nuo vyro 
būties. Tai reiškė ne vyro pavergimą ar jo išnaudojimą, 
anaiptol — kad vyras, stokodamas dieviškų motiniškumo 
savybių, negalėjo ar ir nesugebėjo funkcionuoti kaip dei- 
vių (pasižyminčių motiniškumu bei motiniška meile) ats- 
tovas. Matriarchalinėje santvarkoje tik moterys turėjo 
žmonių bendruomenėse vadovaujamą, taip pat sprendžia- 
mąją galią. Vyrai buvo paklusnūs, paslaugūs vadovaujan- 
čioms Moterims, žmonių bendruomenių bei toteminių šei- 
mų šventikėms bei motinoms, kaip jų šeimų „vaikai“. 

Matriarchaliniais laikais, kai individualios šeimos dar 
nebuvo susiformavusios bei išaugusios, šeimą sudarė to- 
teminė grupė, vadovaujama seniausios motinos, grupės 
šventikės. Ji buvo tos toteminės šeimos gyvūno (ar ku- 
rios kitos pilnatviškos būtybės) sielos, kaip jos deivės 
pramotės, atstovė. Toteminės šeimos motina šventikė buvo 
laikoma visų tos šeimos, arba grupės, narių, taip pat ir 
jos dukterų (kitų, žemesnio rango šeimos motinų) vaikų, 
motina. Grupės, arba šeimos, dukterys, kaip jau gimdan- 
čios ar dar kaip būsimos motinos, buvo aukštesnio rango 
narės joje negu vyrai. Jos buvo artimesnės grupės, arba 
šeimos, motinai šventikei, kartu ir jos deiveį pramotei 


84 


negu vyriškieji tos šeimos nariai. Todėl joms buvo pris- 
kiriamas dieviškumas ir jos sudarė šventikės palydą. 
Vadovaujamos savo šeimos motinos, jos šventikės, kaip 
tos šeimos deivės pramotės atstovės, jos dalyvaudavo 
įvairiose savo šeimos, arba grupės, apeigose: skatinan- 
čiose tos šeimos medžiojamų gyvulių dauginimąsi; įteisi- 
nančiose jų nukovimą medžioklėje; jaunuolės ar jaunuo- 
lio į šeimą, arba grupę, įšventinimuose; šeimos narių lai- 
dojimo ritualuose ir pan. Kai kuriose tų apeigų dalyvau- 
davo ir vyrai, nors apskritai jie tebuvo ekstazės apimti 
apeigų stebėtojai. Nors vyriškų šeimos narių funkcijos 
buvo labiau ribotos, jie, būdami šeimos motinos sūnūs 
ar „nežinomi“ jos vaikų tėvai, formaliai buvo teisėti to- 
teminės šeimos nariai. Jų nešiojamas amuletas garantavo 
jų garbingą rangą, deramą vietą deivės pramotės šeimo- 
je,— jie buvo jos vaikai. 

Šeimos nariams priklausė ir jos mirusieji. Pagal tos 
eros mMitinę sampratą, toteminės šeimos motina, būdama 
kiekvieno jos nario motina, net ir pagimdžiusi jį, buvo 
laikoma tokia dėl to, kad ji atstovavo „tikrajai“ motinai, 
„tikrajai“ gimdytojai, kuri buvo tos šeimos deivė pra- 
motė: įsikūnydama savo šeimos naryje — lygiai kaip įsi- 
kūnydama savo gyvūne (tapdama siela),— ji suteikdavo 
jam pradžią — užgimimą, o palikdama jį ar ir savo gyvūu- 
ną, ji suteikdavo jam baigtį — mirtį. Tikroji toteminės 
šeimos motina buvo jos deivė pramotė, ir ji buvo amži- 
na. Tam tikra prasme ir tos šeimos šventikė, jos biologi- 
nė motina, irgi pagal anuometinę sampratą buvo laikoma 
amžina. Jos amžinumas glūdėjo deivėje pramotėje, kuriai 
ji atstovavo ir kurią imitavo iki savo mirties. Po jos mir- 
ties jai atstovavo arba ją imitavo jos jauniausioji duktė, 
tiksliau jauniausioji jau gimdymo amžių pasiekusi jos 
dukterų (kaip jai artimiausia!). Mirus pastarajai, jai im- 
davo atstovauti arba ją imituoti pirmosios jauniausioji 
dukraitė ir t. t. Šia prasme toteminės šeimos motina šven- 
tikė, atstovaudama tos šeimos nemirtingai, amžinai, die- 
Viškajai Motinai, jos deivei pramotei bei ją imituodama, 
pati buvo kupina „deivės nemirtingumo, jos amžinumo. 
Atstovavimas deivei, jos imitavimas reiškė tapatumą 
jai. Šis tapatumas šeimos deivei pramotei, nepaliau- 
jamMai tęsiamas šventikės dukters, jos dukraitės, produk- 
raitės ir t. t., nutvieskė visas jas amžinumo, nemirtingumo 
Varsomis! Jos tarsi sudarė vieną, amžiną, nemirtingą, die- 
Višką realiją! Šia prasme Orinjako matriarchalinėje vi- 

suomeninėje santvarkoje moteris Motina ir buvo dieviš- 
ka, tuo ryškiai skirdamasi nuo vyro. 

Moteris (tikriau motina) kaip šventikė teisėtai galėjo 
gyventi oloje, pirmiausia laikomoje šventykla. Šia teise 
ji galėjo naudotis būdama savosios toteminės šeimos 
deivės atstovė. Pati toteminė deivė pramotė savo ruožtu 
teisėtai buvo oloje, Didžiosios Deivės įsčiose, kaip savo 
buveinėje. Toteminės šeimos nariai taip pat galėjo gy- 
venti oloje, nors ir ne pačioje šventyklos patalpoje, bet 
netoli jos. Tokią teisę jiems suteikė jų įšventinimo apei- 
gose įgyta tos šeimos toteminio gyvūno siela, kurią su- 
teikdavo jų motinos šventikės, atstovaujančios tai sielai 
deivei bei imituojančios ją. Šeimos motina šventikė rū- 
pinosi savo šeimos gyvųjų vaikų poreikiais ir globojo 
mirusiuosius vaikus, sugrįžusius pas savo dievišką pra- 
motę. 

Nuo šių tolimos praeities Orinjako kultūros laikų de- 
šimtis tūkstantmečių išliko glaudus gyvųjų ir mirusiųjų 
šeimos narių tarpusavio ryšio prisiminimas ne tik iš ais- 
čių, bet ir iš proaisčių pasąmonės. Šis ryšys pasireiškė ne 
tik religiniu tikėjimu, bet ir tautosakos bei tautodailės 
motyvais. Kalbėdama apie aisčių laidojimo papročius su 
juose atsispindinčiu šeimos gyvųjų ir mirusiųjų tarpu- 
savio ryšiu, Marija Gimbutienė rašo: „(Tiek priešistorinių 
laikų, tiek šių dienų laidojimo papročiai, raudos rodo, kad 
mirtis šeimos ryšių nenutraukia. Mirusieji ir gyvieji šei- 
mos nariai sudaro vieną bendruomenę, mirusieji ir gy- 
vieji šeimos nariai sudaro vieną šeimą. Iš čia ir išplaukia 
ypatingai gyvas gyvųjų ir mirusiųjų šeimos narių san- 
tykiavimas. Įvairiomis progomis, per šventes mirusieji 
lanko gyvuosius, drauge geria ir valgo, pirmąjį mėnesį 
po mirties net beveik drauge troboj gyvena, viską ma- 
to ir jaučia"??, 

Kadangi mirusieji buvo glaudžiai susiję su savo šei- 
mos deive pramote, anais, matriarchaliniais laikais jiems 
būdavo rodoma bei reiškiama didelė gyvųjų pagarba 
ir į juos kreipiama daug dėmesio. Protėvių kulto, būdin- 
go aisčiams, pradžia — Orinjako kultūros pramočių kul- 
to ištakos, nes tada tikėta, kad mirusieji yra susiję bend- 
rumo ryšiu su savo dieviškąja, nemirtinga pramote. Grj- 
žimas (per mirtį) pas savo šeimos, arba grupės, deivę 

pramotę reiškė grįžimą pas Didžiąją Deivę — grįžimą į 
jos įsčias, į šventą, pirmapradę realybės Naktį. Didžio- 
sios Deivės įsčios, jos olos šventyklos Nakties gelmėse 
buvo tai, kas vėliau pavadinta dausomis: šventa, dieviš- 
koji, pirmapradė visko, kas yra, radimosi (gimimo) vieta. 
Todėl mirtis ir reiškė grįžimą į pirmapradę, šventą, viską 
kuriančią versmę — į Didžiosios Deivės įsčias! 

Tokia mirusiojo būsena, kai jis tarsi įsismelkdavo ne. 
tik į savo deivę, bet ir į pačią Didžiąją Deivę (į jos įsčias 
kaip kūrybingumo versmę), gyvuosius baugino. Mat, 
matriarchaline Orinjako kultūros samprata, žmogaus gi- 
mimas buvo dvipakopis (pirmoji pakopa — jo gimimas 
„Dedeive“ esybe, o antroji — per įšventinimo apeigas gi- 
mimas jau dieviškąja būtybe — gyvūnu) ir mirimas dvi- 
pakopis (pirmoji mirtis — tai velionio pasitraukimas iš 
saviškių (gyvųjų) tarpo, o antroji — jo įsismelkimas į sa- 
vo toteminės šeimos deivę, o galutine prasme — į šven- 
tąsias Didžiosios Deivės įsčias), Antruoju mirimu velio- 
nis jau pats tapdavo garbinama būtybe bei dievybe. Jam, 
kaip ir deivėms, būdavo aukojamos aukos?*. Dėl miru- 
siojo artimo ryšio su deivėmis ir Deive gyvieji ir jautė to 
baimę. Baimė nebuvo negatyvi: velionio bijota ne dėl 
mirusiojo vėlės destruktyvumo ar kenksmingumo gyvie- 
siems. Ta baimė buvo. pozityvi — jam, kaip ir deivėms, 
buvo jaučiama didelė ir sykiu kiek baiminga pagarba. 

Mirusieji būdavo laidojami ten pat —tam tikroje, 
mirusiesiems skirtoje vietoje olose — olose, kurios iš tik- 
rųjų buvo tų žmonių namai ir jų šventyklos. Čia buvo ir 
jų kapai. Vadovaujant šeimos motinai šventikei, į miru- 
siojo kapą būdavo įdedamos įkapės, kurias dažniausiai 
sudarė jam priklausą daiktai: vyro — medžioklės įrankiai, 
o moters — apyvokos reikmenys. Galbūt įkapės buvo ir 
gėrimo ragas, šiek tiek maisto, — kad mirusysis neišalktų, 
kol pasieks dausas, deivių buveinę. Mirusiojo antro, ga- 
lutinio mirimo atvejui šeimos motina šventikė įdėdavo 
jo amuletą, kuriame tūnodavo gyvūninė siela, įgyta per 
antrąjį gimimą. 

Įkapės, kurias dėdavo numirėliui, reiškė artimųjų mei- 
lę jam, jų susirūpinimą, kad jis saugiai pasiektų dausas 
ir patektų į deivių ir Deivės globą. O įdėtas amuletas 
išreiškė jo artimųjų, ypač motinos, rūpinimąsi jo kitu 
užgimimu. Įkapės padėdavo velioniui pasiekti dausas, nak- 

tines, chaotiškas Didžiosios Deivės viską atveriančias, vis- 
ką kuriančias versmes, iš kurių — įdėto amuleto pade- 
damas — jis jau galėjo užgimti kaip didinga, dieviška 
būtybė — sielą įgijęs gyvūnas ar augalas (pavyzdžiui, me- 
dis). Kad šita praeities mitinė tiesa išsilaikė gyva per il- 
gus tūkstantmečius, liudija aisčių (lietuvių, latvių, prūsų) 
tautosaka! Prie šitos aisčių tautosakos temos dar sugrįšime 
tolesniuose knygos skyriuose. 

Matriarchalinė santvarka, kaip žinome, buvo gentis 
vienijanti, organizuojanti galia. Ją lėmė realybė, galuti- 
nis, viską vienijantis Gamtos pradas — Didžioji Deivė 
kaip Motina Žemė, kuri viską pagimdo ir viską vėl per 
mirtį į savo įsčias, kaip į nepaliaujamo kūrybingumo vers- 
mę, priima. Būdama galutinė visuma, Didžioji Deivė reiš- 
kiasi iškildama iš savo šventų įsčių, iš chaotiškos (pa- 
sąmonės) Nakties, kaip Dienos pasaulio viešpatė, jo vi- 
suma. Jį reiškiasi gausybe savo deivių dukterų, tai yra 
reliatyvių Dienos pasaulio, Dienos būties, visumų. Šios 
dieviškosios, reliatyvios visumos sujungė (pagrindė, 
įprasmino ir atskleidė) būtyje, pasaulyje visus gyvūnus 
(taip pat augalus bei daiktus), būdamos jų sielos deivės. 
Visos būties būtybės tarp žemės ir dangaus rėmėsį re- 
liatyviomis visumomis, savo sielomis deivėmis, savo mo- 
tinomis (pramotėmis) ir galiausiai — Visuma; tai yra Di- 
džiąja Deive, Dienos viešpate — Motina (Pramote). Kaip 
Motina, ji ir būtyje (Dienos viešpatijoje — pasaulyje) 
viską vienijo, jungė. Jos pirmapradė, vienijanti galia bu- 
vo ne jos jėgos, bet meilės galia, jos mMotiniškumo (mat- 
riarchinis) pradas! 

Didžiosios Deivės vienijąs veiksnys per jos dukteris 
deives viską Gamtoje jungė — ne tik (Dienos) būties pil- 
natviškas būtybes, bet ir anos — Orinjako kultūros — 
pilnatvės stokojančius žmones, jų bendruomenes. Įvairios 
toteminės grupės, arba šeimos, siejamos jų dieviškųjų 
pramočių, bendrumo ryšiais siejosi su visomis kitomis 
skirtingų toteminių gyvūnų pramočių deivių Žmonių šei- 
momis arba grupėmis. Tai, kaip matėme, gerai iliustruoja 
Britų Kolumbijos indėnų heidų toteminiai stulpai, nors 
iškilę ne anais laikais, bet vėliau. Visas totemines šeimas 
siejo Didžioji Deivė, būdama tų šeimų deivių pramočių 
Motina. Taigi Orinjako kultūros matriarchalinio kulto 
žmonės nebuvo kokia palaida plėšrių beždžionžmogių 
gauja, kaip kai kurie antropologai yra linkę vaizduoti 
žmones, dar neįgijusius indoeuropietiškos kultūros pradų. 

Kromanjoniečių rasė, priešingai, buvo kultūringa, vidi- 
niais Meilės ryšiais organizuota visuomenė: ją saistė jų 
deivių ir Didžiosios Deivės motiniškos meilės pradai. Šia 
prasme Orinjako kultūros kromanjoniečiai buvo pirmasis 
Europos kultūringų Žmonių vienetas! 

Tokio pobūdžio vienetas, pagrįstas matriarchaliniais 
ryšiais, iš esmės skyrėsį nuo ilgainiui, palyginti vėlai su- 
siformavusių  patriarchalinių, indoeuropietiškų Europos 
tautų, saistomų vyro ir Dangaus primato. Patriarchalinio 
pobūdžio tautų pagrindinis vienijantis faktorius buvo ne 
meilė, bet jėga. Šia prasme Orinjako kultūros kromanjo- 
niečiai buvo labiau bendruomenė, o ne organizacija. ,„Or- 
ganizacijoje gali būti apeliuojama tik į įstatus,— sako 
Juozas Girnius — o ne į širdį ar aukštesnes vertybes'“““, 
Bendruomenės skirtumą nuo organizacijos Girnius taip 
nusako: ,,„Asmeniniuose bendruomeniniuose santykiuose 
yra daugiau žmogiškos šilumos negu formaliuose orga- 
nizaciniuose santykiuose““*?. 

Šitas kryptelėjimas į mūsų laikų tautos bei bendruo- 
menės sąvokų apibrėžimą reikšmingas tuo, kad parodo, 
koks skirtingas buvo tolimosios praeities laikų žmonių 
būrimosi į visuomeninius vienetus pobūdis. Kromanjonie- 
čių rasės vienetas labai skyrėsį nuo mūsų laikų tautų bei 
visuomeninių vienetų, nes šie formavosi patirdami pat- 
riarchalinę įtaką. Ankstyvosios matriarchalinės eros lai- 
kų pagrindiniai visuomeniniai vienetai buvo toteminės 
šeimos, kurias daug geriau būtų vadinti bendruomenėmis 
negų organizacijomis. Žmonių tarpusavio bendravimas 
toteminėje šeimoje buvo daug asmeniškesnis ir nuošir- 
desnis negu mūsų dienomis gyvenančių žmonių bendruo- 
menėse, nors kai kurie papročiai (pavyzdžiui, lietuviško 
tradicinio sodžiaus gyvenime) ir atspindi anų toteminių 
šeimų glaudaus asmeniškumo dvasią. Glaudus asmeniš- 
kas žmonių tarpusavio santykiavimas toteminėje šeimoje 
buvo pagrįstas kiekvieno jos nario santykiu su šeimos 
motina šventike kaip vaiko su motina; šiais pagrindais 
rėmėsi ir kiekvieno jų santykiavimas su kitu — kaip su 
seserimi ar broliu» Negana to! Lygiai toks pat itin asme- 
niško tarpusavio santykiavimo pobūdis išliko ir visas 
totemines šeimas apimančioje kromanjoniečių rasės žmo- 


——- 


59 Girnius J. Tauta ir tautinė ištikimybė. Čikaga: Į laisve (Fondas 
lietuvių ku:tūrai ugdyti), 1961. P. 29, 
60 Ibid. P. 30. 

nių bendruomenėje: kiekvienas šios matriarchalinės bend- 
ruomenės narys, būdamas savo Didžiosios Deivės (kaip 
Deivės Pramotės) vaikas, buvo kiekvieno savo bendruo- 
menės nario sesuo ir brolis. Sujungti savo dievybių (Di- 
džiosios Deivės ir jos dukterų deivių) motiniškų meilės 
ryšių, Orinjako kultūros žmonės sudarė, Girniaus termi- 
nologija, ne organizaciją, bet bendruomenę. Organizaci- 
ja būtinai remiasi įstatymais, o šie būtinai suponuoja 
jėgą, be kurios jie nebūtų veiksmingi. Įstatymai reika- 
lauja paklusnumo bei drausmingumo, neatsižvelgiant į 
tai, ar paklūstantis pats yra įsitikinęs to, ko įstatymas 
reikalauja, vertumu bei tikrumu. 

Deivės, kurios rėmėsi meilės ryšiais, pačios susijusios 
su jų grupėms priklausančiais gyvūnais bei žmonėmis, 
kurie irgi remiasi savitarpiškais meilės ryšiais; tad kaip 
tik tai čia ir yra vidiniai bendruomeniniai, žmones į mat- 
riarchalinį vienetą jungią pradai. Vadinasi, Orinjako 
kultūros kromanjoniečių vienetus siejo žmonių meilė sa- 
vo deivėms ir, kita vertus, deivių Meilė savo žmonėms. 
Taigi galime teigti, kad kromanjoniečiai rėmėsi savo pra- 
močių kultu. Tokia bendruomenė, susijusį meilės ryšiais, 
glaudžiai siejo žmones su Didžiąja Deive kaip Motina Že- 
me (Gamta) ir deivėmis, jos dukterimis, daugiausia įsi- 
kūnijusiomis savo gyvūnuose. Kromanjoniečių tarpusa- 
vio meilė rėmėsi jų meile Motinai Žemei ir jos didin- 
goms dukterims (gyvūnų sieloms). Ta meilė Žemei (Gam- 
tai) ir jos apraiškoms išliko prabėgus daugeliui proaisčių 
amžių: ji pasiekė ankstyvąsias aisčių, iš esmės vis dar 
matriarChalines tautas ir jose gyvai reiškėsi. Negana tol 
Ji reiškėsi ir vėliau, kai aisčiai jau tvirtai buvo susiorga- 
nizavę į patriarchalines gentis bei tautas. 

Organizaciniai ryšiai, skirtingai nuo bendruomeninių, 
buvo išoriniai, įstatymais grindžiami tautą vieniją pra- 
dai. O vis dėlto ir įstatymai yra matriarchalinės kilmės: 
jie išplaukė iš bendruomenės gelmių. Ilgainiui jie tapo 
pagrįsti jėga, tautą jungiančiais įstatymais. Pirmieji tau- 
tos įstatymai buvo nerašyti, jos narių širdyse glūdintys, 
surašyti tautos teisyne, konstitucijoje, kai jie tapo reali- 
zuojami naudojant išorinę jėgą, jie, tie pirmieji įstatymai, 
užuot glūdėję žmonių širdyse, virto išoriniais Organiza- 
ciniais saitais. Tai būdinga palyginti vėlyvos kilmės tau- 
toms. Aisčių bendruomenės ėmė formuotis į tautas mūsų 
eros pradžioje (V a.), kada tvirtai nusistovėjo patriarcha- 

liniai Perkūno religijos pradai. Apie tą erą kalbėsime at- 
skirame skyriuje. 

Tautos praeitis niekad visiškai nedingsta! Ji, lygiai 
kaip ir jos dabartis, išlieka gyva kiekviename tautos na- 
ryje — ji glūdi jo pasąmonėje! Savo pasąmone žmogus 
priklauso savo tautos pasąmonei. Šia prasme pasąmonė 
gali būti gretinama su Einšteino minima „kosmine sąmo- 
ne“. Tiek tautos pasąmonę, tiek „kosminę sąmonę“ rei- 
kia suprasti kaip Amžinybę. Kita vertus, tiek pasąmonė, 
tiek „kosminė sąmonė“ nusako tai, kas pagal Orinjako 
kultūros toteminę sampratą reiškė patį dieviškumą, ga- 
lutinę realybę, kuri pagrindė dievybes — deives! Vadina- 
si, Didžioji Deivė reiškė ir Amžinybę, ir dieviškumą. Ki- 
taip tariant, Orinjako kultūros mitinėje religijoje Didžio- 
ji Deivė pagrindžia žmogaus vidinę sąsają su savo 
deivėmis pramotėmis kaip jo sąsajos su pačia Amžinybe, 
pačiu dieviškumu aspektais. 

Visos šios mūsų, kaip aisčių, protėvių (tikriau prose- 
nelių ir net jų tėvų bei protėvių) mitinės religijos pradai 
dar tebeglūdi mūsų (aistiškos—proaistiškos—Orinjako kul- 
tūros) pasąmonėje. Taip yra dėl to, kad tautos praeitis. 
nors ir tūkstantmečiams praslinkus, išlieka gyva tautos 
dabartyje — jos ir jos sūnų bei dukterų pasąmonėje. ,„Mi- 
tas siekia ne tik pirmykščius laikus, bet ir giliausius žŽmo- 
gaus sielos pagrindus'“!, sako Baumler'is. Tautinė sąmo- 
nė (tikriau pasąmonė), sukaupusi savyje pirmykščių, se- 
niausių kultūrinių pradų, sudaro didelio dėmesio vertą, 
bet jau atskirą temą, kurios svarstymą tuo tarpu dar ati- 
dėsime. 

O čia pravartu pabrėžti, kad Orinjako kultūros Di- 
džioji Deivė, kaip Motina Žemė, išliko proaisčių, taip 
pat ir ankstyvųjų aisčių pagrindinė dievybė, vadinama 
Žemyna. Žemyna glaudžiai siejo ankstyvųjų aisčių ir 
proaisčių matriarchalinę orientaciją. Svarbu įsidėmėti. 
kad matriarchalinė santvarka ar matriarchalinė būtis tiek 
Orinjako kultūros religijoje, tiek proaisčių ar ankstyvų- 
jų aisčių religijoje nebuvo pagrįsta moters garbinimu: ji 
rėmėsi ne žmogaus kultu, ir tai nebuvo žmogaus pastan- 
gų vaisius! 

Mitinės kultūros niekur nėra antropocentriškos! Jos 
visuomet yra teocentriškos — kada tikėjimo centras yra 
dievybė! Orinjako kultūroje žmogus negali būti pirma- 


6! Bachofen/'Būumler, P. XC. 

pradė kultūrą kurianti realija jau vien dėl to, kad jis 
buvo laikomas pilnatvės stokojančia menkyste, netobulu 
nevykėliu tarp didingų, dieviškumo, pilnatviškumo kupi- 
nų gyvūnų. Svarbiausią matriarchizmo šaknį sudarė viską 
gimdanti, viską globojanti ir viską per mirtį priglobiantį 
Motina Žemė. Žmogiškoji moteris galėjo tapti dievišką- 
ja tik būdama panašį į Motiną Žemę, turėdama motiniš- 
kumo savybių. Imituodama (ar tikriau galėdama imituoti) 
Deivės ir deivių motiniškumą, moteris kaip motina ir ga- 
lėjo tapti pati dieviška — tapti Deivės ir deivių atstove 
žmonių bendruomenėse! Tai kaip tik ir buvo natūraliai 
išsirutuliojąs procesas, kuriame moteris kaip motina iš- 
kilo žmonių bendruomenėse kaip vadovaująs, dievišku- 
mu paženklintas veiksnys: ji tapo savo žmonių šventike, 
jų viešpate. | 

Matriarchalinė santvarka, kurioje paplito meilė ir pa- 
garbus pavaldumas Gamtai, kaip Motinai Žemei ir jos 
didingoms dukterims deivėms, ir buvo pirmosios, anksty- 
vosios žmonijos kultūros apraiškos, jos kultūros pradai. 
Jei žmogus ir turėjo kokią praeitį gyvūnų evoliucijoje, 
ji jam, kaip žmogui, nepriklausė; jis, kaip Žmogus, prie 
tos sąrangos nepritapo! Žmogus iškilo kaip žmogus tuo 
akimirksniu, kai jis suvokė stokojantis pilnatvės. Suvokti 
tokią būseną žmogus tegalėjo tuo atveju, kai tolygiai su- 
vokė, kas yra pilnatvė — ar ji būtų realizuota jo aplinkos 
būtybėse (ypač gyvūnuose) kaip jų sielose, deivėse, ar 
visas jas (tų būtybių sielas deives) globojančioje Moti- 
noje Žemėje, Didžiojoje Deivėje. Tokius dieviško pilnat- 
viškumo pradus, esančius Didžiojoje Deivėje ir jos duk- 
teryse deivėse, ypač gerai nuvokė ir į juos įsijautė mo- 
teris, kuriai būdingos motiniškumo savybės, artumas 
Motinai Žemei. 

Taigi pirmykščiai kultūros pradai savo žmonių bend- 
ruomenėms, jų toteminėms šeimoms buvo perduoti mo- 
ters, o ne vyro. Ne galingieji vyro žygdarbiai, bet mo- 
ters įsijautimas į savo būties, gyvenamojo pasaulio ap- 
raiškas, į deives ir Didžiąją Deivę, jos intuityvus, 
nuovokus pažinimas ir dėl to jos gebėjimas jas imituoti 
bei joms atstovauti, — visa tai kaip tik ir buvo pirmykš- 
čių kult “ros pradų kilmės, jų atsivėrimo šaltinis, kuriuo 
tie dieviškieji pradai ir buvo žmonijai perteikti. To šal- 
tinio pirmapradės ištakos buvo deivės, ypač Deivė; mo- 
teris tebuvo tik viena iš srovių, kuriomis tie pradai pa- 
siekė žmoniją. 

„Galios skeptrą Gamta, atrodo, turėjo skirti vyrui, nes 
jis buvo fiziškai pajėgesnis — sako Bachofen'as.— Kadan- 
gi vis dėlto jis buvo iš jo išplėštas ir perduotas silpnes- 
nei moteriai, tai turėjo būti didesnės galios, panaudoju- 
sios savo įtaką, ir svarbesni turėjo būti tapę kiti Žmogiš- 
kosios prigimties aspektai. Kur kitur jų reikėtų ieškoti, 
jei ne moters sieloje, kuriai būdingas polinkis į tai, kas 
yra dieviška, kas nuostabu, kas atokiau nuo įprasto gy- 
venimo dėsningumo — polinkis į tai, kur pirmykščių kul- 
tūros stadijų žmonės išvydo glaudesnį savo giminiškumą 
su antgamtinėmis galiomis. Šiais religiniais pagrindais 
moteris parėmė savo galią. Jais remiasi ginekokratija, kar- 
tu ir seniausias dorovingumas, pirmasis žmonių auklėji- 
mas, pirmasis perėjimas iš barbariškos į tvarkingą, tau- 
resnę būtį. Už visas šias geroves žmonės turi būti dėkin- 
gi tik moters įtakai, nes ji vykdė savo kaip auklėtojos 
pašaukimą tiek žmonijos, tiek pavienio Žmogaus vaikys- 
tės amžiuje““?. 

Tautos, kurioms būdingas žmoniškumas ir meilė — ne 
tik saviesiems, savo tautiečiams, kurios yra tolerantiškos, 
atidžios ir pagarbios žmogui; tautos, kurioms yra būdin- 
gas savo vadų gerbimas ir paklusnumas jiems vergiškai 
nekeliaklupsčiaujant; tautos, kuriuos jaučia Gamtos didin- 
gumą, dievišką atvirumą, kurios savo dieviškais pradais 
jungia ir globoja būtybes, reikalingas globos; tautos, ku- 
rios „taip įsijautusios reiškia pagarbų pavaldumą Gamtai 
ir jos pradams, taip pat pagarbų pavaldumą tvarkai ir 
grožiui ne tik visoje Gamtoje, bet ir visuomenėje, — to- 
kios tautos yra turėjusios matriarchinę praeitį, nors vė- 
liau, vėlesnėse savo raidos pakopose ir perėjusios į pat- 
riarchinę savo būties santvarką. Tokios yra dauguma 
Europos indoeuropietiškos kilmės tautų, kurios yra pa- 
tyrusios reikšmingą matriarchalinės kultūros įtaką lėmu- 
sią tų tautų humaniškumą, toleranciją, demokratizmą, o 
labiausiai laisvės meilę. 

Kita vertus, tautos, stokojančios matriarchalinės pra- 
eities (pavyzdžiui, slavai, atsibastę į Europos žemyną tik 
IV amžiuje su hunais, kaip jų talkininkai), būdamos gry- 
nai patriarchalinės, pasižymi ne tik pagarbos moteriai, 
bet ir apskritai žmogui stoka. Žmogus čia beteisis, palik- 
tas despotiško valdovo ar valdančios klikos savivalei. 
Jis tampa vergu! Šitokio pobūdžio tautos dažniausiai pa- 

sižymi kerštingumu, tolerancijos stoka, todėl joms būdin- 
ga neapykanta viskam, kas skiriasi nuo jų ideologijos ar 
jų visuomeninių „vertybių“ sistemos. Savivalę ir despo- 
tizmą lemia arba jų fanatizmas (tariamasi turint absoliu- 
čius visoms tautoms ir visai žmonijai galiojančius tiesos 
kriterijus), arba nepripažinimas ir negerbimas jokių įsta- 
tymų — nei Gamtos, nei dievų (Dievo), nei žmonių. To- 
kios tautos neigia aukštesnių galių buvimą — tų galių, 
kurios valdo žmogų! Jos neigia aukštesniąsias galias — 
tiek veikiančias per pačią realybę (Gamtą), tiek per žmo- 
gų, kūrybingai siekiantį savo pilnatvės ir nuvokiantį jas 
esant, tiek tiesiogiai perteikiamas žmogui antgamtine die- 
viškąja raiška — kaip Dievo Žodžiu, orientuojančiu jį 
dažnai klaidžiojo gyvenimo keliuose. 

Būtina įterpti pastabą, kaip čia suprantamas patriar- 
chalizmas. Patriarchalinė sistema ar santvarka — tai ne- 
reiškia, kad čia viešpatauja vyriškasis pradas, lygiai kaip 
matriarchalinė santvarka nereiškia, kad čia viešpatauja 
moteriškasis pradas. Matriarchalinės santvarkos būdin- 
giausias bruožas — Motinos Žemės kaip Motinos Deivės 
kultas, o patriarchalinės santvarkos svarbiausias bruo- 
žas — Dangaus Tėvo kaip Dievo Tėvo kultas. Patriarcha- 
linėje santvarkoje vyravo jėga bei galia, ir tai vaizdžiai 
išreiškė didysis aisčių dievas Perkūnas — dangaus, žaibų, 
griausmų valdovas, skaldantis akmenis ir ąžuolus. Savo 
jėga dievas Perkūnas vykdo pasaulyje Dangaus Tėvo tvar- 
ką. Tuo tarpu matriarchalinė Motinos Žemės santvarka 
rėmėsi meile, viską jungiančiu ir globojančiu motinišku- 
mu. 

Viešpataujant ne meilei, o jėgai, patriarchalinėje sis- 
temoje ar patriarchalinėje visuomeninėje santvarkoje ir 
religiniame tikėjime jėga galėjo būti net piktnaudžiau- 
jama: ji naudojama ne vien dievų ir jų įstatymams vyk- 
dyti bei jų tvarkai diegti, bet ir tiems dievams atstovau- 
jančių žmonių įgeidžiams bei jų pačių poreikiams ar po- 
mėgiams tenkinti. Patriarchalinės genties šventikas vadas, 
Oo ypač vėliau, tapes savarankiškų, kaskart vis mažiau 
nuo genties šventiko priklausančiu valdovu, ilgainiui ima 
veikti ne dievų, o savo bei savo genties ar kilties vardu. 
Taigį patriarchalinėje sistemoje palyginti lengvai perei- 
ta prie Žmonių ar tautų pavergimo. 

Kol tautos — matriarchalinės ar patriarchalinės — lai- 
kosi dievų nuostatų, kol jos remiasi viršum žmogaus vieš- 
pataujančiomis normomis, taisyklėmis ar kriterijais, tol 

jos palieka pozityvius pėdsakus istorijoje — palieka kul- 
tūros lobius, skatinančius bei pamokančius vėlesnes kar- 
tas ar tautas jais naudotis atliekant savo paskirtį istori- 
joje. Visoms šių dienų Europos tautoms būdingas pat- 
riarchalinis pobūdis, jos gerai organizuotos, jėga diegia 
savo tvarką, savo įstatymus. Tačiau jų atmintyje, pasą- 
monėje yra išlikęs ir matriarchalinis klodas, dvasinių ver- 
tybių kraitis. Šis požymis rodo, kad jos turi ilgą matriar- 
chalinę praeitį, kad jos yra palikuonės kromanjoniečių 
rasės, pirmykščių žmonių bendruomenių, buvusių pagar- 
biai pavaldžių savo Didžiajai Deivei bei jos dukterims, 
didingų Gamtos apraiškų sieloms deivėms! 

Europos tautų kultūra susiformavo susimaišius kelioms 
senosioms kultūroms per du indoeuropiečių antplūdžius. 
Kaip tik III tūkstantmečio prieš Kristų pabaigoje Europą 
pasiekia nauja gentis, kuri susimaišė su vietiniais gyven- 
tojais, daugiau ar mažiau išlaikiusiais savo atmintyje ar 
"pasąmonėje. ir ikiindoeuropietiškos kromanjoniečių rasės 
kultūros palikimą, jų matriarchalines savybes bei verty- 
bes. Šitai grupei slavai nepriklauso, nes jie Europą pa- 
siekė jau gana vėlai — IV a., kaip hunų sąjungininkai. 
Slavų antplūdį būtų galima pavadinti trečiąja indoeuro- 
piečių tautų atsikraustymo banga. Jų dvasinėje sąrango- 
je nebuvo matriarchalinio klodo ir pasąmonėje išlikusių 
tos didingos eros vertybių. Tokias vertybes perimti g'a- 
lėjo tik tas, kuris įdėmiai ir ilgai, tūkstantmečius, pat- 
riarChalinės būties raidoje buvo sėmęsis iš vietinių euro- 
piečių matriarchalinės būties ir pasaulėjautos versmių, 
rėmęsis jos „kampiniais“ stulpais. O slavams trūko rei- 
kiamo atidumo perimti gilias matriarchalines tiesas (jie 
buvo glaudžiai susiję su mongolizmo dvasia), be to, jie 
neturėjo savo Matriarchalinio kraičio. Vėlai atsikraustę, 
tuoj pradėjo diegti savo slaviškojo patriarchalizmo for- 
mą. Jų mitinė religija, be kai kurių indoeuropietiškų 
Dangaus Saulės primato savybių, buvo gerokai patyrusi 
mongoliškos-totoriškos įtakos. 

Turint galvoje čia paminėtas slavų — labai skirtingų 
nuo kitų Europos tautų — savybes bei jų vidinę, dvasinę 
sąrangą, nėra ko nė stebėtis, kad buvusi Sovietinės Ru- 
sijos imperija, blogio imperija, pavergusi tokią gausy- 
be tautų ir ketinusi susovietinti, o tai reiškia paverg- 
ti, ir visas kitas pasaulio tautas, kaip tik ir pasižymėjo 
aukščiau išvardytomis iškraipyto, bedieviško patriarcha- 
lizmo savybėmis. Šitoks iškraipytas patriarchalizmas vi- 

są „sovietinės tautos“ funkcionavimą bei savo įprasmi- 
nimą pajungia neriboto ir nekontroliuojamo, absoliutaus 
valdovo valdžiai. Žvelgiant matriarchato akimis, tai at- 
rodytų kaip grupės žmonių (politinio biuro su savo pir- 
mininku) sukilimas prieš Didžiąją Deivę bei jos palydą 
(dukteris deives) ir jų pašalinimas. Užimdamas Deivės ir 
deivių vietą „sovietinės tautos“ valdovas su savo politi- 
niu biuru padaro kiekvieną tos tautos narį sau absoliu- 
čiai paklusnų bei pavaldų vergą. Žvelgiant matriarchato 
akimis, toks žmogaus prievartavimas kaip tik ir reiškia 
tai, kad žmogus — nesvarbu, kas jis būtų — valdovas ar 
valdančio politinio biuro narys, pats būdamas netobula, 
nevykusi esybė, imasi tobulai išspręsti visas ne tik „„so- 
vietinės tautos“, bet ir viso pasaulio tautų problemas. Ne 
geriau yra ir žvelgiant į tai sveiko patriarchato akimis. 
Žmogus, patriarchato samprata, nėra besielė ar „bedeivė“ 
būtybė, jis laikomas dieviška būtybe, kadangi iš esmės 
atsivėręs tarnauti dievybėms ir dieviškumui. (dievams ir 
Dangui). Vis dėlto Žmogus pats nėra dievas ir dėl to jis 
negali pretenduoti (kaip sovietinis valdovas ar politinis 
biuras) „teisėtai“ išspręsti „sovietinės tautos“ ar visų pa- 
saulio tautų reikalus bei problemas niekuo aukštesniu, 
niekuo dievišku nesiremdamas, atsižvelgdamas tik į gry- 
nai žmogiškus (antropocentriškus) poveikius. Toks „tei- 
sėtumas“ yra tikrojo (dieviško) teisėtumo, o drauge ir 
žmogiškumo išdavystė! 

Tolesniame skyriuje mėginsime apžvelgti po visą Eu- 
ropos žemyną (ir dar toliau) pasklidusius kromanjonie- 
čių rasės medžiotojus ir žvejus. Jie — jau kaip proais- 
čiai — gyveno naujomis, labai įvairiomis — tiek geogra- 
fijos, tiek klimato požiūriu — sąlygomis. Plačiai pasklidę 
palaidomis grupėmis, jie taikiai ir harmoningai sugyve- 
no. Grupes vienijo proaistiški matriarchalinio kulto bei 
kultūros pradai, jų paveldėti iš savo ankstesnės, Orin- 
jako kultūros tėvų, bei jau persiformavę dėl labai skir- 
tingos gamtinės aplinkos poveikio, dėl skirtingo jų suvo- 
kimo bei išgyvenimo. Nepaisant tų skirtingumų, pradai 
liko tokie pat. 

Tik po daugelio tūkstantmečių (net dešimčių tūkstant- 
mečių!), įsiliejant į proaisčius, pirmuosius Europos gyven- 
tojus, drastiškai svetimoms patriarchalinėms gentims, Eu- 
ropoje susiformavo didžiulės tautų grupės: graikai, romė- 
nai, keltai, aisčiai, germanai. Nors visos šitos tautos dau- 
giau ar Mažiau perėmė matriarchalinės kultūros savy- 

bių, nė viena iš jų neišlaikė tiek senosios Europos mat- 
riarchalinio kulto bei kultūros pradų bei vertybių kaip 
aisčiai. Aisčiai negreit perėmė patriarchalinius indoeuro- 
piečių kultūros pradus, ir, net juos perėmę, jie niekad 
neprarado savo proaistiškųjų (vadinasi, ir orinjakinių) 
kultūros pradų. Tai mėginsime aiškinti tolesniuose sky- 
riuose. 


IV skyrius 
PIRMIEJI EUROPIEČIAI — PROAISČIAI 


Tirpstant ledynams ir gerėjant klimato sąlygoms olų 
išorėje — kromanjoniečių supratimu, Dienos pasaulyje, 
kuris prasidėjo bei gimė iš olų gelmių Nakties pasau- 
lio,— žmonės, įgudę Dienos pasaulio didžiulių žvėrių me- 
džiotojai, ėmė sklisti po visą Europos žemyną. Palikę sa- 
vo šventas ir saugias šventyklas—namus—kapus Pirėnų 
kieno negyvenamuose Europos plotuose. Gal šitoks tų 
plotų apibūdinimas nėra visai tikslus dėl to, kad juose 
šen ar ten, net ir anuometinėmis gan atšiauriomis arkti- 
nio klimato sąlygomis, gyventa kokios nors ištvermingos 
ir fiziškai pajėgios hominidų rasės, pavyzdžiui, neander- 
taliečių. 

Vis dėlto ši labai primityvi žmonių rasė, jau nuo anks- 
tesnių laikų gyvenusi Europos žemyne, be keleto labai 
primityvių įrankių, nepaliko Europoje tikėjimu pagrįstos 
kokios kultūros apraiškų; taigi ji nelaikoma pirmaisiais 
europiečiais. Gana reikšmingas tokios išvados argumen- 
tas yra tas, kad neandertaliečiai paliko labai mažai savo 
gyvenviečių. Bet svarbiausia, kad jis, fiziškai pajėgesnis 
už kromanjonietį, anaiptol neprilygo jam dvasiškai. Dėl 
to jis ir neišlaikė konkurencijos: jis arba ilgainiui išnyko, 
arba asimiliavosi. Šiaip ar taip, neandertalietis, nepali- 
kęs jokių savo kultūros pėdsakų Europos kultūros raido- 
je, nepaliko joje savo identiteto. 

Visai kitokia buvo kromanjoniečių rasė: ji pergalin- 
gai paplito po visą Europą ir net dar toliau. Rytuose ji 
pasiekė Aziją (Artimuosius Rytus), pietryčiuose — Afriką 
(Egiptą). Šiaurėje, pasiekusi Uralo kalnyną, ši dinamiška 
rasė nesustodama žengė už jo šiauriniu Sibiro ruožu iki 
Beringo „tilto“ (tada tenai dar nebuvo sąsiaurio!) ir tolyn 
į Amerikos žemyną. Visur čia kromanjoniečių rasė paliko 

savo mMatriarchalinės kultūros, pagrįstos Didžiosios Deivės 
tikėjimais, pėdsakų. Vietomis (pavyzdžiui, Mine, Kretoje 
ar Senovės Egipte) jie buvo pasiekę gana aukštą kultū- 
ros lygį, o vietomis pasireiškė tik toteminio pramotės dei- 
vės ar protėvio dievo kulto apraiškomis. Pastarojo tote- 
minio tikėjimo apraiškų aptinkama viso pasaulio žemynų 
primityviųjų gyventojų grupėse. Pasak archeologės G. 
R. Levy, tai irgi yra kromanjoniečių rasės ilgų amžių 
kulto padariniai. 

Būtų netikslu teigti, kad viso pasaulio matriarchalinių 
kultūrų, įskaitant čia ir totemines kultūras, kurių daugelis 
ilgainiui tapo patriarchalinės, atstovai buvo tiesioginiai 
kromanjoniečių palikuonys. Anaiptol! Tie žmonės — ne- 
svarbu, kokios rasės jie būtų — tik buvo patekę į kroman- 
joniečių kultūros įtaką — jie perėmė iš jų jų kultūros pra- 
dus — jų Didžiosios Deivės ir deivių sampratą! 

Be to, mes čia nenagrinėsime viso pasaulio matriar- 
Chalinių kultūrų bei jų kilmės, o ribojamės daugiausia 
senosios Europos matriarchalinėmis kultūromis, kilusio- 
mis iš kromanjoniečių kultų jų Didžiosios Deivės šven- 
tyklose (olose) ir susijusių su dieviškosiomis gyvūnų sie- 
lomis deivėmis, Didžiosios Deivės dukterimis, toteminių 
šeimų deivėmis pramotėmis. Kadangi vėlesnių laikų kul- 
tūros neišvengia iki jų buvusių kultūrų įtakos, tai seno- 
sios Europos mMatriarchalinė kultūra gali būti laikoma 
vėlesnių (patriarchalinių) kultūrų lopšiu, kuris jas for- 
mavo. Čia svarbu gerai pažinti, jauste pajausti matriar- 
chalinę kultūrą, nes kitaip mums, šių dienų patriarchali- 
nės kultūros žmonėms, gresia paviršutiniškumas. 

Pirmiausia reikia nustatyti senosios Europos matriar- 
chalinės kultūros paplitimo teritoriją: ar ji buvo paplitusi 
vienoje kurioje Europos dalyje, ar apėmė ją visą? Antra, 
būtina susitarti, kaip šiuos pirmuosius europiečius turė- 
tume vadinti — ar kromanjoniečiais, ar, turėdami galvo- 
je jei ir ne dvasines, tai gal fizines kitų rasių (pvz., ne- 
andertaliečio) įtakas, gal juos turėtume pavadinti proais- 
čiais? Toliau pabahLysias atsakyti į pirmąjį ir į antrąjį 
klausimus. 

Pasak G. R. is kromanjoniečiai pirmiausia keliavo 
į rytus. Tai rodo Motinos Deivės kultas, kurį atspindi Mi- 
no ir Kretos gyventojų tikėjimai. Šis kultas yra būdingas 
ir šumerų kultūrai Artimuosiuose Rytuose, taip pat seno- 
vės Egipto kultūrai. Ankstesnį archeologiniai tyrimai rodo, 
kad ištaiginga matriarchalinė Mino ir Kretos kultūra 

buvo laikoma savarankiška, nuo kitų pašalinių religinių 
kultūrinių apraiškų nepriklausoma, toli pažengusia kul- 
tūros raidoje, puošnia mMatriarchaline kultūra. Ji net atro- 
dė esanti Motinos Deivės kulto lopšys! Tik vėlesni 
Balkanų pusiasalio ir gretimų sričių archeologiniai tyri- 
mai atskleidžia, kad Minas ir Kreta tebuvo didžiulės sri- 
ties, vadinamos senosios Europos kultūrine sritimi, dalis, 
išlikusi ir tada, kai visa sritis buvo sunaikinta pirmųjų 
patriarchalinių indoeuropiečių jėgos. 

Per pirmuosius Kretos salos kultūrinių vietovių arche- 
ologinius tyrimus, kai buvo atkastos žemės drebėjimo už- 
verstų vietovių šventyklos-gyvenvietės, rasta gausybė 
išlikusių didelės reikšmės radinių: šventyklų (nors ir su- 
griautų, bet galimų rekonstruoti), altorių įvairioms au- 
koms, Motinos Deivės žmogaus dydžio statulų (dažniau- 
siai medinių), gausybė jos mažų statulėlių, dviašmenių 
aukojimo kirvių ir durklų (svarbiausia auka Motinai Dei- 
vei tais laikais buvo jaučiui-buliui, kurio glaudi simboli- 
nė sąsaja bus aptariama vėliau), daug didžiulių ir mažes- 
nių vazų, papuoštų bci paženklintų įvairiais deivių ženk- 
lais, kaip jų simboliais, ir tuo būdu susijusių aukojimo 
apeigomis. Iš pradžių visas tas archeologinių radinių lobis 
laikytas būdingu tik Kretai. Tačiau vėlesni Balkanų pu- 
siasalio ir aplinkinių sričių archeologiniai tyrimai parodė, 
kad Kretos Motina Deivė buvo susijusi su kromanjonie- 
čių garbinta Didžiąja Deive. Vadinasi, Mino ir Kretos 
kultūros ištakos siekė Orinjako kultūros Didžiosios Dei- 
vės kulto ištakas, o kita vertus, ji siejosi su proaistiška 
visos Europos tos Deivės kulto raida. 

Mes, remdamiesi archeologijos duomenimis, tautosa- 
kos bei kai kuriais tautodailės pavyzdžiais (koplytstul- 
piais), mėginsime, kiek įmanoma, atgaivinti bei kitaip 
suvokti didingo matriarchalinės eros Didžiosios Deivės 
kulto prasmę. Daug archeologinės medžiagos sukaupta iš 
minėtosios Balkanų pusiasalio srities, archeologų vadina- 
mos senosios Europos kultūros sritimi. Viena iš labiausiai 
nusipelniusių archeologių (mes pasakytume: „labiausiai 
nusipelniusi archeologė“), tyrusių tą sritį, yra mūsų tau- 
tietė Marija Gimbutienė. Jos veikalai yra itin svarbūs ne 
tik kaip archeologiniai senosios Europos kultūros tyrimai, 
bet ir kaip mitologiniai Didžiosios Deivės kulto interpre- 
tavimai. Bene svarbiausias šia prasme yra jau minėtas 
jos veikalas „Senovės Europos dievai ir deivės“ (1974). 

Šia knyga kaip tik ir remsimės darydami išvadas apie 
anų laikų religinius tikėjimus. 

Pasak Gimbutienės, senosios Europos kultūra (pietry- 
čių Europoje) pasireiškė stambiais miestais su puošnio- 
mis šventyklomis ir net savo rašmenimis. Ji gyvavo dau- 
gelį tūkstantmečių (nuo 7000 ikį 3500 m. pr. Kr.). Jai pri- 
klausė Dunojaus upės žemupys, apėmęs vakarinius Juo- 
dosios jūros pakraščius. Šiaurės rytų kryptimi ji siekė 
Dnepro vidupį (ties dabartiniu Kijevu). Jai priklausė ir 
rytinis Apeninų pusiasalio pakraštys bei visa Sicilijos 
sala. Daugiausia ši kultūra klestėjo visame Balkanų pu- 
siasalyje, taip pat Egėjo salyne ir jau minėtoje Kretos sa- 
loje. Didžiosios Deivės kultas ilgiausiai išsilaikė Kretos 
saloje, todėl joje yra išlikę daugiausia archeologinių ra- 
dinių“s, 

Kad anų senovės laikų Didžiosios Deivės kultu pa- 
grįsta mMatriarchalinė kultūra neapsiribojo šia pietryčių 
Europoje klestėjusia „senosios Europos kultūra“, o ap- 
ėmė viso Europos žemyno kultūras, įskaitant ir tas, ku- 
rios išliko anai kultūrai žlugus, teigia pati Gimbutienė. 
Kalbėdama apie tikrąją Europos matriarchalinę kultūrą, 
ji sako: „Turiu galvoje Senąją Europą, klestėjusią 6500— 
3500 m. pr. Kr. vidurio ir pietų- rytų Europoje prieš indoeu- 
ropiečių atėjimą,. ir iš jos išsivysčiusias Egėjo ir Vidur- 
žemio jūrų kultūras, 3500—1500 m. pr. Kr., ypač aukštąją 
Kretos -kultūrą. Senajai Europai priklauso taip pat vaka- 
rinės Europos megalitinė kultūra ir jai artima Pabaltijo 
kultūra prieš atsikraustant indoeuropiečiams (,„virveli- 
nės keramikos arba kovos kirvių“ kultūra) apie 2500 m. 
pr. Kr.''6* 

Remdamiesi pateiktais duomenimis, be to, ir kitais 
(pvz., G. R. Levy „The Gate of Horn“), visame žemyne 
paplitusią matriarchalinę mitinę religiją bei kultūrą pa- 
grįstai galime vadinti senosios Europos mitine kultūra, 
kuri prasidėjo kromanjoniečių plitimo po Europą laikais 
ir laikėsi joje daugelį tūkstančių metų, iki visai svetimos 
(patriarchalinės) kultūros indoeuropiečių atsikraustymo 
į ją, tai yra maždaug iki 3000 m. pr. Kr. Būdinga, kad 
šie matriarchalinės kultūros žmonės, garbinę Didžiąją 


63 Gimbutas M. Old Europe c. 7000—3500 B. C. The Earliest Eu- 
ropean Civilization Before the Infiltration of the Indo-European peoples 
// The Journal of Indo-European Studies. Spring, 1973. P. 1— 16. 

64 Gimbutienė M, Metmenys, 1987. Nr. 53. P. 10. 

Deivę ir deives — jos (Didžiosios Deivės) įvairias apraiš- 
kas ar savo būties, savo pasaulio, aplinkos būtybių (gy- 
vūnų, augalų ar „daiktų ) sielas kaip deives, — neturėjo 
vyriškų dievybių. Tiesa, kaip matysime vėliau, būta ir 
vyriškų dievų, tačiau iš esmės jie — lygiai kaip ir dei- 
vės — buvo tik Didžiosios Deivės apraiškos. Taip buvo 
dėl to, kad, anų laikų samprata, Didžioji Deivė implika- 
vo savyje ir vyriškumo pradą. Galbūt tokia samprata 
būtų geriau suvokiama pavartojus mums labiau įprastus 
terminus: Gamtą ir jos būtybes bei veiksnius. Vadinasi, 
būtų galima sakyti, kad senosios Europos matriarchalinės 
kultūros žmogus garbino Gamtą (savo Didžiąją Deivę) 
per įvairias jos apraiškas bei įsikūnijimą įvairiose būty- 
bėse, reiškiniuose, veiksniuose, įskaitant čia ir vyrišku- 
mo pradą joje. 

Kromanjonietis, paplitęs po visą Europą ir į ją atne- 
šęs savo didingą matriarchalinę religiją bei kultūrą, var- 
gu ar vadintinas kromanjoniečiu. Jis gyveno jau visiškai 
kitaip negu savo paliktose kalnų olose šventyklose—na- 
muose—kapuose; jis buvo apsuptas skirtingų būtybių, jis 
susidūrė su kitų rasių žmonėmis. Bene didžiausią skirtu- 
mą lėmė skirtinga geografinė struktūra: čia mažai tebu- 
vo kalnų, o ypač olų. Daug kur plytėjo vandeningos ly- 
gumos, pelkės, kuriose laikėsi kitokia gyvūnija, jų tikėji- 
mu, Didžiosios Deivės simboliškos apraiškos. Taigi Di- 
džioji Deivė pakitusiomis sąlygomis reiškėsi įvairiais nau- 
jais, jį stebinančiais aspektais. Ji dabar jau labiau siejosi 
ne su žeme, 0 su vandeniu, dažnai ir būtybėmis, gyve- 
nančiomis vandenyje ar arti jo. Šie aspektai bus nagri- 
nėjami tolesniuose skyriuose. O čia pažymėsime, jog 
kromanjonietį, gyvenantį jau visiškai skirtingame pasau- 
lyje, reikia vadinti kitokiu vardu. 

Beje, tų žmonių pavadinimas kromanjoniečių rase yra 
labai atsitiktinis. Kromanjonas (Cro-Magnon) yra Pietų 
Prancūzijos vietovės pavadinimas. Tai kalnas, kurio olo- 
je buvo rasti penkių žmonių skeletai, datuojami vėlyvo- 
jo paleolito laikotarpiu, vadinamu Orinjako kultūra. Iki 
tol manyta, jog žmogaus (modernaus Žmogaus protėvio) 
paleolito laikais dar nebuvo. Šitas žmogus buvo pavadin- 
tas Homo sapiens sapiens ir jis buvo siejamas 
su Orinjako kultūros padargais, kurių aptinkama Vakarų 
Europoje, o ypač pietvakarių Prancūzijoje tarp 34 000— 

29 000 m. pr. Kr.“> Kiti šaltiniai apibūdina kai kurias fi- 
ziologines kromanjoniečių savybes. Kromanjoniečiai — bu- 
vę „dolichokefalai su aukšta kakta ir didele smegenų tal- 
pa. Jie, atrodo, buvo 5!/; pėdos ūgio, stiprių raumenų ir 
tvirti “??, 

Nors iš daugelį tūkstantmečių trukusios matriarchali- 
nės eros ir nėra iki mūsų laikų išlikusių tautų pavadini- 
mų, vis dėlto yra aišku, kad visus tos eros europiečius 
jungė viena mitinė Didžiosios Deivės religija. Tad galima 
teigti, jog jie sudarė tarsi vieną didžiulę, harmoningai 
tarpusavyje sugyvenančių įvairių bendruomenių tautą. 
Vadinasi, ši religija ir yra substancialus pirmųjų europie- 
čių pavadinimo pagrindas. Iš visų jau istoriškai Žinomų 
Europos tautų, kurios formavosi veikiamos atsikrausčiu- 
sių indoeuropiečių, aisčiai, būdami nepaprastai konser- 
vatyvūs savo mitinės religijos atžvilgiu, išlaikė tų pir- 
mųjų europiečių Didžiąją Deivę, pasireiškiančią savo bū- 
dingomis apraiškomis, susijusiomis su to meto Europos 
kraštovaizdžiu — vandenimis, aukų akmenimis, su medžiu 
stulpu, žalčiu (žalte), (vandens) paukščiu ir kt. Todėl, tu- 
rint galvoje aisčių mitinės religijos pagrindinius (mat- 
riarchalinius) pradus, teisėtai ir pagrįstai jų pirmtakai pa- 
vadinti proaisčiais. 

Pasikeitus klimatui, ūmiai atšilus orui ir ėmus tirpti 
ledynams, Orinjako kultūros žmonių olų išorės pasauly- 
je medžiojami arktinio pobūdžio gyvuliai ėmė trauktis į 
šiaurę, paskui tirpstančius ledynus. Tai privertė ir jų me- 
džiotojus palikti savo šventas olas, savo šventyklas—na- 
mus—kapus ir leistis į svetimas, dažnai nejaukias ir juos 
bauginančias tolumas. Visa tai iš esmės pakeitė tų žmo- 
nių aplinką, buitį ir gyvenimo būdą. Vietoj kalnų su sau- 
giomis, juos motiniškai globiančiomis olomis jie dabar 
atsidūrė žolėtose erdviose lygumose, išvagotose gausy- 
bės plačių, ramiai tekančių upių, didžiulių ežerų ir ypač 
bekraščių, neapžvelgiamų pelkių. Tos pelkėtos lygumos 
pagerėjus klimatui ilgainiui apaugo plačiomis spygliuo- 
čių, o vėliau ir lapuočių medžių giriomis. Pagrindinis tų 
pirmųjų  Europoš gyventojų kraštovaizdžio elementas 
tūkstantmečius buvo pelkės! 


— 


6 The Oxford Reference Dictionary. Oxford: Clarendon Press, 
1986. P. 200. 

66 The New American Desk Encyclopedia. Bergenfield, N. J.: The 
New American Library. Signet Book, 1984. P. 305. 

Naujiems ateiviams pelkės buvo palaimingos. Čia jie 
rado gausybę žuvų, vandens paukščių, jų kiaušinių, įvai- 
riausių uogų, valgomų šaknų, riešutų, grybų ir vešliose 
pelkių aukštumose tarp spygliuočių bei lapuočių girių besi- 
veisiančių įvairių gyvulių: elnių, briedžių, stirnų, stumbrų, 
taurų ir ypač šernų. Pelkės žmonėms buvo palaimingos 
ir šventos, dieviškos, motiniškos. Pelkės proaisčiui — ly- 
giai kaip olų išorės pasaulis kromanjoniečiui — buvo pa- 
grindinė bei galutinė realija. Jos buvo jo Žemė Motina, 
jo Motina Žemyna, jo Didžioji Deivė! 

Kiek Orinjako kultūros žmogų medžiotoją stebino di- 
dingas jo medžiojamas žvėris, jo grožis, pilnatviškumas, 
tiek proaistį veikė vešli jo pelkėtos aplinkos augmenija 
ir jai būdinga augimo bei spalvų kaitos ritmika, nuolati- 
nis atsijauninimas, atgimimas, darantis amžinumo, nepa- 
liaujamo pasikartojimo kaip dieviško pilnatviškumo įspu- 
dį. Proaistį stebino žolių ir krūmų spalvų turtingumas per 
jų žydėjimą, vaisių spalvų žėrėjimas, jų saldumas. Jį ste- 
bino medžiai savo vešliu ūgiu ir didingu grožiu, šakų 
forma ir lapų laja, klevų, epušių, ąžuolų ir daugelio kitų 
medžių žavingas spalvų žaismas rudenį. Jis buvo kupinas 
dėkingumo motiniškų pelkių dovanoms; saldžioms uogoms, 
maistingiems riešutams, gilėms ar laukinių obelų vai- 
siams. Negana to! Ne tik augalai buvo šventų pelkių do- 
vanos proaisčiams, bet ir gausi jų gyvūnija: žuvys, vė- 
žiai, vandens paukščiai ir stambieji žvėrys — stumbrai, 
taurai, šernai ir kt. 

Minėtosios šventų, mMotiniškų pelkių dovanos proais- 
čiui pačios atrodė šventos, Jų šventumą pagrindė pelkių, 
kaip viską, įskaitant ir jį patį, gimdančių, globojančių ir 
per mirtį priglobiančių, šventumas, jų dieviškumas. Pel- 
kės buvo proaisčių Motina Žemė, arba Žemyna, dėl to ji 
vadinta Pelkių Žemyna! Būdinga yra tai, kad proaistis — 
lygiai kaip ir Orinjako kultūros žmogus — Pelkių Žemy- 
nos dovanomis laikė ne tik pelkių b“tybes (vandenis, ak- 
menis, augalus, gyvūniją ir net ir žmogų kaip toteminės šei- 
mos narį), bet ir žmonių pasigamintus daiktus, jų dirbi- 
nius. Jie buvo tokios dovanos dėl to, kad buvo žmogaus 
pavaldumo savo deivėms, o ypač Pelkių Žemynai, kaip 
Didžiajai Deivei, padariniai, žmogaus pavaldumo savo dei- 
vių ir Deivės kūrybingumui padariniai. 

Pelkių gyvūnija (žuvys, paukščiai ar žvėrys) tiekė ne 
tik mėsą, bet ir įvairius buičiai reikalingus daiktus — 
plunksnas, naudojamas guoliams; kailius, naudojamus ap- 

rangai; ragus, naudojamus durklams, kaplių antgaliams; 
kaulus, jų atskalas, naudojamas strėlių antgaliams, že- 
berklams ar meškerėms ir pan. Pelkių šaltiniuose proais- 
čiai rasdavo tyro vandens, reikalingo jiems kultui ir na- 
mų apyvokai. Iš pelkėse randamo titnago proaisčiai ga- 
minosi kirvius, peilius, iečių bei strėlių antgalius, kailių 
grandiklius ir kt. Titnago skeveldros ypač vertintos — 
jomis įskeldavo ugnį! Didelį vaidmenį proaisčių gyveni- 
me atliko medžiai. Per medį (ypač šventą ąžuolą!) atsi- 
skleisdavo pati Pelkių Žemyna! Per kitus medžius — kaip 
ir per visas arba ir kiekvieną būtybę bei būtybes — atsi- 
skleidė savo dieviškumu (savo dieviškomis sielomis) pa- 
mažu tų žmonių būtyje nusistovinčios Pelkių Žemynos 
dukterys, kurios visos pirmiausia buvo ne kas kita kaip 
pačios Pelkių Žemynos, proaisčių Didžiosios Deivės, įvai- 
rios apraiškos. Tokie medžiai buvo, pavyzdžiui, eglė, per 
kurią reiškėsi Deivė kaip Amžinybė, arba liepa, per ku- 
rią reiškėsi viską motiniškai saistąs Likimas. Vadinasi, 
proaisčių būtyje medis daugiausia reikšmingas tuo, kad 
per jį atsiskleidžia Pelkių Žemynos garbinimo objektas — 
jos kulto objektas! Tai anaiptol neturi būtį suprasta kaip 
proaisčių stabmeldystės apraiška: čia buvo garbinamas 
ne pats medis, bet Pelkių Žemyna, jų Didžioji Deivė reiš- 
kėsi per tą medį! 

Medis proaisčių būtyje pirmiausia buvo šventas kul- 
to objektas, bet jis galėjo būti naudojamas ir Žmonių po- 
reikiams. Šią teisę žmogui suteikdavo bendruomenės 
šventikė, jo toteminės šeimos motina, atstovaujanti to 
medžio sielai deivei. Per apeigas, kai šventikė imituo- 
davo pačią deivę, tą medį Žmonių poreikiams skirdavo 
pati deivė, Žmogų panaudodama kaip savo agentą šiems 
veiksmams. Taip proaistis iš jauno liekno uosio gaminosi 
šaudymo lankų strėles; iš tvirtos ąžuolinės šakos su rei- 
kiama atšaka — kaplius, iš eglių, o kartais ir beržų rąstų 
darė pamatus gyvenvietėms pelkėse įsirengti, o paskui 
ant tų pamatų statėsi pastatus sau, saviškiams ir sukaup- 
tam turtui. Visą savo pasigamintą naudą proaistis kukliai 
laikė savo deivių, pirmiausia Pelkių Žemynos dovana, 
suvokdamas savo kūrybingumo veiksnį kaip jo deivių ir 
Deivės esminio kūrybingumo produktą, jų vykdomą per 
jį kaip savo agentą. 

Pelkės buvo didinga proaisčių būtis, jų gyvenamasis 
pasaulis. To didingumo apraiška buvo jų Didžiosios Dei- 
vės, jų Motinos Žemynos atsiskleidimas būtyje ir pasau- 

lyje — Žemyna iškilo iš savo tamsių, slėpiningų gelmių į 
savąją pelkių šviesą, jų Dieną. Proaisčiams gyvenant ki- 
tokioje aplinkoje, negu gyveno Orinjako kultūros olų gy- 
ventojai, pelkių gelmės užėmė olų vietą ir tarsi tapo jų 
būties šerdimi. Orinjako kultūros eroje olos buvo Didžio- 
sios Deivės, Motinos Žemės, įsčios, jos ir jos deivių bu- 
veinė savoje šventoje Naktyje, o proaisčių būtyje pel- 
kių gelmės buvo jų Motinos Žemės, arba Žemynos, buvei- 
nė, jos įsčios šventoje gelmių Naktyje. Kita vertus, Orin- 
jako kultūros eros olų išorės pasaulis buvo jų Didžiosios 
Deivės šventa viešpatija — jos Diena, jos didinga atsi- 
skleidimo, atsivėrimo erdvė, o proaisčių pelkės, jų būtis 
viršum tamsių jų gelmių buvo jų Motinos Žemynos vieš- 
patija, jos šventa Diena. 

Naujomis aplinkybėmis čia (kur Žemė yra glaudžiai 
susijusi su Vandeniu — mitiškai šie abu objektai yra be- 
veik sutampančios Didžiosios Deivės, Motinos Žemynos, 
apraiškos) kartojasi simbolinė Didžiosios Deivės išraiš- 
ka: trikampio simbolis, kurį sudaro Naktis, Diena ir įs- 
čios, siejančios Naktį su Diena. Proaisčių būtyje Pelkių 
Žemynos įsčios buvo pelkių gelmėse — giliai jos Nakty- 
je, jos Nakties karalijoje. Ji, kildama iš savo įsčių ir iš 
savo Nakties karalijos, atsivėrė pelkių pasaulyje kaip 
savo Dienos viešpatijoje. Pasinerdama į pelkių gelmes, 
kaip savo buveinę, ir iš jų vėl išnirdama, ji buvo laiko- 
ma Deive Žalte, kuri ir aisčieams buvo pažįstama kaip 
Deivė Žilvinė gyvenanti pelkių gelmėse gintaro pilyje. 

Visa proaisčių būtis buvo šventa, dieviška. Proaisčių 
būtybių šventumas, jų dieviškumas atsiskleidė per jų vie- 
nokią ar kitokią Motinos Žemynos apraišką — jos kilimo 
iš Nakties į Dieną ritmiką. Kiekviena jų aplinkos būtybė, 
esybė, daiktas — ar trumpalaikės žolės, gėlės, ar viena- 
dieniai vabzdžiai, ar tvirti, atrodantys amžini, galingai 
iškeroję ąžuolai, ar pagaliau ir itin šventi bei amžini ak- 
menys,— visa tai, kiekviena būtybė, užgimdama ar ras- 
damasi ir po ilgesnio ar trumpesnio gyvenimo bei truk- 
mės vėl mirdama, dingdama, savitai pakartoja ir atsklei- 
džia pačios Pelkių Žemynos, Motinos Žemės, gimimo iš 
savo šventos gelmių Nakties į Dieną ir vėl iš savo šven- 
tos Dienos mirimo gelmių Naktyje ritmiką. Šia prasme 
viskas — įskaitant ir žmogaus padarinį — buvo Žemynos 
simbolis, jos nuoroda. 

Pateiktos sampratos teiginys, kad viskas pasaulyje 
yra šventa ir dieviška, reiškia, jog viskas pasaulyje yra 


106 


simbolis, Didžiosios Deivės simbolis. Simbolis čia reiškia 
nuorodą į galutinę realybę, tai yra į Didžiąją Deivę. Net 
ir pati Didžioji Deivė atsiverdama ir užsiverdama yra ga- 
lutinis simbolis, tai yra Simbolis. Ji pati nurodo esanti 
savo įsčių (olų. ar pelkių gelmių), kūrybingumo versmė, 
iš kurios viskas iškyla, arba gimsta (įskaitant ir pačias 
deives ir net pačią Didžiąją Deivę), ir kuriose viskas už- 
sibaigia — miršta — užsiveria. 

Tradicinė filosofija išimtinai vertino sąvoką, paremtą 
vien tik loginiu mąstymu, atmesdama įsijautimu išgyven- 
tą simbolį, kuris priklausąs poetui ar net sapnui, 0 šių 
dienų filosofijoje (pavyzdžiui, Eugenijaus Fink'o) simbo- 
lio vertinimas labai pasikeitęs. Manoma, kad jis išreiškia 
visumos sampratą — visumos, kuri, pati nebūdama būty- 
bė, saisto, įprasmina ir pagrindžia visas jai (jos visumai) 
priklausančias būtybes, kurios savo ruožtu yra nuorodos, 
tai yra simboliai, nukreipti į tą transcendentinę visu- 
mą — į visumą, pranokstančią tas būtybes, į jų suponuo- 
jamą visumą. Ir be komentaro čia yra aišku, kad šitokia 
samprata gyvai primena senosios Europos matriarchali- 
nės eros deives, arba galutine prasme — Didžiosios Dei- 
vės, kaip visumos (ar Visumos), saistančios savo būtybes, 
sampratą. 

Simbolis itin vertinamas ir šių dienų psichologijoje, 
ypač pasąmonės psichologijoje. Kai kurie simboliai yra 
universalūs, jie slypi kiekvieno žmogaus pasąmonėje; jie 
yra ne to individo asmeniško gyvenimo patirties, bet jo 
protėvių, jo daugelio praeities kartų išgyvenimų bei pa- 
tirties produktas. Antai žmogus, niekad savo gyvenime 
nematęs gyvatės ar Žalčio, sapnuoja gyvatę ar žaltį: jų 
simboliai iškyla iš jo pasąmonės į sąmonę rytą prisimi- 
nus sapną. Gyvatės ar žalčio (žaltės) nuovoka pasąmonė- 
je, Matyt, yra produktas daugelį tūkstantmečių trukusios 
proaisčių eros, kurioje jų Didžioji Deivė, Motina Žemė 
arba Žemyna atsiskleidė kaip žaltė — deivė Žaltė Žilvinė! 
Panašiai galima patirti ir daugelį kitų Žmonijos pasąmo- 
nėje glūdinčių universalių simbolių, — tai kadaise buvu- 
sių didingų jų „būties deivių prisiminimas. Psichologas 
K. G. Junf'as tuos simbolius vadina archetipais. 

Archetipas, kaip ir simbolis, nėra sąvoka, kurios pras- 
mę ar apibrėžimą vienodai suvokia kiekvienas individas. 
Archetipą bei simbolį kiekvienas individas suvokia skir- 
tingai, savitai. Jam yra reikalinga savita sąsaja su juo — 
sąsaja, apimanti visą individą: jo juslinę, jausminę, in- 

telektinę ir visų labiausiai jo pasaulėžiūros sąrangą. Kai 
visa jo esybė (o ne vien tik protas bei loginė galvosena) 
susisieja su archetipų — lygiai kaip mitinis žmogus susi- 
jungia su savo dievybe, žmogus individas gali jį kaip 
visumą beį dievybę egzistenciškai išgyventi bei patirti. 
Archetipai, pasak K. G. Jung'o, „būdami vien tik Žodžiai, 
kuriuos individas vartoja, būtų tušti ir beverčiai. Jie įgy- 
ja gyvybę ir prasmę tik tuomet, kai individas įsijaučia į 
jų „savumą“ (jų sąsają su baimę keliančiomis dvasinė- 
mis, dieviškomis galiomis), tai yra įsijaučia į jų sąsają su 
gyvastingu individu. Individas tik tada pradeda suprasti, 
kad jų (archetipų) vardai patys savaime nedaug turi 

rasmės,— visų svarbiausia yra jų sąsaja su individu“??. 

ia Jung'as tikriausiai nori pasakyti, kad archetipai nėra 
nei sąvokos, nei jomis išreiškiami objektai; jie nėra bū- 
tybės! Jie yra transcendentinės, būtybes pranokstančios 
visumos, kuriose būtybės atsiskleidžia kaip jų suponuo- 
jamos, būdamos jomis pagrįstos, įprasmintos, jų kūrybin- 
gomis galiomis (kaip mitinių laikų dievybių) saistomos. 
Žmogus, būdamas susijęs su šitomis transcendentinėmis 
realijomis, būdamas joms, kaip deivėms, pavaldus — jis, 
kaip tų realijų, kaip deivių atstovas, jų agentas — pade- 
da toms būtybėms atsiskleisti savo būtyje, savo gyvena- 
mame pasaulyje. 

Viskas proaisčių būtyje tilpo į ciklišką Pelkių Žemy- 
nos atsiskleidimo ir užsiskleidimo ritmiką. Tokia cikliš- 
ka realybės, jos daiktų bei būtybių samprata iš esmės 
skiriasi nuo mums įprastos evoliucinio vystymosi tiesės. 
Marija Gimbutienė, sugretindama tokią mūsų sampratą 
su pirmykščio žmogaus (jos vadinamo primityviuoju) 
samprata, taip sako: ,,Mes įsivaizduojame savo gyvenimą 
kaip tam tikrą liniją ir tos linijos pradžioje ir gale užbrė- 
žiamė po skersinį brūkšnelį: kas prieš mūsų gimimą yra 
įvykę ir kas po mūsų mirties įvyks, nepriklauso mūsų 
gyvenimui. Primityviojo Žmogaus gyvenimas eina ne 
tiesios linijos pavidalu, bet ratu, jis cikliškai nuolatos 
kartojasi, jis neturi neį aiškios pradžios, neieaiškios pa- 
baigos, nes mirtis nėra pabaiga, o gimimas nėra pra- 
džia — tik atgimimas, atsinaujinimas. Ties gimimo ir mir- 
ties taškais primityvusis žmogus stengiasi, religinėmis 

apeigomis iššaukdamas tam tikras jėgas, greitinti tą pe- 
rėjimą ir siekia palaikyti gyvenimo trukmę““š, 

M. Gimbutienė čia kalba tik.apie žmogaus gyvenimo 
ciklišką eigą, tačiau pagal mitinę sampratą tai visiškai 
tinka kiekvienam daiktui ar būtybei — gyvuliui, augalui 
ir net vadinamajam neorganiniam daiktui. Juk ir kalny- 
nai, ežerai, jūros, netgi planetos ir žvaigždės — viskas 
būtyje turi savo pradžią ir pabaigą ir dėl to nėra amži- 
na! Ir vis dėlto, mitine samprata, viskas savaip, cikliš- 
kai yra amžina, nes pradžia siejasi su pabaiga, o pabai- 
ga — vėl su pradžia. Kiekvienos būtybės ar daikto pro- 
aisčių gyvenime amžinas cikliškumas kaip tik ir yra pa- 
čios Motinos Žemės (Žemynos) cikliškumo simbolis bei 
simbolinė nuoroda į jos amžinumą! 

Proaisčių mitine samprata, visos būtybės buvo šven- 
tos — kaip simbolinės nuorodos į Didžiąją Deivę, kuri 
čia, siejant ją su aisčių Didžiąja Deive, dažnai vadinama 
ir Motinos Žemynos vardu. Šitoks jos pavadinimas atitin- 
ka vieną iš svarbiausių (o gal ir patį svarbiausią) Didžio- 
sios Deivės pasireiškimų: jos pasireiškimą motiniška Že- 
me (Žemyna). Proaisčių aplinkoje buvo ir daugiau labai 
svarbių Didžiosios Deivės pasireiškimų! Susidurdamas su 
gausybe savo dieviškumu nuostabą keliančių būtybių, 
proaistis kaskart naujai patirdavo savo Didžiosios Dei- 
vės atsiskleidimo aspektus, jos pasireiškimus, kuriuos jis 
dažnai suvokdavo kaip atskiras deives, savo Didžiosios 
Deivės dukteris, nors visada žinojo, kad galutine prasme 
jos tapačios su Didžiąja Deive. Remiantis pateiktais sam- 
protavimais, galima sakyti, kad, nors proaisčių gyvenime 
visos būtybės buvo šventos kaip simbolinės nuorodos į 
Didžiąją Deivę ar kaip jos pasireiškimai, kai kurios iš 
jų buvo išskirtinai šventos, ne tik glaudžiai su Didžiąja 
Deive susijusios, bet tarsi jai identiškos. Čia kalbama ne 
tiek apie būtybes, kiek apie jų esmes, suprastas kaip jų 
sielos deivės, Didžiosios Deivės dukterys! 

Be Žemės, labai reikšmingas ir proaisčių sampratai bū- 
dingas Didžiosios Deivės pasireiškimas buvo Vanduo, su 
kuriuo glaudžiąi siejosi ir kiti svarbūs jos pasireiškimai: 
žaltys (žaltė) ar vandens paukštis (paukštė). Per vandenį 
atsiskleisdavo ir Didžiosios Deivės kaip atgimimo bei at- 
sinaujinimo Motinos prasmė. Šita prasme ją atskleidė ir 
nemaža kitų atsinaujinimą bei atgimimą sugestijuojančių 

Didžiosios Deivės pasireiškimų. Bene svarbiausi iš jų yra 
mėnulis, žuvis, kiaušinis, bulius, ypač jo ragai, ir užvis 
labiausiai — sukonkretinto trikampio simbolis, suprastas 
kaip Didžiosios Deivės lyties trikampis. Visiems gimimo 
bei atsinaujinimo Didžiosios Deivės pasireiškimams bū- 
dinga tai, kad jie gyvenimą sieja su mirtimi, taip tarsi nu- 
galėdami mirtį. Apskritai visi Didžiosios Deivės pasireiš- 
kimai, visi jos atsiskleidimo aspektai, yra glaudžiai tar- 
pusavyje susiję, todėl šitoks jų skirstymas tėra tik ban- 
dymas kiek kitu požiūriu pažvelgti į tą pačią galutinę 
realybę. Šia prasme Didžiajai Deivei, kaip atgimimo Mo- 
tinai, priskirtini ir dar kai kurie jos pasireiškimai bei sim- 
boliai, kurie ryškiau pabrėžia motiniškumą negu anksčiau 
minėtieji mėnulis, žuvis, bulius bei jo ragai, kiaušinis 
(išskyrus Deivės lyties trikampį), tai — stirna, meška, 
plaštakė, bitė, ežys, vėžlys, rupūžė ir kt. Motiniškumas 
šitais Deivės pasireiškimais atsiskleidė ne tiktai pagim- 
dymu, bet ir gimimą bei mirimą apimančiu atgimimu, ne- 
paliaujamu atsinaujinimu — amžina, besikartojančių gi- 
mimų nenutrūkstama eiga. Prie Didžiosios Deivės pasi- 
reiškimų priklauso ir dirbama bei kultivuojama žemė (iš- 
kilioje pietrytinės Europos kultūroje tai pradėta daryti 
prieš tūkstantmečius iki indoeuropiečių atėjimo). Jai bū- 
dingi aspektai yra nėštumas ir apvaisinimas. Nėštumas, 
anuometinio žemdirbio samprata, buvo susijęs su dirvos 
vaisingumu, atsiskleidė kiaule ar grūdu kaip Didžiosios 
Deivės pasireiškimais. Bulius buvo reikšmingas apvai- 
sinamojo prado (vyriškojo prado), implikuoto Didžiojoje 
Deivėje, pasireiškimas. Su buliaus simbolika glaudžiai 
susijęs vyriškasis dievas, gimstąs ir mirštąs metų die- 
vas, kuris, būdamas vienas iš Didžiosios Deivės pasireiš- 
kimų, iš esmės buvo ne dievas, o deivė! Kita panašaus 
pobūdžio vyriška dievybė (iš esmės taip pat deivė) bu- 
vo kenčiantis dievas, aisčių Rūpintojėlio pirmtakas. 


V skyrius 
ŠVENTYKLA — NAMAI — KAPAI 


Proaisčių šventyklos—namų—kapų prototipas buvo 
Pirėnų kalnų olos su gausybe atsišakojimų. Vienos tų 
olų buvo tų žmonių šventyklos, kitos — jų mirusiųjų lai- 
dojimo vietos, o tose, kurios buvo arčiausiai šviesos pa- 
saulio, įsikūrė jie patys. Pirėnų kalnų olose gyvenę Orin- 
jako laikotarpio žmonės — vadinamoji kromanjoniečių ra- 
sė — laikė olą Motina. Ola, kaip Motina, buvo visko, t. y. 
visų esybių, visų būtybių, o pirmiausia jų dieviškųjų sie- 
lų deivių, Motina: ji buvo jų Didžioji Deivė. Jai, kaip 
Didžiajai Deivei, priklausė ne tik olų išorė, pilnas spalvų, 
formų, garsų ir judėjimo gyvųjų Dienos pasaulis, bet ir 
pačios Žemės gelmių olos, mirusiųjų ir jų deivių Nakties 
karalija, be to, Didžiajai Deivei priklausė ir slėpiningoji 
tų gelmių dalis — gilesnė net už Naktį; ta dalis buvo pa- 
čios Didžiosios Deivės buveinė — jos šventykla, esanti 
Žemės „širdyje“, iš kurios slėpiningų, chaotiškų gelmių 
užgimsta Naktis, Diena ir su ja viską siejantys dieviškie- 
ji pradai. Tai reiškia, kad iš tų gelmių, kaip Didžiosios 
Deivės (suprastos kaip Motina Žemė) įsčių, iškyla bei at- 
siskleidžia pati Didžioji Deivė ir ją atskleidžiantys įvai- 
rūs pradai, t. y. visa gausybė jos dukterų deivių, gausybė 
jų vienijamų būtybių sielų. Šitaip suprasta Didžioji Deivė 
yra ne kas kita kaip pagrindinis, esminis galutinės rea- 
lybės pradas, kuris įvairiopai sužėri visa gausybe antri- 
nių, pagrindinįjį atskleidžiančių pradų, jos dieviškųjų 
dukterų. Taigi Didžioji Deivė pirmiausia glūdėjo savose, 
t.y. Motinos Žemės, įsčiose, kaip savo ir jos dukterų — 
jos kūrybingumo pradų, jungiančių būtybes į savitarpio 
priklausomumo grupes, buveinėje. Taigi Didžiosios Deivės 
įsčios olų šventykloje ir reiškė realybės kūrybingumo 
versmę — jos ir jos dukterų buveinę! Iškildama ir atsi- 
skleisdama iš savo įsčių kaip galutinės realybės dinamiš- 

kumą išreiškiančios kūrybingumo versmės, Didžioji Dei- 
vė iškilo ir atsiskleidė kaip dominuojanti virš Nakties 
su jos dieviškomis (deiviškomis) ar ir demoniškomis rea- 
lijomis, prie kurių priklausė ir mirusiųjų sielos; kartu ji 
iškilo ir atsiskleidė taipogi kaip dominuojanti ir virš Die- 
nos — Dienos viešpatijos — su visomis joje apčiuopiamo- 
mis, Matomomis, girdimomis ar ir kitaip juslėmis junta- 
momis būtybėmis, įskaitant ir gyvus žmones. Drauge su 
Didžiąja Deive įškilo, atsiskleidė ir ją manifestuojančios 
deivės — jos dukterys, kaip reliatyvi visuma, jungianti 
tas būtybes. | 

Paprastas kromanjoniečių rasės žmogus, nors ir gyven- 
damas olose kaip savo namuose, negalėdavo įžengti į 
švenčiausią olų dalį — į šventyklą, kaip Motinos Žemės 
didingas įsčias! Į olų šventyklą galėdavo įžengti tik as- 
muo, atstovaujantis pačiai Didžiajai Deivei ar vienai ku- 
riai iš jos dukterų deivių — dažniausiai tos žmonių gru- 
pės bei jų šeimos gyvulinei deivei — pramotei. Kalbant 
konkrečiau, į olų šventyklą galėdavo įžengti tik medžio- 
tojų toteminių šeimų šventikės ir jų palydą sudarančios 
apeigų dalyvės; į tą palydą priklausomai nuo apeigų po- 
būdžio retkarčiais būdavo pakviečiami ir vyriškieji nariai 
atitinkamiems vaidmenims. Kulto apeigų vadovė ir jos 
palyda, vienaip ar kitaip imituodamos deivių (galutine 
prasme — Deivės) motiniškumą įvairiais aspektais, insce- 
nizuodamos jį apeiginiais bei ritualiniais veiksmais, šven- 
tyklą, šitą ribotą kulto sceną, tų apeigų dalyviams at- 
skleisdavo kaip didingą Didžiosios Deivės ir deivių — viską 
saistančių, viską lemiančių — galutinę, amžiną realybę! 
Dalyviams šventikė ir jos palyda šitoje didingos šven- 
tyklos kulto scenoje iš Deivės ir deivių atstovų virsdavo 
jomis pačiomis. Jie klupdavo ant kelių, išvydę sužėrinčią 
didingą Didžiąją Deivę, jų dieviškąją realybę, prieš savo 
akis. Šitų švenčių apeigos, kaip veiksmai, imituojantys 
Deivės Pramotės arba deivių pramočių motiniškumą, kaip 
jau žinome, būdavo skiriamos tam tikros žvėrių grupės 
bandų gausėjimui skatinti, jų medžiojimui įteisinti, atitin- 
kamos apeigos būdavo atliekamos įšventinant jaunuolius 
į vyrus, laidojant mirusiuosius. 

Pagal tą mitinę sampratą žmogus dar tarsi ir nebuvo 
jokia būtybė, kadangi jis neturėjo sielos. Dėl to jis turė- 
jo laikytis prie Didžiosios Deivės įsčių, prie deivių buvei- 
nės, t.y. jis turėjo jos laikytis naktinėje karalijoje, ten 
turėjo būti jo namai, nes jis — ne taip kaip gyvūnai — 

teisėtai dar nepriklausė Dienos pasauliui. Tik įsiliedamas 
į vieno ar kito gyvūno toteminę grupę, jis tarsi gimdavo 
tuo gyvūnu ir dėl to jau galėdavo dalyvauti Dienos būty- 
je, Dienos pasaulyje. Šitą teisę jis pagarbiai priimdavo 
iš savo toteminės šeimos šventikės. 

Nors ir tapęs gyvuliu — to gyvulio toteminės šeimos 
nariu — žmogus vis dėlto nevisiškai priklausė spalvomis, 
kvapais, garsais ir formomis žėrinčiam Dienos pasauliui: 
šis pasaulis — ne taip kaip gyvuliams — jam nebuvo na+ 
mai, jis turėdavo S į olas, arčiau prie savo šventyk- 
los (Žemės įsčių). Cia jis kaskart iš naujo — per šventikės 
ir jos palydos apeigas — turėdavo įgyti teisę žengti į 
Dienos aplinką. Kokia keista Orinjako laikotarpio Žžmo- 
gaus padėtis. Dienos pasaulis jam nebuvo namai! O kita 
vertus, pats nebūdamas deivė, jis nepriklausė ir jų bu- 
veinei — Motinos Žemės įsčioms! Taigi jo namai buvo 
olos netoliese Žemės „širdies“, jos šventyklos; pati šven- 
tykla, pačios Didžiosios Deivės kūrybingumo įsčios, nie- 
kad nebuvo jo namai! Tai kaip tik ir reiškia, kad Žmogus, 
nebūdamas kaip reikiant gimęs, nebuvo ir visai miręs: 
jis buvo nuolat gimstąs ir mirštąs! 

Gyvulių piešiniai ant šventyklos sienų ir lubų reiškė 
tų gyvulių pradžią, saistomą tais piešiniais kaip tų gyvu- 
lių dieviškosiomis sielomis. Tų gyvulių mirtį, jų sugrįži- 
mą pas savo deivę pramotę ir — galutine prasme — pas 
Motiną Žemę kaip Deivę pramotę vaizdavo gyvuliai, nu- 
piešti ant plokščių akmenų piešiniu į apačią suguldytų 
ant šventyklos grindų“'. Galimas dalykas, kad šitoks tų 
gyvulių vaizdavimas ir jų sielų įvaizdžių padėjimas ant 
Žemės kaip tik ir buvo tų gyvulių medžiojimą įteisinanti 
apeigų dalis. 

Iš to, kas pasakyta, dabar galime pateikti tokias išva- 
das: a) ola Orinjako laikotarpio žmogui buvo iškart ir jo 
šventykla, ir jo namai, ir jo kapai; b) šventykla, kaip 
Didžiosios Deivės įsčios ir kaip deivių buveinė, buvo vie- 
ta, iš kurios sklido konstruktyvi, kūrybiška, dieviška ener- 
gija. Šita savo energija deivės (ar gal Didžioji Deivė per 
jas), įsikūnydamos, savo gyvuliuose, suteikdavo jiems gi- 
mimą ir gyvenimą. Pasitraukdamos iš tų gyvulių ir vėl 
gerįždamos į Deivės įsčias, jos nulemdavo tų gyvulių mir- 
tį. Energija, kurios buvo kupinos deivės, priklausė Di- 
džiajai Deivei, todėl ji ir buvo tikroji Motina, tikrojį Pra- 

motė, kaip viską pagimdanti, o paskui vėl viską pas sa- 
ve priglaudžianti. Prie pirmosios išvados dar galima 
pridurti tai, kad žmogus, būdamas nevisiškai užgimęs ir 
nevisiškai miręs, įsčioms jau nebepriklausė. Dėl to jis 
gyveno šalia jų, šalia savo šventyklos, užuot gyvenęs pa- 
čioje šventykloje! Jis gyveno „„naktinėje“ mirusiųjų kara- 
lijoje. Taigi mirusiųjų karalija buvo ne tik mirusiųjų, 
bet ir (būsimi) gyvųjų namai: tai aisčių dausų prototi- 
pas! 

Orinjako laikotarpio žmonių Dienos gyvenimas pasi- 
žymėjo cikliškumu: kiekviena gimusi ar atsiradusi bū- 
tybė bei esybė neišvengiamai žengė savo mirties link, 
savo pabaigos link! Mirtis, pabaiga visuomet reiškė tų 
būtybių ruošimą naujam gimimui, naujam atsiskleidimui! 
Šitas jų buvimo (gyvenimo) cikliškumas priklausė nuo 
deivių, jų sielų, iškylančių iš Didžiosios Deivės įsčių ir 
įsikūnijančių savo būtybėse (ypač gyvuliuose) ir tuo .su- 
teikiančių joms gyvenimą, o paskui — po toms būtybėms 
skirto buvimo laiko — vėl sugrįžtančių į savo Motinos, 
Didžiosios Deivės, įsčias ir tuo nulemiančių tų būtybių 
mirtį, jų buvimo pabaigą. Ir tai dar ne viskas! Kartoda- 
mos savo sielų deivių cikliškumą, tos būtybės galutine 
prasme kartojo pačios Didžiosios Deivės atsiskleidimo ir 
užsiskleidimo ciklą: jos iškilimą iš savo slėpiningų įsčių 
olų gelmėse pirmiausia į visą olų, susidedančių iš daugy- 
bės kamerų ir požeminių koridorių, plotą — į savo Nak- 
ties karaliją, o po to jos iškilimą iš olų į Dienos pasaulį, 
į savo Dienos viešpatiją. Taigi pagal Orinjako laikotarpio 
mitinę sampratą viskas buvo amžina: visų būtybių, visų 
esybių pagrindas — amžinas jų sielų deivių cikliškumas, 
o galutine prasme visų jų esmė — tai amžina kūrybinė 
Didžiosios Deivės dinamika, jos ritmika. 

Pirėnų kalnuose buvo visas kompleksas požeminių 
olų kamerų, sujungtų urvų koridoriais arba olų pakraš- 
čiais einančiais — kartais labai siaurais — takais virš bau- 
ginamai gilių pragarmių. Arktinio klimato sąlygomis tos 
olos ir buvo paleolito laikotarpio kromanjoniečių rasės 
žmogaus gyvenvietė, jo namai. Vienoje iš tų požeminių 
olų būdavo jo šventykla, netoliese — greičiausiai vienoje 
iš pragarmių — jis laidodavo savo mirusiuosius. Vadina- 
si, paleolito ir Orinjako laikotarpio žmogui Pirėnų kal- 
nų olos buvo ir jo šventykla, ir jo namai, ir jo kapai. 

Žinant to žmogaus mitinį mentalitetą, galima sakyti, 
kad olos pirmiausia buvo jo šventykla: jos buvo Didžio- 

sios Deivės ir deivių, jos dukterų, buveinė! Jam pačiam 
išdrįsti apsigyventi olose ir tenai laidoti savo mirusiuo- 
sius reikštų šventvagystę! Tiktai šventikė — jo toteminės 
šeimos motina,— įasmeninanti jo šeimos deivę pramotę 
ir — galutine prasme — pačią Deivę Pramotę, suteikian- 
čią jam (kaip neturinčiam sielos) savo toteminės šeimos 
gyvulio sielą, kaip jo deivę pramotę jo iniciacijų metu, — 
suteikdavo jam teisę gyventį olose netoli šventyklos ir 
laidoti jose savo mirusiuosius. 

Iš G. R. Levy interpretacijos susidaro įspūdis, kad 
pirmieji tose olose apsigyvenę žmonės vieną iš tų sun- 
kiai prieinamų olų kamerų įsivaizdavo esant Didžiosios 
Deivės (Motinos Žemės) įsčiomis. Tų žmonių šventikės — 
pačios ar per savo įgaliotą asmenį — toje šventykloje 
(motiniškose Deivės įsčiose) piešdavo savo toteminės gru- 
pės, arba šeimos, gyvulių sielas, kaip jos deives pramo- 
tes. Piešimą lydėjo tiems žmonėms labai prasmingos (mums 
bemaž nebežinomos) apeigos. Įvairių švenčių progomis 
su visomis įprastomis apeigomis. Ilgainiui ant šventyklų 
sienų ir lubų atsirado gausybė gyvulių, nupieštų įvairiau- 
siomis pozomis. Tai buvo ne vieno kokio nors gyvulio, 
o įvairių jų rūšių (lokių, elnių, briedžių, mamutų, arklių 
ir t.t.) piešiniai. Jie rodo, kad tose šventyklose koncent- 
ruodavosi daugelio to meto medžiotojų toteminių šeimų 
apeigos. 

Iš to, kas pasakyta, galima daryti išvadą, kad, Orin- 
jako laikotarpio žmonių supratimu, jų šventykla, būda- 
ma Didžiosios Deivės įsčiomis, buvo realybės pamatas — 
versmė, iš kurios sklido amžina, dieviška, konstruktyvi, 
kupina kūrybos energija. Deivės naktinė požeminių olų 
karalija, esanti apie šventyklą (įsčias), sudarė jau kitą 
realybės pakopą. Tai buvo vieta, kur gyveno žmonės, 
kur palaidoti jų mirusieji. Tai buvo vieta, kurioje ir gi- 
mimo, ir mirimo taškai tarsi sutapo. Tai buvo vieta žmo- 
gaus, įsčioms jau nebepriklausančio, bet Dienos pasau- 
liuį dar neparuošto! Pagrindine prasme Nakties karalija 
tebebuvo dar neatsiskleidusi, dar švieson neiškilusi rea- 
lybės Visuma! Jos iškilimas bei atsiskleidimas pagal to 
meto žmonių sampratą vyko jau trečiojoje realybės pa- 
kopoje: Dienos būtyje, Dienos pasaulyje. Tai reiškė ne 
ką kita, o tik Nakties karalijos — ar tiesiog Nakties — 
atsiskleidimą Diena: atsiskleidimą šviesoje žėrinčiomis 

formomis bei pavidalais, gausybe spalvų, garsų, kvapų 
ir ranka patiriamų vienokio ar kitokio pobūdžio įspūdžių. 

Bene pagrindine prasme kromanjoniečių Didžioji Dei- 
vė kaip Naktis atsiskleidė sau priešingybe, t. y. Diena, 
jai atstovaujančios šventikės kauke. Apeiginė kaukė slė- 
pė giliausią Didžiosios Deivės esmę, jos, kaip galutinės 
realybės, širdį paradoksiškai ją atskleisdama| Kiek kitaip 
tariant, Didžioji Deivė kaip Naktis — kaip neįžvelgiama, 
nesuvokiama, amžinai tamsi Naktis — kaukės padedama 
atsiskleidė kaip Diena! Savo esmine prasme atsiskleidimas 
šių dienų filosofijoje yra žinomas kaip bet kokių būtybių 
ar esybių atsiskleidimą grindžianti pasaulio visuma. Šito 
pobūdžio visuma yra Visuma arba Būtis. Kaip jau žinome 
iš svarstymų ankstesniame skyriuje, pasaulio Visuma, 
arba Būtis, suprantama kaip Didžioji Deivė — Dienos vieš- 
patė, atsiskleisdavo žmonių Dienos gyvenime, Dienos pa- 
saulyje, kulto apeigose. Ryškiausiai Didžioji Deivė atsi- 
skleisdavo jai atstovaujančios šventikės (ar ir jos paly- 
dos) dėvimoje kaukėje: Šitaip suprasta kaukė tampa 
pačios Didžiosios Deivės, t.y. pačios pasaulio Visumos 
ar pačios Būties, simboliu. Sugretinus Didžiąją Deivę, 
pasislėpusią savo pačios gelmėse (t.y. ją kaip Naktį), 
su šių dienų filosofijoje jau įprastu Nieku, Fink'o teigi- 
mas, kurį tuoj pacituosime, darosi vienodai prasmingas 
tiek senosios Europos matriarchalinei Didžiosios Deivės 
mitinei sampratai, tiek šių dienų filosofijai. „Atsiskleidi- 
mas yra kaukė,— sakė jis, — kaukė, už kurios nieko nėra, 
arba už kurios yra niekas, būtent: Niekas!|"70 

Tiek žilos praeities Naktis, tiek šių dienų Niekas gali 
pasidaryti mums kiek suprantamesnės bei prieinamesnės 
sąvokos bei sampratos, jei į jas žvelgsime kaip į pasą- 
monę, kai kuriose psichologijos šakose vertinamą kaip 
viršesnę Už sąmonę. Šita prasme (psichologiškai) Būtis 
yra vadinama Dvasia, kuri, remiantis įprasta psichologine 
samprata, tapatinama su Sąmone. O čia minimose psicho- 
logijos šakose Būtis-Dvasia tapatinama su Pasąmone. Są- 
monė suponuoja Pasąmonę: ji iš jos iškyla ją atskleisda- 
ma! Taigi Pasąmonė ir yra didinga, visa apimanti, visus 
kūrybingumo pradus savyje talpinanti, dar neatsiskleidu- 
si galutinė realybė. Pasąmonė atsiskleidžia sąmone: ji atsi- 
skleidžia sąmonės šviesoje! Sąmonė, iškeldama Pasąmonę 
į šviesą, t.y. ją atskleisdama, iškelia bei atskleidžia ją 


70 Fink E. Spiel. P. 242. 

įvairiopai ribotą, apibrėžtą, sudužusią — iškelia ją kaip 
sudarkytą ir iškreiptą. Šitoks Pasąmonės atskleidimas reiš- 
kia jos užskleidimą! ' 

O vis dėlto, nors atsiskleidimas ir sudarkytas, ir iš- 
kreiptas, jis leidžia didingai Didžiajai Deivei, arba pasau- 
lio Visumai, sužėrėti — leidžia Nakčiai sužėrėti Diena ar 
Niekam — Būtimi! Kaukė, nors ir užskleisdama Didžiąją 
Deivę kaip Nakties karalijos karalienę, atskleidžia ją 
kaip Dienos viešpatijos viešpatę: per kaukę (ar apskritai 
per kulto apeigas) Didžioji Deivė prasiveržia iš Nakties 
į Dieną — prasiveržia į žmonių buitį, jų pasaulį, atsiskleis- 
dama jame! Pati atsiskleisdama kaip Dienos viešpatė, Di- 
džioji Deivė leido visoms pilnatviškoms būtybėms atsi- 
skleisti savo Dienos viešpatijoje: čia tos būtybės atsi- 
rado ir gyveno nuo atsiradimo ar užgimimo pradžios iki 
pabaigos — mirties. Dienos viešpatija buvo gyvenimo are- 
na, atsiribojanti nuo mirusiųjų karalijos. Trumpiau ta- 
riant, senosios Europos matriarchalinė kultūra, apimanti 
paleolitinę Orinjako ir neolitinę proaistiškąją erą ir truku- 
si dešimtis tūkstantmečių, pasireiškė triaukšte realybės 
samprata: ji prasidėjo įsčiomis — kaip pirminiu Chaosu, 
savyje talpinančiu Naktį ir Dieną (mirtį ir gyvenimą, Že- 
mę ir Dangų); po to ėjo Naktis — kaip mirusiųjų karalija; 
o pastarąją keitė Diena — kaip gyvųjų viešpatija. Pagal 
šią sampratą Nakties, o paskui Dienos atsiskleidimą iš 
Chaoso — tarsi iš kosminio Kiaušinio — lydėdavo užsisklei- 
dimas: Diena nusileisdavo į Naktį, o Naktis — į Chaosą! 

Šitos — gal kiek ištęstai kartotos — Orinjako laikotar- 
pio žmonių realybės sampratos (kalbant apie olas kaip 
tų žmonių šventyklą—namus—kapus) reikėjo tam, kad 
išryškėtų paralelės su proaisčių pelkių aplinkoje pasista- 
tytų šventyklų—namų—kapų prasme — prasme, kuri nors 
iš esmės ir buvo ta pati, bet periferiškai, t. y. savo išori- 
nėmis apraiškomis bei savybėmis, jau labai skyrėsį nuo 
jų protėvių, gyvenusių Pirėnų kalnų olose. Proaisčiai gy- 
vieno apsupti labai vešlios augmenijos ir judrios bei gau- 
sios visokiausio dydžio gyvūnijos ir netruko pastebėti 
esminį savo pačių»skirtumą nuo visų šitų didingų būty- 
bių: visos jos pelkių aplinkoje gyveno savo vienokio ar 
kitokio pobūdžio saugiuose namuose, visos, išskyrus 
jį — pliką, benamę esybę. Kaip ir jo protėvis, proaistis 
nebuvo paruoštas gyventi Dienos buityje: jis turėjo kokiu 
nors būdu grįžti į Nakties prieglobstį, prieš paruošdamas 
save Dienai. 

Supratę savo būseną, proaisčiai patys turėjo formuoti 
ir keisti aplinką, priderinti ją prie savo nuogybės, neto- 
bulumo; jie patys turėjo pasidaryti Motinos Žemės įsčių 
pakaitalą; jie turėjo susikurti šventyklą—namus— kapus 
pelkių aplinkoje! Be to, jie, sekdami Didžiosios Deivės 
kūrybingumu, turėjo patys suteikti sau tai, ko stokojo: 
neturėdami nuosavo kailio, jie dengėsi gyvulių kailiais; 
stokodami aštrių nagų ir ilčių, jie naudojo ragą, titnagi- 
nį durklą ar kirvį; neturėdami šerno knyslės, proaisčiai 
ėmė naudoti kaplį valgomoms šaknims išsikasti; neturė- 
dami adekvačios virškinimo sistemos, mėsą ar kietas šak- 
nis jie virė ir t. t. 

Tačiau visų labiausiai proaisčiai stokojo natūraliai 
jiems (kaip žvėrims ar augalams) Motinos Deivės (Gam- 
tos) suteiktų namų. Šitaip suprasti namai, žinoma, tereiš- 
kė viskuo aprūpintų būtybių namus; jie reiškė Deivės ar 
deivių joms suteiktą saugią prieglaudą visų kitų būtybių 
apsuptyje. Proaisčio, t. y. netobulos, besielės, „,„bedeivės“ 
esybės, namų samprata — tai buvimas arti „naktinių“ Moti- 
nos Žemės įsčių, iš kurių žmogus buvo išmestas, bet ne- 
visiškai atpalaiduotas, tiksliau — neparuoštas egzistuoti 
Dienos gyvenime. Taigi proaisčio namai neišvengiamai 
turėjo būti jo šventykla: tai vieta, į kurią galėjo įžengti 
tik Deivei ar deivėms atstovaujanti žmonių bendruomenių, 
jų toteminių šeimų šventikės. Paprasto žmogaus, bendruo- 
menės ar šeimos nario, įžengimą į šventyklą galėjo įtei- 
sinti irgi tik šventikės. Ir tai dar ne viskas! Net ir gyve- 
nimas arti šventyklos, Motinos Žemės Nakties karalijoje, 
taip pat turėjo būti šventikės įteisintas kulto apeigomis! 

Proaisčiai pirmiausia nugramzdindavo kelis sluoksnius 
rąstų į klampią vietą, taigi padėdavo tvirtą pagrindą, o 
ant jo statydavosi namus'!. Namus jie kartais ręsdavo iš 
rastų, sutvirtintų velėnomis arba pelkių žolių, eglės šakų 
ir dumblo mišiniu, apatinėms sienų dalims naudodavo ir 
akmenis. Statydamiesi namus, proaisčiai imitavo savo 
tėvų olas. Dėl to tie namai buvo ne keturkampiai, 0 ap- 
valūs: lenktomis sienomis bei lubomis. Šitokiems olas 
imituojančio pavidalo namams vietoj rąstų proaisčiai daž- 
nai naudodavo ilgus, tvirtus virbus: storuosius jų galus 
įtvirtindavo į grindinį pelkėse, o plonuosius tolygiai iš- 
lenkdavo, pritvirtindavo vieną prie kito ir surišdavo taip, 
kad tie virbai sudarydavo apvalias sienas, tolydžio perei- 


1 Cf. L. E. XV. P. 270. 

nančias į gaublio pavidalo lubas. Tokie virbai, išpinti 
vytimis ir aptinkuoti moliu bei dumblu, darė žemės pavir- 
šiaus įspūdį. Taigi patys namai — panašiai kaip kalnų 
olos — buvo požeminiai: jie buvo netoliese Motinos Že- 
mės įsčių! Šitokios gaublio pavidalo patalpos dažniau- 
siai nebuvo statomos pavieniui: proaisčiai, imituodami 
savo tėvų ,,„namus“ olose, keletą tokių patalpų sujungdavo 
koridoriais, sudarydami olų įspūdį. Centrinė patalpa, žŽi- 
noma, būdavo skiriama šventyklai, 0 visas tų patalpų 
kompleksas buvo proaisčių šventykla—namai—kapai! 

Iš to galima spręsti, kad proaisčių namai buvo didžiu- 
liai, juose gyvendavo kartais labai didelė toteminė šeima, 
vienijama vieno ar kito gyvulio arba augalo sielos, kaip 
tos šeimos deivės pramotės, kuriai dažniausiai atstovau- 
davo seniausioji iš tos šeimos motinų. Ji būdavo ne tik 
tų namų šventikė vaidilė, bet sykiu ir jų šeimininkė, val- 
dovė viešpatė. Šia proga reikėtų prisiminti, kad anais 
laikais individualios šeimos dar nebuvo susiformavusios. 
Šitokio pobūdžio pasikeitimas, kaip ir kiekvienas kitas 
svarbus pasikeitimas mitinėje žmonių būtyje, galėjo bū- 
ti motyvuojamas tik religija. Pagal anuometinę nusisto- 
vėjusią mMatriarchalinę tvarką proaisčių toteminė šeima 
panėšėjo į bičių kelmą, kuriame šeimos gyvenimas kon- 
centravosi apie jos motinėlę — jos viešpatę vaidilę! Tie- 
są sakant, net ir pati Didžiojį Deivė atsiskleidė — tarp 
įvairių: kitų savo pasireiškimų — bite: ji buvo Deivė Bitėl 

Didžiulė proaisčių šeima buvo betėvė; tėvas joje te- 
buvo vienas iš vaikų! Moterys, šventikės viešpatės dukte- 
rys, proaisčių šeimoje užėmė privilegijuotą vietą — ypač 
jau gimdžiusios moterys! Iš jų dažniausiai sudarydavo 
palydą šventose kulto apeigose, jos vadovaudavo tai šei- 
mai. Pagarba buvo rodoma ir dar negimdžiusioms, bet gim- 
dysiančioms ar galėsiančioms gimdyti moterims. Jų moti- 
niškumas ar motiniškumo potencija kaip tik ir buvo tai, 
kas anais seniausios kultūros Europoje laikais iškėlė mo- 
terį į dieviškumo (deiviškumo) rangą! Žmonių — nelemtimi, 
išmetimu iš Motinos Žemės įsčių paženklintos rūšies — išli- 
kimą, jų išsilaikymą tarp Motinos Žemės rūpestinga, moti- 
niška, darnia globa apgaubtų šventų būtybių lėmė tik mo- 
teris, Moteris Motina, kuri vis dėlto buvo šventa ir „„dei- 
viška“, nes imitavo deivės ar ir pačios Didžiosios Deivės 
motiniškumą. Dėl savo motiniškumo moteris galėjo pasi- 
rūpinti ir savo vaikų, taipogi ir vyrų, įvedimu į šventų 
būtybių tarpą: jų iniciacija. 

Vis dėlto vyrai, kaip šeimos motinos sūnūs, neprilygo 
jos dukterims: jie buvo antraeiliai šeimos nariai. Jie, mo- 
terų prižiūrimi, dirbo įvairius darbus, reikalingus šeimai 
aprūpinti: medžiodavo, žvejodavo, gamindavo įvairius 
padargus ar, vykdydami šeimos viešpatės nurodymus, at- 
likdavo kitus sunkius darbus. Daug įvairių darbų ar veiks- 
mų, būtinų didžiulės šeimos apyvokoje, tekdavo ir mo- 
terims. Pačios šeimos šventikės ir jos vaidilučių palydos 
darbas — tai apeiginiai veiksmai, susiję su aukojimu Di- 
džiajai Deivei ar šeimos deivei pramotei, su medžiokle 
ar žūkle, su iniciacijomis, laidotuvių ir įvairiomis kitomis 
apeigomis. Joms priklausė ir šventyklos, joje esančių 
daiktų — altorių, ugnies židinyje, Deivės ar deivių statu- 
lėlių, įvairių apeiginių indų, samčių, lempų (žibintų) — 
priežiūra. Tarp čia nepaminėtų bene svarbiausia buvo 
švento šeimos gyvūno — žalčio (žaltės) priežiūra. 

Proaisčių namuose, kuriuos, kaip jau esame minėję, 
sudarė viena su kita koridoriais ar angomis durimis su- 
jungtos patalpos, buvo ne tik šventyklos patalpa įvai- 
rioms šeimos religinėms apeigoms, bet taipogi ir šeimos 
narių gyvenamosios patalpos: jų darbo kameros, miega- 
mieji, sandėliai su įvairia šeimai reikalinga nauda (mais- 
to atsargos, aprangai ar apavui reikalinga žaliava ir pan.). 

Proaisčiai maisto atsargas laikydavo didžiuliuose mo- 
liniuose induose. Tokiuose induose taip pat buvo laiko- 
mas šventų šaltinių vanduo, naudojamas apeigoms ar ir 
žmonių poreikiams. Į molinius indus buvo pilamas medus, 
kraujas ir vaisių sultys. Juose būdavo kaupiami riešutai, 
džiovinti laukiniai vaisiai ir grybai, valgomosios šaknys 
bei kitos maisto atsargos. Darbo kambariuose ar patal- 
pose šalia jų stovėdavo atsarginiai medžioklės ar žūklės 
padargai, išdirbti kailiai, sausos liepų karnos, naudojamos 
vyžoms, ir pan. 

Šventykloje — proaisčių šventyklos—namų—kapų šir- 
dyje — stūksodavo šventas akmuo — altorius. Čia degda- 
vo amžinoji (vaidilučių kurstoma) ugnis, čia gyveno šven- 
tas Motinos Žemynos, proaisčių Didžiosios Deivės, gyvū- 
nas — žaltys (žaltė). Žalčiu Didžioji Deivė atsiskleisdavo: 
buvo esanti šventykloje! Žaltį prižiūrėjo ir globojo šven- 
tikės vaidilutės. Šventyklos patalpoje buvo ir indų su 
apeigoms skirtu šventu šaltinių vandeniu, medumi ir gy- 
vulių krauju, šventikės ir jos palydos tam tikromis apei- 
gomis pakeltu iš buitinio lygmens į deivių lygmenį. Kiek- 
vienas tų skysčių atskirai, o kartais ir visi drauge jie 

būdavo pilami ant altoriaus, liejami į ugnį, o kai kada 
tiesiog ant žemės (ant Motinos Žemės) tam tikroje šven- 
tyklos vietoje, priklausomai nuo kiekvienam atvejui įpras- 
to ritualo. Vanduo, Ugnis ir Žaltė Žilvinė, proaisčių sam- 
prata, buvo bene patys svarbiausi Pelkių Žemynos pasi- 
reiškimai jų būtyje. 

Po daugelio tūkstantmečių, kai šventyklos jau nebe- 
buvo olos imitacijos, jos vis dėlto išlaikė šventyklos— 
namų—kapų pobūdį. Tokiomis šventyklomis garsi mino- 
jinės Kretos ir gretimų salelių matriarchalinė kultūra. 
Kaip pavyzdį čia pravartu paminėti kad ir graikų aI- 
cheologo Sakellarakio tyrinėtą Anemospilia (netoliese 
Arkhanes miestelio Kretos saloje) šventyklą". Be šitos, 
gal vertėtų paminėti televizijos programoje pateiktą gar- 
siojo okeanologo Jagues Cousteau pokalbį su archeolo- 
gu, iškasusiu didžiulę minojinės civilizacijos šventyklą 
netoliese Kretos salos, kur Cousteau tyrė ano meto (dau- 
giau kaip 3000 m. pr. Kr.) paskendusius laivus, pakrau- 
tus to laiko gaminių, daugiausia įvairaus dydžio kera- 
mikos. 

Tiek viena, tiek antra čia paminėtų šventyklų rodo 
jose buvus kolektyvinį gyvenimą. Tų šventyklų patalpose, 
be kambario, kuriame stovi Motinos Deivės statula ir jos 
altorius, buvo ir kitų kambarių; vienas iš jų pilnas di- 
džiulių, meniškai kulto simboliais išdekoruotų keraminių 
vazų, amforų, ąsočių ir kitų indų. Vieni indai maži, žemi, 
bet platūs, kiti taip pat maži, bet siauri, o daugiausia di- 
delių, talpių ir įvairaus aukščio indų. Archeologai nusta- 
tė, kad didžiosios vazos bei indai kadaise buvo pripildyti 
džiovintų vaisių, riešutų, grūdų ir kitokių maisto atsar- 
gų. Kitose, mažesniosiose vazose bei induose buvo lai- 
komas medus, vynas ir tikriausiai vanduo. Kažin ar vi- 
sos šitos didžiulės maisto ir gėrimų atsargos čia buvo 
sutelktos tik kulto reikalams — kaip aukos Deivei ir dei- 
vėms? Peršasi išvada, kad jas naudodavo čia (šventyklo- 
je) gyvenę žmonės. Iš Cousteau pasikalbėjimo su šventyk- 
lą tyrinėjusiu archeologu galima spręsti, kad šventyklos 
patalpose gyveno šventikių luomo vaidilės ir vaidilutės. 
Be jų, čia gyveno ir įvairius darbus atliekantys pasaulie- 
čiai. Anot to archeologo, vien tik pasauliečių gyvenamų- 
jų kvartalų prie tos šventyklos dar nerasta. Galimas da- 


-— —— 


72 Cf. Sakellarakis Yannis. Drama of Death in Minoan Temple, Na- 
tional Geographic. Feb., 1981. P. 205—222. 

lykas, kad niekad ir nebus rasta! Galbūt tos šventyklos 
buvo žmonių bendruomenės—šeimos namai ir kapai?! 

Tiesa, bent jau Anemospilios šventykla kapų savo TIi- 
bose tikriausiai nebeturėjo. Tokia išvada daroma dėl to, 
kad netoliese tos šventyklos rastos kapinės su kapuose 
įdėtomis Motinos Deivės (kaip mirusiųjų Motinos) statu- 
lėlėmis. Tos statulėlės — tai mirties Deivė Motina, todėl 
jos veidas neturi bruožų, be to, ji ir akla, t. y. neturi 
akių, o tai simbolizuoja, kad ji nakties Deivė. Bebruožį 
Mirties Deivės veidą, matyt, reikia suprasti kaip žmo- 
gaus („bedeivės“ esybės) veido paneigimą. Šitas „niekus“ 
veidas kaip tik ir buvo veidas, slepiamas šventikės dėvi- 
mos gyvulinės kaukės, kuria iniciacijų į toteminę šeimą 
apeigomis ji aprūpina ir savo šeimos „vaiką“ — kiekvieną 
jos narį. Mirdamas žmogus tarsi nusiima kaukę nuo vei- 
do. Pagal to meto mitinę sampratą, „akloji“ mirusiųjų 
Motina — Nakties karalijos karalienė,— pati atsiskleisda- 
ma kaip Dienos viešpatė, galėjo mirusįjį — pilnatvės sto- 
kojančią, „bedeivę“, „beveidę“ ar bebruožę esybę — nau- 
jai pagimdyti jau pilnatviška, gyvuline būtybe, iš pri- 
gimties aprūpinta pilnatviškumo ir dieviškumo kauke! 

Atskiros kapinės netoliese šventyklos jau rodo, kad 
jos išsiskyrė iš šventyklos—namų—kapų visumos. Tai 
skatina rimtai suabejoti, ar šventykla vis dar tebebuvo 
ir žmonių bendruomenės gyvenamosios patalpos. Kad 
šventykloje tebegyveno šventikė ir jos palyda, abejonių 
nekyla. O pasauliečių gyvenamosios patalpos tikriausiai 
buvo kur nors prie šventyklos, nes žmogus vis dar manė 
esąs susijęs su Motinos Žemės įsčiomis, jo kūrybingumo 
versme, bet joms jau nebepriklausąs. 

Žemdirbystė jau klestėjo ne tik minimu minojinės 
Kretos kultūriniu laikotarpiu (3000 m. pr. Kr.), bet ir ke- 
letą tūkstantmečių anksčiau, kai Kreta tebebuvo viena iš 
didžiulės pietrytinės Europos kultūrinės srities provinci- 
jų. Jau 7000—6000 m. pr. Kr. šitoje srityje žemdirbystė 
tolydžio keitė ankstyvesnį medžiotojo-žūklautojo gyve- 
nimo būdą. Tos srities kultūrą tyrinėjusi archeologė Ma- 
rija Gimbutienė savo straipsniuose (ypač dideliuose vei- 
kaluose, kuriuose daug mitinių simbolių interpretacijų 
ir iliustracijų) pabrėžia, kad šitoje labai reikšmingoje ir 
iki tol visiškai ignoruotoje kultūroje šalia žemdirbystės 
jau klestėjo metalurgija, keramika, architektūra ir kitos 
kultūros apraiškos, buvo daug įgudusių amatininkų ir 
menininkų. Žmonės vis labiau telkėsi į grupes, ir jos jau 

nebebuvo vien tik toteminių šeimų vienetai! M. Gimbu- 
tienė sako, kad senovės europiečiai būrėsi krūvon ir su- 
darydavo tarsi mažus miestelius, o tai neišvengiamai imp- 
likavo religines ar valdymo institucijas"“. 

Visai pagrįstai galima manyti, kad su žemdirbyste mi- 
tinės religijos evoliucijoje palengva buvo pereita nuo 
toteminės, „„bevyrės“ ar „betėvės“ šeimos į individualią 
motinos ir tėvo šeimą. Tiek viena, tiek kita buvo matriar- 
chalinės kultūros išdava, jos nuopelnas! Kaip jau žino- 
me, Bachofen'as pirmąją vadino afroditiškąja, o antrą- 
ją — demetriškąja, kartu pabrėždamas abiejų matriar- 
chališkumą. Nereikia abejoti, kad abi tos labai skirtingos 
šeimos ilgą laiką egzistavo šalia viena kitos. Dėl to tad 
M. Gimbutienės minimuose to meto miesteliuose, šalia 
šventyklų —namų—kapų su jose gyvenančiomis totemi- 
nėmis šeimomis, galėjo būti ir jau atsiskyrusių pavienių 
šventyklų su kapais ir gyvenamaisiais kvartalais. 

Šitai kultūros sferoje toli pažengusiai matriarchalinės 
mitinės religijos vystymosi fazei būdinga ne tiek pačių 
šventyklų gausa, kiek tai, kad kasinėjant rasta daugybė 
jų Modelių — miniatiūrinių šventyklų. Iš šventyklų, o ypač 
iš jų modelių peršasi išvada, kad tos kultūros žmonės 
garbino Didžiąją Deivę kaip Deivę Žaltę, kaip Deivę 
Paukštę ar kaip kitu kuriuo gyvūnu jų būtyje, jų pasau- 
lyje atsiskleidžiančią deivę. Įvairių šventyklų modelių, 
anot M. Gimbutienės, yra surasta Balkanų pusiasalyje. 
Kai kurie yra dviaukščiai su gyvulių —deivių galvų skulp- 
tūromis arba kaukėmis — jos, matyt, vaizdavo dievus ar 
deives, kurioms tos šventyklos buvo dedikuotos““. 

Tos kultūrinės erdvės Jugoslavijos srityje yra rasta 
šventyklų modelių su cilindriniais kaminais, matyt, vaiz- 
duojančiais Deivės Paukštės kaklą; viršuje jie baigdavo- 
si kaukėta galva su snapu ir didžiulėmis akimis. Šituo 
modeliu vaizduojamai Deivei Paukštei ant kaklo (ant ka- 
mino) užsegtas antkaklis (karolių vėrinys), kurio kilpos 
nukarusios ir ant jos kūno viršutiniosios dalies (ant sto- 
go). Vakarinėje Rumunijoje aptikta avino ir buliaus 
(žemdirbystės erai,būdingų aukų Didžiajai Deivei ir drau- 
ge jos pasireiškimų) šventyklų modelių su stačiais sto- 


“3 Gimbutas M. Old Europe c. 7000—3500 B. C.: The Earliest 
European Civilization before the Infiltration of the Indo-European Peop- 
les. The Journal of Indo-European Studies, Spring, 1973. P. 9. 

* Ibid. P. 11. 

gais. Tų šventyklų pamatai išdekoruoti spiralinėmis ar- 
ba grotelinėmis linijomis'?. Tokios linijos simboliškai sie- 
jasi su ragais, išreiškiančiais gyvenimo ir mirties, o kar- 
tu Dangaus ir Žemės, Dienos ir Nakties savitarpio sąsają 
Didžiojoje Deivėje. Šitaip suprasta Dievo Avino arba Die- 
vo Buliaus šventykla iš esmės yra Deivės Avino arba 
Deivės Buliaus šventykla. Šitomis šventyklomis — lygiai 
kaip ir gausybe kitų deivių šventyklų — Didžioji Deivė 
atsiskleidė žmonių gyvenime įvairiais savo aspektais, 
įvairiais pasireiškimais. Toks jos atsiskleidimas — tai Orin- 
jako eros toteminių šeimų deivių pramočių kultūrinis 
palikimas — na, tai kas, kad pačios tokios šeimos jau 
ėmė nykti! 

Dabar vėl grįžkime prie ankstesnės proaistiškosios 
šventyklos—namų—kapų temos. Šita proaistiškojį era 
prasidėjo su kromanjoniečių masiniu kėlimusi į Euro- 
pos žemyną, kuriame jie pasiekė neolitinę kultūrinę erą, 
bet dar nepasiekė žemdirbystės eros — tie žmonės taip 
ir liko įgudusiais medžiotojais ir žūklautojais. Šita Pel- 
kių Žemynos. era pietrytinėje Europoje truko maždaug 
iki 7000, o kitoje jos dalyje — maždaug iki 3000 m. pr. 
Kr. . 
Priešingai Orinjako eros Žmonių oloms, kurios rea- 
liai buvo jų Didžiosios Deivės Nakties karalija ir ku- 
riose jų šventykla su gyvuliniais piešiniais taipogi rea- 
liai buvo jų Deivės įsčios, proaisčių šventykla—na- 
mai—kapai tik simboliškai išreiškė Pelkių Žemynos 
Nakties karaliją, o šventykla tuose namuose taipogi tik 
simboliškai buvo Žemynos įsčios. Vadinasi, pro- 
aisčių namuose šventykla, kaip Žemynos įsčios, taipogi 
tik simboliškai buvo jų deivių buveinė! Dėl to jų 
šventykloje gyveno ne tik jų šventas žaltys (žaltė), bet 
sykiu joje, kaip savo buveinėje, gyveno ir tos toteminės 
šeimos žmonių deivė pramotė ar kelios jų. 

Šeimos šventikė vaidilė su savo palyda atlikinėjo įvai- 
rias iškilmingas, proaisčiams labai prasmingas ir įspūdin- 
gas, juos orientuojančias buityje apeigas, susijusias ne 
tik su Žemynos, kaip visko Pramotės, bet ir su jų šeimos 
deivės pramotės kultu. Šitos apeigos įteisindavo švento 
gyvulio, paukščio medžiojimą, įvairių vandens gyvūnų 
žvejojimą; kiaušinių iš pelkių kupstų rinkimą, valgomų 
šaknų kasimą ar riešutų, uogų bei visokių kitokių valgo- 


75 Cf, Gimbutas M. The Goddesses. P. 67. 
124 


mų dalykų rinkimą, medžio kirtimą ar kurio kito augalo 
skynimą ir pan. Šventykloje—namuose—kapuose vykdavo 
ir įvairios apeigos, susijusios su „metų laikais ir aplinky- 
bėmis, lemiančiomis, kad geriau veistųsi medžiojami gy- 
vuliai, kad tarptų augalai. Proaisčių buityje svarbios buvo 
ir aukojimo Pelkių Žemynai (jų Didžiajai Deivei) ar šei- 
mos deivei pramotei apeigos. Taip pat reikšmingos buvo 
apeigos, kuriomis būdavo siekiama motiniškos deivės 
pramotės globos įvedant „šeimos“ merginą ar vaikiną 
į deivės pramotės vaiko rangą. 

Šventykla buvo tam tikros žmonių toteminės grupės, 
arba šeimos, namų Centrinė dalis, kurioje simboliškai gy- 
veno tos šeimos deivė pramotė, atstovaujama šeimos mo- 
tinos šventikės; šventykla kaip tik ir buvo ta vieta, iš 
kurios, kaip iš Žemynos įsčių, deivė pramotė įsikūnydavo 
savo gyvuliuose (ar augaluose), esančiuose Dienos pasau- 
lyje, ir į kurią, tiems gyvuliams nugaišus ar žuvus, ji 
vėl sugrįždavo. Vadinasi, deivė pramotė, būdama savo 
gyvulių (ar augalų) siela, buvo ir jų gyvastingumo pra- 
das, kuris nesibaigdavo tam gyvuliui nugaištant — tik 
pasitraukdavo iš Pelkių Žemynos Dienos viešpatijos į jos 
Nakties karaliją ir dar toliau — į jos įsčias, iš kurių ji tą 
nugaišusį gyvulį iš naujo pagimdydavo: naujai atskleis- 
davo jį Dienos gyvenime. Tas pat ir su jos šeimai priklau- 
sančiais, jos, kaip tos šeimos deivės pramotės, žmogiš- 
kaisiais vaikais: ji juos simboliškai pagimdydavo (jai 
atstovaujančios šeimos šventikės iniciacijų apeigomis), c 
jiems mirus,— mMotiniškai pas save priglausdavo, lygiai 
kaip ir savo gyvulinius vaikus; po to — pagal proaisčių 
tikėjimą — deivė pramotė pagimdydavo juos iš naujo, 
dažniausiai jau šventomis, pilnatviškomis būtybėmis — 
gyvuliais! 

Proaisčių toteminės šeimos narių gimimo (iniciacijų) 
apeigos vykdavo jų šventyklos—namų—kapų šventyklo- 
je, simbolizuojančioje Pelkių Žemynos įsčias. O laidoji- 
mo apeigos prasidėdavo simboliškose jų Didžio- 
sios Deivės (Pelkių Žemynos) įsčiose, tačiau baigdavosi 
mirusiojo grąžinimu jau į realistiškas Deivės įs- 
čias pelkių gelmėse. Į Pelkių Žemynos įsčias mirusieji bū- 
davo grąžinami greičiausiai nugramzdinant juos į pelkių 
gelmes per tuo tikslu paliktą skylę šventyklos grindyse! 

Pagal proaisčių sampratą, išlikusią ir aisčių mitinėje 
pasaulėžiūroje, miręs ar žuvęs tam tikro gyvūno (ar au- 
galo) toteminės šeimos narys, jos vaikas, jos duktė ar sū- 

nus, sugrįžęs į Motinos Žemynos įsčias, iš jų vėl užgims- 
ta, tik dažniausiai jau nebe besiele, „„bedeive“, pilnatvės 
stokojančia esybe, o šventa, tobula dieviška būtybe, pa- 
vyzdžiui, beržu. Šitokį mirusiojo sugrižimą į Pelkių Še. 
mynos kaip Deivės Žaltės Žilvinės mirusiųjų karaliją ir 
jo atgimimą medžiu Dienos pasaulyje apdainuoja Salomė- 
ja Nėris, panaudojusi aisčių pasakos „Eglė žalčių kara- 
lienė“ temą. Jos žodžiai čia bus perfrazuojami — mėgi- 
nama atkurti pirminę tos pasakos mMitinę prasmę. 
Mirusiuosius pasitinka mirusiųjų motina Deivė Žaltė 
Žilvinė ties savo buveine (įsčiomis) Nakties karalijoje! 


Skendi bokštai rūmų — Liekna ir išbalus, 
Gintaro pilių, —- Jauna, išdidi— 
Žengia karalienė Garbanos jos žalios, — 
Naktiniu keliu. Žilvinė vardu. 

Pelkės liaunas ūžę,-—- Žilvinė jos vardas — 
Saulės nebmatyt... Pelkių ji dvasia. 

Tai jinai ne šliužė! Aukso žalte nardos 
Ne vien tik žaltė! Plieno bangose““, 


Mirusiojo vėlės patirtą jaukumą, jai patekus į mirusiųjų 
karaliją, galima justi iš šių poetės žodžių: 


Vėlė spindi, kaista 
Džiugesio jausmu. 
Nors labai čia keista, 
Bet drauge ramu?"?, 


Svarbiausią šios pasakos personažą Eglę reikia supras- 
ti kaip Motinai Žemynai atstovaujančią šventikę vaidi- 
lę. Pats vardas — Eglė — kaip tik ir reiškia medį, kuris — 
lygiai kaip ąžuolas ar kuris nors kitas medis, to meto 
mitine samprata, buvo Pelkių Žemynos pasireiškimas, jos 
atsiskleidimas pasaulyje tvirtu, Žemės gelmėse (įsčiose) 
įsišaknijusiu, jos tvirtybę atskleidžiančiu didingų augalu. 
Eglės medis buvo Pelkių Žemynos (proaisčių galutinės 
realybės) simbolis, atskleidžiantis ją triaukštėje struktū- 
roje. Taigi Eglė simbolizavo Pelkių Žemyną, proaisčių 
Didžiąją Deivę: a) kaip kylančią bei gimstančią iš savo 


7 Neris S. Raštai. V., 1961. T. 1. P. 412. 
7 Ten pat. P. 414, 

chaotiškų įsčių, iš savo viskam pradžią duodančios ir ga- 
liausiai viską atgal priimančios kūrybingumo versmės; 
b) kaip iš įsčių iškylančią Naktį, kuri savotiškai jas at- 
skleidžia ir užskleidžia, iškeldama jų. ,niekumą“, simbo- 
lizuojamą bebruožių, beakių Pelkių Žemynos (kaip Mir- 
ties Deivės) statulėlių, dedamų į kapą, į pelkių gelmes; 
c) kaip viską, ką Naktis savyje slepia,— visas būtybes ir 
jas saistančias visumas, esančias galutinėje Visumoje, 
Pelkių Žemynos Dienos viešpatijoje — atskleidžiančią 
Dieną, Dangų virš Žemės! 

Kai įsčių Chaose dar nėra nieko nei atskleisto, nei už- 
skleisto, Naktyje viskas tarsi prabyla savuoju užsisklei- 
dimu ar užskleistumu. Čia viskas rengiasi atsiskleidimui: 
viskas jau tarsį grupuojasi pagal potencialiai visa sais- 
tančius ir atribojančius pradus. Šitie reliatyvių visumų 
pradai Naktį dar neturi galios. Čia viešpatauja galutinė, 
viską saistanti Visuma — Pelkių Žemyna kaip Nakties 
karalijos karalienė. O jos Dienos viešpatijoje viskas jau 
spalvingai, įvairiai susigrupavę ir atsiriboję vienas nuo 
kito, nors ir saistomi reliatyvių visumų tinklu. Visuma 
pati čia tarsi ima dingti reliatyviųjų visumų gausoje. Mi- 
tine terminologija tai reiškia, kad pati Didžioji Deivė ima 
tapti viena iš gausybės deivių — vienu iš savo aspektų, 
savo pasireiškimų! Didžioji Deivė jau pradeda skaidytis 
į savo dukteris: tos deivės, užuot buvusios iš esmės ta- 
pačios su pačia Didžiąja Deive ir nuo jos besiskyrusios 
tik savo periferinėmis, ją atskleidžiančiomis savybėmis, 
dabar ima savarankiškėti, kiekviena įgyja skirtingą es- 
mę ir tvirtai stovi šalia viena kitos deivių ir dievų gre- 
toje, 

Triaukštę realybės sampratą anuometinėje matriar- 
chalinėje būtyje simbolizavo trikampis, ženklinęs galu- 
tinę realybę, jų (tos eros žmonių) Didžiąją Deivę kaip 
Chaosą— Naktį —Dieną. Kitas jų pamėgtas Didžiosios Dei- 
vės simbolis buvo kiaušinis: viena būdingiausių jos, kaip 
Pelkių Žemynos, dovanų. Šita prasme kiaušinis, reikšda- 
mas Pelkių Žemynos įsčias, greičiau buvo kosminis kiau- 
šinis (Kiaušinis), kuris simbolizavo pirminę, chaotišką, vis- 
ko pradžią ir visko galutinę pabaigą. Kalbant apie žmonių 
bendruomenę, jų toteminę šeimą, Kiaušinis buvo vieta, 
kurioje prasidėdavo kiekvienas tos šeimos ,„vaikas“ ir į 
kurią kiekvienas jų miręs (laidojamas) sugrįždavo. 

Kai kuriose Graikijos kultūrinės erdvės srityse ant 
antkapių aptinkamas kiaušinio simbolis. Jis yra nudažytas 
pusiau juodai, pusiau baltai. Šituo simboliu galutinė rea- 
lybė (ano meto Didžioji Deivė) atsiskleidžia kaip Chao- 
sas, savyje talpinąs Naktį ir Dieną, pirminėje, dar 
neišsikristalizavusioje būsenoje. Tik tuomet, kai iš kiauši- 
nio prasikala paukščiukas arba žalčiukas, jis atsisklei- 
džia kaip Naktis, gimdanti Dieną: paukščiuką ar žalčiu- 
ką! Kiaušinyje, kaip Pelkių Žemynos įsčių simbolyje, 
glūdi ne tik būtybių šaknys, ne tik jų užuomazgos, bet ir 
jas saistančios reliatyvios visumos, mitiškai suprastos 
kaip jų sielos, jų deivės pramotės; kiaušinyje glūdi tai- 
pogi ir Visuma, apimanti visas reliatyvias visumas,— Vi- 
suma, mitiškai suprasta kaip pati Didžioji Deivė, Žemės 
ar Vandens (Pelkių) siela, pati Deivė Pramotė! 

Bet grįžkime prie šventyklos—namų—kapų temos, ku- 
riai priskirtinas mirusiųjų sugrįžimas pas savo Mirties 
Motiną Deivę — sugrįžimas į jos, kaip Nakties karalie- 
nės, karaliją, kurioje mirusieji laukia jos kaip, Gyvenimo 
(tikriau — Atgimimo) Motinos Deivės, kuri juos iš nau- 
jo pagimdys. Čia vėl galime remtis „Eglės žalčių kara- 
lienės“ tekstu. Šitoje pasakoje Eglę reikėtų suprasti kaip 
eglių ar gal kaip medžių apskritai sielą, kaip šventikės 
atstovaujamą medžių toteminės šeimos deivę pramotę. 
Deivė pramotė Medis (gal ir Eglė) gyveno, kaip ir visos 
kitos deivės pramotės (būdamos Didžiosios Deivės kaip 
Deivės Pramotės pasireiškimas), motiniškose Žemės ir 
Vandens (Pelkių) gelmėse, jos įsčiose, kaip savo chaotiš- 
koja buveinėje, būdama dar užskleista, t. y. būdama įsčių, 
kaip kūrybingumo versmės, vienu iš naktinių pradų! 

Deivės Medžio šventikė Eglė, atstovaudama jai kaip 
pačios Pelkių Žemynos, Nakties karalijos valdovės pasi- 
reiškimui, pati galutine prasme buvo Deivės Zaltės Žil- 
vinės šventikė. Jį apeigomis nulėmė, kad jos toteminės 
(medžio) šeimos vaikai po savo mirties atgimtų šventomis, 
pilnatviškomis būtybėmis — medžiais! Savo dukteriai ji 
lėmė atgimtį epuše, o sūnums — ąžuolu, uosiu ir beržu. 


Virski drebule tu! — Tešukuos, tegu raus 
Visais lapais drebėk! Vėtra plaukus piktai! 
Paukštis joks nenutūps Tegu lietūs išplaus 
Prie tavęs, nečiulbės. Tau veidelį baltai! 

Ne savo, o joje įsikūnijusios Pelkių Žemynos, pasireiš- 
kiančios Deive Medžiu, galiomis ji lemia ir savo sūnums 
atgimti medžiais: 


Jums nelemta, sūnai, Ąžuolas šiuos laukuos 
Augt berneliais dailiais! Bus miškų pažiba. 

Aš lemiu jums nūnai: Uosis oš. Ir kukuos 
Virskit medžiais žaliais! Gegužėlė raiba. 


Ir Berželis... Prie jo 
Liemenėlio dailaus 
Mergužėlė rymos, 
Kai bernužio ji lauks. 


Eglė, toteminės šeimos motina šventikė, išsakė ir savo pa- 
čios lemtį, Pelkių Žemynos, kaip Nakties ir mirties kara- 
lijos karalienės, Deivės Žaltės Žilvinės, jai paskirtą per 
pačios (Eglės kaip šventikės) atstovaujamą bei aptarnau- 
jamą šeimos deivę pramotę — Deivę Medį, Pelkių Žemy- 
nos pasireiškimą: 


O pačiam vidury, Ir vienodai tamsi 
Užsiskleidus skara, Vasarėlė žiema — 
Aš — eglelė niūri — Mėlynam liūdesy 
Vaikų motė tikra. Rymosiu laukdama. 


Man prie šono linguos 
Čia sūnai milžinai — — 
Priešais pelkės linguos 
Amžinai, amžinai — — — 


(Prie šitos grynai proaistiškos pasakos dar grįšime šio 
rašinio dalyje, aptariančioje aisčių Perkūno erą — erą, 
kurioje ji įgavo reikšmingą patriarchalinę modifikaciją 
bei prasmę.) 

Mūsų tautosakoje, mūsų liaudies tikėjimuose apstu 
pavyzdžių, susijusių su mirusiųjų išaugimu medžiais ar 
atgimimu gyvūnais. Tokių pavyzdžių pasitaiko ir arche- 
ologės M. Gimbutienės raštuose. Antai ji mini iš Basa- 
navičiaus liaudies tikėjimų rinkinio paimtą pasakojimą 
apie Truškalnyje augusius medžius, kuriuos žmonės ven- 
gę kirsti, nes kertant iš jų srūdavo kraujas. Tą pasako- 
jimą ji sieja su kitu, paimtu iš Jono Balo tautosakos rin- 
kinio, kuriame dėl nelaimingos meilės Nevėžyje pasi- 

skandino trys dvarininko Zavišos dukterys, palaidotos 
vietos kapinėse. Pradėjus kirsti tris ant tų kapų išaugu- 
sias pušis, iš jų tekėjo kraujas“ė. Liaudies supratimu, jei 
iš medžio teka kraujas, vadinasi, tame medyje įsikūnijusi 
mirusiojo vėlė. 

Mūsų liaudies tikėjimuose, taigi ir mūsų tautosakos 
rinkiniuose, apstu pasakojimų, kad mirštančiojo siela su 
paskutiniu jo atodūsiu išeina vienokio ar kitokio — daž- 
niausiai Mažo, lengvo — gyvūno pavidalu. M. Gimbutienė 
sako, kad tai tokie gyvūnai, kurie lengvai išslysta iš žmo- 
gaus burnos — tai peteliškė, peliukė, žaltys, gyvatė, ru- 
pūžė“?. Šia proga reikia priminti, kad kiekvienas toks 
gyvūnas yra Žmogaus sielos deivės simbolis. Vadinasi, su 
mirštančiojo kvapu išeinąs gyvūnas anksčiau nereiškė 
tiesiogiai Žmogaus sielos — tai buvo jo, kaip to gyvūno 
toteminės šeimos nario, siela. Kiekvieno ką tik paminėtų 
gyvūnų, išeinančių pro mirštančiojo burną su paskutiniu 
atodūsiu, siela deivė kaip tik ir buvo mirštančiojo tote- 
minės šeimos deivė pramotė; ji buvo pačios Didžiosios 
Deivės (Žemės ar Vandens sielos) modifikacija, jos pa- 
sireiškimas! Kaip matysime vėliau, Didžioji Deivė (pri- 
klausomai nuo ją įkūnijančio gyvūno sielos deivės mo- 
delio) proaisčių gyvenime atsiskleisdavo kaip Deivė Žal- 
tė, Deivė Plaštakė, Deivė Bitė, Deivė Rupūžė ar pan. Iš 
to matyti, kaip teisingai pastebi M. Gimbutienė, kad 
mirštančiojo sielos įsikūnijimas augaluose ar gyvūnuose 
rodo jos amžinumą. M. Gimbutienės nuomone, sielos me- 
tamorfozė išreiškia jos nemirtingumą, amžinumą, ji pa- 
grindžia pirmykščio žmogaus vis atsinaujinančio, ratu 
riedančio gyvenimo filosofiją. Pasaulis, kūnas keičiasi, 
bet siela išlieka. Ši gyvenimo siela, kurios dvasiškiau- 
sias pavidalas yra kvapas, garas, dūmas, nėra visiškai 
bekūnė, abstrakti dvasia — tai lengva materija. Žmogaus 
sielos nemirtingumas — gyvybės įsikūnijimas kitos rūšies 
medžiagoje“?, 

Šitokia sielos interpretacija suponuoja dvasios—me- 
džiagos teoriją, kuri jau nuo antikos laikų labai įprasta 
Vakarų filosofijoje. Įvairiose jos modifikacijose ta teo- 
rija dar ir šiandien yra laikoma neginčijamai ar net ab- 
78 Žr.: Alseikaitė-Gimbutienė M. Die Bestattung in Litauen. Tūbin- 
gen: J. C. B. Mohr / Paul Siebeck /, 1046. S. 118. 

"9 Žr.: Gimbutienė M. Protėvių "-žiūros. P. 16. 

80 Žr. ten pat. P. 17. 

soliučiai tikra, nors ji niekad nebuvo nepajudinamai pa- 
grįsta! Apie tos teorijos nepakankamą pagrįstumą, rem- 
damiesi Heidegger'io/Fink'o nuomone, kalbėsime šio ra- 
šinio filosofiniame „Būties ir Nieko“ poskyryje. O dabar 
mums svarbu iškelti „kvapo, garo, dūmų“ sąsają su pro- 
aisčių dausų, kaip mirusiųjų karalijos, samprata. 

Dausos, kaip mirusiųjų karalija, Orinjako laikotarpio 
mitine samprata, buvo tapačios su tos kultūros žmonių 
gyvenviete: Didžiosios Deivės naktinės olos sykiu buvo 
ir jų mirusiųjų, jų sielų buvimo vietos. Šventykla—na- 
mai—kapai proaisčių buityje jau nebebuvo dausos realia 
prasme, būdamos tik gyvųjų gyvenviete. Realia prasme 
dausos radosi slėpiningose pelkių gelmėse ties Motinos 
Žemynos įsčiomis, ties deivių buveine. Proaisčių mirusie- 
ji, kad ir laidojami šventykloje—namuose—kapuose, vis 
dėlto būdavo nugramzdinami į realias Pelkių (Žemės ar 
Vandens) gelmes — Pelkių Žemynos įsčias! Taip jie pa- 
siekdavo dausas drauge su savo „kvapo, garo, dūmų“ 
dvasingumu, glaudžiai susijusiu su jų siela deive. Žodis 
„dausos“ galbūt yra susijęs su „„dvėsti“, „iškvėpti kvapą“ 
ar su „kvapu siela“?!. Proaisčių šventykla—namai—kapai 
realiai buvo ne Didžiosios Deivės (Pelkių Žemynos) įs- 
čios, o nuoroda į jas, jų simbolis. Tas pats ir su dau- 
somis: proaisčių šventykla—namai—kapai buvo tik nuo- 
roda į jas, tik jų simbolis! 

Jau keletą kartų šitame tekste Pelkių Žemynos įsčios 
pavadintos gintaro pilimi pelkių gelmėse (pasiskolinta 
iš poetės Salomėjos Nėries posmų), tačiau tai visiškai 
nereiškia, kad ir patys proaisčiai jas taip suprato. Dausų 
įvaizdį proaisčiai greičiausiai siejo su kiaušiniu, kaip gi- 
mimą ir mirtį talpinančiu simboliu. Likijoje (graikų ko- 
lonija Mažojoje Azijoje) tokia prasme kiaušinis (pada- 
rytas iš akmens ar gipso) buvo naudojamas antkapiuose. 
Viena jo pusė būdavo nudažoma juodai, kita — baltai, 
o tai turėjo reikšti mirties ir gyvenimo (atgimimo) są- 
sają. 

Kiaušinis, kaip dausų ar įsčių ir drauge kaip mirties 
ir gyvenimo sąsajos simbolis, iš pradžių reiškė ne žmo- 
gaus, bet visa ko būtyje ar pasaulyje esančios pradžios 
ir pabaigos versmę; jis drąsiai galį būti vadinamas kos- 


8! Balys Jonas, Biezais Haralds. Baltische Mythologie // Wėrter- 
buch der Mythologie. Band II. Gėtter und Mythen im Alten Europa. 
Stuttgart: Ernst Klett Verlag, 1973. S. 401. 

miniu kiaušiniu. Dausų sąsaja tiek su kiaušiniu, tiek su 
kvapu matyti ir iš finikiečio Filon'o, gyvenusio pirmame 
šimtmetyje A. D., raštų, kuriuose jis, kaip ir jo tautietis 
Sanchuniaton'as, teigia, kad, prieš susiformuojant pasau- 
liui, realybėje buvo tik nerimu dvelkiąs oras ir vėjo bei 
tamsaus chaoso kvapas, iš kurio kilo kūrybingumo pra- 
das, jų (tiek Filon'o, tiek Sanchuniaton'o) vadinamas troš- 
kimu, entuziastingų veržimusi į gyvenimą bei jo pilnatvę; 
tai reiškė pirminį gemalą, pirminį daigą, besiveržiantį į 
vystymąsi, į pilnatviškumą! „Ši spontaniško kūrybingumo 
samprata buvo lydima kosminio kiaušinio idėjos ir įvaiz- 
džio"?, 

Galima manyti, kad šitokio kosminio kiaušinio idėja 
je tų finikiečių pasąmonėje užsilikusi proaisčių Pelkių 
emynos įsčių (kaip kūrybingumo versmės) samprata: 
įsčios — tai galutinės realybės, Visumos, suprastos kaip 
Pelkių Žemyna arba Didžioji Deivė, simbolis, išreikštas 
proaisčių kosminiu kiaušiniu, talpinančiu savyje miru- 
siuosius (juoda spalval),— jie kartu yra ir gimstantieji 
(balta spalva!) — esančius įsčiose kaip dausose. Iš to 
kiaušinio mirusieji išsiveržia į Dienos pasaulį kaip gims- 
tantieji. | 

Kiaušinio kaip galutinės realybės kūrybingumo vers- 
mės simbolio išraiška galima laikyti ir medinius aisčių 
antkapius, savo proaistišką prasmę išlaikiusius iki mūsų 
dienų. M. Gimbutienė sako, jog tikėjimas, kad mirusysis 
įsikūnija paukščiuose, gyvuliuose ir medžiuose, atsispin- 
di Mažosios Lietuvos (Klaipėdos krašto) ir Latvijos (Vent- 
spilio apskr.) protestantų kapinių antkapiuose. Ji teigia, 
kad tie antkapiai bemaž neturi jokių krikščionybės pėd- 
sakų. Kai kurie jų atrodo kaip miniatiūrinės medžio ar 
gyvulio imitacijos. Labiausiai į akis krenta tų antkapių 
ženklai. Kai kurių antkapių pagrindinė dalis yra apvalai- 
nis (kiaušinis), iš kurio išeinančios keturios šakos- atro- 
do kaip kojos. Ant viršutinės dalies vidurio esantis prie- 
das daro galvos įspūdį, o kartais tai būna tarsi išskap- 
tuota žiedo taurelė. Nekyla abejonių, kad tai pavidalas 
gyvūno, greičiausiai rupūžės, kuriai liaudies tikėjimuose 
tenka svarbi vieta, rupūžė negali būti nei kankinama, nei 
žudomaš“, 


82 Cf. Delaporte L, Phoenician Mythology // New Larousse Encyc- 
lopedia of Mythology. London, New York, Sidney, Toronto: Hamlyn, 
1959. P. 82. 

8 Gimbutienė M. Bestattung. S. 118—119. 

M. Gimbutienės aisčių antkapių interpretacija susie- 
jant juos su proaisčių Didžiąją Deivę išreiškiančiomis 
deivėmis Rupūže, Vėžliu, Medžiu tikriausiai pasitvirtino 
jos daug vėlesniuose pietrytinės Europos kultūros (7000— 
3500 m. pr. Kr.) tyrinėjimuose. O mes tik atkreipsime 
dėmesį į tų antkapių esminę dalį — apvalainį, kaip turin- 
tį kiaušinio simbolinę prasmę. Lyginant tokį rupūžės ar 
vėžlio formos antkapį su kitais, savo forma labiau prime- 
nančiais kiaušinį, vietoj pirmutinių rupūžės ar vėžlio ko- 
jų galima įžvelgti aiškias paukštelių figūras, o vietoj pas- 
kutinių kojų — gyvates ar žalčius. Šitaip susidaro įspū- 
dis, kad žalčiai, patekę į kiaušinį, iš jo iškyla paukščiais. 

Toks antkapis — nesvarbu, ar jis rupūžės, ar kiauši- 
nio pavidalo — reiškia mirusiojo sugrįžimą į deivę pra- 
motę rupūžę arba į Deivę Pramotę Žemyną (Didžiąją Dei- 
vę), sykiu reikšdamas naują gimimą iš savo pramotės bei 
Pramotės. Abu šitie aspektai proaisčių sampratoje galė- 
jo visai sutapti. Vadinasi, nesvarbu, kuriai toteminei šei- 
mai mirusysis priklauso, jis vis tiek sugrįžta į pirminį 
Kiaušinį: sugrįžta į Motinos Žemynos įsčias; jis sugrįžta 
pas ją kaip pas mirusiųjų Motiną, Deivę Žaltę, į jos mi- 
rusiųjų karaliją, į dausas! Iš pirminio Kiaušinio, kaip kū- 
rybingumo versmės, duodančios viskam pradžią po pa- 
baigos, mirusysis iš Nakties dausų vėl iškyla į Motinos 
Žemynos Dienos gyvenimą: į pasaulio šviesą, į jos kaip 
Deivės Paukštės viešpatiją! Iš esmės tokią pat prasmę 
turi ir žiedo taurelė: ji reiškia Dienos išnirimą iš Nak- 
ties, kartu ji reiškia ir visų Naktyje slypinčių būtybių 
bei esybių galimybę iškilti ir atsiskleisti Dienos šviesoje. 
Šitoks visko iškilimas iš chaotiškų Kiaušinio tamsumų, 
iš jo Nakties, slepiančios savyje dar neatsiskleidusius ge- 
malus, daigus ir juos saistančius dieviškuosius pradme- 
nis, reiškia Dienos ir visko jos šviesoje atsiskleidimą. 

Šia proga reikia pasakyti, kad čia paminėtos deivės — 
teigiame tą mitinę tiesą jau nebe pirmą kartą — yra Di- 
džiosios Deivės pasireiškimai. Prie jų priskiriame ir Kiau- 
šinį, pavadindamį jį Deive Kiaušiniu. Iš kitų minėtų dei- 
vių labai reikšminga yra Pelkių Žemyna, čia tiesiog ta- 
patinama su Didžiąja Deive. Ji yra Deivė Žemė ir lygiai 
tiek pat Deivė Vanduo. Žemynos vardas čia jai suteiktas 
pasinaudojus daug vėlesnės (jau aisčių) mitinės deivės — 
Motinos Žemės Žemynos vardu. Taigi Pelkių Žemynos 
prasmės šaknys yra tai, kad ji — paraleliai visiems ki- 
tiems Didžiosios Deivės pasireiškimams — reiškia Žemės ar 

Vandens sielą deivę, kaip pagrindinį tų pasireiškimų! 
Šitas ir kiti minėti Didžiosios Deivės pasireiškimai (Deivė 
Žaltė, Deivė Paukštė, Deivė Rupūžė ir pan.) išsamiau bus 
aptarti antrame šio rašinio tome. 

Proaisčių supratimu, Kiaušinyje (Didžiosios Deivės 
svarbiausiame simbolyje), tiksliau jo centrinėje dalyje, 
esančioje Pelkių Žemynos įsčiose, t.y. Chaose, sudaran- 
čiame jos kaip galutinės realybės šventą Naktį (giliausią 
ir tamsiausią Naktį!), slypėjo ne tik visų Dienos šviesoje 
atsiskleidžiančių būtybių (daiktų, augalų, gyvulių) gema- 
lai ar daigai ir ne tik jų sielos deivės, kaip tas būtybes 
apvaldančios bei saistančios visumos, bet ir pati Diena, 
kaip iš Chaoso ir Nakties iškylanti ir atsiskleidžianti pati 
Didžioji Deivė, pati Pelkių Dvasia — Motina Žemė ir 
Vanduo! 

Tiesa, būtybių bei esybių sielos, kaip tas būtybes ap- 
valdančios, pagrindžiančios, įprasminančios visumos, pa- 
čios grįsdamosi Dienoje, savo Motinos Žemynos viešpati- 
joje, įsišaknijusios buvo naktinėse, chaotiškose įsčiose kaip 
savo buveinėje. O sieloms deivėms priklausančios bū- 
tybės nebuvo atskleistos jų naktinėje buveinėje įsčiose: 
jos ten nebuvo kaip savo namuose! Tik atsiskleidusios 
Dienos viešpatijoje — plačioje, spalvomis ir gausybe pa- 
vidalų mirgančioje pelkių būtyje,— tos būtybės jau tap- 
davo savo motiniškų deivių (pramočių) aprūpintos na- 
mais. Išimtis — Žmogus: jis pelkių gyvenime buvo bena- 
mis, besielis, „bedeivis“ ir nuogas Motinos Žemynos vai- 
kas, nepriklausantis nė vienai iš deivių! 

Žmogus, kaip dar nevisiškai užgimusi būtybė, pel- 
kių pasaulyje nebuvo kaip savo namuose (priešingai nei 
gyvuliai, augalai, daiktai). Jis, kaip dar nevisiškai mirusi 
būtybė, ir Motinos Žemynos įsčiose nebuvo kaip savo 
namuose (priešingai nei deivės!) Žmogus buvo dausose: 
tarp pirmųjų dviejų galutinės realybės pakopų — tarp 
Chaoso ir Nakties! Jis buvo atribotas nuo trečiosios pa- 
kopos — nuo Dienos, nes buvo jai neparuoštas. Dienos 
gyvenimu džiaugėsi tik pilnatviškos, Didžiosios Deivės 
ir deivių suformuotos būtybės. Žmogus tebebuvo Nakty- 
je, nes jis — priešingai nei gyvuliai, augalai, daiktai — vis 
dar buvo neatskleista, nesuformuota, dieviškai Dienos 
harmonijai netinkanti esybė. Galimas dalykas, kad žmo- 
gui buvo lemta tokiam ir likti. 

Kaip šalutinę pastabą čia gal verta paminėti, kad Orin- 
jako ir proaistiškojo laikotarpio žmogus, suvokdamas savo 

netobulumą, bent kulto apeigomis mėgino kukliai įsijung- 
ti į Didžiosios Deivės ir deivių Dienos harmoniją. Ilgai- 
niui, nors ir likdamas pavaldus -<savo deivėms, žmogus 
ėmė kaskart drąsiau ir kūrybiškiau keisti savo aplinką, 
pritaikyti ją prie savo nuogybės. Žmogaus vertė labai 
padidėjo — pakilo net į dieviškumo rangą — patriarcha- 
linėje mitinėje ir ypač „aukštosios kultūros“ eroje, kai 
Dievas, jo Tėvas, išskyrė žmogų iš visų būtybių tarpo, 
pasirinko jį savo mylimiausiu vaiku, o toms kitoms bū- 
tybėms liepė tarnauti žmogui. Šių dienų technikos žmo- 
gus, kuriam Dievas jau yra miręs, pats užėmė jo vietą ir 
pasidarė pasaulį valdančia būtybe. Kai netobula būty- 
bė pasijunta esanti viršesnė už visas kitas būtybes ir net 
pačią Visatą, ji neišvengiamai sudrumsčia jos harmoniją 
ir taip pat neišvengiamai pajunta tokio sudrumstimo pa- 
darinius. 

O dabar grįžkime prie senosios, proaistiškosios eros 
Žmogaus, kuris, to meto supratimu, nebuvo teisėta Di- 
džiosios Deivės Dienos viešpatijos bitybė, dar daugiau — 
apskritai nebuvo būtybė! Jis dar tebepriklausė viską už- 
skleidžiančiai Nakčiai, dausoms. Dausos buvo netoliese 
įsčių, bet tai nebuvo įsčios. Mat įsčios, arba Chaosas, 
arba pirminis, kosminis Kiaušinis, buvo pačios Didžio- 
sios Deivės esmės išraiška — išraiška jos kaip kūrybingu- 
mo versmės, iš kurios sklinda viską, visas būtybes for- 
muojantys kūrybingumo pradai: ją atskleidžiančios, ją 
įkūnijančios deivės, jos dukterys, su kuriomis slėpinin- 
goje Nakties užskleistyje buvo visų tų būtybių gemalai 
ar jų daigai. Žmogus įsčioms tiesiogiai nepriklausė, nes 
jis nebuvo nei*deivė, nei tobula į Dienos harmoniją įjung- 
ta būtybė, t. y., vis dar būdamas fiktyvia būtybe, jis ne- 
galėjo pretenduoti ir į buvimą tam tikros būtybės gema- 
lu — kad ir dar Nakties užskliaustu, bet jau galinčiu tei- 
sėtai įtilpti į Dienos viešpatiją. 

O vis dėlto žmogus jau buvo esybė — pradėta, bet 
dar nebaigta kurti. Išmestas iš įsčių, iš kūrybingumo 
versmės, jis atsidūrė dausose, kur, paliktas pats sau, liko 
atviras įsčioms — atviras Didžiajai Deivei kaip kūrybin- 
gumo versmei ir kartu jis buvo atviras jos kūrybingumo 
pradams: Didžiosios Deivės dukterims. Šitoks atvirumas 
galutinei realybei — buvimas dausose — reiškė ne ką ki- 
ta kaip atvirumą deivėms, sąsają su jomis, kaip viską 
kuriančiomis realijomis. Proaistis dėl to, kad buvo at- 
viras Didžiajai Deivei kaip pačiai kūrybingumo versmei, 

jos svarbiausiajam pradui, ir dėl to, kad buvo atviras jos 
dukterims deivėms kaip įvairiems kūrybingumo pradams, 
atskleidžiantiems pagrindinį, pats palėjo imtis savęs — 
pilnatvės stokojančios esybės — tobulinimo: jis galėjo 
imtis savikūros! Šitame savikūros procese kūrybinių 
galių žmogus nesisėmė iš savęs: jis buvo besielė, „„bedei- 
vė“ esybė, tuščiavidurė būtybė! Jo atvirumas Didžiajai 
Deivei ir deivėms, jo sąsaja su jomis suteikė jam kūry- 
bingumo: žmogaus kūrybingumas glūdėjo jo religingu- 
me, jo buvime religinga (deivėms atvira) esybe. Savo 
kulto apeigomis, imituodamas deives, kaip būtybių (ypa- 
tingai gyvulių) sielas, kaip Pelkių Žemynos — Žemės ar 
Vandens sielos atsiskleidimo pobūdžius, įsijungė į Dienos 
būtį, kurioje jis, veikdamas kaip Didžiosios Deivės ir dei- 
vių agentas, vykdė savikūrą ne tiek tobulindamas save, 
kiek pritaikydamas aplinką prie savo netobulumo. 

Nėra abejonių, kad proaisčiai matė ir suprato, jog vis- 
kas didingame spalvų, formų ir judėjimo kupiname pel- 
kių gyvenime nepaliaujamai kilo, gimė, augo, klestėjo, 
o paskui nyko, džiūvo, krito, Mirė ir smego į amžinas, 
motiniškas pelkių gilumas, iš kurių vėl pakildavo kas- 
kart naujam gyvenimui. Vadinasi, proaisčiai, patirdami 
visko laikinumą (apibrėžtumą laiku) ir visko tilpimą į 
savo vietą kaip į savo namus (apibrėžtumą erdve) amži- 
noje Pelkių Žemynos Dienos viešpatijoje, sykiu patyrė 
ir visko amžinumą, visko pabaigos — Mirties momentui 
susisiejant su Naujos pradžios — gimimo momentu. Taigi 
jie patyrė, kad viskas telpa į amžiną, dievišką, ciklišką 
eigą. Kitaip tariant, tai reiškia, kad proaistis didingoje 
pelkių būtyje ne tik suvokė būtybes bei daiktus, bet jis 
sykiu — o gal net ir pirmiau — įžvelgė jų didingas sielas 
kaip savo.deives, nesąlygojamas nei laikinumo, nei jų 
susijimo su viena ar kita vieta. Šia proga reikia pasakyti, 
jog deivės — kad ir būdamos įsikūnijusios daikte, auga- 
le ar gyvulyje, kaip jų sielos — nebuvo įkalintos juose, 
nepriklausė nuo jų laikinumo ir glaudaus ryšio su vieta 
pelkių gyvenime. Tikroji sielų deivių buveinė — naktinė 
pelkių gelmė, Motinos Žemynos įsčios, vadinasi, už laiko 
ir erdvės ribų! 

Žmogus — benamis ir belaikis —negalėjo teisėtai pri- 
klausyti pelkių būčiai: jis buvo joje tarsi nesąs! Kadangi 
vis dėlto buvo, jo būsena gali būti išreikšta kaip gęstanti, 
blankstanti, nykstanti ar nepaliaujamai mirštanti — smen- 
ganti į motiniškas Žemynos įsčias pelkių gelmėse, jų 

dausose! Beje, ir šių dienų filosofijoje žmogus aptariamas 
kaip „mirtingasis“. Tai, žinoma, nereiškia, kad tik jis vie- 
nas iš visų kitų būtybių miršta, tai reiškia, kad tik jis 
vienas iš jų suvokia save kaip mirštantį. Suvokdamas, 
kad yra mirtis, buvimo pabaiga, žmogus kartu turi ir 
nemirtingumo, būties amžinumo, sampratą. Tai kaip tik 
ir reiškia, jog jis suvokia jį supančias būtybes, sielas dei- 
ves. Žmogus, būdamas belaikis, turi laiko nuovoką; bū- 
damas benamis, jis turi namų, vietos, erdvės nuovoką; 
būdamas nesąs, jis turi buvimo, realybės, Būties nuovo- 
ką. Visas tas suvokimas, žinojimas, patirtis yra Žmogaus 
atvirumo galutineį realybei — kūrybingumo versmei re- 
Zultatas! 

Kaip gimstąs—mirštąs, taigi dar nesąs, žmogus yra pil- 
natvės siekianti ir dėl to kūrybinga, save formuojanti 
esybė. Formuodamas save, jis Natūraliai yra priverstas 
šlietis prie pilnatviškų būtybių, prie jų sielų deivių, Mo- 
tinos Žemynos kūrybingumo versmės (įsčių) pradų! Imi- 
tuodamas deives (ir galutine prasme Didžiąją Deivę), 
tapdamas joms pavaldus, žmogus, proaisčių supratimu, 
pats dalyvauja jų kūryboje ir tuo būdu pasiekia savo pil- 
natvę; tiesa, trumpalaikę, pasiekiamą religinėmis apei- 
gomis bei ritualais didžiųjų švenčių metu, jo šventikei 
Vaidilei intensyviai imituojant deives ar Deivę — jai ir jos 
palydai su jomis sutampant. Per kulto apeigas Žmogus 
įžengia į tikrąją — dieviškąją — realybę, glūdinčią už vi- 
sų apribojimų laiku ir erdve! Kulto apeigomis žmogus 
įsijungia į Didžiosios Deivės didingą, palaimingą Dienos 
viešpatijos harmoniją, į geidžiamą Aukso Amžių! Kei- 
čiantis amžiams Dei epochoms, ypač įsigalint patriarcha- 
tui, žmogus, užuot likęs pagarbiai pavaldus Didžiajai Dei- 
vei ir deivėms, pats ima kopti į dieviškumo rangą, ne- 
jausdamas, jog juo jis drumsčia Visatos harmoniją ir už- 
sitraukia egzistencinę kaltę ant savęs! 

Žmogus, kaip negimęs ar kaip nuolat gimstąs ir kar- 
tu kaip dar nemiręs ar nuolat mirštąs, iš esmės nepri- 
klausė pelkių Dienos pasauliui ir jame negyveno. Jis gy- 
veno šventykloje, kur jis gimė kaip savo namuose ir kur 
jis mirė kaip savo kapuose. Šventykla buvo jo Didžiosios 
Deivės — Žemynos motiniškų įsčių imitacija, jų simbolis. 
Proaisčių šventykla, kaip ir Orinjako laikotarpio žmonių 
olos, buvo mirusiųjų, nesančių, belaikių, benamių, į 
pelkių Dienos gyvenimą teisėtai neįsijungusių, nuogų 
esybių buveinė, jų namai ir kapai. Kai, amžiams slen- 

kant, proaisčių atmintyje ėmė blukti jų tėvų, Orinjako 
eros žmonių, olų kaip Didžiosios Deivės įsčių samprata, 
jie vis dėlto išlaikė jų, kaip slypinčių Motinos Žemės gel- 
mėse, prisiminimą. Pelkių aplinkoje Žemės gelmės auto- 
matiškai jau buvo ir Vandens gelmės. Todėl proaisčių 
Motina Žemė buvo tapati Motinai Vandeniui. Jos įsčias 
proaisčiai įsivaizdavo jau ne. kaip olas, bet kaip kiauši- 
nį — kosminį kiaušinį pelkių gelmėse. Jis buvo jų ga- 
lutinės realybės (jų Pelkių Žemynos) įsčių — kaip kūry- 
bingumo versmės — įvaizdis, jų simbolis. Viskas kilo (gi- 
mė) iš Kiaušinio ir viskas į jį krito (mirė). Ant pelkių 
grindinių proaisčių įrengtos šventyklos—namai—kapai 
buvo jų Pelkių (Žemės, Vandens) Motinos įsčių — Kiau- 
šinio imitacija, simbolis. Net ir pats jų šventyklų — namų — 
kapų pavidalas atitiko jų tėvų olas, kurios buvo kiaušinio 
pavidalo! 

Kad šventykla buvo žmogaus namai ir kapai, tai kaip 
tik ir reiškė jo buvimą (bent simboline prasme) dar Mo- 
tinos Žemynos įsčiose, tiksliau — dausose, jos Nakties ka- 
ralijoje. Tai reiškė, kad žmogus nors ir nuolat įžengdavo 
į pelkių būtį, į jų Dienos pasaulį, bet teisėtai jam nepri- 
klausė: Dienos viešpatijoje Žmogus kaip Žmogus netu- 
rėjo jam užbrėžtos buvimo trukmės ar jam nulemtos vie- 
tos bei namų; jis čia nebuvo tikrai esantis. O vis dėlto 
jis, ši keista, belaikė, benamė, nesantį esybė — o dar ir 
besielė bei „„bedeivė“,— buvo tai, per ką pasaulyje at- 
siskleidė laikas, erdvė, būtis, deivės. Tai dar ne viskas! 
Per žmogų atsiskleidė ir pats pasaulis! Laiko, namų—-vie- 
tos, būties—buvimo, sielos deivės stokojimas reiškia ne 
ką kita kaip dėmesį tam, ko stokojama; reiškia buvimą 
atviram tam, ko stokojama, ir kartu to konfrontavimą ir 
to atskleidimą! Taigi galime sakyti, kad keista žmogaus 
būsena meta šešėlį ant visos Dienos viešpatijos iš savo 
naktinių, neharmoningų žmogiškų gelmių; ta būsena tam- 
pa realiu atsiskleidimo joje akstinu! 

Šitokia (jau filosofine) prasme Eugenijus Fink'as žmogų 
vadina itin ar perdėm apibrėžta būtybe. Ši būtybė — ly- 
giai kaip ir visos laiku, erdve, būtimi apibrėžtos būty- 
bės — yra išmesta iš Motinos Gamtos, arba Žemynos, 
isčių; skirtumas tik tas, kad žmogus — priešingai visoms 
kitoms būtybėms — nebuvo išmestas į jaukius namus 
Dienos gyvenime, o paliktas „šiapus“ Dienos. Dėl to ši 
būtybė (žmogus) savitai suvokė ir kartu atskleidė tai, į 

ką visos būtybės buvo išmestos: laiką, erdvę, būtį ir pa- 
tį pasaulį. Žmogus tai suvokė dėl to, kad jis — priešingai 
visoms kitoms būtybėms — nebuvo paruoštas jaukiam 
įsiterpimui į Dienos gyvenimo harmoniją: jis čia neturė- 
jo sau nulemtos trukmės nei namų. Jis tik buvo atviras 
laikui, erdvei, o kartu ir būčiai. Dėl to jis ir suvokė vi- 
sas tas realijas: laiką, erdvę, būtį; jis suvokė ir pasaulį 
kaip laiko, erdvės, būties atsiskleidimo areną. Negana to! 
Jis suvokė ir visas laiko, erdvės, būties ir buvimo nulem- 
tas būtybes, apibrėžtybes. Taigi jis savo atvirumu realy- 
bei — tiek apibrėžtybėms, tiek jas saistančiai Neapibrėž- 
tybei — iš esmės prisideda prie jos atsiskleidimo: prie bū- 
tybių, jas saistančių pradų ir paties pasaulio atsiskleidimo. 

Toks pasaulio suvokimas ir kartu jo atskleidimas nėra 
žmogaus pajėgumo demonstravimas, tai yra paties pa- 
saulio atsiskleidimas jamel 

Pasaulis, pelkių gyvenimas proaisčiams buvo Žemy- 
nos viešpatija, į kurią Žmogus galėjo įžengti ir joje Me- 
džioti, žvejoti, rinkti augalus ir naudotis kitomis Žemy- 
nos dovanomis tik gavęs tokią teisę iš šventikės, Motinos 
Žemynos ir jos dukterų atstovės. Vadinasi, žmogus, kad 
ir belaikis, benamis ir tikrąja prasme nesantis pelkių pa- 
saulyje, vis dėlto buvo jame ir turėjo ne tik laiko, vie- 
tos, būties nuovoką, bet ir pačios Didžiosios Motinos Dei- 
vės sampratą. 

Pasaulio, arba būties, būtybės (daiktai, augalai, gy- 
vuliai), apibrėžtybės, neturi tų pagrindinių realijų samp- 
ratos, jų nuovokos. Antai gyvuliai, turėdami sielas dei- 
ves, to nesuvokia; būdami pilnatviški, t. y. dieviški, jie 
neturi pilnatviškumo, t. y. dieviškumo, sampratos; būdami 
jie neturi buvimo, būties nuovokos! Tik žmogus, anot 
Fink'o, „itin apibrėžta“ būtybė, turi realybės pradmenų 
sampratą, gyvuliai nugyvena savo gyvenimą tekėdami 
laiko srovėje; būdami praeinantys, jie nesuvokia savo 
praeinamumo; būdami laike, jie neturi nuostatos laiko 
atžvilgiu. 

Žmogų, priešingai nei gyvėlį, kiekvieną gyvenimo 
momentą kaip šešėlis lydi mirties suvokimas. Suvokdamas 
mirtį kaip buvimo, gyvenimo pabaigą, žmogus suvokia 
buvimą ir būtį, laiką ir praeinamumą. Jo gyvenimas yra 
nepaliaujamas buvimas akistatoje su mirtimi, laiku, pra- 
einamumu. Tačiau praeinamumo samprata eina greta su 
nepraeinamumo — su to, kas neprasideda ir nesibaigia — 

samprata! Kaip teigia Fink'as, praeinamumas ir gali būti 
suvokiamas tik sykiu su nepraeinamumo suvokimu““. 
Tai, kad žmogus suvokia laiką, būtį, amžinumą, tai, 
kad jis nuolat akistatoje su visu tuo, reiškia jo atviru- 
mą visam tam, viso to atskleidimą. Tai reiškia ne ką ki- 
ta kaip žmogaus buvimą atviru pačiai būčiai, pačiam pa- 
sauliui, pačiai Dienai — Motinos Žemynos viešpatijai ir 
netgi kaip pačiai Motinai Žemynai, kaip gilios Nakties 
ir slėpiningo Chaoso — jos įsčių, kaip „kosminio Kiauši- 
nio“ — valdovei. Vadinasi, galime teigti, kad tas Žmogaus 
atvirumas nebuvo vien jo atvirumas Dienai (Būčiai), tai 
atvirumas ir Nakčiai, o drauge ir jos „širdžiai“, t. y. Chao- 
sui, Motinos Žemės įsčioms, jos kūrybingumo versmei. 
Šitokiu savo atvirumu galutinei realybei visose trijose 
jos pakopose žmogus proaisčių būtyje ir pats galėjo pa- 
rodyti kūrybingumą. Jo kūrybingumas, to meto samprata, 
anaiptol nebuvo paties žmogaus išgalė: tai buvo Pelkių 
Motinos Žemynos, proaisčių Didžiosios Deivės, ir jos 
dukterų, augalinių ar gyvulinių sielų deivių, kūrybingu- 
mo imitacija, jo mėgdžiojimas. Tikrąjį kūrybingumą per 
religines apeigas imituodavo proaisčių toteminių šeimų 
šventikė ir jos palyda. Per kulto apeigas šventikė su sa- 
vo palyda veikdavo kaip pati joje įsikūnijusi deivė, ji 
galėdavo net ir vyrui proaisčiui suteikti teisę įžengti į 
Dienos gyvenimą ir ten kūrybiškai atlikti sau naudingus 
pakeitimus, t. y. daryti tai, kas iš esmės priklauso Deivės 
ir deivių jurisdikcijai. Šventikė, sutapdama su joje įsikū- 
nijusia deive, tokius pakeitimus galėdavo atlikti pati. Ji 
taipogi galėdavo per kulto apeigas įteisinti ir savo šeį- 
mos „vaikus“ — kaip deivei paslaugius jos kūrybingumo 
įrankius bei priemones, atlikti išimtinai deivėms dera- 
mus, tik joms būdingus veiksmus. Iš to matyti, kad kū- 
rybiški žmogaus veiksmai nebuvo laikomi jo, kaip Žžmo- 
gaus, veiksmais: tai buvo per jį atliekami deivės veiks- 
mai. Per tuos deivėms pavaldžius kūrybiškus žmogaus 
veiksmus ir jam pačiam pasidarydavo aiškesnis jo gy- 
venamasis pasaulis: pasąjllis tapdavo jam akivaizdus! 
Proaisčių atvirumas savo Dienos būčiai, savo pasau- 
liui, to pasaulio išsiaiškinimas per kulto apeigas, drau- 
ge buvo, kaip jau žinome, ir visko jame atsiskleidimas. 
Pasaulis neatsiskleidžia vienas pats savyje: jis atsisklei- 
džia atskleisdamas visas būtybes. Pasaulio atsiskleidimas 


4 Fink E. Spiel, P. 57. 

eina greta ne tik būtybių, bet ir jas saistančių pradų at- 
siskleidimo! Pasaulis yra visko atsiskleidimo arena: ne 
tik būtybių, apibrėžtų laiku, erdve ir daugybe kitų spe- 
cifinių savybių, t. y. ne tik daiktų, augalų ir gyvulių, bet 
ir tas būtybes kaip apibrėžtybes apibrėžiančių, nulemian- 
čių jų sielų deivių, o sykiu ir pačios Didžiosios (Motinos) 
Deivės, pasaulio viešpatės, atsiskleidimo arena! Tai dar 
ne viskas! Proaisčių pasaulyje, Deivės Dienos viešpati- 
joje, atsiskleidė ir Naktis, iš kurios, kaip iš savo įsčių, 
iškyla Deivė, Dienos viešpatė. Trumpai tariant, proaisčių 
pasaulyje viskas atsiskleidė kaip veidrodyje: būtybės, 
deivės, Motina Deivė, taip pat — kad ir netiesiogiai — ir 
slėpiningosios Motinos Deivės Nakties įsčios drauge su 
jas supančia baugia Naktimi. Įsidėmėtina tai, kad įsčios, 
jų samprata, buvo kūrybingumo versmės simbolis! Chao- 
sas ir Naktis, Didžiosios Deivės įsčios, šita nuostabi kū- 
rybingumo versmė, kad ir tiesiogiai neatsiskleisdama, pro- 
aisčių pasaulyje buvo visa ko nuoroda: kaip kad spindu- 
liai nurodo saulę, o saulė — naktį, iš kurios ji „gimsta“. 
Būdami nuorodos, visi daiktai, visos būtybės, jų sielos 
buvo šventos: buvo didingos, slėpiningos kūrybingumo 
versmės simboliai, ir pats pasaulis, Motinos Deivės Die- 
nos viešpatija, buvo kupinas dieviškumo. Proaisčių pa- 
saulis ir jų gyvenamasis laikas, arba era, buvo gilion 
praeitin nuaidėjęs, tik mituose minimas Aukso amžius! 

Palikę Aukso amžiaus prasmę išryškinti vėlesniam 
laikui, dabar turime imtis jau ilgai atidėliotos Didžiosios 
Deivės atsiskleidimo aspektų, jos pasireiškimų aptarimo 
temos bei temų. Tam aptarimuį skiriame šio rašinio tomą, 
kuris vadinasi „Senosios Europos Deivės". Jame bus daug 
remiamasi Marijos Gimbutienės mintimis apie matriar- 
chalinę pietryčių Europos kultūrą, klestėjusią neolitiniais 
ar Chalkolitiniais laikais. 

